
Bendruoju pagalbos numeriu 999 prieš pat vidurnaktį 
paskambinęs senukas vos prašnekėjo, jo balsas virpė- 
jo. Veikiausiai iš baimės. 

— Policija? Aš - Pauelas, gyvenu Mido kotedže Eks- 
lio kelyje. Dėl Dievo, atsiųskite pareigūnus, greičiau. Į 
namus įsibrovė... Aš... - Balsas aiktelėjo ir nutilo, bet 
po akimirkos pratrūko šaukti: - Ne... prašau... ne!.. 

Ragelyje pasigirdo neaiškūs garsai, ryšys nutrūko. 

Nors snigo išties tirštai, rajono patrulio automobilis 
įvykio vietoje atsidūrė vos per tris minutes, konste- 
bliai Ivensas ir Hau išpuolė iš automobilio, šiam dorai 
nė nesustojus. Kotedže tvieskė šviesos. Sniege palikti 
pėdsakai vedė prie atviro lango į kiemą. Viena krypti- 
mi. Vadinasi, įsibrovėlis vis dar viduje. 

Vyrai išsiskyrė: Ivensas nuėjo belstis į pagrindines 
duris, o Hau - prie užpakalinių - tykoti įsilaužėlio, jei 
tas pabaidytas spruktų. Kai konsteblis prisiartino prie 
atviro lango, viduje už jo kažkas sujudėjo. Tamsus pa- 
vidalas išsisvėrė laukan, ir pareigūnas įsitempė, ruoš- 
damasis grumtynėms. Bet per langą prie jo lenkėsi ne 
įsibrovėlis, o kolega. Ivensas buvo perbalęs, tirtėjo. 

— Greitąją! Kviesk sumautą greitąją! - paragino jis. 

Mažame kambarėlyje, į kurį vėjas pro atvirą langą 
bloškė sniego kąsnius, sudribęs ant sofos kiūtojo senu- 
kas su chalatu ir lazda. Pauelas, namo savininkas. At- 
rodė nesusivokiąs aplinkoje ir vis murmėjo panosėje: 

— Ką man reikėjo daryti? Būtų nužudęs. Ką man 
reikėjo daryti? 


Kambaryje tvyrojo baisi netvarka: kėdės išvarty- 
tos, telefono aparatas nuplėštas nuo sienos, visur mė- 
tėsi kažkokie dokumentai. Ant grindų tysojo leisgyvis 
vyriškis su klaikia žaizda galvoje. Prie jo atsiklaupęs 
Ivensas mėgino sulaikyti plūstantį kraują. 

— Tas bjaurybė į jį šovė, - paaiškino įėjusiam Hau. 

Pauelas nesipriešindamas atidavė Hau rankoje iki 
pat šiol gniaužtą lugerį. Konsteblis atsargiai paėmė 
ginklą ir užlenkė saugiklį. 

— Jis arba aš: tokia buvo alternatyva, - sušvokštė se- 
nukas. 

— Ką čia paistote? - suniurzgė Ivensas. - Jis - parei- 
gūnas. Nušovėte policijos pareigūną! 

Policijos pareigūną? Hau prisilenkė ir pažvelgė gu- 
linčiajam į veidą. Iš pradžių nepažino. Veidas atrodė 
susenęs, pilkšvas, paženklintas mirties. Bet konsteblis 
atpažino šaliką... Apdriskusį kaštoninį šaliką, dabar 
pasikeitusios spalvos, lopais prisisunkusį kraujo. Ne- 
įtikima, tačiau ant grindų gulėjo... Frostas. Krimina- 
listas inspektorius Džekas Frostas. 

— Jis įsilaužė, — vėl prabilo Pauelas, - manęs nužu- 
dyti. - Remdamasis lazda, senukas vargais negalais 
atsistojo, varstomas skausmų nušlubavo iki lango ir 
rodydamas pridūrė: — Šit, pažiūrėkite. 

Mediena ties sklende buvo išdraskyta, šerpetota. 
Čia pat ant grindų gulėjo įsilaužimo įrankis. Frosto 
peilis. Lauke sniegas pamažėle klojo pėdsakus. Frosto 
pėdsakus. Iš rašomojo stalo stalčiaus spynelės kyšojo 
Frosto visraktis, po juo kabaliavo visas jų vėrinys. 

Konstebliai susižvalgė. Sveiku protu nesuvokiama. 
Taip, kriminalistas inspektorius Frostas gyvenime bu- 
vo pridaręs visokiausių kvailysčių, bet kad šitaip... 
Kas čia galėjo nutikti? 


Visa ši painiava prasidėjo prieš keturias dienas, kai 
prostitutė Džoana Aphil nespėjo prie Sekmadienio 
mokyklos pasitikti savo aštuonmetės dukters. 


SEKMADIENIS 
SEKMADIENIS (1) 


Buvo gruodis, iki Kalėdų likę dešimt dienų. Žvarbi po- 
pietė, kelios minutės po keturių. Gatvėse, kur trumpa 
diena jau temo į naktį, ūžavo nuožmus sniego šauklys 
vėjas, bet viduje, miegamajame už storų, aklinų vyšni- 
nių užuolaidų, buvo tvanku. Trys elektrinės krosnelės 
strypai nutvieskė lovą, kurioje greta kits kito gulėjo 
du nuogi kūnai. 

— Gerai buvo? - abejingai paklausė ji. 

— Labai, - atsakė jis, žiūrėdamas į lubas. Į ją nežiū- 
rėjo. Niekada po to nežiūrėdavo. 

Sulig savaite vyriškis mylėjosi vis šiurkščiau. Api- 
berdavo ją niuksais, apdaužydavo, apdraskydavo. 
Skaudino. Bet nuleisdamas kojas ant grindų, siekda- 
mas savo drabužių, rengdamasis, droviai atsukęs jai 
nugarą, jis vėl būdavo ramut ramutėlis. 

Visada stropiai punktualus, šiandien jis pasirodė 
valandą pavėlavęs. Tokiu metu ji jau turėjo būti prie 
Sekmadienio mokyklos, laukti Treisės. Norėjo, kad vy- 
riškis pasiskubintų, nekantraudama be žodžių stebėjo, 
kaip negrabiai sagstosi sagas. O gal tyčia šitaip delsė? 
Žinojo, kad jai reikia pasitikti Treisę ir kad mergaitei 
nesaugu tamsoje vienai eiti namo. Sekmadienio mo- 
kykla buvo tos pačios gatvės gale, bet ji nerimavo, mat 


praėjusią vasarą kažkoks tipas viliodavo vaikus į savo 
automobilį. 

Pagaliau vėl kelnėtas ir orus, jis užsirišo kaklaraištį 
ir atsigręžė į ją. Ji užsidegė cigaretę. Žinojo, ką jis tuo- 
jau pasakys. Sakydavo visada tą patį. 

— Nesu tikras dėl kitos savaitės. - Jis pasitaisė ka- 
klaraiščio mazgą po reta barzdele. - Tikiuosi, ištrūk- 
siu, bet nesu tikras. 

Ji nesąmoningai linktelėjo ir išspaudė šypseną. 
Abejonės dėl kitos savaitės kartodavosi kiekvieną se- 
kmadienį, bet ji žinojo, kad vyriškis ateis, žinojo ir jis 
pats — kitą sekmadienį sekundė sekundėn nykščiu 
spaus durų skambučio mygtuką ir, lyg pabėgęs kali- 
nys, vogčia dairysis į gatvę. 

Ji net nežinojo jo vardo. Slinko intymiausio artumo 
savaitės, ji buvo pažinusi kiekvieną jo kūno colį, bet 
nė nenutuokė, kas tas vyriškis, ką jis veikia, iš kur at- 
siranda. Kai ką, žinoma, galėjo ir nuspėti. Amžius — 
maždaug trisdešimt ketveri ar trisdešimt penkeri. Ko 
gero, biuro darbuotojas, veikiausiai gyvenantis su mo- 
tina. Atsidavęs jai, geras sūnus, tik kartą per savaitę — 
sekmadienio popietę — paliekantis žilagalvę be prie- 
žiūros... „Mama, aš trumpai iššoksiu. Neužtruksiu.“ — 
„Eik, sūnau, eik. Tik neišdykauk.“ 

Jis ateidavo kiekvieną sekmadienį, tiksliai tuo pat 
metu — tik šiandien pavėlavo, mat traukinių tvarkaraš- 
tis buvęs sujauktas. Kiekvieną mielą sekmadienį lygiai 
tas pat, nė menkiausios permainos. Mandagus pokal- 
bis prie puodelio arbatos, perdėtai geros jo manieros 
— niekada neatsisės pirmiau už ją, nepamirš prišokęs 
atidaryti jai durų. O miegamajame - gyvulys, sulau- 
kėjęs gyvulys... Paskui vėl - negrabus veidą slepian- 
čio drovuolio rengimasis ir abejonės - „nesu tikras dėl 
kitos savaitės“ - ritualas. 


Vyriškis atvertė piniginę, išėmė tris dešimties sva- 
rų banknotus, kilstelėjęs parodė jai ir, perlenkęs išil- 
gai, įmetė į juosvai baltą Wedgwoodo vazą ant židinio 
atbrailos. Moteris tik linktelėjo. 

Lydėti jo nereikėdavo, nerte nerdavo pro duris į ga- 
tvę, skubėjo prieblandoje paslėpti savo gėdą. 

Ji atsiduso ir iškvėpė dūmus. Jam išėjus, susyk pa- 
lengvėjo. Kažkuo jis trikdė ją... gąsdino. Kai išsinešdi- 
no, dieną temdęs šešėlis iš karto nuslinko. 

Tingiai pasirąžiusi, pakilo iš lovos ir atsistojo prie- 
šais viso ūgio veidrodį spintos duryse pasigrožėti pui- 
kiu nuogu savo kūnu, bet tučtuojau susiraukė, išvydu- 
si ant peties mėlynę ir raudonas vyriškio įkandžio Žy- 
mes. Vienur jis netgi buvo prakandęs odą. Vis dėlto 
per menkas atlygis tie trisdešimt svarų. Po savaitės ji 
taip jam ir pasakys. 

Bet juk jau be penkių pusė keturių! Ji niekaip ne- 
spės nulėkti iki Sekmadienio mokyklos. Vaikai išeina 
pusę penkių. Niekaip nespės! Pasitikti Treisės daugiau 
nėra kam. Ir mergaitei teks vienai pėdinti namo. Na, tik 
vienintelį šį kartą, be to, ne taip jau toli - ta pati gatvė. 

Paskubomis susitvarkiusi, greitosiomis aplyginusi 
patalynę, ji mikliai apsirengė ir išjungė elektrinę kros- 
nelę, ši merdėdama keistai sučerškė ir suspragsėjo. Ji 
dar kartą nužvelgė kambarį. Regimų kaltės požymių 
nebebuvo, tačiau priekaištingai tvyrojo gaižus vyriško 
prakaito kvapas. Ji atidarė langą ir kambario šilumą 
išsyk surijo šaltas, tamsus gruodžio oras. Kitapus ga- 
tvės antro aukšto lange staipėsi kalėdinė eglutė, išda- 
binta stikliniais bumbulais ir švytinčiais įvairiaspal- 
vių girliandos lempučių brangakmeniais. Jai derėjo 
pasirūpinti, kad ir Treisė tokią turėtų. 

Gatvės gale kurtinamai suklego vaikai. Sekmadie- 
nio mokykla paleido savo belaisvius. Ištempusi kaklą, 


ji įsmeigė akis į tamsą. Tikėjosi netrukus išvysianti 
"Treisę. 

Pro šalį plūstelėjo pirmoji mokinių banga. Treisės 
tarp jų nebuvo, ji visada žingsniuodavo atsilikusi nuo 
kitų. 

Kelias akimirkas prieš antrąją bangą buvo tylu, 
paskui vaikai vėl gyvai sušurmuliavo. Pastebėję žaiža- 
ruojančią eglutę, jie suskato aikčioti ir ūkčioti. 

Galiausiai išbiro pasilikėliai. Treisė kaip visada vil- 
kosi uodegoje. Ne... mergaitė buvo gerokai vyresnė. 
Mokiniai išsiskirstė, ir gatvė ištuštėjo, nutyko. 

Staiga ji susizgribo tirtanti. Uždarė langą ir pasi- 
trynė pašiurpusią nuogą rankų odą. Bet ne vien iš šal- 
čio ji drebėjo, kaleno dantimis. Baimė tyliu, švokščiu, 
vandeningu balsu kuždėjo moteriai į ausį. Sakė, kad 
namo Treisė nebegrįš. Nei šįvakar, nei išvis kada nors. 


SEKMADIENIS (2) 


Sekmadienis Dentono policijos nuovadoje niekuo nesi- 
skyrė nuo kitų dienų. Įkaušę žmonės kuldavo aludžių 
langus. Duždavo besipliekiančių sutuoktinių laimė, o 
jų kaimynai skambindavo ir skųsdavosi, kad per triukš- 
mą nebegirdi televizoriaus. Atsitiktinai suveikdavo 
primityvūs signalizacijos įtaisai, pikti automobilių sa- 
vininkai po menkų avarijų mosuodavo draudimo liu- 
dijimais. Piktadariai lauždavosi į namus, gatvėse plėš- 
davo senutes... kaip ir bet kurią kitą savaitės dieną. 
Nuovados seržantas Džonis Džonsonas šalo. Priima- 
majame laisvai ūžavo pro plyšį po dvivėrėmis durimis 
įsmukęs vėjas, o prakeiktame radiatoriuje, niekam ti- 
kusiame net ir geresniais laikais, buvo susidaręs oro 


kamštis — spardyk nespardęs, neišmuši. Subirbė telefo- 
nas ant registracinio barjero. Skambino kaip visada 
sunerimęs vyriausiasis inspektorius Maletas, Dentono 
skyriaus viršininkas. 

— Taip, sere, viskuo pasirūpinta, - ramino Džonso- 
nas. - Siunčiu mašiną jo paimti... Ne, sere, kaip tik la- 
bai ramu. Matyt, šalčiui reikia dėkoti. 

Ak tas šaltis! Kad ir ką sakytum - seržantas trypė 
kojomis, kad išjudintų kraują sustirusiuose pirštuo- 
se, - speigas iš tiesų tramdė piktadarius. Šventadieniai 
šiems būdavo nė motais, bet netgi labiausiai užkietėję 
nusikaltėliai tokius vakarus mieliau leisdavo prie jau- 
kaus židinio. 

Džonsonas ryžosi porą minučių palikti priimamajį 
be priežiūros ir nuplumpsėjo į Operatyviojo valdymo 
centrą. 

— Ar bus kam paimti tą naujoką? Šefas ką tik skam- 
bino. 

Dispečeris peržvelgė patrulių sąrašą. 

— Seržante, naujoką paims „Akla Bitė-keturi“... Tik 
kodėl kažkokį sumautą kriminalistą tyrėją pasitinka- 
me taip iškilniai? 

— Todėl, - paaiškino seržantas, - kad sumautas 
naujasis kriminalistas tyrėjas lyg tyčia yra sumauto 
policijos viršininko sūnėnas... o mūsiškis skyriaus vir- 
šininkas puikiai gaudosi, iš kur vėjas pučia. 

Džonsonas delsė. Čia, Operatyviojo valdymo centre, 
buvo šilčiau nei skersvėjų košiamame priimamajame. 

— Yra kokių įvykių? - pasiteiravo jis. 

— Nėra, seržante... ramu... suknistai ramu... dėkui 
šalčiams. 

Priimamajame vėl subirbė telefonas, bet Džonsonui 
pulti prie jo nereikėjo. Į postą po arbatos buvo grįžęs 


konsteblis Lambertas. Skambino moteris, kurios duktė 
neparėjo namo iš Sekmadienio mokyklos. 


Be penkiolikos keturios iš Londono išvykęs trauki- 
nys ties paskutiniu posūkiu prieš Dentono stotį suma- 
žino greitį. Vagonas sutrūkčiojo, ir apglamžytas sek- 
madieninis laikraštis nuslydo Klaivui Barnardui nuo 
kelių. Jis patrynė sudrėkusį stiklą ir Žžvilgtelėjo pro 
langą, bet išvydo tik atspindį - niūrų savo paties, dvi- 
dešimt trejų šviesiaplaukio sulaužyta ir, regis, prastai 
atstatyta nosimi, žvilgsnį. 

- Štai ir Dentonas, - patapšnojęs jam per kelį, tarė 
greta sėdįs keleivis. 

Klaivas dėkodamas linktelėjo ir nukėlė nuo lenty- 
nos lagaminą, paskubomis susidėtą prieš kelionę iš 
nuostabiojo Londono, kuris dabar liko už gerų septy- 
niasdešimties mylių. Na ar nesiaubinga nelemtis - būti 
išsiųstam į tokį užkampį, ir dar prieš pat Kalėdas? 

Kartą jis čia jau lankėsi ir to vieno sykio visiškai 
pakako. Dentonui, jaukiam miestukui su Jurgių laikų 
statiniais ir grindiniu, teko pažinti sunkią pažangos 
ranką. Pasirinktas „naujoviško miesto“ vaidmeniui, jis 
buvo didinamas, modernizuojamas, perstatomas ir 
griaunamas. Įpusėjusi plėtra Dentono apylinkėse už- 
grobė didžiulius dirbamosios žemės ir miškų plotus. 
Buvo pristatyta naujų, patogių namų, o jiems apgy- 
vendinti importuota gausybė pinigo panūdusių nu- 
trūktgalvių jaunavedžių porų, paskui iškilo gamyklos, 
kuriose narsieji naujakuriai turėjo monotoniškai plūk- 
tis, kad galėtų susimokėti buto nuomą, išsimokėtinai 
nusipirkti šaldytuvą ir spalvotą televizorių bei įsigyti 
automobilį - kad būtų kuo važinėti į darbą... 


Tiesa, senamiesčio išganingoji pažangos ranka ne- 
lietė, bet mirties bausmė jam buvo ne atšaukta, o tik ati- 
dėta. Šį gardų kąsnelį projektuotojai pasiliko desertui. 

Policijos nuovada buvo įsikūrusi senamiestyje ir 
kaip tik į ją pirmadienį, lygiai devintą ryto, turėjo pri- 
sistatyti kriminalistas konsteblis Klaivas Barnardas su 
naujutėlaite darbo kortele piniginėje. 

Dentono stotyje daugiau niekas neišlipo, vagono 
durys Klaivui už nugaros tučtuojau nekantriai užsida- 
rė ir traukinys išdundėjo į patrauklesnius kraštus. 
Žvarbų sekmadienio vakarą paliktas nykiame, nesve- 
tingame perone, jaunuolis su kartėliu pažvelgė įkan- 
din tolstantiems žiburiams. 

Nuobodžiaujantis kontrolierius paėmė jo bilietą, nė 
nepakeldamas akių nuo Sunday Mirror. Klaivas užėjo į 
blausiai apšviestą, tuščią laukiamąjį. Buvo prižadėta jį 
pasitikti, bet argi tokioje skylėje vertėjo to tikėtis? Stai- 
ga, tarsi gėdydamas Klaivą dėl nepatiklumo, gatvėje 
sutvyksčiojo mėlynas švyturėlis, sucypė stabdžiai ir 
prie pat stoties sustojo „Akla Bitė-keturi“. Vairuotojas, 
dvidešimt šešerių aukštas, liesas juodausis konsteblis 
Džordanas, atidarė galines dureles ir nykščio mostelė- 
jimu paragino Barnardą lipti vidun. Džordanas lako- 
niškai prisistatė pats ir pristatė šalia sėdintį apskrita- 
veidį kolegą, konsteblį Simsą. Po šios trumpos ceremo- 
nijos jie pajudėjo būsimųjų Klaivo namų link. Tai bent 
ledinis sutikimas, pamanė jis, vildamasis bent jau nau- 
jajame būste rasti daugiau šilumos. 

Kelias minutes važiavo tylėdami. 

— Kas nosiai? - galiausiai pasiteiravo Simsas. 

Į nosį Klaivas buvo gavęs patruliuodamas, pačią 
pirmą dieną. Mėgino sutramdyti du besipešančius gir- 
tuoklius, o tiedu pasipriešino. 


Simsas į tai pasakė: - 

— Aš visada leidžiu tokiems kapotis iki galo, o pas- 
kui suimu nugalėtoją. Teisybė, kol jis išaiškėja, tenka 
palūkėti už kampo, užtat nosis lieka sveika. 

Vėl stojo nejauki tyla, kurią po kelių akimirkų nu- 
traukė svarbiausias Simso klausimas: 

— Kaip laikosi dėdė? 

Klaivas atsiduso. Štai kodėl jie nusiteikę taip prie- 
šiškai. Reikėjo jam susiprotėti, kad su kaimiečiais bus 
nemalonumų. Kolegoms Londone jo giminystės ryšiai 
buvo grynas juokas. Taip, kartais jie pasišaipydavo, ta- 
čiau žinojo, kad į svaigias kriminalisto konsteblio pa- 
reigybės aukštumas Klaivas kopė iš pat papėdės, nesi- 
tikėdamas ir negaudamas jokių lengvatų. O čia, tarp 
ropių laukų, jis bus išsišokėlis, išlepintas didmiesčio 
vaikėzas, įtakingo giminaičio globotinis. 

— Turite galvoje policijos viršininką? - lyg niekur 
nieko pasitikslino Klaivas. 

Simsas apsimetė nustebęs. 

— Aa, tai jis ir yra tavo dėdė? Žinoma, žinoma, todėl 
ir pavardė ta pati... 

— Ir todėl, po velnių, mums tenka tave vežioti, — 
pridūrė Džordanas, tuo pat metu signalizuodamas per 
gatvę tingiai kiūtinančiam šuniui. - Kurgi policijos 
viršininko sūnėnas sės į paprasčiausią autobusą... 

— Kalbėkime be užuolankų, - įsiplieskęs rėžė Klai- 
vas. - Aš niekieno neprašiau pasitikti, o jeigu manote, 
kad dėdė daro man paslaugą, žinokite: prašiausi pa- 
skiriamas nors kur, tik ne į šitą prasmirdusį užkampį. 

Kai jis nutilo, vietiniai konstebliai susižvalgė. 

— Sakai, prasmirdęs užkampis? - paklausė Sim- 
sas. - Ko gero, jau esi čia buvęs. - Jis pasiūlė abiem ko- 
legoms po cigaretę, ir kibirkščiuojanti įtampa kiek 


atlėgo. - Teisybė, Klaivai, - prabilo vėl, ir Barnardui 
patiko, kad į jį pagaliau kreipėsi vardu, - čia iš tikrųjų 
užkampių užkampis... Iki plėtros Dentonas buvo ma- 
žytis, o dabar yra didelis užkampis. 

— Nėra čia taip blogai, - paprieštaravo Džordanas. 
Prie šviesoforo jie palūkėjo įsižiebiant žalios, nors ga- 
tvė buvo visiškai tuščia. Tokiame šaltyje ne tik pikta- 
dariai nekišo nosies iš namų. 

— Jeigu teisingai supratau, mano viršininkas bus 
kriminalistas inspektorius Alenas, - pasakė Klaivas. Pe- 
lenus jis uoliai kratė į perpildytą peleninę. - Koks jis? 

- Jei trumpai, šiknius, - suniurzgė Simsas. 

Džordanas buvo atlaidesnis. 

— Nėra jis toks jau blogas. Tiesa, taisyklėms nenusi- 
žengs nė per plauką, bet jeigu pats jų laikysies, bėdos 
neturėsi. Liežuvis jo aštrokas ir tinginiams ar apkiau- 
tėliams negailestingas. Šit mano draugui ir kolegai yra 
tekę patirti savo kailiu... 

— O Maletas, skyriaus viršininkas? 

— Vyriausiasis inspektorius Maletas - pasipūtęs 
neišmanėlis, šiknius, - atšovė Simsas. 

Džordanas vėl paprieštaravo: 

— Turi jis šiokių tokių silpnybių, bet bent jau teisin- 
gas. O pats ilgai dėvėjai patrulio uniformą? 

— Dvidešimt keturis mėnesius. 

Vairuotojas šyptelėjo. Tik mažiausiai dvejus metus 
vilkėjęs Viešosios tvarkos poskyrio uniformą, galėjai 
svajoti apie Kriminalinį poskyrį. Kaip tik tiek Klaivas 
ir buvo ištarnavęs. 

— Vos sulaukei, kol galėsi ją nusivilkti? 

— Į policiją ėjau vieno - vienintelio - troškimo skati- 
namas: dirbti Kriminaliniame poskyryje. Neužsigau- 
kite, bet, mano galva, policijos esmė yra kriminalistai. 


Iš žiedo jie pasuko į kairę. 

— Mano nuomonės vis tiek nepakeisi, — pasakė 
Džordanas. - Viešosios tvarkos poskyris — pats svar- 
biausias. Matai, anksčiau viskas buvo kitaip. Manyta, 
kad patrulis - būtinai drūtas lėtapėdis, kaip šit mano 
bičiulis, — tinka tik pastovėti prie durų ir pasaugoti, 
kad niekas netrukdytų elitiniams kriminalistams tirti 
nusikaltimo. Dar patruliui galėjo būti patikėta, nenu- 
sukant grąžos, atnešti arbatos ir leista nesiskundžiant 
dirbti viršvalandžius. Bet nieko daugiau... 

— Ir dabar tas pat, - suniurzgė Simsas. - Nors mes 
ir skundžiamės. 

— Pats Žinai, kad yra ne taip, - paprieštaravo Džor- 
danas. - Mudviem netrūksta paskatų gerai dirbti, 0 ir 
vyresnybė tikisi iš mūsų iniciatyvos. Lažinuosi, kad 
pradinio tiriamojo darbo per pamainą nudirbame 
daugiau nei vidutinio lygio kriminalistas - per mėne- 
sį. Ir skirtingai negu Kriminalinis poskyris, dirbame 
be viršvalandžių. 

— Ko gero, visai neblogas darbas, ir aš tokio norė- 
čiau, - nusišypsojęs tarė Simsas ir atsigręžė į Klaivą. — 
Nežinau, prie kokių sąlygų buvai įpratęs Londone, bet 
čia tavo būstas greičiausiai bus kuklokas. Šiais laikais 
gerą kambarį gauti nelengva - kaip supranti, visa, kas 
geriausio, atitenka mums, patruliams. 

Staiga Simsas sukluso, rankos mostu nutildė be- 
prasižiojantį Klaivą ir prilietė radijo imtuvo garso re- 
guliatorių. Dispečeris kreipėsi į „Aklą Bitę-keturi“. 
Konsteblis atsiliepė ir pasakė, kur jie yra. Patruliams 
buvo liepta tučtuojau važiuoti prie Vikariato bloko ir 
apklausti 29-0jo namo... 29-ojo, pakartojo dispečeris, 
gyventoją Džoaną Aphil, kuri pranešė, kad aštuonme- 
tė jos duktė Treisė Aphil negrįžo iš Sekmadienio mo- 
kyklos. 

Simsas dar tebekalbėjo su Operatyviojo valdymo 
centru, o Džordano akimirksniu apgręžtas automobi- 
lis jau švilpė Vikariato bloko link. 


Ji apskambino ir apėjo visur, kur buvo bent men- 
kiausia tikimybė rasti Treisę. Klajojo gatvėmis, ple- 
vėsuodama išsidraikiusiais plaukais, plazdendama 
neužsagstytų kailinių skvernais, vis šaukdama duk- 
terį vardu. Iš pradžių nenorėjo atsitraukti nuo namų, 
bet tolumoje neaiškiai girdėjo vaikų balsus, ir tas tylus 
burblenimas apgaulingai viliojo ieškoti. Nė pati ne- 
pajuto, kaip pasuko už vieno kampo, už kito, trečio. 
Kai nuovargio priveikta galų gale sustojo ir tuščioje 
gatvėje nutilo jos pačios žingsnių aidas, kad ir kaip 
klausėsi, vaikų balsų nebegirdėjo - tik vėjas tylutėliai 
šnabždeno. 

Buvo per toli nuklydusi nuo namų. O jeigu Treisė 
jai nesant parėjo? Nusigandusi Džoana protekine lei- 
dosi atgal. Nors maudė kojas, skubinosi kaip įmanyda- 
ma. Prie namų Treisės nebuvo nė ženklo. Ji pašaukė 
vardu, bet ir vėl atsakė tik vėjas. Įėjusi vidun, sudribo 
prie telefono, nė kailinių nenusivilkusi, ir dar po kartą 
apskambino dukters drauges. Visos jos buvo saugiai 
grįžusios namo, jų motinos Džoaną visaip ramino. 
„Ponia Aphil, tikrai nėra ko nerimauti, matysite, tuo- 
jau pareis. Dovanokite, nebeturiu kada... arbata užpli- 
kyta...“ Padėjusi ragelį, nebeišmanė, ką daryti. Namai 
atrodė ištuštėję, kažkaip persimainę, tarytum susitai- 
kę su mintimi, kad mergaitė nebegrįš. Ji buvo išsekusi, 
sugniuždyta, jautėsi bejėgė. Neturėjo jokių draugių, 
giminaičių, nieko, į ką galėtų kreiptis. Pasviro į priekį 
ir įrėmė kaktą į telefoną. Disko centre buvo lipdukas 
su užrašu „Į policiją skambinkite 999“. 


Ji surinko numerį. Operatorė sujungė su Dentono 
policijos nuovada. Buvo šešios minutės po septynių. 

— Dentono policija. Kuo galėtume padėti? - atsilie- 
pė konsteblis Ronaldas Lambertas, dvidešimt trejų 
barzdočius viengungis. Nuo antros valandos popiet, 
kai jis pradėjo pamainą, šis skambutis buvo trisdešimt 
aštuntas. Darbo priimamajame Ronaldas nepakentė. 
Čia buvo siaubingai šalta, ypač grįžus iš šiltos, priga- 
ravusios valgyklos. Laukdamas atsakymo, konsteblis 
spėjo skambutį užregistruoti. Devyniolika valandų še- 
šios minutės. Skambino paklaikusi moteris. Iš pradžių 
Ronaldas net nesuprato, ką ji sako. Lemeno kažką apie 
mergaitę ir Sekmadienio mokyklą. Pasitelkęs išlavintą 
kantrybę, konsteblis paprašė jos kalbėti lėčiau. 

— Mano dukrelė negrįžo namo... visur išieškojau... 
visur... 

Jis apramino skambintoją ir pamažu išsiaiškino 
svarbiausias aplinkybes. 

— Sakote, turėjo grįžti pusę penkių? Reikėjo skam- 
binti mums anksčiau. Bet palaukite... 

Ronaldas atitraukė slankiąją plokštinę sieną tarp 
priimamojo ir Operatyviojo valdymo centro. Su nuo- 
vados seržantu kalbėjęs konsteblis Filipas Ridlis klau- 
siamai pažvelgė į Lambertą. 

— Skambina ponia Aphil iš Vikariato bloko, 29-0 
namo. Jos duktė Treisė Aphil, aštuonerių, pusę penkių 
išėjo iš Šv. Bazilijaus sekmadienio mokyklos ir namo 
negrįžo. Motina smarkiai sunerimusi. 

Ridliui nė nereikėjo tikrintis ant sienos kabančia- 
me plane. Konsteblis ir šiaip žinojo, kad Vikariato blo- 
kas yra rajone „GC“, viename iš dviejų, kuriuose patru- 
liuoja „Tango Čarlis-vienas“. Bet šis patrulis jau išsiųs- 
tas - tramdyti „buitinių“ sutuoktinių peštynių. Taigi 


ką siųsti į „C“? Ak štai, „Akla Bitė-keturi“ ne kažin ką 
svarbaus veikia — veža iš stoties policijos viršininko 
numylėtinį sūnėną. Ką gi, išlepintas paršelis gali ir pa- 
sivažinėti. Be to, jam nepakenktų pasižiūrėti tikro po- 
licijos darbo. 

Konsteblis Ridlis spragtelėjo siųstuvo svirtele ir su- 
sisiekė su „Akla Bite-keturi“. Garsiakalbis sutraškėjo 
ir tuojau pat pasigirdo Simso balsas. 

— Dispečeri, klausau... Vikariato blokas? Būtume 
po keturių minučių. 

Konsteblis Lambertas atitraukė delną nuo mikro- 
fono. 

— Ponia Aphil, atleiskite, kad teko laukti. Niekur 
neišeikite, patrulis jau važiuoja pas jus. Nesirūpinkite, 
surasime jūsų mergaitę. 

Jis padėjo ragelį ir užtraukė slankiąją sieną. Tada, 
kaip ir Ridlis už jos, įregistravo įvykį ir ėmė laukti ki- 
to skambučio. Kol kas sekmadienis buvo labai jau nuo- 
bodus. Pasinaudojęs ramybės suteikta proga, nuova- 
dos seržantas išėjo gerti arbatos. 


— Atsiprašau, šiek tiek užtruksime! — šūktelėjo 
Džordanas, jiems vingiuojant šalutinių gatvelių, ku- 
rios buvo sausakimšai pristatytos automobilių, labi- 
rintu. - Jei nori, kur nors tave išleisime. 

Klaivas papurtė galvą. Į savo naująjį būstą jis 
nėmaž neskubėjo. Žinojo būsiąs priverstas kiūtoti ten 
visą likusį nykų vakarą, o dabar buvo tik dar šiek tiek 
po septynių. Taigi jis norėjo, kolegoms leidus, važiuoti 
drauge. 

— Galėsi mums paaiškinti, ką darėme neteisingai, — 
pasakė Simsas, į žurnalą rašydamas iškvietimo aplin- 
kybes. 


Lėtai važiuodami palei Vikariato bloko šaligatvį, 
vyrai dairėsi į tamsius priebučius, ieškojo 29-0jo nu- 
merio. Vylėsi sugaišią neilgiau nei kelias minutes. 
Dažniausiai dingęs vaikas ir policininkai pasirodyda- 
vo tuo pat metu. Baramas ir glėbesčiuojamas vaikas 
turėdavo policininkų atsiprašyti, o tie atsakydavo: 
„Tai mūsų pareiga. Gerai, kad neatsitiko nieko blogo.“ 

Taip būdavo dažniausiai... bet ne visada. 

— Štai, - pratarė Simsas, rodydamas į duris. Lyg pa- 
tvirtindamos, kad jis nesuklydo, jos atsivėrė, ir paau- 
gliško amžiaus mergina energingai sumosavo ranka. 

Abu uniformuotieji pareigūnai išlipo iš automobi- 
lio ir apsimovė snapuotas kepures. Simsas iš dėtuvės 
paėmė užrašinę ir rašiklį, pasitikrino, ar turi su savimi 
asmeninį radijo siųstuvą. Klaivas deramu atstumu lai- 
kėsi atokiau. Jis neįstengė atplėšti akių nuo tarpduryje 
stovinčios mergaitės peleniniais plaukais. Švelnius 
jauno, skaistaus jos kūno išlinkius dengė paprastutė, 
šviesiai violetinė vilnonė suknelė. Dingusiosios sesuo, 
taip spėjo Klaivas, buvo tiesiog nuostabi - tobula, tyra 
nekaltybė iš jo erotinių svajų pasaulio. 

Bet Džordanas į ją kreipėsi „ponia Aphil“! Kaip šis 
vaikas galėjo būti aštuonmetės mergaitės motina? Vis 
dėlto ji buvo ne vaikas, o moteris. Į neviltį puolusi dvi- 
dešimt ketverių moteris. 

— Taip, aš - Aphil. Ar radote? — Atrodė, ji tuojau 
pratrūks isteriškai spiegti. 

Džordanas užjaučiamai šyptelėjo ir papurtė galvą. 

— Dar ne. Duokite mums šiek tiek laiko, juk tik da- 
bar gavome žinią. Ar galėtume užeiti? 

Ji nusivedė juos į puikiais baldais apstatytą svetai- 
nę, kurios sienos buvo aptaisytos palisandro medie- 
nos plokštėmis, visą grindų plotą dengė rėksmingai 

brangus, beveik baltas ilgo plauko kilimas, viename 
kampe stovėjo didžiulio skersmens spalvotas televizo- 
rius, kitame buvo įrengtas baras - aludės prekystalio 
kopija su alaus siurbliu. 

Pareigūnai susėdo į kreminius fotelius, sodriai 
dvelkiančius oda. Daugiausia klausinėjo Simsas, užra- 
šinę jis laikė pasidėjęs ant kelio. 

— Ponia Aphil, pradėkime nuo šiek tiek erzinančių 
smulkmenų. Kada matėte ją paskutinį kartą? Prie Sek- 
madienio mokyklos? Aišku. Nuvedėte dukterį pati? 
Gerai. Kiek tada galėjo būti valandų? 

Kol Simsas kaupė būtiną informaciją, Klaivas dai- 
rėsi po kambarį. Net šviežiai iškeptam kriminalistui 
konstebliui buvo aišku, kad pinigų čia įdėta nemažai. 
Prabanga krito į akis. Tik kur vyras? Apie tokį niekas 
net neužsiminė. Tikriausiai ji - našlė. Arba išsiskyrusi. 
Šiaip ar taip, ponia Aphil neliko nuskriausta. Baro len- 
tynos buvo gausiai nustatytos įvairiausiais buteliais; 
šalia jų vos tilpo cigarečių - su filtru ir be filtro, kokių 
tik pageidausi rūšių - pakuotės; ant prekystalio imita- 
cijos stovėjo kibirėlis su cigarais, susuktais į rausvai 
auksinį popierių. Tikras gausybės ragas vyrui, kurio 
čia nebuvo nė pėdsako. Klaivas įsižiūrėjo į merginos 
veidą. Pračiaupusi drėgnas lūpas, ji įdėmiai klausėsi 
Simso, jos oda buvo tobula, nereikėjo nė kosmetikos. 
Barnardas tučtuojau užgniaužė kylantį lytinį jaudulį 
ir patyliukais išplūdo save už tai, kad tokią sunkią šiai 
vargšei bejėgei būtybei valandą leido sau gašlius po- 
troškius. Ak kad jis galėtų ją paguosti, apginti. 

Tuo metu Džordanas ir Simsas nuosekliai tęsė ap- 
klausą. Panikai kol kas nebuvo svaraus pagrindo. Vis 
dėlto trys valandos ne toks jau ilgas laikas; mergaitė 
galėjo nejučia kur nors nuklysti ir neberasti kelio 

namo. Visi patruliai sukelti ant kojų ir per kokią va- 
landą paklydėlę suras. 

Užuolaida buvo atitraukta ir Klaivo žvilgsnis pro 
langą krito į gatvę. Ten vis niršesnis vėjas tąsė ir purtė 
šalia žibinto stulpo augantį medį. O kas, jeigu patru- 
liai greitai mergaitės neras? Ji gali sustirti į ragą. Pavo- 
jus rimtas, juk naktimis šitaip šąla. Jei ji lauke ir nepa- 
kankamai šiltai apsirengusi... 

— Ponia Aphil, kaip Treisė apsirengusi? - pertrauk- 
damas kolegas, paklausė Klaivas. 

Aniedu perliejo jį piktais žvilgsniais. Moteris at- 
sigręžė ir, nusibraukusi nuo akių peleninę sruogą, 
atsakė: 

— Su storu, mėlynu paltu ir šaliku... 

- Jei leisi man įsiterpti, - lediniu balsu išrėžė Džor- 
danas, - pasakysiu, kad tai mes jau žinome. Nėr kada 
to paties klausinėti po du kartus. 

Šit ir gavau per nosį, pagalvojo Klaivas. Vis dėlto 
jis lengviau atsikvėpė, išgirdęs, kad mergaitė apsiren- 
gusi šiltai. Ši aplinkybė galėjo būti lemtinga. 

— Ar turite Treisės nuotrauką? —- paklausė Simsas. — 
Nenorėtume parvežti jums svetimo vaiko. 

Džoana į sąmojį atsakė šiaip ne taip išspausta šyp- 
sena ir įniko paskubomis, negrabiai raustis stalčiuje. 
Kad kiek, būtų pratrūkusi rėkti. Kam visi tie klausi- 
mai? Kodėl policininkai, užuot ieškoję jos dukrelės, 
vien kamantinėja? Kodėl atvažiavo trise? Argi negalė- 
tų vienas klausinėti, o du tuo metu ieškoti dingusio- 
sios? Galų gale ji surado spalvotą momentinę nuotrau- 
ką. Klaivas dirstelėjo į ją Simsui per petį. Iš priekio nu- 
fotografuota miela, didžiaakė mergaitė buvo graži, 
kaip ir jos motina, tokie pat šviesūs plaukai, dailiai su- 
šukuoti, net žvilgėjo. 

Simsas kažką užsirašė kitoje nuotraukos pusėje, 
užmovė ant rašiklio dangtelį ir reikšmingai susižvalgė 
su Džordanu. Šis linktelėjo ir atsistojo. 

— Ponia Aphil, liko paskutinė smulkmena. Norėtu- 
me apieškoti namą. 

Pradėję nuo viršaus, išnaršė visur. Mergaitės nera- 
do, bet paieškoti namuose jie privalėjo. Būta daugybės 
atvejų, kai visa armija policininkų šukuodavo gatves, 
ieškodama dingusio vaiko, o šis tuo metu tūnodavo 
pasislėpęs spintoje ar garaže... Prapuoleniui, žinoma, 
kas, išdaiga, ir tiek... Buvo dar neužmiršta šiurpi pa- 
moka, gauta prieš kelerius metus, kai šimtai policinin- 
kų kelias savaites be atilsio naršė pradingėlio, narai 
rausė upių ir kitų vandens telkinių dugną, o galiausiai 
vienas pareigūnų dar kartą užėjo į vaiko namus ir pa- 
stebėjo dėžę, tinkamą laikyti nebent knygoms ar 
žaislams. Ji buvo pernelyg maža, bet policininkas vis 
dėlto nuvožė dangtį ir rado... kūną. Berniukas susi- 
rangė dėžėje, užsivožė, o sklendė ėmė ir užsitrenkė, ir 
vaikas atsidūrė spąstuose, kur beveik nebuvo oro. 
Savaičių savaites pareigūnai ieškojo pražuvėlio, o šis 
visą tą laiką buvo namuose. Treisės namuose nebuvo. 

Kai visi trys grįžo į svetainę, moteris susigūžusi 
sėdėjo fotelyje ir gniaužė Kleenex servetėlę. Džordanui 
prabilus, ji nė nepakėlė akių. 

— Ponia Aphil, čia mergaitės nėra. Būkite netoli te- 
lefono. Kai tik turėsime naujienų... 

Ji sulinksėjo. 

— Suprantama, jei duktė grįš, tučtuojau mums pra- 
nešite, ar ne? 

Moteris vėl linktelėjo. 

Džordanas patraukė pečiais ir pamojo kolegoms, 
suprask, metas eiti. Klaivas prie durų atsigręžė. Ponia 

Aphil atrodė taip graudžiai, tokia nepaguodžiamai 
vieniša. 

— Ar negalėtų su jumis pabūti kokia giminaitė arba 
draugė? - paklausė jis. 

Tuščias gražiųjų akių Žvilgsnis taip ir įsmigo į 
Klaivą. 

— Aš neturiu nei draugių, nei giminaičių, - atsakė 
moteris ir, karčiai nusišypsojusi, pridūrė: - Bet vis tiek 
dėkoju... 

Džordanas patapšnojo Barnardui per petį ir nykš- 
čiu parodė į laukujes duris. Ponia Aphil tuo metu paė- 
mė iš dėžutės dar vieną servetėlę. 

Automobilyje Simsas įjungė radijo siųstuvą ir įvy- 
kio aplinkybes persakė Operatyviojo valdymo centrui, 
kad šis jas perduotų visiems patruliams. Dispečeris 
liepė parvežti naujoką į namus ir su nuotrauka grįžti į 
nuovadą. 

Išvingiavęs šalutinėmis gatvelėmis, automobilis 
netrukus įsuko į pagrindinę gatvę. 

— Nagi pasinaudokime turtinga, Londone sukaupta 
tavo patirtimi, - pasakė Simsas. - Ką manai? 

— Išvadas daryti kol kas per anksti. Mergaitė bet 
kada gali pareiti, - gūžtelėjęs pečiais, atsakė Klaivas ir 
savo ruožtu paklausė to, kas jam labiausiai knietėjo: — 
O kur Treisės tėvas, kur ponios Aphil vyras? 

Užpakalinio vaizdo veidrodėlyje jis išvydo Džor- 
dano šypseną. 

— Klaivai, ji netekėjusi. „Ponia“ — tik dėl manda- 
gumo. 

Barnardas suraukė antakius. 

— Iš kur tada tokia prabanga? Fotelis, kuriame 
sėdėjau, turėjo jai atsieiti mažiausiai keturis šimtus 
svarų. 

Simsas atsigręžė ir tarė: 

— Pakišiu tau užuominą. Ji — laisvosios profesijos 
atstovė, dirbanti už honorarą. Svetainei apstatyti užsi- 
dirbo miegamajame. — Matydamas, kad Klaivas vis 
tiek nieko nesupranta, jis pyktelėjo: - Kaip tau dar aiš- 
kiau pasakyti? Ji — kekšė, šlerva, šliundra, prostitutė. 
Dirba išsižergusi. 

Barnardui mažne žandikaulis atkrago. Tik ne ji! 
Tik ne šitas nekaltas vaikas! Bene tiedu jį, Klaivą, lai- 
ko paskutiniu kvailiu, kad šitaip mulkina? 

— Tikiuosi, nepribloškiau tavęs, - vėl prabilo Sim- 
sas. - Londone tokių nusidėjėlių, matyt, nė su žiburiu 
nerasi. Suprantu, bjauroka, bet ko norėti iš tokio smu- 
kusio miesto. Na, padėtis pasikeis, kai bus atidaryti 
bingo klubai. 

Jis dirstelėjo į Džordaną, tikėdamasis išvysti są- 
mokslišką šypsenėlę, bet kolega vairavo, nugrimzdęs į 
apmąstymus. 

— Atsiprašau, — prašneko Džordanas po akimir- 
kos. — Staiga šį tą prisiminiau. Sekmadienio mokyklą. 

— Šv. Bazilijaus? 

— Taip. Atmeni, vasarą ten turėjome darbo? 

— Kur pamirši, - atsakė Simsas. - Žmogysta saldai- 
niukais viliodavo vaikus į savo automobilį. Taip jo ir 
nesučiupome. 

— Nesučiupome. — Džordanas pasuko vairą ir jie 
įvažiavo į siaurą gatvę, iš abiejų pusių apspaustą su- 
blokuotų namų. - Štai, atvažiavome. 

Barnardo būstas buvo Saulės gatvės 26-ajame na- 
me, kuris niekuo nesiskyrė nuo visų kitų. Kai Klaivas, 
iškėlęs iš automobilio savo mantą, pasilenkė atsisvei- 
kinti su kolegomis, pirmo aukšto lange jam už nuga- 
ros prasiskyrė užuolaida, ir šaligatvį perkirto šviesos 

juostelė. Jis stebėjo nuvažiuojančią mašiną, kol jos Ži- 
buriukus prarijo tamsa. Klaivas pasijuto visų apleistas, 
vienišas. Tikriausiai taip pat jautėsi ir toji moteris. Jis 
apsigręžė ir pasibeldė į duris. 


PIRMADIENIS 
PIRMADIENIS (2) 


Dentono skyriaus viršininkas vyriausiasis inspekto- 
rius Maletas dėl viso pikto pasignalizavo ir kuo atsar- 
giausiai įvairavo naująjį mėlyną savo jaguarą į sausa- 
kimšą nuovados aikštelę. Tamsų ir šaltą pirmadienio 
rytą, vos kelios minutės po aštuonių, ši turėjo būti, ne- 
skaitant vieno, kito rytinės pamainos automobilio, tuš- 
tut tuštutėlė, o ne prigrūsta įvairių rūšių transporto: 
čia stovėjo kariniai sunkvežimiai, užsakytas autobu- 
sas, iš grafystės vyriausiosios valdybos atsiųsta mobi- 
lioji virtuvėlė ir du nedideli furgonai, kurių paskirties 
Maletas iš pradžių nenumanė ir tik iš nekantraus 
unkštimo ir viauksėjimo sumojo, kad jais bus atvažia- 
vę šunų dresuotojai su savo augintiniais. 

Vadinasi, paieškos grupė susirinkusi. 

Patenkintas Maletas leido sau šyptelėti. Malonu 
buvo įsitikinti, kad vėlų vakarą telefonu išdalyti įsa- 
kymai tokioje ankstybėje jau uoliai vykdomi. Šitoks 
operatyvumas bylojo apie našų skyriaus ir jo viršinin- 
ko darbą. Bet kai tik Maletas išvydo jo automobilio 
vietoje stovintį griozdą karinį sunkvežimį, šypseną 
kaipmat pakeitė irzli grimasa. Skaityti tie kietakak- 
čiai nemoka, ar ką? Juk baltais dažais aiškiai parašyta 

„Tik skyriaus viršininkui“, ir jo pavaldiniai tą užrašą 
supranta, kaip pridera: ši vieta - neliečiama šventeny- 
bė. Patyliukais niršdamas ant bukų kariuomenės vai- 
ruotojų, Maletas įspraudė jaguarą į pirmą pasitaikiusį 
laisvą sklypelį - tarp kaimyninio skyriaus pareigūnus 
atvežusio autobuso ir sienos. Ir tik tada - per vėlai — 
susizgribo, kad išvažiuoti atbuline eiga, nenubruo- 
žiant tviskančių naujutėlaičio automobilio šonų, pri- 
reiks nemenkos meistrystės. 

Visai subjurusios nuotaikos nuo užpakalinės sėdy- 
nės čiupo juodos odos lagaminėlį, pačiu laiku susigrie- 
bęs, atsargiai, kad nevožtų į mūrą, pravėrė dureles, iš- 
sispraudė laukan ir, išvingiavęs tarp mašinų, šoniniu 
taku nužingsniavo prie pagrindinių nuovados durų. 
Pro tarnybines būtų galėjęs patekti į pastatą tiesiai iš 
aikštelės, bet kuo skyrių viršininkai blogesni už prin- 
cus ar karalius, kurie pro tarnų duris juk nevaikšto. 

Budėtojas stryktelėjęs pasitempė ir parodė pagarbą. 
Maletas atsakė šykščiu mostelėjimu ir jau nueidamas 
spėjo pastebėti, kaip vyrukas puolė prie telefono per- 
spėti nuovados seržanto. 

Iškilmingai įžengti į kabinetą vyriausiajam inspek- 
toriui trumpai sutrukdė valytoja, ant akmens plokštė- 
mis išklotų koridoriaus grindų šliūkštelėjusi vandens 
su dezinfektantais. Maletas reikšmingai kosčiodamas 
palūkėjo, kol moteriškė šluostu perskirs vandenį, pa- 
našiai kaip Mozė kitomis istorinėmis aplinkybėmis — 
Raudonąją jūrą, ir jis galės drėgnu takeliu eiti. 

Visame pastate, kuriame Viktorijos laikais veikė 
darbo namai, tik Maleto kabinete galėjai rasti pra- 
bangos požymių. Sienos čia it posėdžių salėje buvo 
apkaltos plonyte fanera, grindis dengė ilgo plauko, 
melzganas Wilton kilimas, ant kurio stovėjo nuostabus, 

raudonmedžio ir juodos spalvų rašomasis stalas - kaip 
kokio nors generalinio direktoriaus. Maletas niekada 
nesuprato kolegų - kitų skyrių vadovų, kurie girdavo- 
si savo kabinetų asketiškumu, šitaip tik menkindami 
pareigybę. Jei valdžios atributais gali puikuotis pra- 
monininkai, kuo už šiuos prastesnė policija? 
Vyriausiasis inspektorius atidarė už sienos plokš- 
čių sumaniai įrengtą spintą ir pakabino Londone siū- 
dintą paltą. Dirstelėjo į viso ūgio veidrodį ir nuotaika 
išsyk pasitaisė. Atspindžiui išties nebuvo ko prikišti: 
aukštas, tiesus stotas, sklastymu perskirti juodi, žvil- 
gantys plaukai, įsakmus žvilgsnis, dailiai apkirpti 
ūsiukai it kariškio, išpuoselėta veido oda, liudijanti 
puikią sveikatą ir gerą gyvenimą. Pastarąją aplinkybę 
tik pabrėžė lyg nulieta uniforma tviskančiomis sago- 
mis, preciziškai išlygintų kelnių briaunos, kruopščiai 
nublizginti batai tarytum du juodi veidrodėliai. Male- 
tui buvo keturiasdešimt dveji ir jis labiau panėšėjo į 
sėkmės lydimą biržos maklerį nei į policijos pareigū- 
ną, atsakingą už maždaug trisdešimt aštuonių kvadra- 
tinių mylių plotą ir šimtą tūkstančių gyventojų. 
Uždaryta spinta vėl tapo sienos dalimi. Staiga ins- 
pektoriaus žvilgsnis užkliuvo už voko, kuris kyšojo iš 
aplanko ant stalo. Ant voko raudonomis didžiosiomis 
raidėmis buvo išspausdinta ASMENIŠKAI KONFI- 
DENCIALU. Maletas perrėžė jį nerūdijančio plieno 
pjaustikliu, užsidėjo akinius raginiais rėmeliais ir per- 
skaitė atsiųstą dokumentą. Nustėręs klestelėjo ant kė- 
dės ir dar kartą permetė tekstą akimis. 
Tai buvo skundas dėl vieno jo pareigūnų, krimina- 
listo inspektoriaus Frosto. Pakvipo rūpesčiais. 
Maletas kumščiu trinktelėjo į glotnų raudonme- 
džio stalviršį. Kad jį kur plynios, tą Frostą, vien bėdos 

per jį! Rytoj pat ištrenktų jį iš skyriaus, jei tik galėtų. 
Vyriausiasis inspektorius pažvelgė į laikrodį. Metas į 
instruktažą. Frostas turės palaukti. Laišką Maletas 
tvarkingai sulankstė, įdėjo į voką ir užrakino viršuti- 
niame dešinės pusės stalčiuje. 

Ketino išsikviesti sekretorę, panelę Smit, bet ši, Ži- 
noma, buvo dar neatėjusi. Įprastai jis dirbdavo nuo de- 
šimtos iki pusės septynių. Bet šį, neįprastą, pirmadie- 
nį jau penkiolika po aštuonių turėjo prasidėti instruk- 
tažas, o lygiai devintą - prisistatyti policijos viršininko 
sūnėnas. Policijos viršininko sūnėnas... Patenkintas 
Maletas leido sau šyptelėti. Turint galvoje būsimąjį pa- 
aukštinimą, nieko tokio, jei dėdė šefas skyrių šiek tiek 
paglobos. Vyriausiojo inspektoriaus apmąstymus per- 
traukė mandagus barbenimas į duris. Įėjo rytinę pa- 
mainą budintis nuovados seržantas Bilas Velsas. 

— Aa, seržante Velsai, užeikite, sėskite. 

Seržantas prisėdo ant kėdės kraštelio. Medinė Ma- 
leto kabineto apdaila jį slėgė. Liūdnoko veido, plinkan- 
čiam pareigūnui buvo trisdešimt aštuoneri, policijoje 
jis dirbo septyniolika metų, o seržanto laipsnį užsitar- 
navo prieš šešerius. Vilčių iškilti iki inspektoriaus jau 
nebepuoselėjo. 

Maletas pasviro į priekį ir paklausė: 

— Kaip suprantu, mergaitė neatsirado? 

Velsas dar labiau nuliūdo. 

— Ne, sere. 

— Seržante, šeliolika valandų praėjo. Per daug, ge- 
rokai per daug. 

— Sere, šešiolika valandų tamsoje. Mums reikia die- 
nos šviesos. 

Maletas nenoromis linktelėjo ir pažvelgė pro langą. 
Jau gana šviesu, bet apie ketvirtą vėl bus sutemę. 

Vis dėlto, jeigu pasiseks, mergaitę jie suras gerokai 
anksčiau. Vyriausiasis inspektorius sutvarkė porą 
smulkių reikalų, dėl kurių seržantas ir užėjo, tada 
siektelėjo lagaminėlio — metas buvo eiti į instruktažą. 
Staiga prisiminė skundą. 

— Seržante, ar kriminalistas inspektorius Frostas — 
pasitarimų kambaryje? 

— Ne, sere, — atsakė Velsas, statydamas kėdę atgal 
prie sienos, - jo dar nėra. 

Kaip visada, pamanė Maletas. Visi ateina laiku, tik 
ne Frostas... Slėpdamas pyktį po šykščia šypsenėle, jis 
garsiai atsiduso. 

— Ką gi, teks pradėti be jo, ar ne? 

Vyriausiajam inspektoriui einant prie durų, Velsas 
kostelėjo ir paklausė: 

— Sere, tad pasitarime manęs neprireiks? 

Klausimas buvo retorinis. Seržantas ir šiaip Žinojo, 
kad jo ten neprireiks. Ir ši skaudi užgaulė jo nestebino. 
Velsas net neabejojo, kad ne kas kitas, o kaip tik Male- 
tas kaskart sužlugdo jo paaukštinimą, o į pasitarimus 
neįsileidžia, norėdamas parodyti seržantui, ko šis tėra 
vertas. 

Nujausdamas Velso apmaudą, vyriausiasis inspek- 
torius prapliupo teisintis. 

— Seržante, kad ir kaip norėčiau, aš be jūsų tiesiog 
neapsieisiu. Man būtinas patikimas Žmogus prižiūrė- 
ti, kad nuovada dirbtų be trikdžių. Štai, vos nepamir- 
šau. Turiu jums svarbią užduotį. 

Seržantas Velsas pažvelgė į viršininką su lūkesčiu. 

— Galėtumėte pašnibždėti mūsų draugams kariš- 
kiams, - tęsė Maletas, - kad neužimtų mano automo- 
bilio vietos. Jie pastatė ten sumautą sunkvežimį, nors, 
aišku, matė, kas parašyta. 

Vyriausiasis inspektorius padrąsinamai nusišypso- 
jo ir išėjo. Likęs vienas, Velsas iš nevilties patyliukais 
išplūdo bent „generalinio direktoriaus“ stalą. 


Pasitarimų kambaryje nė piršto nebuvo kur įkišti. 
Kažkas atnešė papildomų kėdžių, bet ir jų nepakako, 
vėliau atėjusiesiems teko stoviniuoti pasieniais. 

Tiršti tabako dūmai tumulavo it rūkas Beikerio gat- 
vėje. Kai tik į kambarį įžengė skyriaus viršininkas, į 
vientisą nervingą murmesį liejęsi pokalbiai akimoju 
nutilo, visi, kas sėdėjo, sutartinai pašoko ant kojų. 

— Ledi ir džentelmenai, labas rytas. Malonu matyti 
taip gausiai susirinkusius. Prašau sėsti. 

Kas turėjo kur, susėdo. Maletas išėmė iš lagaminė- 
lio kažkokius dokumentus ir nužvelgė patalpą. Dau- 
guma pareigūnų buvo pažįstami, iš jo skyriaus, kai 
kurie atšaukti iš laisvadienio. Tik kriminalisto inspek- 
toriaus Frosto — nė ženklo, niauriai pamanė Maletas. 
Jis draugiškai linktelėjo armijos karininkams, kurių 
pavaldiniai, taip pat ir jo automobilio vietos užgrobi- 
kas, veikiausiai kimšo sumuštinius ir plempė arbatą 
valgykloje viršuje. Tiedu vyrukai kampe tikriausiai 
dresuotojai iš policijos šunidės Rašfilde, bet kas tasai 
besišypsantis raudonveidis? Ak taip, kriminalistas 
seržantas iš kaimyninio skyriaus, kurio viršininkas, 
net ir stokodamas pareigūnų, atsiuntė pagalbininkus 
ieškoti Treisės Aphil. 

- Ilgai jūsų negaišinsiu. Pajėgų mums netrūksta, už 
tai visiems jums dėkoju, bet striuka dienos šviesos. 
Mergaitė dingusi jau daugiau nei šešiolika valandų. 
Jei šįryt girdėjote prognozę, jau žinote, kad speigas 
bus nuožmus. Todėl surasti mergaitę privalome kuo 
greičiau. Paieška bus sudėtinga. Miškingos vietovės, 

ežerai, kanalas, žvyrduobės, apleisti namai, statybos — 
yra begalė vietų, kur galima paslėpti vaiką. Dirbti tu- 
rėsime nuosekliai, nepasikliaudami atsitiktinumais. 
Todėl vadovauti operacijai paskyriau kriminalistą ins- 
pektorių Aleną. Kadangi vadovauja jis, jam ir žodis, o 
aš verčiau patylėsiu. 

Klausytojai į šį prėską sąmojį sureagavo nenatūra- 
liu kikenimu, patogindamiesi sugirgždino kietas, me- 
dines kėdes. Maletas, kaip tikras demokratas, atsisėdo 
į pirmos eilės pakraštėlyje jam paliktą vietą, rody- 
damas esąs pasirengęs įsiklausyti į kiekvieną krimina- 
listo inspektoriaus Aleno žodį, krumpliais parėmė 
smakrą ir suraukė antakius. 

Alenas buvo prakaulus, tačiau raumeningas, nepa- 
lenkiamai griežtas pareigūnas ištįsusiu veidu, siauro- 
mis lūpomis ir retais plaukais. Jo humoras visada bū- 
davo kandžiai sarkastiškas, kitaip juokauti šaltai daly- 
kiškas inspektorius nemokėjo. Kaip Žmogaus jo visi 
neapkentė, bet noromis nenoromis pripažino esant 
puikų kriminalistą. 

Jis kaulėtu pirštu dūrė į rajono žemėlapį ant sienos 
ir prašneko: 

— Padalijau teritoriją į sektorius. Pradėsime labiau- 
siai tikėtinose vietose netoli mergaitės namų ir pama- 
žu plėsime paieškos zonos spindulį. Kaip minėjo sky- 
riaus viršininkas, teritorija sudėtinga, taigi, rupūžėle, 
turėsime dirbti nuosekliai. Paieškos ruožai jums bus 
paskirti. Apieškote savo ruožą, raportuojate paieškos 
dispečerinei, tai yra man. Niekam nevalia pereiti į 
naują ruožą, pirmiau neišklausius mano nurodymų. 

Alenas dirstelėjo į laikrodį. 

— Laikas nelaukia, todėl kalbėsiu trumpai. Ko- 
kiomis pajėgomis, be jūsų, disponuosime? Pažadėta 


3.2 


atsiųsti dar šimtą kariškių. Jau pasisiūlė padėti keli sa- 
vanoriai civiliai. Jei reikės, kviesime jų daugiau. 
Ugniagesių brigada prižadėjo duoti kokį tuziną vyrų, 
o devintą valandą laukiame būrio abiturientų iš vieti- 
nės valstybinės mokyklos. Žodžiu, kad pradėtų pai- 
niotis vieni kitiems po kojomis ir sužlugdytų paiešką, 
talkininkų užtenka. Todėl visiems teks susitaikyti su 
mano didybės manija ir daryti, ką liepsiu. 

Kai tik jis nutilo, suskambo telefonas. Auditorija 
smerkiamai sužiuro į aparatą. Skambutis birzgė gar- 
siai, primygtinai, įkyriai. 

— Juk sakiau: kol instruktažas, jokių skambučių, — 
raukydamasis suniurzgė Maletas. 

Telefonas vėl subirbė. 

— Na tai atsiliepkite kas nors, po galais, - užriau- 
mojo Alenas. - Kitaip jo nenutildysite. 

Ragelį pakėlė kriminalistas seržantas. Jo akys su- 
Syk išsiplėtė. 

— Sere, policijos viršininkas. 

Seržanto skubiai įbruktą ragelį Maletas paėmė la- 
bai pagarbiai. Instruktažo dalyviai, visi kaip vienas, 
apsimetė nesiklausą. 

— Sere, labas rytas. Ne... kol kas ne, bet būtinai 
surasime. Taip, sere, sulaukėme visokeriopos pagal- 
bos. Manau, šiuo etapu daugiau talkininkų mums 
nereikia. 

Maletas klausiamai žvilgtelėjo į inspektorių Aleną. 
Šis pabrėžtinai aiškiai papurtė galvą. 

— Atsiprašau, sere, kaip sakote? O, tai nuostabu. La- 
bai ačiū, sere... taip, iš tiesų puiku. 

Vyriausiasis inspektorius padėjo ragelį. 

— Skambino, - pranešė auditorijai taip, lyg skelb- 
tų antrąjį Kristaus atėjimą, — policijos viršininkas. — 

Patylėjęs, kad klausytojai geriau suvoktų Žinios svar- 
bą, Maletas pridūrė: - Turėsime sraigtasparnį. 

Pasitarimo dalyviai sušurmuliavo. Inspektoriui 
Alenui sužibo akys. Na, jei mergaitės nerastų net su 
sraigtasparniu... Jis vėl kreipėsi į auditoriją: 

— Ledi ir džentelmenai, sraigtasparnis — rimta 
pagalba, bet mūsų problemos jis neišspręs. Į nuteka- 
muosius vamzdžius neįlįs, atmatų krūvų neišnaršys. 
Tam reikia kvalifikuotų policininkų. Po instruktažo 
būsite paskirstyti į pirminius paieškos ruožus. Klau- 
simų yra? 

Ranką pakėlė vienas Rašfildo šunininkų. 

— Sere, ar tiesa, kad dingusiosios motina — prosti- 
tutė? 

— Taip, - labai rimtai atsakė Alenas. - Apie atpildą 
ji nieko nesakė, bet manau, tas, kas suras vaiką, gali 
tikėtis... 

Klausytojai praplyšo kvatoti. Dresuotojas palūkėjo, 
kol jie aprims, ir pasakė: 

— Sakau, gal kuris nors vietinių vaikų tvirkintojų 
klaidingai pamanė, kad dukrelė tokia pat kaip mo- 
tina, ir... 

— Gera versija, bet ji jau tikrinama, - prunkštelėjęs 
atsakė Alenas. - Mano pareigūnai krato kiekvieną mū- 
sų skyriui žinomą prievartautoją. Daugiau klausimų 
nėra? Ką gi, skirstomės... Visiems linkiu sėkmės. 


PIRMADIENIS (2) 
Kriminalistui konstebliui Klaivui Barnardui buvo liep- 


ta vyriausiajam Dentono nuovados inspektoriui Male- 
tui prisistatyti lygiai devintą. Barnardas jau Žinojo, 


34 


kad inspektorius vertina punktualumą, tad nutarė ap- 
sidrausti: Žžadintuvą nustatė pypsėti penkiolika po 
septynių ir anksti atsigulė. Bet miegas neėmė. Ketvir- 
tą ryto Klaivas vis dar būdravo; čiužinys buvo gum- 
buotas, sušilti po vienu užklodu nesisekė, galvoje riz- 
go mintys apie blondines ir dingusius vaikus, be to, 
nemigą sadistiniais dūžiais kas penkiolika minučių 
ūmino bažnyčios laikrodis. 

Galiausiai nusikamavęs Klaivas nugrimzdo į tokį 
gilų miegą, kad net neišgirdo žadintuvo, nors šis pyp- 
sėjo kaip pašėlęs. Jei ne šeimininkė, dvidešimt po aš- 
tuonių pradėjusi belsti į duris, kriminalistas konste- 
blis būtų taip ir parpęs. 

Ką gi, laiko pusryčiams neliko, Klaivas vertėsi per 
galvą, kad tik kaip nors išvengtų gėdingos pražangos, 
vėlavimo pačią pirmą darbo dieną. Apskritai nugrem- 
žė barzdą elektriniu skustuvu. Tiek to, šviesių šeriukų 
ir šiaip beveik nematyti. Įsispraudė į naujutėlaitį, pil- 
ką su raudonais ruoželiais kostiumą, krautuvėlėje ne- 
toli Karnabio gatvės pirktą dėvėti darbe, Kriminali- 
niame poskyryje. Buvo perspėtas, kad aprangos veiks- 
nys — svarbus. Jei rengsies prastai, būsi darbe 
pastumdėlis, o geriausias užduotis pelno geri drabu- 
žiai. Užtat jis ir nusipirko šį kostiumą. Suplojo šimtą 
septynis svarus, gerokai daugiau nei įprastai, bet juk 
tai —- investicija. Be to, kodėl Dentono stuobriams ne- 
parodžius, kas yra londonietiška kokybė? 

Klaivas atvožė lagaminą ir, nukėlęs teisinę lektūrą, 
išsiėmė šviesiai mėlynus baltinius. Laisvalaikiu jis sa- 
varankiškai krimto teisės mokslus. Pastebėjęs, kad 
daugelis jaunų viršininkų yra diplomuoti teisininkai, 
ir pats pasiryžo į viršūnę užsiropšti trumpiausiu ke- 
liu. Čia, šitoje nykioje skylėje, ilgais žiemos vakarais 

manė turėsiąs užtektinai laiko teisės vadovėliams var- 
tyti, žinoma, kai šalia nebus kokios nors gražuolės, 
pirštais švelniai braukančios per jo seksualiai kumpos 
nosies gūbrį. 

Be penkiolikos devynios jis jau buvo Pirties Kalvos 
gatvėje. Trepseno, genamas žvarbaus vėjo, tuščio 
skrandžio baramas, ir spėliojo, ar Treisė Aphil jau su- 
rasta. Policija tokią ankstyvą valandą atrodė neįprastai 
guvi. Jau trys patrulių automobiliai buvo spėję pra- 
švilpti pro šalį. 

Nusileidęs į Turgaus aikštę, pastebėjo dar vieną po- 
licininką. Šis apžiūrinėjo banko duris. Dauguma par- 
duotuvių buvo dar uždarytos, netoli viešųjų tualetų 
siūravo aukšta kalėdinė eglė, vėjas tarp šakų barškeno 
girliandos lemputes. Perėjęs grindiniu, Klaivas įsuko į 
Erelio skersgatvį. 

Veikiai priėjo masyvų, raudonų plytų nuovados 
pastatą su svetingai šviečiančiu mėlynu žibintu virš 
dvivėrių durų, už kurių buvo koridorius, o medžiu ap- 
taisytas laikrodis ant jo sienos rodė be šešių devynias. 
Jis suspėjo. Išsyk užuodė policijos skyriui įprastus 
kvapus: dezinfektantų, politūros, karšto maisto — iš 
valgyklos, - ir, su palengvėjimu atsidusęs, priėjo prie 
registracinio barjero, už kurio liūdno veido, poplikis 
seržantas kalbėjo telefonu. 

Nuovados seržantas Bilas Velsas, kurio pamaina 
truko nuo šeštos ryto iki antros popiet, laikinai kara- 
liavo priimamajame. Budėtoją, jaunąjį konsteblį Strin- 
gerį išleidęs į valgyklą papusryčiauti, pats ir pavada- 
vo. Prakeiktas telefonas, žinoma, negalėjo nesuskam- 
bėti. Kažkokia moteriškė ne itin rišliai tarškėjo: 
vaikiščiai prieš dvi savaites iškūlę jos langą, bet štai 
tik dabar ji nutarusi pranešti policijai ir norinti Žinoti, 

ko pareigūnai ketiną imtis. Kai atsivėrė laukujės du- 
rys, skersvėjis buvo begriebiąs nuo stalo dokumentus, 
bet seržantas įgudusiu judesiu prispaudė juos alkūne 
ir atsigręžė į interesantą, jaunuolį sulaužyta nosimi ir 
puošeivos paltu. Sprendžiant iš arogancijos, galėjo bū- 
ti užėjęs rimtu reikalu, tad Velsas pridengė ragelį del- 
nu ir sušnibždėjo: 

— Sere, prašyčiau palūkėti. 

Klaivas linktelėjo. Laiku atėjus į nuovadą, pavėluo- 
ti pas skyriaus viršininką vien todėl, kad seržantas 
per ilgai kalbėjo telefonu, būtų nei šis, nei tas. Jis vylė- 
si, kad taip nenutiks. Pavaikštinėjo koridoriumi, žiūri- 
nėdamas ant sienų kabančią informaciją. Čia buvo 
dingusių asmenų nuotraukų, sąrašas priemonių snu- 
kio ir nagų ligos plitimui sustabdyti ir, žinoma, visuo- 
tinai išpopuliarėjęs plakatas su Kolorado vabalu. 

Sunkus paltas varžė, tad nusivilkęs Klaivas užsi- 
metė jį ant rankos. Netyčia pastebėjo savo atspindį 
tamsiame durų stikle ir nustėro. 

Naujasis jo kostiumas tiesiog rėkė! 

Blausokoje krautuvėlės šviesoje jis atrodė skonin- 
gai konservatyvus ir tik vos girdimai kuždėjo, esąs ra- 
finuotai naujoviškas, bet nejaukioje nuovados aplinko- 
je tas kuždesys virto veriančiu riksmu. Tai buvo katas- 
trofa, o bėgti persirengti Klaivas nebeturėjo kada. 
Todėl tik pasitraukė į tamsesnį kampą. 

Budėtojas konsteblis Stringeris į postą grįžo sukir- 
tęs gerą gabalą kumpio su pupelėmis, o prie arbatos — 
dar ir du skrebučius. Į policininką jis buvo net nepa- 
gaubiamą veidą naiviai nuoširdžia išraiška, sakytum - 
moksleivis iš vyresniųjų, ir tiek. Stringeris, pasirengęs 
padėti kuo galėdamas, nusišypsojo Klaivui. 

— Aš šiuo džentelmenu pasirūpinsiu, - perkreipęs 
lūpas, sušnypštė seržantas, nenutraukdamas pokalbio 
su nuskriaustąja moteriške. Jaunasis konsteblis gera- 
noriškai gūžtelėjo pečiais ir atsisėdęs analizavo juoda- 
odžio senolio Andervudo pareiškimą. 

Galų gale seržantas padėjo ragelį ir pasitrynė 
įskaudusią ausį. Atsigręžęs į Klaivą, mažne pataikau- 
jamai mandagiai paklausė: 

— Sere, kuo galėčiau pagelbėti? 

Barnardas pamanė, kad seržantas bus supainiojęs 
jį su kokiu nors svarbiu asmeniu ir vargu ar apsi- 
džiaugs, patyręs, jog Žeminasi prieš vargano rango, 
žalią kriminalistą konsteblį, kurio kaktoje dar neišny- 
kęs ilgai mūvėto šalmo paliktas rėželis. Reikėjo sku- 
biai atskleisti kortas. 

— Seržante, tiesą sakant, esu kriminalistas kons- 
teblis... 

Ties skiemeniu „kon“ seržanto šypsena ataušo, ties 
skiemeniu „steb“ virto kietu ledokšniu, ties „lis“ bau- 
ginamai greitai ištirpo. Pasakymas „jo veidą iškreipė 
bjauri grimasa“ tą akimirką būtų buvęs pats tas. 

— ..„kriminalistas konsteblis Barnardas. Sere, lygiai 
devintą turiu prisistatyti vyriausiajam inspektoriui 
Maletui, - narsiai išrėžė Klaivas. 

Ak štai tasai Barnardas. Štai tasai pienburnis, ku- 
riam dėdė padės prasimušti, kai kiti, kantriai dirbę 
septyniolika metų, bet neturintys įtakingų gimi- 
naičių... Velsas pasuko galvą ir pažvelgė į laikrodį 
ant sienos. Be minutės devynios. Gaila. Būtų buvę 
taip malonu vaikėzą sumauti, kad pavėluotų ir gautų 
pylos. 

Pro duris įsiveržė uniformuotas kariškis, ir skers- 
vėjis vėl sutaršė dokumentus ant stalo. 

- Į instruktažą!.. - krioktelėjo įėjusysis. 

— Sere, trečios durys į kairę, - dorai nė nestabtelėju- 
siam karininkui nurodė Velsas ir atsigręžė į savo au- 
ką. - Ak taip, Barnardas... Žinome, žinome. Policijos 
viršininko sūnėnas, ar ne? Turėjau atpažinti iš sulau- 
žytos nosies. 

Klaivas kietai sučiaupė lūpas ir įsižiūrėjo į vieną 
tašką seržantui virš plikės. Šis nuleido akis... ir paga- 
liau išvydo. 

— Viešpatėliau! Kur jums pavyko gauti tokį kos- 
tiumą? 

— Londone, seržante, - nukaitęs atsakė Klaivas. 

— Londone? Kai pastarąjį sykį mačiau šitokį kostiu- 
mą, jį vilkėjo Maksas Mileris". Kiekgi už jį mokėjote? 

Barnardas giliai atsiduso. 

- Šimtą septynis svarus. 

Seržantas taip ir išsižiojo. 

- Šimtą septynis?! Už tai? Barnardai, šit ką jums 
patarsiu: dieną šito kostiumo verčiau nedėvėkite. Čia 
daug kam pakrikę nervai. - Pats save pralinksminęs, 
net pečiai sukretėjo, Velsas parodė į lakuotą medinį 
suoliuką. - Skyriaus viršininkas šiuo metu užsiėmęs. 
Perspėsiu jus, kai bus laisvas. 

Klaivas atsisėdo. Suoliukas buvo kietas. Žinia, ne- 
verta tikėtis, kad policijos nuovadoje gausi atsisėsti 
patogiai. Virš galvos kabojo Kolorado vabalo fotorobo- 
tas, o tiesiog priešais — mokyklinė lenta su užrašu: 
DENTONO SKYRIUS - EISMO ĮVYKIAI. Joje - kreida 
surašyta lyginamoji šių ir praėjusių metų statistika 


2 Maxas Milleris (tikr. Thomas Henry Sargent, 1894-1963) - britų 
komikas, garsėjęs ne tik įvairialype kūryba, bet ir rėksminga 
apranga (čia ir toliau - vertėjo pastabos). 

pamėnesiui: bendras avarijų skaičius, paprastos, su 
aukomis. 

Barnardas sėdėjo ir laukė. Suolas atrodė vis kietes- 
nis, kostiumas - vis labiau rėžiąs akį. Staiga vėl atsivė- 
rė laukujės durys, ūžtelėjo ledinio vėjo šuoras ir į kori- 
dorių griūte įgriuvo kažkoks apkiautęs žŽmogysta su 
nelygintomis kelnėmis, nešvariu lietpalčiu ir ilgutėliu 
kaštoniniu šaliku. Kaimietiškas, strazdanomis nu- 
bertas arti penkiasdešimties vyriškio veidas buvo 
įrausvintas šaltuko, mėlynų akių žvilgsnis — nuošir- 
dus, nuplikusį, šlakuotą viršugalvį juosė šviesiai rus- 
vų plaukų lankainis. Žmogėkas nužingsniavo tiesiai 
prie lentos ir, paėmęs kreidą, vienetu padidino avarijų 
skaičių. 

— Kas nutiko? - stebėdamas jį su nerimu, paklausė 
seržantas Velsas. 

— Atvažiavau ir vožiau į pasturgalį mašinai, kad ją 
kur! — atsakė apkiautėlis. - Kažkoks nevisprotis įsprau- 
dė ją į mano vietą. Kieno gali būti tas mėlynas ja- 
guaras? 

Velsas išblyško. 

— Džekai, tik ne mėlyną jaguarą! Tik ne jaguarą! 
Juk jis - Maleto. Visiškai naujas... tik šeštadienį atva- 
rytas. 

Nevaleikai ši žinia nepadarė ypatingo įspūdžio. 

— Maleto? Tokioje ankstybėje? Eik jau, šiokiu metu 
jis dar namie, sagas blizgina. - Jis patraukė nosimi. — 
Ei... pietums gausime mėsos pudingo ar čia tik Mei- 
belė virina savo kelnaites? 

— Džekai, liaukis juokus krėtęs, - neatlyžo seržan- 
tas. - Automobilis - Maleto. Jis atskubėjo į dingusios 
mergaitės paieškos instruktažą. Juk Žinai, vakar vaka- 
re tau kas nors skambino. Inspektorius tavęs teiravosi. 

Vyriškiui prireikė akimirkos susivokti, o tada jis 
persigandęs tvojo sau per kaktą. 

— Rūgštele! Instruktažas! Kaip aš pamiršau... 

Nuovados seržantas, kurį svetimos nesėkmės, re- 
gis, tik džiugino, pamėgino jį nuraminti: 

— Džekai, neimk į galvą, juk praleistas pasitari- 
mas —- toks menkniekis, kai esi sudaužęs vyriausiojo 
inspektoriaus automobilį. Ar smarkiai jį aptalžei? 

— Nelabai, - kiek pagalvojęs atsakė anas. - Tik 
trinktelėjau į užpakalinį sparną. Beveik nė nematyti. 
Įskilo žibintas, sparnas truputį nubruožtas, mažumą 
įlenktas... Ką gi, gaila, kad tokia nauja. Klausyk, Bilai, 
tu manęs nematei - dar nepasirodžiau. Verčiau persta- 
tysiu automobilį kur nors atokiau. - Vyriškis pasitam- 
pė šaliką ir nėrė pro duris. 

— Kas šitas? —- pasmalsavo Klaivas. 

- Šitas, kriminaliste konstebli Barnardai, - šaltai at- 
sakė nuovados seržantas, - yra kriminalistas inspek- 
torius Džekas Frostas. 

Šitas apsileidėlis - kriminalistas inspektorius? Klai- 
vas išsyk pajuto, kaip švinta jo paties ateitis. Jeigu val- 
katos čia iškyla iki inspektorių... 

Subirbė telefonas. Stringeris liovėsi spausdinęs ir 
atsiliepė. Kelias akimirkas klausėsi, paskui prispaudė 
ragelį sau prie krūtinės. 

— Seržante, skambina skyriaus viršininkas. Klau- 
sia, ar inspektorius Frostas jau atėjęs. 

— Dar ne. Ir pasakyk, kad jo laukia džentelmenas 
su šimto septynių svarų vertės kostiumu. 


— Tegul užeina, - paliepė Maletas ir padėjo ragelį. 


Voką su užrašu ASMENIŠKAI KONFIDENCIALU vėl 
įmetė į stalčių. Jis tikėjosi rimtai pasikalbėti su Frostu, 

dar prieš prisistatant naujokui. Suirzęs papurtė galvą. 
Kaip gali žmogus sėkmingai vadovauti nuovadai, kai 
joje dirba tokie frostai? Ir lyg tyčia dabar, kai inspekto- 
rius Alenas užsiėmęs mergaitės paieška, policijos vir- 
šininko sūnėną —- tikrą sūnėną - teks patikėti abejo- 
tinai inspektoriaus Džeko Frosto globai. Šitaip gali 
žlugti visi planai. Tiesa, policijos viršininkas Frostą 
garbina, bet lengva jam garbinti, kai nereikia drauge 
dirbti, taikstytis su pasibaisėtinomis inspektoriaus 
klaidomis, siaubinga netvarka jo kabinete, apgailėtina 
apranga, užmaršumu, panieka ataskaitų rašymui ir 
darbo organizavimui... Bet kam gadintis kraują? Kol 
policijos viršininkas Frostu šitaip, tegul ir klaidingai, 
pasitiki, jis, Maletas, tikrojo inspektoriaus veido ir 
neatskleis. 

Maletas, kaip ir Barnardas, buvo karjeristas, pasi- 
ryžęs trūks plyš užsikeberioti į profesines aukštumas. 
Policijoje pradėjęs dirbti konstebliu, jis, vadovaudama- 
sis užsibrėžta strategija, be vargo laikydamas visus 
privalomus egzaminus, nuosekliai kopė karjeros laip- 
teliais. Atliekamu laiku, kaip ir Klaivas, studijavo teisę 
ir dabar buvo kvalifikuotas advokatas. 

Maletas nesidrovėdamas stengdavosi, kad jo, kaip 
lyderio ir organizatoriaus, gabumus pastebėtų tinka- 
mi Žmonės, todėl prieš trejetą metų iškilo iki vyriau- 
siojo inspektoriaus pareigybės ir tapo Dentono sky- 
riaus viršininku. Bet ir tai buvo tik įspūdingesnės kar- 
jeros įžanga. Miestas sparčiai augo, tad po kelerių 
metų nuovada turėjo persikelti į kol kas dar tik sta- 
tomą modernų pastatą, o skyriui pavaldi teritorija — 
gerokai išsiplėsti. Naujojo skyriaus vadovas, kad ir 
kas gautų šias pareigas, būtų generalinis inspektorius 
ir galėtų tikėtis dar labiau viliojančio posto, reikėtų 

tik sulaukti, kol išeis į pensiją policijos viršininko pa- 
vaduotojas. 

"Policijos viršininko pavaduotoju ketino tapti Male- 
tas. Tiesa, jis puikiai suvokė, kaip paprasta, atsidūrus 
prie pat viršūnės, paslysti ir netekti visų malonių, bet 
tikėjosi, kad jam taip nenutiks. Bet kokie jo sprendi- 
mai, bet kokie veiksmai pirmiausia turėdavo padėti 
karjerai. Net jeigu būdavo nenaudingi skyriui. Skyrius 
vis tiek gyvuos, o mane vienas klaidingas žingsnis ga- 
li ir sužlugdyti, tokiais atvejais sakydavo sau Maletas. 
Štai kodėl policijos viršininko sūnėnas nuovadoje 
buvo privilegija, kurią derėjo branginti. Viršininkas 
aiškiai pasakė, nenorįs vyrukui jokių lengvatų, bet 
Maletas interpretavo tuos žodžius savaip. Jis ketino 
pasistengti, kad Barnardas greitai iškiltų, ir iš to pel- 
nyti naudos sau. Tai galėjo suerzinti kai kuriuos 
paaukštinimo vertus jo pavaldinius, bet jiems derėtų 
žinoti, kad pasaulis žiaurus, be to, visada gali pasitai- 
kyti dar vienas šansas. 

O kol kas Maletas didžiavosi vadovaująs geram 
skyriui, kuriame netrūko puikių darbuotojų; drausmė 
ir mikroklimatas buvo idealūs, nusikaltimų mažėjo. 
Jeigu dar ir kriminalisto inspektoriaus Frosto čia ne- 
būtų... 

Apmąstymus pertraukė beldimas į duris. 

— Aa, kriminalistas konsteblis Barnardas. Sveiki at- 
vykę į Dentoną. Sėskite, sėskite. 

Išvydęs skyriaus viršininko kabinetą, Klaivas ap- 
stulbo. Ištaigingas kambarys nuo kitų pastato patalpų 
skyrėsi kaip šilkinė skraistė nuo trąšų maišo. Atspėti, 
kur keliaudavo eksploatacijai skirtos lėšos, buvo ne- 
sunku. 

Karjeristas Barnardas paspaudė ranką karjeristui 
Maletui, ir abu liko patenkinti pirmuoju įspūdžiu. 
Skyriaus viršininkas spūstelėjo mygtuką, už durų ty- 
liai suzvimbė skambutis, ir į kabinetą, nešina padėklų 
su ypatingiems svečiams taupomu porcelianiniu ka- 
vos servizu, tuojau pat įdzingsėjo stropioji sekretorė 
panelė Smit. 

Maletas įpylė abiem kavos ir, tik oriai keldamas 
puodelį prie lūpų, atkreipė dėmesį į Klaivo kostiumą. 
Sumirksėjęs išsiėmė iš kišenės skaitymo akinius ir įsi- 

— Ee... mm... — Reikėjo būti atsargiam, juk eilutę 
vaikiui galėjo parinkti dėdė. - Jūsų daiktai... eee... 
taip pat ir šventadieninis kostiumas... tikriausiai dar 
pakeliui? 

— Taip, sere, - pamelavo Klaivas. 

Vyriausiasis inspektorius nušvitęs sriūbtelėjo ka- 
vos. 

— Užmečiau akį į jūsų asmens bylą... Labai įspū- 
dinga. Žinau, kad studijuojate teisę. Puikus sprendi- 
mas. Jei tik galėčiau kuo nors padėti, tarkime, pasko- 
linti knygų... Turiu Arčboldo „Baudžiamoji teisė: gy- 
nyba, įkalčiai ir praktika, Grino „Įkainiai 
baudžiamojoje teisėje“, nemažai kitų. 

— Labai ačiū, sere. —- Klaivo pilvas sugurgė iš ap- 
maudo, kad prie kavos nepasiūlyta sausainių. —- Ne- 

Maleto veidas persimainė. Vyriausiasis inspekto- 
rius padėjo puoduką ant lėkštutės ir įsibėrė dar vieną 
šaukštelį cukraus. - Ak... Deja, planai mažumėlę pasi- 
keitė. Inspektorius Alenas vadovauja dingusios mer- 
gaitės paieškai. Metėme gausias pajėgas. Aišku, jūs 
dar neinformuotas... 

Klaivas išsyk suuodė galimybę parodyti kompe- 
tenciją. 

— Treisė Aphil, ar ne, sere? Vakar vakare su „Aklos 
Bitės-keturi“ vaikinais buvau pas jos motiną. 

— Tikrai? Nors oficialiai dar net nebuvote mūsų ko- 
lektyvo narys?! Štai tokį entuziazmą aš labai vertinu. 
Deja, kaip pats suprantate, inspektorius Alenas šiuo 
metu negalėtų skirti jums laiko, todėl dirbsite su kitu 
mūsų kriminalistu inspektoriumi - Džeku Frostu. 

O ne, tik ne su tuo senu apkiautėliu! 

- Jis - labai prityręs pareigūnas. - Maletas įsižiūrė- 
jo į lango įrėmintą niūrų Erelio skersgatvio paveikslą 
Klaivui už nugaros. - Kriminalistą inspektorių Fros- 
tą... pernai ištiko skaudi nelaimė... neteko Žmonos. 
Tokia darni pora... labai liūdna. Netektis jį smarkiai 
paveikė. — Vyriausiojo inspektoriaus veidą aptemdė 
sielvartas, jis ėmė šnibždėti it koks sąmokslininkas: — 
Vėžys. Nieko nebuvo įmanoma padaryti, ničnieko. 
Siaubinga tragedija. 

Barnardas, nutaisęs liūdną išraišką, sulinksėjo ir 
kažką užjaučiamai išlemeno. 

— Kaip sakiau, netektis jį paveikė, smarkiai paveikė, 
— toliau kalbėjo Maletas. - Nieko nuostabaus. Tokia 
tragedija negali nepalikti randų. Suprantama, aš į tai 
atsižvelgiu... - Jis paėmė nuo stalo plieninį popieriaus 
pjaustiklį ir ėmė tapšnoti juo sau per delną, karštligiš- 
kai galvodamas, ką palankaus pasakius apie Frostą. 

— Neabejoju, kad daug iš inspektoriaus išmoksiu, — 
pats netikėdamas tuo, ką sako, ištarė Klaivas. 

Maletas nušvito. 

— Žinoma. Kartais susipažinti su klystkeliais būna 
pravartu. Tada pamatai žmogus, kaip išvengti vilkduo- 
bių. Suprantama, nesakau, kad inspektoriaus Frosto 

metodai — būtinai klaidingi... — Staiga vyriausiasis 
inspektorius susizgribo, pasukęs pavojinga kryptimi, 
ir griebėsi perspektyvesnės temos. - Ar dažnai mato- 
tės su dėde? 

Klaivo atsakymą užgožė smarkus, visą pastatą su- 
drebinęs gaudesys. Abu vyrai pripuolė prie lango ir 
sužiuro į dangų. 

Žadėtąjį sraigtasparnį jau beveik užstojo priešais 
stūksančių triaukščių stogai. 


Kriminalistas inspektorius Frostas užvertė galvą ir 
žvilgsniu palydėjo virš Turgaus aikštės nugrumėjusį 
sraigtasparnį. Prie įėjimo į Beningtono banką, kur 
link inspektorius ir žingsniavo, patruliuojantis kons- 
teblis ir storuliukas, žemaugis Kriminalinio poskyrio 
seržantas tyrinėjo pasikėsinimo įsilaužti pėdsakus. 
Nusisukę, pasilenkę vyrai artėjančio Frosto nematė. 
Šis stabtelėjo. Ankštai aptempta įkūnaus seržanto sė- 
dynė buvo viliojantis taikinys, ir inspektorius neatsi- 
spyrė. Gerai nusitaikęs, dūrė trumpu, storu pirštu ir 
pasigyrė: 

— Į patį dešimtuką! 

Kone pamėlęs iš pykčio seržantas žaibiškai atsigrę- 
žė, bet išvydo Frostą ir įniršis akimoju išgaravo. 

— Ak tai tu, Džekai! - šūktelėjo jis ir, dėdamasis pa- 
sipiktinęs, atsigręžė į išsišiepusį konsteblį. - Matei, ką 
išdarinėja šitas velnio neštas ir pamestas pirdyla? 

Frostas apžiūrėjo savo ranką ir pasakė: 

— Arturai, taip staigiai stryktelėjęs, vos nenulaužei 
man piršto. Na o dabar patrauk nėščią pilvą, duokš ir 
man užmesti akį. 

Ties užraktu mediena buvo šviežiai išdraskyta, sa- 
kytum, tarp sunkių durų ir staktos kažkas brukta. 

Frostas atsitiesė ir pasikrapštė pakaušį. 

— Kažkas čia negerai. Niekas nesilaužia į banką pro 
pagrindines duris. Net aš, senas kvėša, taip nedaryčiau. 

— O man vis dėlto atrodo, kad kažkas pamėgino, — 
nenusileido apkūnusis seržantas Arturas Henlonas, 
linksmuolis, kuriam šiame pasaulyje nebuvo priešų, 
tikras Semiuelis Pikvikas. 

— Oi ne, Arturai, - paprieštaravo Frostas, - vagišiai 
ne tokie buki. Jeigu būtų buki, neturėtume ką veikti. 
Bridžlio skyrius visus iki vieno būtų supakavęs, kaip 
dideli rašytų prisipažinimus. 

Vyriausiosios valdybos nuolat liaupsinamame 
Bridžlio skyriuje nusikalstamumo koeficientas buvo 
mažiausias, o išaiškintų nusikaltimų koeficientas - di- 
džiausias visoje grafystėje. 

— Vaikigaliai?.. - spėjo burnos tuščiai neaušinantis 
konsteblis. 

Frostas apsvarstė šią versiją ir pasiteiravo: 

— Kada pastebėta, kad durys apgadintos? 

Konsteblis dirstelėjo į kolegos iš ankstesnės pamai- 
nos užrašus. 

- Lygiai ketvirtą ryto, sere. 

— O kada kolega paskutinį kartą matė jas neliestas? 

Patrulis vėl pasitikrino. 

— Be keturių minučių dvi ryto, sere. 

Frostas susibruko rankas giliai į kišenes ir patrau- 
kė nosimi. 

— Aha, tai mat kaip. Sugadintos tarp antros ir ke- 
tvirtos. Tokiu metu vaikiščiai aplink bankus neslam- 
pinėja — neturi kada: palindę po antklode skaito apie 
Nodį“ arba mėgaujasi grupiniu. Arturai, o tu mėgau- 
davaisi grupiniu, kai buvai vaikigalis? 


> Medinukas Nodis - populiarios britų rašytojos Enid Blyton 
(1897-1968) knygelių, skirtų patiems mažiausiems skaityto- 
jams, herojus. 

Seržantas sukikeno ir papurtė galvą. 

— Aš irgi ne, - pasakė Frostas. — Jausdavausi lai- 
mingas, jei per naktį gaudavau pasimylėti daugiau nei 
šešis kartus. Atspaudų yra? 

— Begalė. Nuvestų tiesiai pas įsilaužėlį. 

— O tu niekada nepasitenkini. Beje, kaip Žmona, 
vaikai? Kalėdų laukia? 

— Taip, ačiū, Džekai. - Henlonas nušvito. - Bet ką 
darysime su tuo vieversiu? Ką manai? - Paklausė, ro- 
dydamas į duris. 

— Neimk į galvą, Arturai. Paprašysiu nuovados ser- 
žanto, kad patruliai akyliau pasidairytų. Teks jiems 
vieną, kitą pamainą praleisti be miego. Slėpkitės... po- 
licija! 

Iš Erelio skersgatvio išnėrė policijos automobilis, 
atlėkė prie banko ir sužviegęs stabdžiais, visas tirtė- 
damas sustojo. Prie trijulės pripuolė uniformuotas vai- 
ruotojas. 

— Konstebli, - griebdamas Henlonui už rankos iš- 
bėrė Frostas, - štai šis storulis laužėsi į banką. Matai, 
kokias žymes paliko. 

Konsteblis pareigingai išsišiepė ir pasakė: 

— Sere, nuovadoje panika. Skyriaus viršininkas rei- 
kalauja jūsų. 


Gatvėje sušmėžavo kaštoninis šalikas, ir į nuovadą 
šniokštuodamas, burna gaudydamas orą, įvirto Fros- 
tas. Seržantas Velsas lengviau atsiduso. 

— Bilai, visai užmiršau tą seną krieną, - sušvokštė 
kriminalistas inspektorius. 

Velsas paseilėjo pieštuko galą ir apsimetė į užraši- 
nę rašąs „Perspėtas sulaikytasis atsakė: „Visai užmir- 
šau tą seną krieną.“ 

Pro vėl atsivėrusias duris siūbtelėjo šalto oro gūsis. 
Šįsyk tarpduryje pasirodė sudžiūvęs tipas su gerokai 
per didele, nudriskusia, suragėjusia, tokia buvo purvi- 
na, kareiviška miline. Žmogysta, lyg būtų abiem kojo- 
mis šlubas, atšleivojo iki registracinio barjero, kartu 
atsinešdamas ir slogų, šleikštų tvaiką. 

Frostas ir nuovados seržantas sutartinai suraukė 
nosis. 

Jųdviejų uoslę suerzinęs Žmogėnas į odą įsigraužu- 
sių nešvarumų nujuodinta ranka piktai vožė į barjero 
viršų ir išrėkė: 

— Kur sušiktas mano svaras? Gerai, ane, jums, su- 
krušti farai, žmones plėšti? 

Nuovados seržantas atatupstas atsitraukė iki sienos 
ir prabilo raminančiu balsu, atrodė, specialistas moki- 
niui aiškina, kaip bombą padaryti nekenksmingą: 

— Semai, ženk žingsnį atgal. Nesėsk. Nieko neliesk. 
Stovėk, ir tiek... Nieku gyvu nejudėk! Taip, gerai. Da- 
bar mums pakaks dezinfekuoti šį nedidelį plotelį. 

Velsas ėmė energingai vėduotis užrašine. Senasis 
valkata išvertė surambėjusiame, pilkai apšepusiame 
veide giliai įsodintas skauduliuotas, pavandenijusias 
akis ir vėl užbliovė: 

— Dėjau ant jūsų priekabių! Kur mano svaras?! 

Seržantas iškėlė ranką ir ėmė aiškinti dar kan- 
triau: 

— Semai, paklausyk atidžiai. Kai tave paėmėme, 
turėjai šešis pensus. Šeši pensai nėra svaras. Svaras 
yra toks popierius su Karalienės galva, ir tu jo neturė- 
jai. Atvykai su šešiais pensais ir, prieš išvykstant, jie 
tau buvo grąžinti. Mes nepaėmėme nė skatiko nei už 
svetingumą, nei už grindis, kurios buvo švarios, kol 
ant jų neprivėmei. Tiek to, gali padėkoti mokesčių 

mokėtojams. — Frostui nuovados seržantas pridūrė: — 
Miegojo viešumoje, gėrė denatūratą, šlapinosi švento- 
riuje ant antkapių. 

Tai išgirdęs senis vėl praplyšo piktintis: 

— Šmikiai jūs, aš suvis nebuvau tiek prisitvojęs! 
Turėjau svarą ir šešis pensus. Faras įdėjo juos į voką, 
o grąžino tik pensus! 

Velsas nenusileido: 

— Semai, tu neturėjai jokio svaro. Kad nebūtų ne- 
susipratimų, mes suskaičiuojame pinigus, o tu pasi- 
rašai. Mes saugome tavo smarve paženklintą kvitą, 
kuriame juodu ant balto parašyta, kad savo šešis pen- 
sus pasiėmei. 

Suskeldėjusios lūpos prasičiaupė, ir valkata pro nu- 
rudusias dantų nuolaužas iškošė: 

— Nepasirašiau jokio kvito. 

— Semai, kryželį gal ir galima suklastoti, bet tik ne 
smarvę. Buvai tiek prisisiurbęs denatūrato, kad galėjai 
ir nebežinoti, ką darai. 

— Žinau, kiek pinigo turėjau. Duok šen mano 
svarą! 

— Semai, o iš kur gavai svarą? - įsiterpė Frostas. — 
Tikiuosi, neparsidavinėji? 

Semas atsigręžė į kriminalistą inspektorių ir šis at- 
šoko, tarytum siūbtelėjusio dvoko pastumtas. 

— Ra... radau, - su panieka tėškė žmogėnas. 

Vis dėlto Frosto žvilgsnio jis vengė. 

— Iš pradžių radai, o paskui pametei, - sumurmėjo 
seržantas. — Su pinigais taip jau būna. 

— Tasai jauniklis faras nudžiovė, - kunkuliuodamas 
įniršiu, rėžė valkata. 

Velsas iš pastalės paėmė storą registravimo žurna- 
lą ir trinktelėjo ant barjero. 

— Ką gi, Semai, tavo kaltinimas - labai rimtas. Kaip 
suprantu, norėsi jį įforminti. 

Benamio veidas persikreipė. Sukiodamas galvą, se- 
nis įraudusiomis akimis svilino tai vieną pareigūną, 
tai kitą, lyg Žiurkė - ją užspeitusius terjerus. 

— O kas man iš to? Didelė krūva gero šūdo, ane? 
Priskiesit susiriesdami ir išnešit sveiką kailį. 

„Kai jis iškabaldavo sau, teko gerą pusvalandį laiky- 
ti atvirus langus ir duris, kol ir tvaikas išsinešdino iš 
paskos. 

— Na ir kantrybės reikia su tokiais padugnėmis, — 
tarė Velsas, dėdamas registravimo žurnalą į vietą. — 
Nejaugi tas valkata nesupranta, kad prie jo nučiupinė- 
tų pinigų šlykštu ir prisiliesti? 

Zuzirzė vidaus ryšio telefonas. Seržantas atsiliepė. 

— Taip, sere. Jis jau eina. 

Kaštoninis šalikas tučtuojau nušvytravo koridoriu- 
mi Maleto kabineto link. 


— Čia - kameros, - pasakė konsteblis Keitas Strin- 
geris, kuriam buvo liepta aprodyti naujokui patalpas. 

Klaivas kažką suniurnėjo. 

— Na supranti, - aiškino konsteblis, - čia iki teismo 
kaliname sulaikytuosius. — Jis atidarė geležines du- 
ris. - Šita — girtuokliams - su nuotaku, kad būtų kur 
nuplauti vėmalus... 

Barnardui pristigo kantrybės. 

— Klausyk, nuovadoje jau esu buvęs. Pats seniai po- 
licijoje? 

— Trys mėnesiai, - išdidžiai atsakė Stringeris. 

— O aš - dveji metai, ir praleidau juos viename 
žiauriausių Londono rajonų. Esu matęs tiek, kiek tu 
nepamatysi per visą gyvenimą, taigi nieko man nerei- 
kia aiškinti. Tik parodyk, kas kur yra, ir bus gana. 

— Atsiprašau. Tik norėjau padėti, - nuraudęs išle- 
meno jaunasis konsteblis. Jis išsyk paguvėjo, kai atsi- 
vėrė kamerų sektoriaus durys ir įėjo dar vienas parei- 
gūnas. - Ei, Hari... čia naujokas, Klaivas Barnardas iš 
Londono. Klaivai, - Haris Dobsonas. 

Klaivas ir Haris paspaudė vienas kitam ranką. 
Dobsonas buvo maždaug Barnardo amžiaus, gražus, 
garbanotas, naivokos veido išraiškos vyrukas. 

— Ką, jaunėlis Keitas moko amato subtilybių? 

— Neturiu ko pamokyti, — atsiliepė Keitas. - Jis ir 
pats viską išmano. 

— Norėčiau ir aš padirbėti Londone, - pasakė Dob- 
sonas. - Klausyk, Keitai, ar galiu paprašyti paslaugos? 
Gal padėtum man atnešti areštantams pusryčius? Nė- 
ra kam jų atsiųsti, juk Žinai, dėl tos paieškos dabar 
trūksta Žmonių. 

- Žinoma, padėsiu, - pasišovė Stringeris. - Ar nie- 
ko tokio, kad paliksime suimtuosius be priežiūros? 

Dobsonas pasikasė smakrą. 

— Na... Man regis, nieko. Vyriokas paskutinėje el- 
giasi įtartinai, rėkauja, rauda. Sakyčiau, kiek paklai- 
kęs. Bet šiuo metu ramus. Klaivai, padirsčiotum į juos, 
kol grįšime? Mes netruksime. 

Nelaukę, kol naujokas sutiks, jiedu nuskubėjo kori- 
doriumi. Klaivas palydėjo kolegas žvilgsniu. 

Ėmė ir paliko suimtuosius - tai bent nuovada! Jei 
darbas čia būtų deramai organizuotas — kaip Londo- 
ne, - už kameras atsakingas pareigūnas niekur ne- 
vaikščiotų, areštantų maistas būtų pristatytas jam. 

Klaivas nutarė verčiau apžiūrėti naująsias savo val- 
das. Jo žingsniai akmens plokštėmis išgrįstame ko- 
ridoriuje aidėjo, nosį kuteno pažįstamas drėgnas kar- 
bolio kvapas. Pirmų dviejų —- tuščių - kamerų durys 

buvo atlapotos, o šit trečios užrakintos. Pažvelgęs pro 
stebėjimo angą, Klaivas išvydo vienutės įnamį, spuo- 
guotą vaikiną ilgais, sulipusiais plaukais. Jis tysojo 
ant gulto ir abejingai žiūrėjo į lubas. Pajutęs, kad yra 
stebimas, atkišo į langelį du pirštus. 

Kita kamera buvo tuščia, kaip ir girtuoklių belangė 
su nuolaidžiomis aplink grotuotą kanalizacijos skylę 
grindimis. Taigi tiek tos priežiūros. Staiga Barnardas 
prisiminė Dobsoną minėjus dar vieną sulaikytąjį, keis- 
tuolį paskutinėje kameroje. 

Ši buvo užrakinta, o viduje — tylu, nejaukiai tylu. 
Klaivas dirstelėjo pro stebėjimo langelį ir širdis jam 
nusirito į kulnus. Jis išvydo akių lygyje kabančias ko- 
jas, maža to, jos siūbavo ir groteskiškai sukiojosi. 

Areštantas ėmė ir pasikorė. 

Klaivas griebė už rankenos, bet durys, žinoma, bu- 
vo užrakintos. Kvailiai! Mulkiai neraliuoti! Paprašė 
prižiūrėti sulaikytuosius ir nepaliko raktų. Jis suriko. 
Balsas parsirito aidu, bet ateiti neatėjo niekas. Vaiki- 
nas kitoje kameroje pašėlo trankyti į duris, jam buvo 
smalsu, kas dedasi. 

Šleikštulio suriestas Klaivas paknopstomis puolė iš 
kamerų sektoriaus. Pastebėjęs į pirminio sulaikymo 
kambarį einantį nuovados seržantą, prišoko prie jo, 
bet nesugebėjo ištarti nė žodžio. Tik neaiškiai vapėjo 
ir tampė seržantui už uniformos, šitaip ragindamas ko 
nors imtis. Pagaliau supratęs, ką Barnardas nori pasa- 
kyti, Velsas išbalo it kreida. Pagriebęs atsarginių raktų 
komplektą, jis nuskuodė prie nelaimėlio kameros. Vos 
įkišo raktą į spyną, durys atsidarė pačios. 

Klaivas seržantui iš paskos įėjo į kamerą. Joje ant 
gulto susėdę Stringeris ir Dobsonas kvatojo iki ašarų. 
Palubėje ant virvagalio kabaliavo šiaudų prikimštos 
vyriškos kelnės. 

Velsas išsišiepė ir tarė Klaivui: 
— Drauguži, šitas pokštas — vienas seniausių polici- 
jos istorijoje. Maniau, nuovadoje esi buvęs. 


PIRMADIENIS (3) 


Vyriausiasis inspektorius Maletas sadistiškai mėgavo- 
si, versdamas Frostą laukti. Šis pagaliau teikėsi atsi- 
vilkti į kabinetą kaip visada su tuo nepagarbiai klai- 
kiu lietpalčiu atspurusiais rankovių palankais, su tuo 
kvailu šaliku. 

— Sere, teiravotės manęs? — paklausė Frostas. 

Kad bent atsiprašytų! Nepakeldamas akių nuo ko- 
respondencijos, Maletas mostelėjo į kėdę, o pats tyčia 
lėtai skaitė dokumentus, neskubėdamas juos pasiraši- 
nėjo, paskui pamažėle sausino. 

Jis girdėjo, kaip nenustygsta ant kėdės Frostas. La- 
bai gerai. Pavaldinys, matydamas viršininko rūstybę 
ir jo ignoruojamas, jautėsi pažemintas, o vyriausiasis 
inspektorius kaip tik to ir troško. Dar labiau aitrinda- 
ma nelaimingojo kančią, parkerio plunksna šliaužė 
popieriumi it sraigė. 

Frostas vėl pasimuistė. 

Maleto plunksna dar labiau palėtėjo. 

Staiga čirkštelėjo degtukas. 

Degtukas? Vyriausiojo inspektoriaus nosis sutrūk- 
čiojo. Parkerį švelniai palietė dūmų ratilas ir nuplaukė 
virš stalo. Maletas neįstengė patikėti savo akimis. 

Nedovanotina! Frostas lyg niekur nieko rūkė. Rū- 
kė, nė paklausęs, ar galima - suprantama, niekas jam 
neleistų, — ir lėtai suposi ant kėdės, mataruodamas ne- 
valytu batu. Žiūrėdamas į viršininką, jis raminamai 
nusišypsojo ir pasakė: 

— Nieko tokio, inspektoriau, palūkėsiu, kol baig- 
site... 

Maletas susigūžė. Kreipinio „inspektoriau“ jis ne- 
galėjo pakęsti. Visi tai žinojo. Visi, išskyrus Frostą. 

— Užgesinkite, - paliepė skyriaus viršininkas - taip 
nuožmiai, kad Frostas žioptelėjo ir paleido iš lūpų ci- 
garetę. Ši nukrito ant „Wiltono“. Tuojau pakvipo svilė- 
siais. Purvinu batu minkydamas cigaretę, Frostas 
smilkstančioje vilnoje ištrypė geroką sklypą. Tada pa- 
traukė kėdę taip, Kad dėmė atsidurtų po ja, ir, vėl nusi- 
šypsojęs Maletui, paklausė: 

— Sere, rodos, teiravotės manęs? 

Kai tik Frostas išeis, vyriausiasis inspektorius ke- 
turpėsčias ištyrinės kilimui padarytą žalą. O kol kas 
jis pasitenkino ilgu, rūsčiu žvilgsniu. 

— Teiravausi jūsų, inspektoriau, prieš gerą pusva- 
landį. Man teko laukti. 

— Turėjau apsilankyti Beningtono banke. Ten kaž- 
kas apgadino duris. 

— O man atrodo, kad pirmenybę turėtumėte teikti 
skyriaus viršininko reikalavimams. Be to, nedalyva- 
vote instruktaže! 

Frostas artistiškai pliaukštelėjo sau per šlakuotą 
kaktą. 

— Ak tikrai, tas instruktažas... Sere, visiškai išga- 
ravo. 

Maletas paėmė iš stalčiaus voką. 

— Gavau skundą dėl jūsų. — Jis išlankstė popie- 
riaus lakštą ir pridūrė: — Pasirašytas vyriausiojo ins- 
pektoriaus Gibonso iš Policininkų kvalifikacijos kėli- 
mo centro... 

Apsimesdamas sutrikęs, Frostas nuslėpė palengvė- 
jimą. Didelės bėdos čia nebuvo. Kaip prityręs pareigū- 
nas, jis buvo pakviestas į kvalifikacijos kėlimo centrą 


55 


pasidalyti su naujokais patirtimi ir profesiškai nau- 
dingais patarimais. 

— Jūs aiškinote jaunimui, kaip pasipelnyti, priraši- 
nėjant automobilių eksploatacijos išlaidas, —- paprie- 
kaištavo Maletas. 

— Sere, tik probėgšmais apie tai užsiminiau. 

— Probėgšmais ar ne, bet, kai vyriausiasis inspekto- 
rius Gibonsas įėjo į auditoriją, kalbėjote būtent apie tai. 
Gavęs skundą, degiau iš gėdos. Laimė, jis parašė man 
konfidencialiai, kaip draugas, nepasiskundė vyriau- 
siajai valdybai. Frostai, per jus man vieni rūpesčiai. 
Šiandien buvau užėjęs į jūsų kabinetą. Prisipažinsiu, 
pasibaisėjau. Netvarka, siaubinga netvarka... Na ir... 
netyčia aptikau statistinę ataskaitą, kurios valdyba 
niekaip iš mūsų neišreikalauja. 

— Ak taip, taip. Būtinai užbaigsiu. Dar kas nors? 

Taip, Maletas dar turėjo ką pasakyti, tad sukaupė 
jėgas svarbiausiam antpuoliui. 

— Ar šitaip vilkėjote ir kvalifikacijos kėlimo centre? 

Frostas nustebęs apsižiūrėjo. 

— Na taip, o ką? 

Maletas labai atsargiai, lyg būtų nepatikimai pri- 
klijuoti, pasiglostė ūsus. 

— Vyriausiasis inspektorius Gibonsas pamanė, kad 
į centrą atvykote su sodininko drabužiais... 

— Koks chamizmas! - šūktelėjo užkaitęs Frostas. 

— Ne chamizmas, inspektoriau, ne chamizmas. Aš 
ir pats vis ruošiausi pasikalbėti su jumis. Gėdytumė- 
tės dėvėti tokį lietpaltį. O kelnės... Kada paskutinį 
kartą jas lyginote? Ir batai... 

Frostas pakišo kojas po kėde ir atšovė: 

— Sere, neužsigaukite, bet, po galais, mano parei- 
ga - tirti nusikaltimus, o ne dabintis, kaip siuvėjo 
manekenui. 

Maletas atsiduso. Ir kaip su tokiu šnekėti? 

Jis, labai apdairiai parinkdamas žodžius, perspė- 
damas apie galimas įvairias komplikacijas, pranešė 
Frostui apie šiam patikėtą policijos viršininko sūnėno 
globą. 


Seržantas Velsas atidarė Frosto kabineto duris ir 
pasakė: 

— Barnardai, dirbsite čia. 

Čia reiškė šitoje netvarkoje. Kabinetas buvo ma- 
žytis, aptriušęs: du dokumentais užversti stalai, spin- 
ta neužsidarančiomis durimis - tiek prigrūsta bylų, 
kabykla. Didžiulis ketaus radiatorius po langu, išei- 
nančiu į automobilių aikštelę, šutino kaip reikiant, tad 
kambarėlyje tvyrojo troškuma. Rudo linoleumo grin- 
dis klojo šūsnys popierių, senų bylų, sieninis kalen- 
dorius kabojo nuo praėjusio mėnesio taip ir neper- 
verstas. 

Velsas žengė didelį žingsnį ir atsistojo mažytėje 0a- 
zėje, kur grindys buvo neapkrautos. 

— Teks jums, Barnardai, čia apsitvarkyti. Darbas su 
dokumentais nėra inspektoriaus stiprybė. 

Klaivas stovėjo be amo. Londone tokio kiaulininko 
niekas nepakęstų nė minutės. 

Staiga į sieną trenkėsi atlapotos durys, ir įpuolė ap- 
maudu kunkuliuojantis Frostas. 

— Keturakis šunsnukis! - sušnypštė jis. 

Nuovados seržantas, supratingai nusišypsojęs, pa- 
merkė Klaivui akį, o Frosto paklausė: 

— Buvai pas skyriaus viršininką, ar ne, Džekai? 

— Mielai nuraučiau jam tuos sumautus ūsus, šerys 
po šerio. — Pastebėjęs ant stalo naują dokumentą, kri- 
minalistas inspektorius greitai jį peržvelgė ir purkšte- 
lėjęs suglamžė. Iki šiukšlinės gniutului pritrūko gerų 

šešių colių - jis nukrito į jukinį ant grindų. — Žinai 
naujienas? Turėsiu popinti varvanosį policijos prie- 
trankos viršininko benkartą sūnų. 

— Džekai, ne sūnų, o varvanosį sūnėną. Štai jis — Vi- 
su gražumu. 

Frostas išsyk suskato atsiprašinėti, paspaudė Bar- 
nardui ranką, pasiūlė cigaretę. 

— Neimk į galvą, sūnau. Aš tik šiandien toks - kai 
esu nepelnytai pažemintas keturakio, apželtlūpio, pa- 
sipūtėlio veršio, skyriaus viršininko, kurio pavardę, 
tau leidus, nutylėsiu. 

Nuovados seržantas reikšmingai sukosčiojo. Juk 
naujokas... Frostas užuominą suprato. 

— Taip, Bilai, tu teisus, turėčiau daug žadančiam 
jaunimui skiepyti pagarbą viršesniems. Net jei pats jų 
nėmaž negerbiu. Kad man subinė užsidegtų!.. — 
Inspektorius tik dabar atkreipė dėmesį į Klaivo kos- 
tiumą. 

— Šimtas septyni svarai, - oriai paskelbė Velsas. 

Frostas kilstelėjo antakius. Tabako nurudintais 
pirštais apčiupinėjęs medžiagą, jis papurtė galvą ir ta- 
Tė: 

— Sūnau, už tokius pinigus galėjai įsigyti ir tikrą 
daiktą. Darbe geriausia vilkėti tokį kostiumą, kurio 
nebus gaila, jei koks girtuoklis ir apvems. 

Nutaisęs abejingą išraišką, Klaivas širdyje tūžo. 
Linksminkitės, kaimo liurbiai, linksminkitės, galvojo 
jis, dar pažiūrėsime, kas juoksis paskutinis. 

Frostas, kuris žinojo begalę visais atvejais tinkamų 
netaktiškų anekdotų, papasakojo, kas jam nutikę pra- 
dedant karjerą Kriminaliniame poskyryje. 

- Šį kostiumą pirkau „Fifty Shilling Tailors“* krau- 
tuvėlėje. Ir še tau, kad nori: vos apsivilkau, pačią pir- 
mą dieną vienas toks mažas, įmitęs girtuoklis išdrėbė 
ant manęs visus savo priešpiečius. Aišku, pamokiau 
jį - keliu į slėpsnas, bet eilutė po to jau niekad nebeat- 
rodė kaip nauja. 

— Ir dabar, Džekai, neatrodo, - kuo rimčiausiai įver- 
tino kostiumą Velsas. — Seniai laikas valyti. 

— Nieko sau, Bilai, tau irgi užkliuvo mano drabu- 
žiai, — išsišiepęs tarė Frostas. - Mūsų mylimas sky- 
riaus viršininkas ką tik perspėjo mane, kad skriaudžiu 
skudurininkus. Regis, nekaip mano lietpaltis atrodys 
greta šimtą septynis svarus kainavusio meno kūrinio. 

— Viršininkui mano kostiumas irgi nepatiko, - pri- 
sipažino Klaivas. 

— Ėė, sūnau, tada aš kaip nors prisiversiu jį pamėg- 
ti. - Kalbėdamas inspektorius pirštų galiukais vis lietė 
dešinįjį skruostą. 

Klaivas įsižiūrėjo atidžiau. Kaip jis anksčiau nepa- 
stebėjo rando Frosto veide?! Inspektoriui nuo dešinio- 
sios akies žandu žemyn driekėsi virtinė balzganų 
gumbelių. Susizgribęs nemandagiai spoksąs, naujokas 
nukreipė žvilgsnį į šalį. 

Sukiauksėjo vidaus ryšio telefonas. Sučiupęs už lai- 
do, Frostas ištraukė ragelį iš po dokumentų krūvos. 
Inspektorius Alenas kalbėjo lakoniškai — tučtuojau 
prisistatyti į jo kabinetą. Jokių „maloniai prašau“. Pri- 
sistatyti, ir tiek. 

— Fe, dar vienas šunskumpis. Gali, sūnau, eiti su 
manimi. Bent pamatysi, kaip atrodo tikras krimina- 
listas, - pasakė Frostas, vėl paslėpęs ragelį popierių 
šūsnyje. 


k 1905-1958 m. Didžiojoje Britanijoje veikęs vyriškų drabužių 
prekybos tinklas. 

Tikras kriminalistas buvo liesas, raumeningas, gi- 
žus ir pasinėręs į darbą; vėsokame jo kabinete dvelkė 
grindų laku ir netrikdomu efektyvumu, stalas tviskė- 
jo it laboratorijoje, gautųjų dokumentų dėklas ant jo 
stovėjo tuščias — visi jie, darbščia inspektoriaus ranka 
primarginti nuorodų ir pastabų, buvo persikėlę į kitą 
dėklą, skirtą peržiūrėtiems dokumentams. 

Išvydęs, kad Frostas kažką atsivedė, Alenas susi- 
raukė, bet patyręs, kad tas kažkas — policijos viršinin- 
ko sūnėnas, išspaudė ledinę šypsenėlę. Inspektorius 
buvo pasirengęs priglobti naująjį kriminalistą konste- 
blį po savo sparnu, kai tik grąžins motinai Treisę Ap- 
hil. Alenas, dar vienas karjeristas, žinojo netrukus bū- 
siąs paaukštintas iki vyresniojo inspektoriaus, ir tikė- 
josi per metus iškilti iki vyriausiojo. Neabejojo dar 
pranoksiąs Maletą. Varžybose dėl viršenybės naujaja- 
me, didesniame skyriuje dalyvavo anaiptol ne vienas 
lenktynininkas, kaip naiviai manė dabartinis vyriau- 
siasis inspektorius. 

Spūstelėjęs Klaivui ranką, kabineto šeimininkas 
pasiūlė anuodviem atsisėsti. 

— Frostai, šįryt nedalyvavai instruktaže? — tarsi 
klausdamas suamsėjo Alenas. 

— Ne, Alenai, - linksmai atsakė Frostas ir, užside- 
gęs cigaretę, numetė degtuką ant žvilgančio linoleu- 
mo. - Užmiršau. 

Alenas atsistojo, paėmė degtuką nuo grindų ir rū- 
pestingai įmetė į tuščią šiukšlinę. 

— Ačiū, - maloniai padėkojo Frostas. 

Porą kartų giliai įkvėpęs, Alenas grįžo į savo vietą 
prie stalo ir pasakė: 

— Taigi. Dingusioji mergaitė. Noriu, kad apklaus- 
tum motiną. Kažkas čia negerai. Jei vaikas būtų din- 
ges iš namų, jau būtume suradę. 

— Motina galėjo ją nugalabyti. Neatmeskime šios ti- 
kimybės. 

Klaivas, išgirdęs tokią absurdišką prielaidą, atlai- 
džiai šyptelėjo. Reikėjo matyti vargšę moterį... Bet ins- 
pektorius Alenas buvo linkęs Frostui pritarti. 

— Būtent. Todėl ir noriu, kad patikrintum. Pašniukš- 
tinėk ten. Vakar vakare patruliai tik užmetė akį. 

„— Gerai. - Frostas ištiesė kojas ir užsitraukė dūmą. 

— Turiu omeny, tuojau pat! - prisimerkęs riktelėjo 
Alenas. 

Štai šitaip reikia auklėti tinginčius dirbti mulkius, 
pamanė Klaivas, kai jo globėjas skubiai atsistojo. 

— Sveikinu, - ištarė Frostas. 

— Su kuo? - nustebęs paklausė Alenas. 

— Su paaukštinimu į vyresniuosius inspektorius. 

— Bet tai dar nepatvirtinta. 

- Šit kaip? Maniau, jau. - Frostas vėl atsisėdo ir su- 
rūkė cigaretę iki galo. 


Klaivo lydimas Frostas užėjo į Operatyviojo valdy- 
mo centrą pasiimti radijo siųstuvėlio, bet budėtojas 
konsteblis nenorėjo jo duoti. 

— Sere, jūs jau du paėmęs ir negrąžinęs, - tarė jis, 
rodydamas parašus registravimo Žurnale. 

— Svarbi inspektoriaus Aleno užduotis, — pasakė 
Frostas, greitosiomis pasirašydamas trečią kartą. - Po 
pietų būtinai grąžinsiu visus iš karto. - Jis griebė nuo 
lentynos siųstuvėlį ir, nelaukdamas konsteblio prie- 
kaištų, nėrė pro duris. 

Savo automobilį, pilką, purvais aptaškytą „Morris 
1100“, Frostas buvo palikęs šalutinėje gatvelėje. Šalo, 
tad nuo keleivio sėdynės nubloškęs porą apskretu- 
sių guminių batų bei kelis išgeltusius „Daily Mirror“ 

numerius ir atsisėdęs, inspektorius pirmiausia visu pa- 
jėgumu įjungė šildytuvą. Raktelius jis perleido Klaivui. 

Šturmanas Frostas buvo nekoks, mat sušukdavo: 
„Dešinėn!“ - tik tada, kai automobilis jau būdavo be- 
veik pralėkęs posūkį. Perspėti vairuotoją iš anksto ins- 
pektorius nesivargindavo, tad Klaivui nuolat tekdavo 
automobilį stabdyti ir staigiai apgręžti. Guminiai batai 
nuo galinės sėdynės kassyk nukrisdavo ant grindų. 

Išvažiavę iš miesto, jie pasuko į rytus: provėžų iš- 
raižytas kelias vingiavo palei nykius, apleistus laukus, 
be šeimininkų likusius sklypus, masiškai supirktus, 
ruošiantis būsimajai naujojo Dentono plėtrai. 

Dešinėje pusėje dirbo viena paieškos grupių, ne- 
lygia greta išsirikiavę pareigūnai žingsniavo lėtai, 
kryptingai, badydami žemę lazdomis, kvapas spei- 
guotame ore garų tumulais kilo jiems virš galvų. Fros- 
tas pasviro į Klaivą ir pasignalizavo. Vienas ieškotojų 
atsigręžęs pamojo ranka ir vėl įniko kantriai baksnoti 
velėną. Purvinąjį „Morris“ buvo nesunku atpažinti net 
iš tolo. 

Inspektorius vėl atsisėdo patogiau ir parodė Klai- 
vui didelę proskyną, kur dūmais raugėjantis buldoze- 
ris rovė iš žemės kelmus. 

— Et, sūnau, kai buvau jaunas, čia žaliavo miškai. 
Ne miškai, o tikros girios — paukščių, voverių buvo 
gyvas galas. Kiek drovių, iš jaudulio tirtančių damų 
audringos jaunystės laikais buvau atsivedęs po žaliai- 
siais skliautais mokyti anatomijos paslapčių! — Frostas 
sunkiai atsiduso. - Tai jau taip, ne viena savaitė pralė- 
kė nuo tų laikų. Ėė, sūnau, ten reikėjo sukti į kairę. 
Nieko baisaus, pavaryk atbulą. Dar... dar... drąsiau, 
vietos per akis. 

Ji pasitiko juos tarpduryje. Makiažą buvo kruopš- 
čiai nusivaliusi, pelenų spalvos plaukus susirišusi juo- 
du batraiščiu. Jeigu ne rūpesčio įbrėžtos raukšlės, jei 
ne ašarų ir bemiegės nakties sutindyti paakiai, galėjai 
palaikyti ją vaiku. Išgirdusi privažiuojant automobilį, 
nė nesuabejojo, kad policininkai parveža Treisę, bet, 
atidariusi duris, išvydo tik du vyriškius. Meldžiu, 
meldžiu, karštligiškai pagalvojo, tik ne su bloga žinia. 

Vienas jų, su šalikų, nevalyvas, raminamai nusi- 
šypsojo ir pasakė: 

— Ponia Aphil, deja, jokių naujienų. Bet atsakiusi į 
porą klausimų, labai mums padėtumėte. 

Kraipydama glaudžiai aptemptą užpakaliuką ir net 
tokiomis liūdnomis aplinkybėmis žadindama geidu- 
lius, ji nusivedė abu vyrus į svetainę. 

Frostas atsisėdo į fotelį ir, prieš pradėdamas klausi- 
nėti, kokią minutę glostinėjo savo randą. Jam būdavo 
labai negera, kai tekdavo užduoti kam nors širdį, o 
kaip tik tai dabar ir ruošėsi padaryti. Turėjo šiai mote- 
riai pasakyti: „Ponia Aphil, ar nužudėte savo dukterį 
ir kūną paslėpėte? Jeigu taip, sakykite, ir mes galėsime 
atšaukti vargšus sušalusius ieškotojus.“ Bet pasakė jis 
štai ką: 

— Ponia Aphil, gal numanote, kur Treisė galėjo nu- 
eiti? Mes jau visur apieškojome. 

Ji nubraukė nuo kaktos neklusnią sruogą ir atsakė: 

— Jei būtų šovusi kokia mintis, būčiau jums pa- 
skambinusi. 

— Ar nesibarėte su dukrele? Gal yra kokia nors prie- 
žastis, dėl kurios ji galėjo pabėgti iš namų? 

— Nėra. Jau sakiau vakar vakare! 

Frostas atsistojo. 

— Jei neprieštaraujate, norėtume apieškoti namus. 

— Vakar vakare ieškojo, - nustebusi atsakė moteris. 

— Ponia Aphil, vaikai kartais elgiasi kaip tikri vel- 
niukai. Mergaitė galėjo nemačiomis parsėlinti ir kur 
nors pasislėpti. 

— Namuose jos nėra. 

Moteris apsiglėbė, lyg šildydamasi. Kambaryje bu- 
vo šilta, bet ji vis tiek žvarbo. Marškinėliai pasismau- 
kė į viršų ir po jais subolavo nuoga oda. Džoana atro- 
dė kaip vienišas, įbaugintas vaikas, ir Klaivas panūdo 
ją apkabinti - ne vien iš didelio noro nuraminti. 

— Sūnau, negalime čia kiurksoti visą sumautą die- 
ną, - sušnypštė Frostas. - Pradėsime viršuje ir pamažu 
leisimės. 

Viršutiniame aukšte buvo du miegamieji ir vonios 
patalpa. Pirmiausia jie užėjo į didįjį miegamąjį. Čia bu- 
vo tamsu, pro užtrauktas storas užuolaidas dienos 
šviesa neprasisunkė. Klaivas surado jungiklį ir dažyta 
lemputė nutvieskė kambarį rausvai. Didelė dvigulė 10- 
va buvo nepaklota, sujaukta, plonyčiai, citrinos spal- 
vos naktiniai gulėjo numesti ant pagalvės. Kaugė iki 
pusės nurūkytų cigarečių peleninėje bylojo apie be- 
miegę naktį. 

Jiedu kruopščiai apieškojo kambarį, buvo nustūmę 
lovą ir didelį tualetinį staliuką. Klaivas atitraukė sie- 
ninės spintos duris ir išgąstingai aiktelėjo. Pripuolęs 
Frostas išvydo lėlę - brangią, natūralaus vaiko dydžio, 
šviesiaplaukę lėlę, spintoje paslėptą dovaną, kurios 
Treisė buvo prašiusi Kalėdoms. Klaivas leido sau kan- 
dų komentarą, o Frostas tik nusistebėjo: 

— Rūgštele, atrodo kaip tikra. Nieko sau! 

Didžiulėje spintoje, be lėlės, buvo tik daugybė 
brangių drabužių ant pakabų. 

Frostas atitraukė užuolaidą ir pro langą nužvelgė 
Vikariato bloką. Iš kambario buvo matyti pats vikaria- 
tas ir Sekmadienio mokykla gatvės gale. Kas galėjo 
nutikti mergaitei, kai ji išėjo iš mokyklos? Inspektorius 
vėl atsigręžė į kambarį, pakėlė akis į lubas... 

— Rūgštele! 
pritvirtintas veidrodis ir jame atsispindėjo lova. Kri- 
minalistui konstebliui išdžiūvo burna. Jis įsivaizdavo 
rausvos šviesos nutviekstą Džoaną Aphil nuogą, ant 
pagalvės išdrikusiais plaukais... 

— Gyvas vargas jį valyti, - praktiškai įvertino Dže- 
kas Frostas, o po akimirkos pridūrė: - Nebent vyrio- 
kas darbuojasi, į subinę įsikišęs plunksninę šluostę. 

Kitame, mergaitės, miegamajame spintos durys bu- 
vo nudažytos baltai, sienos apklijuotos iš žurnalų iš- 
karpytais Tomais ir Džeriais, lempos gaubtas - kito- 
kiais vaikiškais personažais. Ant sofos po langu oriai 
sėdėjo eile išrikiuotos lėlės ir spoksojo į nedidelę, tvar- 
kingai paklotą lovą. Net ir radiatoriaus prikaitintame 
kambaryje buvo kažkaip šalta ir... tuščia. 

Frostas beveik nesąmoningai atidarė spintą ir iš jos 
pabiro žaislai. Suradęs tarp jų Jojo, jis pademonstravo 
kriminalistui konstebliui keletą ritės valdymo triukų. 
Barnardas pasistengė neišsiduoti, į tokį vaikišką ins- 
pektoriaus elgesį Žiūrįs su panieka. 

Frostas numetė žaislą tarp kitų ir pasakė: 

— Žinai, sūnau, tu uoliai, londonietiškai išnaršyk 
vonią, o aš sukrausiu į spintą žaislus. 

Patalpoje buvo tik plokštėmis aptaisyta oranžinė 
vonia, klozetas ir prausyklė — ne kažin kiek erdvės 
uoliai paieškai, — bet Klaivas nenorėjo, ką nors pra- 
žiopsojęs, apsijuokti prieš inspektorių. Pirmiausia 

patikrino spintelę, tegul ir nedidukę. Įprasti tualeti- 
niai reikmenys: odekolonas, talkas, vonios putos, elek- 
trinis skustuvas. Barnardas atsuko talko dėžutės 
dangtelį ir įtraukė juosmenį kutenančio Džoanos Ap- 
hil kvapo. Padėjęs dėžutę į vietą, uždarė spintelę. Pa- 
slėpti kūną būtų įmanoma nebent džiovykloje. Klaivas 
atidarė jos dureles ir dirstelėjo vidun. Beveik visą er- 
dvę čia užėmė karšto vandens talpa ir mediniai rėmai, 
ant kurių džiūvo skalbiniai. Londone jis buvo išmoky- 
tas kruopštumo, tad, ištraukęs porą kabyklų, įkišo 
ranką ir įspraudė tarp pliko, karšto talpos metalo ir 
šiurkštaus sienos mūro. Nieko ten nebuvo. O ant re- 
zervuaro? Irgi tik rėmai ir skalbiniai. Nubraukęs nuo 
naujojo kostiumo dulkes ir voratinklius, Klaivas pa- 
šaukė inspektorių. 

Frostas atėjo plaikstydamasis atsagstyto lietpalčio 
skvernais. 

— Bidė nėra? Nuorūkas tikriausiai meta į šikinin- 
ką, - pasakė apsidairęs. Sušnypštusi klozeto skylėje 
baigė gyvenimą ir paties inspektoriaus cigaretė. Už- 
vožęs dangtį, Frostas klestelėjo ant jo ir vėl užsirūkė. 
Jo akys taip ir šmaižiojo po patalpą. - Greit apsisukai, 
sūnau. Sveikinu. 

Inspektoriaus intonacija Klaivui sukėlė įtarimą. Be- 
ne bus ką pražiopsojęs? Žinoma, ne, neįmanoma. Ir vis 
dėlto jam buvo neramu. 

Frostas išpūtė debesį dūmų ir paklausė: 

— Ar nesunku buvo nuimti vonios plokštę? 

Barnardas mažne suvaitojo. Įmanydamas būtų 
trenkęs sau. Vonia buvo aptaisyta plastikinėmis plokš- 
tėmis, priveržtomis greičiausiai prie lentų. Tikėtina 


O tas apkiautėlis, tas senas kvailys išsyk pastebėjo. 

Frostas supratingai šyptelėjo ir padavė Klaivui iš 
lietpalčio kišenės gelmių išgautą atsuktuvą. 

Ne kažin kiek priešinęsi varžteliai pasidavė, ir 
Klaivas vieną po kito sudėjo juos inspektoriui į delną. 
Nuimtą plokštę atrėmė į sieną. Ertmėje po vonia būtų 
užtekę vietos dviem ar trims lavonams, bet ten slūgso- 
jo tik dulkės ir pjuvenos, pradrėkusios, kur nutekama- 
sis vamzdis leido vandenį. 

— Sere, nieko nėra. 

Frostas nušvitęs prašneko: 

— Sykį už vonios plokščių aptikau šešių įsilauži- 
mų grobį. Žinojome, kad turi būti vonioje. Vienas 
narsuolis iš mūsiškių netgi įbruko ranką į šikininko 
skylę. Nesakysiu, ką ten rado - tikrai ne vagių laimikį. 
Tada man į galvą atėjo išganinga mintis, retai taip 
būna. Nuėmėme plokštes, ir ką manai? - ogi begulį 
dvylika tūkstančių svarų. Puiki slėptuvė. Gaila, kad 
ne visi vagys susiprotėja ja pasinaudoti. Nuo to karto 
nieko nebesu radęs po vonia, nors visada patikrinu 
pirmiausia. 

Ant laiptų pasigirdo lengvi žingsniai ir puodukų 
dzingsėjimas. 

— Ponia Aphil, mes čia! - šūktelėjo Klaivas. 

Išvydusi nuimtą plokštę ir prie vonios klūpantį 
konsteblį, ji pastėro. Suprato iš karto. Suprato, kad pa- 
reigūnai ieško ne gyvo vaiko. Ieško lavono. Jos rankos 
ėmė drebėti. Puodeliai sutarškėjo dar garsiau. Frostas 
paėmė iš jos padėklą ir perdavė Klaivui. 

— Manote, jos nebėra gyvos? — sušnibždėjo mote- 
ris. - Inspektorius neatsakė. — Ir ją, savo dukterį, nu- 
žudžiau aš? 

Frostas už abiejų galų timptelėjo šaliką ir prabilo 
švelniu balsu: 

— Ponia Aphil, kad žinotumėt, kokių baisybių mes 
prisižiūrime policijoje. Nustebtumėte išgirdusi, ką 
žmonės išdarinėja. Atrodo, tokie malonūs, o ima ir nu- 
žudo savo vaikus. Mylintys tėvai - nuostabiausius vai- 
kus. Prisimenu vieną tokią moterį. Išlydėjo vyrą į dar- 
bą, pabučiavo atsisveikindama, o paskui ėmė ir pa- 
skandino vonioje visus tris savo vaikus. Žinoma, 
psichinė. Po visko nuėjo į parduotuvę ir pripirko vi- 
siems trims saldainių. Grįžusi namo, niekaip nesuvo- 
kė, kur vaikai. Abejoju, ar jūsiškis atvejis panašus, bet 
mes privalome patikrinti visas versijas, net jei rizikuo- 
jame jus įskaudinti. 

Kelias akimirkas tvyrojo tyla. Net Klaivas susijau- 
dino. Paskui moteris apsigręžė ir kūkčiodama nutrink- 
sėjo laiptais. 

— Svarstau šit, - pasakė Frostas, - ar negalėjo ji pa- 
slėpti lavono džiovykloje. 

Akmenširdis šunsnukis, pagalvojo Barnardas. O 
balsu ištarė: 

— Sere, aš patikrinau. 

Inspektorius, pasikliaudamas jo žodžiu, ėmė susi- 
mąstęs siurbčioti arbatą. 

— Mm, nebloga. Jeigu aptarnavusi ji dar ir tokios 
arbatos pasiūlo, tada jos paslaugos tikrai vertos trisde- 
šimties svarų. Nagi, sūnau, čiupk kėdę. Neabejoju, kad 
mano radinį oi kaip norėtum patyrinėti. 

Vadinasi, Klaivas buvo pražiopsojęs dar kažką. 
Dangtį lubose prie pat vonios kambario. Angą į palė- 
pę. Žibintuvėlio spindulys iš pradžių šliaužiojo tarp 
gegnių, bet galiausiai Barnardas pastebėjo lagaminą. 
Šis buvo didokas, bet lengvas. Klaivas nukėlė jį ant 
grindų. Lagamine buvo vaikiškų drabužėlių ir kamuo- 
lys angoros triušiuko vilnos siūlų. Daiktai neliesti ilgą 
laiką. Kokius devynerius metus. 

— Mes visada norėjome vaikų, - staiga pasakė Fros- 
tas. —- Ir žmona, ir aš. Ji buvo bergždžia. - Jis prilaikė 
kėdę, kol Klaivas nulips, paskui droviai kažką išsiėmė 
iš vidinės kišenės ir padavė konstebliui. - Radau įdėtą 
Treisės „Beano Annual“. 

Klaivas nepatikėjo savo ausimis. 

— Sere, mergaitės „Beano Annual“? 

„Frostas paniuręs linktelėjo. 

Tai buvo neretušuota, nespalvota nuogos mergaitės 
nuotrauka. Atsilošusi ir pasirėmusi rankomis, ji sėdėjo 
ant audeklu uždengtos dėžės. Fotografijos viršus buvo 
nuplėštas, todėl modelis neatpažįstamas, buvo matyti 
tik šiek tiek tamsių plaukų ant pečių. Nuotrauka kaž- 
kodėl kėlė nemalonius jausmus, buvo pornografinė, ne 
erotinė, nors gašli nebent dėl modelio nuogybės, bet 
tik ne dėl pozos. 

Frostas atsiėmė fotografiją ir pakėlė prie nosies. 

— Užuodi fiksažą? Mėgėjai niekada nemirko nuo- 
traukų taip kruopščiai, kaip profesionalai. Užtat justi 
fiksažo kvapas. - Inspektorius vėl įsižiūrėjo į mergai- 
tės atvaizdą. - Ta žymė ant kairiojo žasto. Ką manai, 
sūnau? 

Klaivas žingtelėjo prie atvirų vonios durų, kur bu- 
vo šviesiau. 

— Neaišku, sere. Gali būti apgamas. 

— Aha, ir man taip atrodo. - Inspektorius išmetė ci- 
garetę į klozetą ir nuleido vandenį. - Įdomu, kas ji to- 
kia... Ir kaip nuotrauka atiteko Treisei. 

— Ar tik ne?.. - Barnardas savo prielaidos neišdrįso 
sakyti. Tik parodė į grindis. 


3 Didžiojoje Britanijoje populiarus vaikiškas komiksas, išeinantis 
kartą per metus. Pradėtas leisti 1940 m. 

— O dievuliau, ne, sūnau, ne! - Frostas įsidėjo foto- 
grafiją į kišenę. —- Vis dėlto parodysiu ir jai. Kai toks 
amatas, gali atpažinti modelį iš kai kurių bruožų. Bet 
pirmiau pažiūrėkime, kiek lavonų ji yra užkasusi savo 
sodelyje. Vakar vakare ten turbūt neieškojote. 

Klaivas patikino, kad ieškoję. 

— Greitosiomis pašvietėte žibintuvėliais, ir tiek, — 
atšovė Frostas. — Juk ieškojote gyvo vaiko ant žemės, 
netikrinote, ar nėra kur nors šviežiai kasta. 

Betonuotas kiemelis ir veja - tiek ir tebuvo to sodo. 
Iš įšalusios, niekur nejudintos žemės stirksojo keli ro- 
žių kerai. Frostas parausė veją, tikrindamas, ar velė- 
nos sluoksnis nebus uždėtas, slepiant kapą, bet žolė 
čia buvo suleidusi šaknis. Tvarkingame kiemelyje sto- 
vėjo šiukšlių konteineris, į kurį jiedu taip pat dirstelė- 
jo. Betonuotas takas palei namą vedė fasado pusėn. 
Ant tako juodavo metalinis kanalizacijos šachtos 
dangtis. Sunkus dangtis. Kėlė jį dviese. Bet, žinoma, 
kai žūtbūt prireikia paslėpti lavoną, žmoguje gali pra- 
busti neregėta jėga. 

— Aišku, plūsi mane paskutiniais žodžiais, — pasi- 
trynęs smakrą, tarė Frostas, — bet teks tavo naujajam 
kostiumui nelengvas išbandymas. Gal pasižvalgytum, 
sūnau, ten, apačioje? 

Niekše tu, palauk, išmuš dar ir mano valanda, pa- 
galvojo Klaivas ir, kad nesuteiktų inspektoriui malonu- 
mo, apmaudą užmaskavo nenuoširdžiu šypsniu. Įsi- 
spraudęs į skylę, jis nukreipė žibintuvėlio spindulį į 
gurguliuojančią pragarmę. Nieko ypatingo ten nebuvo. 
Sunkiasvorį Frosto sąmojį - ar jau atplaukė jo pirmiau 
išmestoji nuorūka? — Barnardas praleido pro ausis. 

Užstūmę dangtį, jie apžiūrėjo garažą ir raudoną 
ponios Aphil „Mini“. Paieška Frostui spėjo nusibosti ir, 
jis vis ragino Klaivą pasiskubinti. Pirmajame aukšte jie 

apsidairė labai atsainiai. Inspektorius net neleido kon- 
stebliui patikrinti nedidelės spintelės po laiptais. 

— Nėra jos ten, sūnau, - nekantriai patikino. - Gali 
nė nežiūrėti. 

Tu - šefas, tu Žinai, pamanė Klaivas ir nusekė Fros- 
tui iš paskos į svetainę, kur jaunoji motina sėdėjo ir bu- 
kai stebeilijo į plastikines elektrinio židinio pliauskas. 

— Ponia Aphil, mergaitės čia nėra, - pasakė Fros- 
tas. - Kaip manote, ar jos negalėjo pasiimti tėvas? 

Moteris net nepakėlė galvos. 

— Aš netekėjusi. 

- Žinau, ponia Aphil, bet vaikas vis tiek turi tėvą. 

Jos veidą atgrasiai iškreipė kartėlio grimasa. 

— Taip, mergaitė turi tėvą. Tik aš jo nemačiau nuo 
tos dienos, kai pasakiau, kad laukiuosi. Kaip tik tą 
dieną jis nusprendė, kad nebenori manęs matyti. Įdo- 
mus sutapimas, ar ne? 

— Arjis padeda savo vaikui? - pasiteiravo Klaivas. 

Džoana atsistojo ir pasiėmė cigaretę iš pakelio, gu- 
linčio ant židinio atbrailos. 

— Jo tėvai sykį numetė man nemenką sumą. Buvo 
pasiryžę sumokėti, kiek paprašysiu, kad tik aš, pasilei- 
dusi kalė su benkartu, nekibčiau prie vargšo, apmul- 
kinto jų sūnelio. Beje, tas jų sūnelis man buvo pirmas 
vyras gyvenime. 

Stojusioje tyloje buvo girdėti, kaip Frostas pirštu 
brūžina savo nelaimėlį dešinįjį skruostą. 

Paskui inspektorius paklausė: 

- Ir jis jūsų niekada taip ir nesusirado? 

Moteris papurtė galvą. 

— Jei jis iš viso mane prisimena, tikriausiai viliasi, 
kad manęs ir gyvos nebėra. Niekada net nepasidomė- 
jo, kas gimė - sūnus ar duktė, ar nenumiriau gimdy- 
dama. 

Klaivas įmanydamas būtų plikomis rankomis niek- 
šą pasmaugęs. Aštuoneri metai. Juk ji tada dar buvo 
mokinukė, daugiausia penkiolikos ar šešiolikos. Ir 
skaisti. Kriminalisto konsteblio širdyje kunkuliavo pa- 
vydu atmiešta neapykanta. 

Frostas pasiteiravo mergaitės tėvo pavardės ir adre- 
so. Pavarčiusi seną užrašinę, Džoana jį surado. Klaivas 
persirašė duomenis. Ronaldas Konlis, adresas Bristo- 
lyje. Tą užrašinę jis buvo padovanojęs jai kaip tik prieš 
aštuonerius metus. Priešlapyje grakščiu braižu buvo 
parašyta „Brangiajai Džoanai nuo Rono, daug, daug 
bučiukų“. Bjaurybė, veidmainis suvedžiotojas, niršo 
Klaivas. 

— Ponia Aphil, aš šio to nesuprantu, - staiga prisi- 
pažino Frostas. - Kodėl nepasitikote dukters prie mo- 
kyklos? 

Moteris neskubriai užsidegė cigaretę. Atrodė, tą 
akimirką jai nėra nieko svarbiau. 

— Ponia Aphil, klausimas visiškai paprastas, - to- 
liau kalbėjo inspektorius. — Vienas mūsų pareigūnų 
pasikalbėjo su Sekmadienio mokyklos direktoriumi. 
Šis sako, kad dukrą jūs pasitinkate visada - žiemą, va- 
sarą, lyjant, kepinant saulei. Ir šit vakar ėmėte ir nepa- 
sitikote. Kodėl? 

Ji išsiėmė cigaretę iš burnos ir spjaute išspjovė: 

— Manote, nekaltinu savęs? Pamaniau, nieko neatsi- 
tiks. Nepasitikau vieną vienintelį kartą... 

Sulig tais žodžiais jos pyktis išblėso, kūną supurtė 
širdgėlos traukuliai. Moteris sielvartavo be ašarų. 
Klaivas atsistojo, pasiryžęs pulti prie jos ir paguosti, 
bet jį sulaikė griežtas inspektoriaus žvilgsnis. 

Frostas ištiesė ranką ir suėmė moteriai už peties. 

— Paklausykite. Vasarą aplink jūsų mokyklą trai- 
niojosi kažkoks tipas, kabinėjosi prie vaikų. Žinojote 

apie jį. Užtat dukrelę stropiai pasitikdavote. Pasitikda- 
vote net ir šviesoje, o vakar, nors jau buvo visiškai su- 
temę, pamanėte, kad nieko jai neatsitiks. Kodėl? 

Ji atsiplėšė nuo inspektoriaus ir išrėkė: 

— Atstok nuo manęs, nevidone tu! 

Tuojau pat užsidengė veidą ir pratrūko raudoti. 
Ašaros pasruvo tarp pirštų. Frostas šiurkščiai praskėtė 
jos rankas ir prikišo veidą prie pat jos. 

— Ponia Aphil, man nusispjauti į jūsų jausmus. Man 
rūpi tik viena - sugrąžinti jums dukterį, todėl malonė- 
kite man padėti, nepuldinėdama į sušiktą isteriją! Ko- 
dėl mergaitės nepasitikote? 

Staiga Džoana atitoko, tarsi Frostas būtų sudavęs 
jai per veidą. 

- Čia... čia buvo vyriškis. 

Kriminalistas inspektorius nušvito ir įsipatogino 
fotelyje. 

— Nuolatinis? - paklausė draugiškai, maloniai. 

Moteris linktelėjo. 

— Jis vėlavo? 

Ji paėmė iš jau pustuštės dėžutės „Kleenex“ serve- 
tėlę ir prisidėjo prie akių, paskui sugniaužė ją kumš- 
tyje. 

— Taip. Kitais kartais pusę keturių jis jau išeidavo. 
Turėdavau užtektinai laiko Treisei pasitikti. O vakar 
teisinosi, kad traukinys vėlavęs ar išvis nevažiavęs, ar 
dar kažkas ten nutikę. Pusę keturių jis tik atėjo. 

— Kelintą valandą jis įprastai ateina? - Kiauroje, lyg 
rėtis, Frosto atmintyje detalės neužsilaikydavo, tad jis 
iš karto žvilgtelėjo į Barnardą, pasitikrino, ar šis už- 
sirašinėja. 

— Pusę trijų. 

— Ką gi, turėsite pasakyti mums jo vardą ir adresą. 

Džoana papurtė galvą. 

— Ponia Aphil, deja, privalote pasakyti. - Inspek- 
torius nė nemanė nusileisti. — Žinau, savotiška Hi- 
pokrato priesaika verčia jus, damas, slėpti klientų ta- 
patybę... 

— Ne todėl, - pertraukė jį moteris. - Aš paprasčiau- 
siai nežinau nei jo adreso, nei vardo. Jis prisistatė esąs 
Bobas, bet tikrų vardų jie dažniausiai nepasisako. 

— Kadajjis išėjo vakar? 

— Maždaug be penkių pusę keturių. Bet kuo čia dė- 
ta Treisė? 

— Gal ir niekuo, bet jis išėjo iš jūsų namų tuo pat 
metu, kaip ji - iš mokyklos. Jis galėjo mergaitę matyti. 
Kaip tas žmogus atrodo? 

— Na, barzdotas... 

Frostas sukluso. Barzdotas! Tipas, viliojęs vaikus į 
automobilį... irgi buvo barzdotas. 

Džoana vyriškį apibūdino smulkiai — labai smul- 
kiai. Paminėjo net randą, likusį po apendikso operaci- 
jos. Amžius —- kokie trisdešimt ketveri ar trisdešimt 
penkeri, plaukai ir barzda - šviesiai rusvi, akys - ru- 
dos. Kai kurios kitos moters pastebėtos detalės Frostui 
bylojo, kad ji tą vyrą yra mačiusi labai neįprastais ra- 
kursais. | 

Klaivas viską stropiai užsirašinėjo, o inspektorius 
tuo metu vėl išsiėmė nuotrauką ir paklausė: 

— Ponia Aphil, gal atpažįstate? 

— Ne! - užtikrintai atsakė moteris. 

— Radome paslėptą knygoje, Treisės kambaryje. 

Ji vargiai tuo patikėjo. 

— Treisės kambaryje? Kas jums?.. 

— Gal nuotrauka jūsų? Žinau, jūs, damos, kad klien- 
tas greičiau prinoktų, kartais pasiūlote jam stimuliuo- 
jančių vaizdelių. 

— Man tai nebūtina! - atkirto moteris. 

— Turbūt mergaitė ją kur nors rado, - paprastai pa- 
sakė Frostas ir vėl įsidėjo fotografiją į kišenę. - Vaikui 
kas, paėmė, ir tiek. Ką gi, dėkui jums už pagalbą. Kai 
tik turėsime naujienų... 

Palydėjusi juos iki durų, ji nuo slenksčio stebėjo sė- 
dančius į automobilį. Languose abipus gatvės sujudo 
užuolaidos. 

— Prakeiktos ilganosės, - sušnypštė Klaivas. - Kad 
bent viena užeitų vargšės paguosti. Jeigu šitaip nutik- 
tų Londone, pro moteris su arbatinukais neprasibrau- 
tume. 

Frostas, žiūrėdamas į tarpduryje stovinčią moterį, 
atsiliepė: 

— Et, sūnau, jei turėčiau atliekamus trisdešimt sva- 
rų, paprašyčiau tavęs penketą minučių pašildyti vari- 
klį. - Drebulio perimtas, jis pridūrė: — Brrr, šalta. Nagi 
duokš šilumos. 

— Į nuovadą? - pasitikrino Klaivas, jungdamas va- 
riklį. 

Susimąstęs Frostas neatsakė. Po valandėlės jis tarsi 
atsitokėjo iš transo. 

— Sakyk, sūnau, kurių galų trečią ryto kažkam pri- 
reikė laužti banko duris? 

— Ką? — Klaivas nesuprato, kaip tai susiję su Treise 
Aphil. | 

— Šįryt kažkas laužėsi pro Beningtono banko Tur- 
gaus aikštėje duris. Galvoju - kodėl. 

— Sere, turbūt norėjo patekti į vidų. - Barnardas at- 
sakė tokia intonacija, lyg ši akivaizdybė būtų nesu- 
prantama tik pusgalviui. 

Frostas prunkštelėjo. 

— Pro pagrindines duris? 


75 


Klaivas pamėgino pasiūlyti kitą versiją: 

— Na gal kas nors norėjo tik pakenkti bankui. Tar- 
kime, iš pagiežos. 

Frosto neįtikino ir ši prielaida. 

— Labiau pakenktum, prisiusiojęs į pašto dėžutę. 
Et, gyvenimas kupinas paslapčių. Nagi, sūnau, nėra 
ko laukti, apsisuk, lėksim atgal. 

Barnardas apgręžė automobilį. 

— Kur važiuosime, sere? 

- Ieškoti laimės kūdikio su barzda, randu ant pilvo 
ir savaitiniu abonementu. 

- Ir kurgi ketiname jo ieškoti? — skeptiškai pasido- 
mėjo Klaivas. 

Inspektorius nusišypsojo ir apsikamšė šaliką. 

— Jis važinėja čionai traukiniu, todėl pradėsime nuo 
stoties. Pirmyn, pasakysiu, kur sukti. 

Važiuojant pro tamsų, niūrų pastatą, Frostas paaiš- 
kino: 

- Čia vikariatas ir Sekmadienio mokykla. Ten, tolė- 
liau, bažnyčia. 

— Neitin jaukus kampas. 

— Aha. Ir mano žmona šventoriuje palaidota. 

Kurį laiką važiavo nejaukioje tyloje, paskui inspek- 
torius ją pertraukė: 

— Ką veiksi per Kalėdas? 

— Dar nežinau, sere. 

— Aš Kalėdų dieną dirbu. Jei nori, gali prisidėti. 

O Viešpatie, pamanė Klaivas, greičiau jau nueisiu 
pas dantų gydytoją. 

— Man gali tekti aplankyti dėdę, - pasakė. 

— Ką gi, paskui nesakyk, kad nesiūliau. Ei, ei, pra- 
važiavai, sankryžoje reikėjo sukti į dešinę. 

PIRMADIENIS (4) 


Aikštelėje priešais stotį stovėjo tuščias taksi automobi- 
lis. Klaivas sustojo šalia, ir jiedu su inspektoriumi išli- 
po. Temo, dar rytą sukilęs vėjas smarkavo vis niršiau. 

Nei kasoje, nei perone nebuvo nė gyvos dvasios. 

— „Dangiškosios Marijos“ paslaptis, - suniurnėjo 
Frostas, pro sukamuosius vartelius vesdamasis Klaivą 
prie šviesiai žalių durų su užrašu TIK DARBUOTO- 
JAMS. Iš vidaus sklido tylus murmesys. Inspektorius 
patyliukais nulenkė rankeną ir, staigiai atlapojęs du- 
ris, sušuko: - Dėmesio! Visi suimti! 

Mažyčiame kambarėlyje atsidavė pigiu tabaku, stip- 
ria arbata ir prakaitu. Keturi vyrai apstulbę atsigręžė į 
duris. Žemaūgis plikis su didžiuliu rudu, emaliuotu 
arbatinuku rankose pirmasis atpažino įsibrovėlį. 

— O, policija, kad mane kur plynios! Vagių jie nepa- 
gauna, užtat arbatą užuodžia per mylią. - Nusišypso- 
jęs jis pridūrė: - Užeik, užeik, Džekai. 

Abu pareigūnai įsispraudė vidun, nors patalpoje ir 
be jų buvo ankšta. Čia jau sėdėjo trys geležinkelinin- 
kai — plikis kasininkas, storulis kontrolierius su seilių 
prisisunkusia suktine dantyse ir jaunas, ilgšis stoties 
budėtojas su džinsais ir uniformine kepure, užtupdy- 
ta ant susivėlusių gaurų - ir pasišildyti bei gurkštelėti 
arbatos užsukęs jaukiai besišypsantis taksistas su aki- 
niais raginiais rėmeliais. 

Svečiai gavo po apskilusį, emaliuotą puoduką. Iš- 
pūtus dulkes, į juos buvo pripilta stiprios, tirštos ar- 
batos. 

Frostas pristatė Klaivą kaip sumanų savo padėjėją 
iš Londono. 

— Vežioju po Dentoną ir rodau tualetus, - paaiški- 
no inspektorius. - Jaunam, karjeros laiptais kopian- 
čiam farui nėra nieko blogiau, kaip būti užkluptam 
siusiojant gatvėje. — Jis mostelėjo į aptukusį langą ir 
jau Barnardui pasakė: —- Sūnau, jei kada prispirtų rei- 
kalas, žinok: perono gale yra tupykla. Vasarą ten byz- 
gia debesys musių, tad rasi nesunkiai. Šitie tinginių 
maišai, užuot apsikuopę, tik arbatą sugeba šlerpti, 
nors iš Britų geležinkelių oho kokią algą gauna. 

— Po to, kai paskutinį kartą ta išviete pasinaudojo- 
me, kokią savaitę nedrįsome ten užeiti, - atšovė kasi- 
ninkas. - Tiek to, sakyk, kokiu reikalu užsukote. 

Frostas sriūbtelėjo gerą gurkšnį arbatos ir paklausė: 

— Ar vakar popiet dirbote jūs? 

Visi trys geležinkelininkai sulinksėjo. 

— Ieškau tokio vyriškio: maždaug trisdešimt penke- 
rių, barzdotas, atvažiuoja čia kiekvieną sekmadienį 
apie antrą valandą. Išvažiuoja apie ketvirtą. 

Apkūnųjį kontrolierių suėmė kosulys, ir suktinės 
pelenai pabiro jam ant liemenės. 

— Blankiai lyg ir prisimenu tokį, - išsikosėjęs pasa- 
kė storulis. 

— Šviesiai rusvų plaukų? Su tamsiu paltu ir šaliku? 

Frostas atsigręžė. Klausė taksistas, kuris čia pat ir 
pridūrė: | 

— Paimu jį kiekvieną sekmadienį, penkiolika po 
dviejų. Punktualus - nors laiką tikrink. O šit vakar vi- 
są valandą suvėlavo. Sakė, reisas atšauktas. 

Patenkintas inspektorius patrynė delnus. 

— Kur jį nuvežate? 

— Visada ten pat — iki Bažnyčios skersgatvio. 

Frostas nesitvėrė džiaugsmu. Nuo Bažnyčios skers- 
gatvio buvo visai netoli iki Vikariato bloko ir 29-ojo 

namo su rausvuoju miegamuoju veidrodinėmis lu- 
bomis. 

- Šitas ir bus, — nutarė inspektorius ir kreipėsi į ge- 
ležinkelininkus: - Iš kur jis atvažiuoja? 

— Iš kur atvažiuoja, nežinau, - pasakė ilgšis budėto- 
jas, - bet vakar buvo atšauktas vienintelis reisas — iš 
Krenfordo. Traukinys atvažiuoja pirmą keturiasdešimt 
septynios, stoja visose stotyse. 

— Teisybė, - pritarė kasininkas. - Mašinistas neišėjo 
į darbą. Kitas traukinys pravažiavo dvi keturiasdešimt 
septynios. 

— Prisiminiau! - šūktelėjo kontrolierius. - Prisimi- 
niau barzdylą!.. - Jis pasilenkė ir iš po stalo iškėlė di- 
delę skardinę nuo „Huntley 6 Palmers“ sausainukų, 
dabar prikrautą per dieną surenkamų bilietų šūsnį. 
Pasirausęs vyriškis surado atplėštą pusę žalio bilieto 
ir padavė Frostui. - Štai! 

Tai buvo pigiausias grįžtamasis bilietas iš Lifingto- 
no, kaimelio už kokių dvylikos mylių. 

Staiga duris supurtė smūgiai ir į kambarėlį įsiveržė 
iš įniršio įraudęs džentelmenas su katiliuku ir kariškio 
ūsais. Jis perliejo arbatos gėrėjus svilinančiu žvilgsniu 
ir užriko: 

— Kasa dirbs ar ne?! Laukiau ilgiau nei penkias mi- 
nutes! 

— Einu jau, einu, - suniurnėjo kasininkas ir išėjo 
paskui pikčiurną. 

— Sumauti keleiviai, — pakomentavo Frostas. — 
Pamanytum, kad geležinkeliai nutiesti jiems. Ką gi, 
pamažėle judame pirmyn. Jau žinome, kad tas vyrelis 
atvažiuoja iš Lifingtono. Ar prisimenate, kad važiuotų 
atgal? 

Kontrolierius pasikrapštė pakaušį. 

— Na šiaip jis sėda į keturių trisdešimt trys trauki- 
nį, bet galėčiau lažintis — vakar į tą neįlipo. 

— Jis valandą vėlavo, - tarė Frostas. - Kada būna 
kitas? 

— Penkios trisdešimt trys, bet jis ir tuo nevažiavo. 
Į šitą įlipo moteris, daugiau keleivių nebuvo. 

— Ir dėl tiek verta laikyti veikiančią stotį? — nu- 
prunkštė inspektorius. - Tai kada jis išvažiavo? 

— Šeštą mes baigėme pamainą, - gūžtelėjęs pečiais, 
atsakė budėtojas, ir tai reiškė, kad pareigūnams čia ne- 
bėra ką veikti. 

Vis dėlto siūlo galui pačiupti informacijos pakako. 
Neįmanoma, kad tokio mažyčio kaimelio, kaip Lifing- 
tonas, stoties kasininkas neatpažintų išsamiai apibū- 
dinto žmogaus. Tik ką šis veikė, išėjęs iš ponios Aphil 
namų? Atrodo, pasinaudoti atgaliniu bilietu vyriškis 
nėmaž neskubėjo. Šiaip ar taip, pirmiausia derėjo jį su- 
rasti. Frostas ketino, vos grįžęs į nuovadą, susisiekti 
su Lifingtono poskyriu ir paprašyti tenykščių kolegų 
pagalbos. 

Pro stotį pradundėjo traukinys ir iš karto padidino 
greitį. Geležinkelininkai sužiuro į laikrodžius ir su- 
linksėjo. Traukinys nėmaž nevėlavo. 

Staiga Frostas prisiminė, nepranešęs inspektoriui 
Alenui; ką sužinojo iš dingusios mergaitės motinos. 
Bus, rūgštele, bėdos, pamanė jis. 

— Eime, sūnau, darbo per akis. 

Klaivas, kurio kostiumas jaunajam stoties budėto- 
jui pasirodė nuostabus, išbaigė arbatą ir užsisagstė 
paltą. Inspektorius kaklą ankštai aptūlojo šaliku. 

Lauke nuožmiai šalo. 

Apie keturias sutemo, ir kriminalistas inspektorius 
Alenas nenoromis, bet logiškai įsakė paiešką nutrauk- 
ti. Valgykloje, prikarstytoje žalių ir auksinių kalėdinių 
puošmenų, jis vienišas sėdėjo prie kampinio staliuko 
ir stebėjo pavargusius, sušalusius žmones, stojančius į 
eilę prie karštos, stiprios arbatos. Slopų nelinksmų 
šnekų ūžesį beveik visiškai gožė virtuvo šnypštesys ir 
puodelių bei stalo įrankių dzingsėjimas. 

Alenas buvo išsekęs nemažiau nei ieškotojai. Kaž- 
kas klostėsi negerai. Mergaitę jie turėjo surasti šian- 
dien. Nerado, todėl rytoj jam teks pasitelkti dar dau- 
giau Žmonių ir išplėsti paieškos rajoną, vadinasi, rei- 
kės dar kruopščiau organizuoti darbą, dar labiau 
pasistengti, tik tada jis galės sakyti padaręs viską, kas 
įmanoma. Inspektorius nuo septintos ryto buvo ant 
kojų ir nepuoselėjo ypatingų vilčių atsigulti anksčiau 
vidurnakčio. Be to, prastai jautėsi. Nors visą dieną ne- 
valgęs, į maistą negalėjo nė pažvelgti. Valgykloje tvy- 
rojo nepakenčiamas karštis. Kur, po velnių, tas neiš- 
manėlis, tas mulkis Frostas? Dar priešpiet gavęs už- 
duotį apklausti dingusiosios motiną, jis nė akių 
nerodo. Nors irgi inspektorius, to paties rango, bet tik 
jam, Alenui, tenka visa atsakomybė už paiešką, tik jį 
užgrius kaltinimai, jei ji baigsis nesėkme. 

Eilė prapliupo juokais: ne kas kitas, o Frostas arba- 
tą pilstančiai moteriškei pasakojo kokį nors nešvankų 
anekdotą. Žinoma, rūpesčiai jo neslėgė, atsiskaityti 
inspektoriui nerūpėjo — nė purvinojo lietpalčio nenu- 
sivilkęs, pirmiausia puolė prie arbatos. 

Aleno kantrybė neatlaikė. Prišokęs prie pokštinin- 
ko, jis galva parodė į duris ir pats išmovė į koridorių. 
Kriminalistas inspektorius su kišenėje pūpsančiu šali- 
ku atsekė iš paskos, kartu ir Barnardas. 

— Kaip gerai, kad tave sutikau. Raportuosiu Žžo- 
džiu - kiek popieriaus sutaupysime! - nėmaž nesumi- 
šęs išbėrė Frostas. 

Alenas dar labiau įsiuto. Svarbaus raporto probėgš- 
mais klausytis koridoriuje jis tikrai neketino. 

— Tą sumautą ataskaitą surašysi kaip pridera, iki 
paskutinio žodžio, ir atneši į mano kabinetą! Ir kur, po 
velnių, šlaisteisi?! 

— Atsiprašau, — pratarė Frostas, nesitikėjęs tokio 
protrūkio ir nesumodamas, ko kolega taip užsiplieskė, 
o ir atrodė jis nekaip. - Moteris užvedė mus ant pėd- 
sako, ir mes jį tikrinome. 

— Niekas tavęs neprašė nieko tikrinti! - sužaibavęs 
akimis, užkriokė Alenas. — Sušiktas mulki, tau buvo 
pasakyta apklausti ir atsiskaityti! Kodėl nedarai, kas 
tau liepta?! 

— Kodėl tau ko nors neužkandus? - sukdamasis ei- 
ti, paklausė Frostas. — Išgersiu arbatos, tada ir gausi 
savo ataskaitą. 

Persimainęs Alenas griebė jį už peties ir apgręžė. 
Frostas sugniaužė kumščius, net krumpliai pabalo. 

O Dieve, išsigando Klaivas, tuojau susipeš. Jis troš- 
ko, kad pasipainiotų kas nors iš viršesniųjų ir nuram- 
dytų beįsiplieskiantį konfliktą. Visiškai neišmanė, kaip 
jam elgtis. Įsikišti ar apsimesti, kad nieko ypatingo ne- 
vyksta? 

Nieko ir neįvyko. Alenas aiktelėjo ir susirietė, iš- 
blyškusį veidą perkreipė skausmo grimasa. 

— Ar tau viskas gerai? - susirūpinęs paklausė Fros- 
tas. 

Jo kolega atsitiesė, bet iškart susverdėjo ir atsirėmė 
į sieną, ant kaktos sublizgo prakaito lašeliai. 

— Kažką netikusio suvalgiau. Nieko, praeis. 

— Palydėsiu iki kabineto. 

— Nereikia, nueisiu ir pats, - atšovė Alenas ir, su- 
kaupęs jėgas, pasiteiravo: - Kaip sekėsi pas ponią Ap- 
hil? 

Frosto pasakojimą jis išklausė labai atidžiai. Į nuo- 
trauką su aktu nekreipė dėmesio, o šit barzdotuoju vy- 
riškiu susidomėjo. 

— Kai tik bus naujienų iš Lifingtono, informuok ma- 
ne nedelsdamas. Ir šį pat vakarą pristatyk ataskaitą 
raštu. 

Sulig tais žodžiais Alenas nutrinksėjo laiptais Že- 
myn. Negalavimų kaip nebūta. 

— Kai jį paaukštins, taip lengvai neišsisuksiu, - abe- 
jingai pasakė Frostas, stumdamas dvivėres valgyklos 
duris. 

Vos jiems atsistojus į eilės galą, ant sienos kabantis 
garsiakalbis šaižiai sukosėjo ir paskelbė: „Inspektorių 
Frostą — prie telefono.“ 

Telefonas buvo koridoriuje, o skambino kolega iš Li- 
fingtono poskyrio. Su geromis naujienomis. Tenykštis 
kasininkas ne tik atpažino barzdočių, bet ir surado jo 
paraišką nuolatiniam bilietui įsigyti. Paraiškoje buvo 
užrašyta ir pavardė, ir adresas. Stenlis Farnemas, peda- 
gogas, kiekvieną dieną važinėjo traukiniu į Krenfordą, 
kur bendrojo lavinimo mokykloje dėstė anglų kalbą. 

Frostas užsirašė adresą ant cigarečių pakelio ir, ne- 
pašykštėjęs kolegai padėkų bei liaupsių, pasiūlė, kai 
tik prireiks paslaugos, būtinai kreiptis. Į Klaivą ins- 
pektorius atsigręžė nušvitęs. Jis, lyg katinas, aptikęs 
kanarėlių narvo dureles atviras, iš anksto gardžiavosi 
būsimu laimikiu. 

— Na, sūnau, dabar ne laikas gurkšnoti arbatą. Pa- 
kratysime barzdylą. 


83 


Frostas išsiėmė iš lietpalčio kišenės šaliką ir kelis 
kartus apsuko juo kaklą. 

— Sere, inspektoriui Alenui pranešite, ar ne? - su 
nerimu pasiteiravo Klaivas. 

— O kaipgi. Kai jam pasirodo, kad ignoruoju, taip 
užsigauna. Nesuprantu, ko jis pavydi — juk mes vis 
dėlto to paties rango. 

Vidaus ryšio telefonu Frostas paskambino į Aleno 
kabinetą, bet atsiliepė ne inspektorius, o jo padėjėjas 
kriminalistas seržantas Džordžas Martinas. 

— Sveikas, Džordžai, - suulbėjo Džekas, - tikiuosi, 
didžiai gerbiamo tavo šefo nėra? Išvažiavo namo pasi- 
lepinti vonia? Ką gi, pačiu laiku. Žinoma, ne mano rei- 
kalas, bet... Klausyk, kai sugrįš, gali jam pasakyti, kad 
suradome savaitinį ponios Aphil klientą ir važiuojame 
jo apklausti. Ne, nemanau, kad pirmiau derėtų jam 
pranešti. Juk jis labai vertina darbuotojų iniciatyvą. Ką 
ar paruošiau? Nusikaltimų statistinę suvestinę? Vieš- 
patėliau, negi jau laikas? Aną savaitę? Po šimts!.. Ge- 
rai, kad pašnibždėjai, ačiū. Suruošiu, kai tik grįšime. 

Frostas pakabino ragelį ir patyliukais nusikeikė į 
sieną. Prakeikta statistika! Maletas reikalavo skrupu- 
lingai siuntinėti duomenis į vyriausiąją valdybą, nors 
jų rankiojimas buvo tik gaišinanti kebeknė. Gerai dar, 
jei kabinetas tvarkingas kaip inspektoriaus Aleno — 
pasiėmei bylą ir išlesiojai skaičius. Bet jeigu tavo kabi- 
netas primena sąvartyną, ir dokumentai nesusegti... 

— Grįžę imsimės nusikaltimų statistikos. Bus tau, 
sūnau, puiki praktika. 

Prie automobilio inspektorius susizgribo pamiršęs 
cigaretes, ir Klaivas, niršdamas dėl jam tekusio pa- 
siuntinuko vaidmens, grįžo jų paimti. 

Vėl atsidūręs Frosto netvarkoje, jis net nusipurtė. 
Jau jiedviem išėjus, kažkas atnešė į kabinetą naujų do- 
kumentų ir, numetęs juos ant inspektoriaus stalo, ant 
šūsnių senųjų, prispaudė sunkia stikline pelenine. 
Pats viršutinis po ja Klaivą sudomino. Tai buvo storo, 
laiškinio popieriaus lapas neapipjaustytais kraštais, 
smulkutėle rašysena primargintas šviesiai žaliu raša- 
lu. Barnardui atsisėdus prie stalo, į kabinetą įėjo kons- 
teblis Stringeris, nešinas pluoštu lapų, kuriuose buvo 
išspausdintas sausio mėnesio budėjimo grafikas. 

— O, jau šefo kėdėje, - išsišiepęs pakomentavo Kei- 
tas ir padėjo porą egzempliorių ant popierių krūvos. 

Klaivas, nutaręs, kad menką tarno užduotį - atneš- 
ti cigaretes — bus geriau nuslėpti, pasakė: 

— Maniau, tavo pamaina baigiasi antrą. 

— Dirbu viršvalandžius. Dėl tos paieškos mums 
trūksta žmonių, be to, man reikia pinigų. 

— Sakyk, kaip manai, kada jis mane paleis? 

— Ką turi galvoje? 

Barnardas dirstelėjo į laikrodį ir paaiškino: 

— Aš jau mažne aštuonias valandas ant kojų. Tuo- 
jau važiuosime apklausti vieno tokio vyriškio — tik- 
riausiai sugaišime dar porą valandų, - o grįžę, pasak 
Frosto, smagiai sėsime prie statistikos. Kai jo paklau- 
sai, atrodo, kad darbo diena vos prasidėjusi. 

Keitas išsišiepė dar plačiau. 

— Niekas tau apie poną Frostą nepapasakojo? Jis — 
puikus, visų mėgstamas vyrukas, tik darbas jam nesi- 
baigia niekada. Po to, kai numirė Žmona, jam tikriau- 
siai nė nesinori eiti namo, bet jis paprasčiausiai nesu- 
pranta, kad kiti irgi turi namus. Taigi jei iki 
vidurnakčio ištrūksi, galėsi laikyti save laimės kūdi- 
kiu. Į darbą pirmas, iš darbo paskutinis — toks Frosto 

principas, todėl apie seksą nebesvajok - jam nebeturė- 
si laiko. 

Tai pasakęs, Stringeris išėjo. 

Klaivą suėmė pyktis. Dirbti iki vidurnakčio?! Na su 
tokia savivale jis nesitaikstys, rytoj iš pat ryto užeis 
pas Maletą. Ir tuojau pat jam nusviro rankos. Aišku, 
kad skųstis Maletui jis negali. Juk policijos viršininko 
sūnėnas. Iškart pasklistų kalbos, kad ieško lengvatų. 

O kurgi tos sumautos cigaretės? Klaivas niršiai 
trūktelėjo stalčių. Šis, jo nuostabai, išsitraukė visai 
lengvai, turinys pabiro ant grindų. Barnardas, rizi- 
kuodamas išsitepti prašmatniąsias kelnes, atsiklaupė 
ir, plūsdamas Frostą paskutiniais žodžiais, įniko grūs- 
ti šlamštą atgal į stalčių. Lyg negana būtų su tuo ne- 
praustaburniu pusgalviu praleistos dienos, laukė dar 
ir vakaras drauge. 

Vienas iškritusių daiktų Klaivą sudomino. Mėlyna 
cigarečių pakelio didumo dėžutė su dangtelyje įspaus- 
tu auksiniu ornamentu. Viduje kažkas barkštelėjo ir 
Klaivas neištvėrė nepasižiūrėjęs. Ant aksominio įkloto 
gulėjo kryžiaus formos ordinas su tamsiai mėlynu 
kaspinėliu. Greičiausiai apdovanojimas už ilgą tarny- 
bą. Ordino reverse buvo išgraviruota: DŽEKUI ED- 
VARDUI FROSTUI. 

Klaivas įmetė dėžutę į stalčių, surado cigaretes ir 
išskubėjo į automobilių aikštelę. 


Stenlis Farnemas parsineštus taisyti pratybų sąsiu- 
vinius numetė ant prieškambario staliuko ir paėmė 
laiškus. Jų buvo du: mėnesinis „Barclaycard“ Žinia- 
raštis ir... Stenliui sutvaksėjo smilkiniuose. Pakabi- 
nęs paltą, jis dar kartą apžiūrėjo voką. Šis buvo išsi- 
pūtęs. Veikiausiai bus atėjęs aną savaitę užsisakytas 

katalogas. Stenlis perplėšė voką čia pat prieškambary- 
je. Viduje iš tiesų buvo storas katalogas — „Sekso pa- 
galbininkai ir žaisliukai“. Jis skubomis pasklaidė leidi- 
nį, tik užmetė akį. Žinoma, vėliau ištyrinės jį atsidė- 
jęs... Aha, apsaugos priemonių kainynas. Įvairiausios 
spalvos, įvairiausi modeliai, įvairiausi gamintojai. 
Stenlis nekantriai pervertė lapus: gumos latekso ga- 
miniai jo nejaudino. Štai įklija su knygos reklama. 
„Sueities pozicijos“. Tai jau įdomiau... 

Pavojų jis pajuto sekundės dalelyte anksčiau, nei 
sučirškė durų skambutis. Staigiai atsigręžė, katalogas 
mažne išslydo iš rankų. Už matinio laukujų durų sti- 
klo tamsavo du šešėliai. 

Per širdį Stenliui perėjo šaltis. Voką ir katalogą jis 
paskubomis įmetė į negilų staliuko stalčių. Vėl suspie- 
gė skambutis. Į duris garsiai pabeldė. 

— Kas ten? 

— Policija. 

Policija?! O Dieve... nejaugi jie patikrino korespon- 
denciją? Gal ne šiaip sau paštininkas, praėjusią savaitę 
įteikdamas paketą, taip kreivai vyptelėjo? 

Jis užkabino durų grandinėlę ir jas tik pravėrė. Ri- 
zikuoti nenorėjo. Būna apsimetėlių, kurie dėdamiesi 
policijos pareigūnais... 

— Ponas Stenlis Farnemas? Atleiskite, kad trukdo- 
me. Mes iš Dentono kriminalinio poskyrio. Ar galėtu- 
me užeiti?.. 

Kalbėjo vyresnis, aptriušęs tipas su randu. Kitas, 
gerokai jaunesnis, regis, sulaužyta nosimi, po trumpu 
paltu vilkėjo prašmatnų kostiumą. Aišku, galvažu- 
džiai! Gerai, kad jis susiprotėjo užkabinti grandinėlę. 

Stenlis paprašė darbo pažymėjimų. Randuotasis vi- 
są amžinybę kuitėsi tarp dokumentų aplankstytais 

kampais, o jaunuolis akimirksniu išsiėmė ir atvertė pi- 
niginę. Naujas, švarutėlis pažymėjimas liudijo jį esant 
kriminalistą konsteblį Barnardą. Galiausiai ir antrasis 
surado ir atkišo savąjį. 

- Štai, jeigu norite pamatyti ne tokį švarų... — pa- 
sakė. 

Farnemas atkabino grandinėlę ir įleidęs pasiskubi- 
no nusivesti pareigūnus į svetainę. 

— Kokiu reikalu? —- paklausė jis. - Aš ką tik grįžau 
iš mokyklos. 

Kriminalistas inspektorius Frostas užkabino šaliką 
ant kėdės atlošo ir atsisėdo. Kitas liko stovėti. 

- Jaukus jūsų butukas, sere. - Inspektorius apsidai- 
rė skoningai apstatytame kambaryje, nužvelgė abs- 
trakčiosios tapybos darbų kopijas, ankštai prigrūstas 
knygų lentynas, stereogrotuvą su uždėta Tipeto ope- 
ros „Angliškas sodas“ plokštele. - Jaukus ir visai nedi- 
delis. Bet mūsų įsileisti kažkaip nesuskubote. 

Tokiam netikėtam priekaištui Farnemas nebuvo 
parengęs atsakymo. 

— Ee... aš... aš... aš šį tą veikiau. 

Frostas įsmeigė žvilgsnį jam į akis ir paklausė: 

— Kiek čia kambarių, sere? 

— Kambarių? Ee... šitas, miegamasis, virtuvė, vonia. 

— Užtektinai. — Inspektorius linktelėjo. — Tik tiek, 
kiek reikia. Neprieštaraujate, jei mano kolega iš Lon- 
dono čia apsidairys? Ilgai netruks. 

Farnemas pajuto, kaip nervingai sutrūkčiojo veido 
raumenys. Ko jie ketina ieškoti? Ir kokio velnio jis, pa- 
skutinis kvailys, siųsdinosi tą šlamštą, juk buvo aišku, 
kad kai kurios tų reklamuojamų prekių - neteisėtos... 
pastaroji knyga - akivaizdžiai pornografinė. Ačiū Die- 
vui, kad nešovė į galvą padėti ją ant lentynos! 

Inspektorius nenuleido nuo jo akių, kuo įdėmiau- 
siai stebėjo tą prakeiktą po akimi tvinkčiojančią gys- 
liukę. Bet jis, Stenlis Farnemas, neketino lengvai jiems 
pasiduoti. Šitiems farams teks paplušėti, kad nutemp- 
tų jį ant ešafoto. 

— Prieštarauju. Ir išvis - be advokato į jokius klausi- 
mus neatsakinėsiu. 

Frostas į jo žodžius sureagavo visiškai ramiai. 

— Išmintingas sprendimas, sere. Skambinkite advo- 
katui. Laiko turime į valias. 

Jie žaidžia manimi, pamanė Farnemas. O Dieve, 
gal jiems užkliuvo tas kitas dalykas? Bet juk negalėjo 
sužinoti. 

Kambaryje staiga tapo ankšta, jis pasijuto užspeis- 
tas, kilo noras ištrūkti, pabėgti. Dabar jau žinojo, kodėl 
jaunasis kriminalistas nesėda. Sergsti duris, kad jis ne- 
paspruktų. Jie įvijo jį į spąstus. Stenlis ėmė dusti. 

— Pone Farnemai, ar gerai jaučiatės? - spigindamas 
akimis, pasiteiravo inspektorius. 

— Taip, žinoma, kuo puikiausiai. 

Svetainėje buvo tvanku ir karšta. Farnemas atpa- 
laidavo kaklaraištį. 

— Sere, gal jūs ką nors slepiate? 

- Slepiu? Žinoma, ne. Kodėl... kodėl taip keistai 
klausiate? 

— Pone Farnemai, ar pažįstate Džoaną Aphil? 

Akimirką Stenliui sustojo širdis. Nejaugi jie žino ir 
apie ją? 

— Aphil? - Jis susiraukė, dėdamasis mėginąs prisi- 
minti. - Ne, neprisimenu tokios... 

— Dentonas, Vikariato blokas, 29-as namas. Trisde- 
šimt svarų už pasimatymą, įskaitant arbatą. 

Farnemas apsimetė suglumęs. 

— Atsiprašau, nepažįstu. 

Frostas atsistojo ir pasiėmė nuo atkaltės šaliką. 

— Verčiau paskambinkite advokatui. Surengsime 
jums akistatą su ta dama. Ji teigia, kad vakar popiet 
buvote jos namuose. Sprendžiant iš to, ką sakote jūs, ji 
tikriausiai meluoja, tad kuo greičiau išsiaiškinsime... 

Farnemas pamėgino užsidegti cigaretę, bet Žiebtu- 
vėlis neveikė. Inspektorius pasiūlė savąjį ir kantriai 
palūkėjo, kol cigaretė nustos tirtėjusi. 

— Gerai, gerai, taip, aš pažįstu ponią Aphil, - paga- 
liau prisipažino Farnemas. - Kas jai atsitiko? 

— Sere, kodėl jai turėjo kas nors atsitikti? 

— Pats žinote, būna, kad tokias moteris užpuola. 
Bet, man išeinant, jai viskas buvo gerai. 

Cigaretė prikibo Stenliui prie lūpos ir ši įtrūko. Lie- 
žuviu jis pajuto sūrsvą kraują. 

— Sere, mums rūpi ne moteris, o jos duktė. 

— Treisė? 

— Pažįstate ją? 

— Esu kartą, kitą matęs. O kas atsitiko jai? 

— Neabejoju, ir pats žinote, kas jai atsitiko. Apie tai 
pranešta per žinias ir laikraščiuose. 

Staiga prabilo jaunuolis: 

— Sere, štai šios dienos laikraštis. Padėtas ant kavos 
staliuko. 

— Taip, bet aš dar neskaičiau. 

Frostas paėmė laikraštį ir susiraukė. Kryžiažodis 
paskutiniajame puslapyje buvo išspręstas. Inspek- 
torius, klausiamai kilstelėjęs antakius, parodė jį Far- 
nemui. 

— Taip, pusryčiaudamas aš sprendžiu kryžia- 
žodžius, - pasiaiškino šis. - Patį laikraštį skaitau tik 
vakare. 

Frostas apvertė laikraštį, išlankstė ir kyštelėjo šei- 
mininkui. Puslapio dešinėje buvo išspausdinta nuo- 
trauka, o antraštė skelbė 


POLICIJA IEŠKO DINGUSIOS MERGAITĖS 


Farnemas, krutindamas lūpas, peržvelgė tekstą. 

— Dieve brangus! Kaip baisu! Nežinojau... - Staiga 
jis sumojo. - Ir jūs manote, kad ji čia? Norite apieškoti 
namus, nes manote, kad mergaitė čia? - Iš palengvėji- 
mo Stenlis vos tvardėsi. - Pirmyn, ieškokite! Neturiu 
ko slėpti. 

Inspektorius linktelėjo Klaivui, ir šis išslinko iš 
kambario. Frostas vėl atsisėdo. 

— Sere, iš ponios Aphil namų išėjote apie pusę ke- 
turių. Turbūt neverta tikėtis, kad sutikote iš mokyklos 
grįžtančią Treisę? 

— Sutikti nesutikau, bet, tiesą pasakius, ją mačiau. 

Frostas mažne pašoko. Jis matė ją! Pagaliau jie su- 
rado žmogų, kuris mergaitę matė! 

— Kur?! 

- Ji ėjo iš Sekmadienio mokyklos. 

— Namų link? 

Farnemas vėl lyžtelėjo nuo lūpos sūrumą. 

— Ne. Priešinga kryptimi. Ėjo su moterimi. 

Inspektorius ant kėdės pasimuistė. Jei būtų žinoję 
tai anksčiau, gal mergaitė jau būtų surasta. Jis nutarė 
susisieksiąs su Alenu, vos grįžęs į automobilį. 

— Ar galėtumėte tą moterį nusakyti? 

— Na... gerai neįsižiūrėjau. Skubėjau, be to, buvo 
tamsu. Vidutinio ūgio, su baltais kailiniais. 

Balti kailiniai? Tai jau šis tas. 

— Kokio amžiaus? 

— Neįsivaizduoju. 

— Ar matėte, kur jos nuėjo? 

— Nemačiau. Greitai aplenkiau jas, ir tiek. Nenorė- 
jau, kad Treisė mane pastebėtų. Be to, kaip sakiau, 
skubėjau. 

— Kodėl skubėjote? 

Atsakymų išprovokuoti klausimai buvo keblūs, bet 
Farnemo protas jau veikė guviau. Stenlis neabejojo, 
kad policininkai apsilankė geležinkelio stotyje ir žino, 
jog pirmu traukiniu jis neišvažiavo. 

— Turėjau aplankyti tetą. Jai septyniasdešimt aštuo- 
neri, rodos, tiek. Gyvena senjorų namuose Pietiniame 
rajone. Buvau prižadėjęs užsukti arbatos. 

Inspektorius prunkštelėjo. 

— Ne sekmadienis, o malonumų virtinė. Pirmiau 
aplankote ponią Aphil, paskui gurkšnojate arbatą su 
teta. Malonėkite pasakyti jos adresą. 

Farnemas sunerimo. 

— Nejaugi eisite jos kamantinėti? Dar išgąsdinsite. 
Senutės širdis silpna. 

— Nesirūpinkite, sere, senutės silpnomis širdimis — 
mano specializacija. 

Frostas užsirašė tetos adresą ant kišenėje rasto po- 
piergalio ir įniko pirštu rakinėti randą. Jam knietėjo 
išsiaiškinti dar šį tą. 

— Pone Farnemai, ar turite automobilį? 

— Ne. 

— Raudoną? 

— Neturiu. 

— Šiek tiek anksčiau buvome gavę pranešimų apie 
raudoną automobilį vairuojantį barzdotą vyrą, prie tos 
pačios Sekmadienio mokyklos viliojantį vaikus. — 
Frostas akimis svilino Farnemą. - Ar esate turėjęs au- 
tomobilį? 

— Taip, anksčiau turėjau. Buvo per brangu išlaikyti. 

- Žinoma. Raudonų automobilių eksploatacija visa- 
da atsieina brangiai. Jūsiškis buvo raudonas, ar ne? 

— Ne! - riktelėjo Stenlis. 

— Na tada jums nėra ko rūpintis, - ne itin įtaigiai 
pasakė inspektorius ir atsistojęs pasirąžė. - Einu ver- 
čiau pažiūrėsiu, ką veikia mano kriminalistas kon- 
steblis. 

Barnardas, pasiraitojęs rankoves, triūsė vonioje. Jo 
švarkas kabojo ant durų. Nuimti vonios apdailos 
plokštę konsteblis nuėmė, bet įstatyti atgal nesisekė. 
Pakluso ji tik po kelių patikimų Frosto smūgių. 

— Atrodo nekaip, - pakomentavo šeimininkas. 

— Liaukitės, - subarė jį Frostas. — Žmogus šimtą 
septynis svarus sumokėjo. 

Galų gale pareigūnai išvažiavo. Farnemas pro 
suko už kampo. Tada jis klestelėjo į fotelį ir ėmė melsti 
Dievą, kad sutrukdytų farams pasimatyti su jo teta. 
Stenlis prisiekė gyvenime nebeprisiliesiąs prie moters, 
neužsisakinėsiąs jokių katalogų, kad tik gerasis Die- 
vas sutrukdytų policininkams. 


PIRMADIENIS (5) 


Kriminalistas inspektorius Alenas trynė akis ir sten- 
gėsi sutelkti dėmesį į popieriaus lakštą, kuriame tai iš- 
skysdavo, tai vėl pamažu išryškėdavo pavardžių sąra- 
šas. Jis dar kartą perskaitė, kad visos motinos, vakar 
laukusios savo vaikų prie Sekmadienio mokyklos, bu- 
vo surastos ir apklaustos, bet nė viena jų neprisiminė 
mačiusi paslaptingą moteriškę su baltais kailiniais. 

Inspektorius įmetė lapą į peržiūrėtiems dokumentams 
skirtą dėklą ir patenkintas savimi purkštelėjo. Skeptiš- 
koji jo versija pasitvirtino. Moteris paprasčiausiai ne- 
egzistavo. Farnemas, norėdamas nukreipti nuo savęs 
įtarimą, ją prasimanė, o tas lengvatikis žioplys Frostas 
masalą nedvejodamas prarijo. 

Bet kurgi pats Frostas? Šiuo metu jam derėtų būti 
čia. Aleno kūną pervėrė skausmas, galva pasmilko it 
sutrenkta. Jautėsi jis nežmoniškai prastai. Palto kiše- 
nėje turėjo būti aspirino. Inspektorius atsistojo ir buvo 
beeinąs jo pasiimti, bet sulig antru žingsniu suriko — 
skrandyje plykstelėjusi liepsna kaipmat apsiautė visą 
kūną. Kabinetas pašėlo suktis, Alenas iš nepakeliamo 
skausmo kriokė vis garsiau. 

Išgirdęs bildesį, įpuolė kriminalistas seržantas 
Martinas. Alenas nualpęs tysojo ant išblizginto lino- 
leumo. 


Martinas iš ligoninės paskambino Maletui. Inspek- 
torių paguldė ištirti. Šiokio tokio nerimo esama, nors 
greičiausiai bus įsimetęs koks nors virusas. Kraujo ir 
kai kurie kiti tyrimai jau padaryti, bet konkretesnių 
išvadų reikėsią laukti iki rytojaus, kol ligonį apžiūrės 
specialistas. 

Padėjęs ragelį Maletas ėmė mąsliai barbenti pirš- 
tais į raudonmedžio stalviršį. Kodėl Alenas negalėjo 
savo negalavimams pasirinkti tinkamesnio meto? Ką 
dabar skirti paieškos vadovu, kai skyriuje šitaip trūks- 
ta kadrų? Aleno padėjėjas kriminalistas seržantas 
Martinas vadovauti sugebėtų, bet juk jis tik seržantas. 
Nebūtų rūpesčio, jei Frostas būtų tinkamas kandida- 
tas, tačiau taip nėra, tad neverta nė galvoti. 

Maletas pasikasė smakrą, ir staiga jam nušvito 
akys. Grafystės vyriausioji valdyba! Ten knibždėte knibž- 
da atliekamų darbuotojų. Nei šis, nei tas, turint galvo- 
je, kad skyriuose šitaip stinga Žmonių. Jeigu taip jam 
pavyktų parsikviesti iš valdybos aukštesniojo rango 
karininką... ir išlaikyti jį skyriuje, net ir grįžus Alenui. 

Čia be strategijos neapsieisi. Teks kreiptis į pačias 
viršūnes —- skambinti mažų mažiausiai pačiam polici- 
jos viršininkui. 

Maletas apsitampė uniformą, susiglostė plaukus. 
Pasijutęs užtektinai išvaizdus, surinko viršininko na- 
mų numerį. 

— Sere, dovanokite, kad trukdau tokiu netinkamu 
metu. Jei kas ir yra nusipelnęs ramybės bei poilsio, tai 
pirmiausia, žinoma, jūs. Aš, sere? O, aš vis dar kabine- 
te. Žinote, skyrių viršininkai niekada nemiega. - Jis 
santūriai, mandagiai sukikeno ir papasakojo apie Ale- 
ną. - ...Taigi, kaip suprantate, sere, vadovauti Treisės 
Aphil bylai turiu paskirti ką nors kitą. 

Maletas nutilo, laukdamas, kol galės karštai pritar- 
ti policijos viršininko pasiūlytai kandidatūrai. 

— Ką gi, — tarė pastarasis, — valdyboje atliekamų 
darbuotojų neturime. Be abejonės, ir pats tai žinote. 

— Be abejonės, žinau, - aidu atsiliepė Maletas. 

— Tik nesuprantu, ko jūs nerimaujate. Juk yra Fros- 
tas. Stebiuosi, kad iš karto jo nepaskyrėte. Jis - rimtas 
vyras. 

— Geresnio nė nerasčiau, - kvarktelėjo vyriausiasis 
inspektorius. — Sere, džiaugiuosi, kad mūsų mintys 
sutampa. Tučtuojau skiriu Frostą vadovauti paieškai. 

Padėjęs ragelį, jis kelis kartus pergalvojo pokalbį, 
mėgindamas suprasti, kur suklydo, paskui susikaupė 
ir paskambino į Frosto kabinetą. 

— Kur Džekas Frostas? 

Nusikamavęs Klaivas pakėlė akis nuo popierių 
šūsnies, prie kurios buvo pasodintas išrankioti nusi- 
kaltimų statistikos duomenų. 

Frosto teiravosi Viešosios tvarkos poskyrio seržan- 
tas, iš pažiūros malonus kokių keturiasdešimties vy- 
riškis vėjo nugairintu veidu, ilgais, užriestais ūsais. 

— Seržante, jis pas skyriaus viršininką. Aš - Frosto 
padėjėjas, kriminalistas kons... 

— Drauguži, žinau, kas esi, - pertraukė seržantas. — 
Kietas kostiumas, sumurkyta nosis, vadinasi, policijos 
viršininko sūnėnas, ar ne? 

— Turiu ir pavardę - Barnardas, - pastatė šerį Klai- 
vas. 

— O aš Džonsonas. Džonis Džonsonas, nuovados 
seržantas. Mano pamaina - kas aštuonias valandas. — 
Jis atsirėmė į bylų prigrūstą spintą ir paklausė: - Na 
kaip sekasi darbuotis su mūsų Džeku? 

— Dirbti su avigalviais nesu įpratęs, - suburbėjo vis 
dar užsigavęs Klaivas ir tuojau pat pasigailėjo atšovęs 
šitaip šiurkščiai, kas kad atvirai. Neabejojo gausiąs 
grąžos. Jo nuostabai, seržantas atlaidžiai nusišypsojo. 

— Žiūrėtum savęs, Barnardai. Gal jis ir ne išmin- 
čius, bet kuo geresni kiti? Kokia pusė žmonių čia ne- 
riasi iš kailio dėl paaukštinimo, per kolegų galvas ke- 
beriojasi aukštyn. Tik ne Džekas Frostas. Jis žino savo 
trūkumus ir niekuo neapsimeta. Džekas niekada ne- 
mėgins kito sąskaita pelnyti gerą vardą. Jei dirbtum 
su inspektorium Alenu, suprastum, apie ką kalbu. 

— Jis — beširdis stačiokas, — niekaip neatlyžo Klai- 
vas. - Apklausėme motiną, kurios duktė dingusi, gal 
jau ir gyvos nebėra, o Frostui rūpi tik įsmukti į tos mo- 
ters lovą. 

— Ką Džekas galvoja, tą ir sako, ir tai jo bėda, - tarė 
seržantas, berdamas tabaką ant suktinės popierėlio. — 
Tu tikriausiai irgi apie tai galvoji, tik garsiai nesakai. 

Seržantas pataikė, bet Klaivas neprisipažino, tik 
paniuręs susigūžė ir subambėjo: 

— Jis pats apkiautėlis, tad ir kabinetas ne kitoks. Be- 
je, kokį ten ordiną mačiau jo stalčiuje? Neatpažinau. 
Turbūt už ilgus tarnybos metus? Vargu ar Frostą kas 
nors būtų apdovanojęs už gerą elgesį. 

Džonsonas lyžtelėjo lipnų popierėlio kraštą ir su 
gailesčiu nužvelgė jaunuolį. 

— Porą tarnybos metų, ir jau viską išmanai, ar ne, 
Barnardai? Ką gi, prieš pustrečių metų apie tą įvykį 
skalambijo visa žiniasklaida. Ordinas, kurį -Džekas 
laiko nukišęs į stalčių ir niekam nerodo, yra Jurgio 
kryžius. 

Klaivas taip ir išsižiojo. 

— Jurgio kryžius? 

— Taip, civiliams teikiamas Viktorijos kryžiaus ati- 
tikmuo, ir jį gavo tas, kaip tu sakai, apkiautėlis. 

Koridoriumi ateinančio Frosto žingsnių jie neišgir- 
do. Staiga atsilapojo durys ir inspektorius įėjo į kabi- 
netą. 

— Kas apkiautėlis? Apie mane kalbate? - Frostas iš- 
syk pastebėjo raudonį Klaivo veide, o išvydęs nuova- 
dos seržantą apsidžiaugė. — O, gauruočius Džonis 
Džonsonas! Kur buvai dingęs? Nemačiau tavęs savai- 
čių savaites. 

— Atostogavau, Džekai. - Seržantas irgi nudžiugo. 
— Grįžau vakar vakare. 

- Šitokiame darbe dar ir atostogų gauni? O kas, tau 
nesant, kyšius ims? Matau, su mano padėjėju, Juozapu 

ir nuostabiuoju margaspalviu sapnų apsiaustu“, jau 
susipažinai. O kaip gyvuoja žavioji, geidulingoji tavo 
žmona? 

- Ačiū, ji vis dar žavinga ir geidulinga. Žmona tiki- 
si, kad kokį vakarą užsuksi pas mus. Pavakarieniautu- 
me drauge. 

— Neišdrįsiu, Džoni, neišdrįsiu. Juk Žinai, kaip ji 
gali mane paveikti. O ir su paprastais seržantais bičiu- 
liautis man nebepritinka. Aš paskirtas vadovauti Trei- 
sės Aphil paieškai. 

Frostas pergalingai kilstelėjo abi rankas. 

— Jūs?.. — Klaivas pasistengė neišsiduoti nepati- 
kėjęs. 

— Taip, aš, sūnau. Savo rąstų namelyje mane ką tik 
įšventino mūsų visų mylimas viršininkas. Senukas 
Alenas - ligoninėje. Nepakėlė, vargšelis, vonios - štai 
ką manau. 

— Džekai, sveikinu, - pritariamai linksėdamas tarė 
seržantas. 

— Kad žinotute, - toliau kalbėjo inspektorius, - man 
prisakyta nesirodyti spaudai ir televizininkams, kas 
penkios minutės atsiskaityti Maletui ir nieko nesiimti 
be raštiško jo įsakymo, bet visais kitais atžvilgiais ma- 
no rankos - laisvos. - Frostas patraukė nosimi. - Rūgš- 
tele, Džoni, ką tu rūkai? Bene ūsų nuokarpas? 

Džonsonas patenkintas išsišiepė. 

— Džekai, ponas Maletas neskirtų tavęs vadovauti, 
jei manytų, kad nepajėgsi. 

— Liaukis, Džoni, jam paprasčiausiai taip liepė. Juk 
daugiau nėra kam. — Inspektorius numojo ranka ir 


i Aliuzija į garsų Timo Rice'o ir Andrew Lloydo Webberio 
mMiuziklą „Juozapas ir nuostabusis margaspalvis sapnų ap- 
siaustas“. 

užsidegė cigaretę. - Būkim atviri, jei ne sumautas Jur- 
gio kryžius, Maletas seniai būtų mane išgyvendinęs. — 
Staiga prisiminęs Klaivą, Džekas pasiūlė užrūkyti ir 
šiam. —- Sūnau, ar žinai apie mano ordiną? Gavau jį pa- 
čiu laiku, - čiulpdamas cigaretę, mąsliai kalbėjo Fros- 
tas. - Maletas jau buvo pasiryžęs, atsidėkodamas už 
vieną, kitą įspūdingesnę išdaigą, spirti mane velniop, 
tik ėmė ir išmušė mano triumfo akimirka. Reikės kada 
nors tau parodyti tą ordiną. Žinai, valdžiai labiau pa- 
tinka apdovanoti žuvusius, bet jeigu tas apdovanoji- 
mas pakelia jos pačios akcijas, galima tikėtis išimties. — 
Inspektoriaus cigaretė smilko netolygiai, ir jis vienur 
vos vos ją paseilino. - Taigi dabar aš - garsenybė. Ra- 
šydama apie mane, tarkime, su tokia antrašte: DĖL 
KRIMINALISTO VEIKSMŲ BYLA NENUKELIAVO 
IKI TEISMO - čionykštė spauda kaskart pamini ir or- 
diną. Šit kodėl Maletui tenka mane pakęsti. Tokia tat 
spaudos galia. Jis paprasčiausiai bijo vieną gražią die- 
ną išvysti antraštę: NARSUSIS DIDVYRIS KRIMINA- 
LISTAS IŠSPIRTAS IŠ DARBO. NIEKŠIŠKAS AKI- 
NIUOTO MENKYSTOS POELCGIS. 

— Džekai, jis rekomendavo tave paaukštinti, — pri- 
minė seržantas. 

Frostas paniekinamai prunkštelėjo. 

— Nes tikėjosi, kad tasai apdovanojimas pelnys sky- 
riui garbės. Buvo užmiršęs, kad prie ordino dar ir aš 
prikabintas. Lažinuosi, dabar jau gailisi, bėdulis. Na, 
sūnau, mesk šalin tuos popierius. Eime, pažiūrėsime, 
kas naujo paieškos dispečerinėje. 

Nuovados seržantas, palydėjęs juodu iki pirminio 
sulaikymo kambario, Frostui priminė: 

— Džekai, Pegė primygtinai kviečia... 

Vėliau inspektorius Klaivui prisipažino, kodėl ne- 
drįsta pasinaudoti kvietimu. 

— Iš pagarbos Džoniui. Jis - šaunus vyrukas ir dėl 
savo Žmonelės eina iš galvos, bet ji pamišusi dėl sekso. 
Tai, patiekdama užkandį, įbruka spenelį tau į ausį, tai, 
atsisėdusi greta, prisispaudžia šlaunimi prie šlaunies. 
Taip ir apsilaistai sriuba. Jei ji būtų ne Džonio Žmona, 
man tokie Žaidimai net patiktų. Netyčia nugirdau, 
kad, kai Džonis budi, kai kas ją aplanko. Jeigu jis suži- 
notų... - Frostas, nebaigęs sakinio, gailiai atsiduso. 


Poilsio kambaryje šalia Maleto kabineto įrengta 
paieškos dispečerinė buvo Aleno, kaip organizato- 
riaus, šedevras. Čia veikė papildomai instaliuoti tele- 
fonai, taip pat teletaipai, fotostatas, kopijuokliai; gar- 
siakalbiai skelbė informaciją, ateinančią iš Operaty- 
viojo valdymo centro, stambaus mastelio žemėlapiuose 
ant sienų galėjai pamatyti, kur kuriuo metu yra visos 
paieškos grupės, automobiliai, motorizuotieji bei pės- 
tieji patruliai ir taip toliau, ir panašiai. Kiekvienas po- 
kalbis telefonu būdavo automatiškai įrašomas, užfik- 
suojant jo laiką. Tiesioginė linija jungė dispečerinę su 
centrinio pašto technikais - jei prireiktų nustatyti, iš 
kur skambinama. Spalvoto ir nespalvoto vaizdo tele- 
vizoriai rodė visas įmanomas žinių laidas. Jokių gali- 
mybių kokiam nors paikam atsitiktinumui. Sutrikus 
elektros energijos tiekimui, būtų tučtuojau įsijungęs 
mobilusis generatorius. 

Džekas Frostas, vienintelis Aleno nenumatytas at- 
sitiktinumas, įėjo į patalpą, bejėgiškai nužvelgė skru- 
pulingą bei dalykišką tvarką ir paskelbė, kad pats jis 
viršininku skirtų Aleno padėjėją. Padėjėjas, krimina- 
listas seržantas Džordžas Martinas, buvo mąslus, lėto 
būdo ir rūkė pypkę, kurios burbuliavimas Frostą nuo- 
lat erzino. 

Darbas paieškos dispečerinėje visą dieną virė ne- 
nutrūkdamas, telefonai kaito, mat be paliovos skambi- 
no trokštantys pagelbėti piliečiai. Žmonės skelbėsi ma- 
tę dingusią mergaitę. Kai kurie pasakojimai teikė vil- 
ties, bet dauguma buvo nejtikėtini. Vis dėlto kiekvieną 
skambutį reikėjo užregistruoti, kiekvieną liudijimą pa- 
tikrinti. Sulig tamsa stojo ramybė. Telefonai subirbda- 
vo tik kada ne kada. Išvargusiems pareigūnams atsi- 
rado laiko sutvarkyti dokumentus, užkąsti, suplanuoti 
ilgo rytojaus darbus. 

— Kas girdėti apie kailiniuotąją moterį? — priėjęs 
prie Martino, pasiteiravo Frostas. 

Seržantui supapsėjus pypkę, iš jos galvutės pažiro 
išdagos. 

— Kol kas nieko, - atsakė jis ir, išsiėmęs iš burnos, 
ėmė krapštyti pypkę ištiesinta sąvaržėle. — Žinai... šit 
ką galvoju... Ar ponia Aphil neturi baltų kailinių? 

— Nejaugi nori pasakyti... — pasipiktino Klaivas, 
bet Frostas jį išsyk nutildė. 

— Ponia Aphil? O ką, mintis visai įdomi. - Kiek pa- 
galvojęs inspektorius papurtė galvą. - Ne, Džordžai. 
Farnemas matė ne ją. Juk jis paliko Džoaną lovoje, 
skaičiuojančią uždarbį, o pats šuoliais išlėkė pas savo 
tetulę gerti arbatos. Aa, pas tetulę... — Frostas dūrė 
pirštu į Klaivą. - Sūnau, neužmiršk, kad ir mums rei- 
kia ją aplankyti. - Martinui jis pasakė: - Džordžai, štai 
ką padarysime. Apie moterį su kailiniais reikia papa- 
sakoti spaudai. 

— Jau padaryta. Alenas tuo pasirūpino, vos gavęs 
tavo raportą. 

Kurgi tas stropuolis nepasirūpins, pagalvojo Fros- 
tas. Balsu jis tarė: 

— Norėjau tave patikrinti, Džordžai. 

Džordžas atlaidžiai šyptelėjo, o jo pypkė nemalo- 
niai suburbuliavo. 

— Aš, tavim dėtas, seniai būčiau išsikvietęs santech- 
niką, - pakomentavo inspektorius. 

Viešosios tvarkos poskyrio pareigūnas prie kampi- 
nio stalo, su kažkuo pakalbėjęs telefonu, mostelėjo 
prakąstu sumuštiniu, prašydamas dėmesio, ir pasišau- 
kė Frostą. 

— Dėkui, Fredai, aš jau užkandau, - skubiai priėjęs, 
pasakė šis. 

Vyrukas išsišiepė. 

— Sere, šis tas įdomaus. Kaip žinote, mes tikriname 
vaikų tvirkintojus ir asmenis, baustus už lytinius nu- 
sikaltimus prieš mažamečius. Aiškinamės, kur jie bu- 
vo vakar apie pusę penkių popiet. 

— Žinau, kad esu neišmanėlis, - suniurzgė Frostas, 
— bet visko aiškinti man nereikia. Tad kas nutiko? Su- 
muštinyje - šuns dvėseliena? 

— Silkių paštetas, sere. — Pareigūnas atsikando. — 
Daugumą tų tipų radome ir jie raštu pasiaiškino, kas 
kur buvęs. - Jis paėmė pluoštą lapų ir nukratė nuo jų 
trupinius. —- Norėsite paskaityti? 

— Ne, po šimts velnių, nenorėsiu, - pyktelėjęs atšo- 
vė inspektorius. - Jei turėčiau laiko ką nors skaityti, 
paskaityčiau kokią nešvankią knygiūkštę. Ko jie ten 
prikeverzojo? 

— Didžiuma - su alibi, sere. Šiuo metu tikriname. 
Bet vieno veikėjo neradome. Mikio Hoskinso šiandien 
nebuvo darbe. 

Frostas suraukė antakius ir patyliukais švilptelėjo. 

— Mikio Hoskinso? 

— Patruliai kelis kartus apsilankė jo namuose ir nie- 
ko nepešė. Kaimynai sako, kad jo šeimininkė, ponia 

Bauzi, mieste, apsipirkinėja. O apie patį Mikį jie nieko 
nežino. Nematė jo nuo vakarykščio ryto. 

— Noriu, kad patruliai apsigyventų ant ponios Bau- 
zi slenksčio, - kirste nukirto Frostas. 

— Sere, inspektoriaus Aleno įsakymu, jie jau pake- 
liui ten link. 

Dukart sumautas inspektorius Alenas, tylomis su- 
keikė Frostas. 


Patrulių automobilis prie Hoskinso namų grįžo 
septynios minutės po devynių. Šįsyk prieškambaryje 
buvo įjungta šviesa, pienas paimtas, ponia Bauzi grį- 
žusi iš Žygio po parduotuves. Bet jos nuomininko 
kambario antrame aukšte langas tamsavo. 

Buvo konsteblio Maiko Džordano eilė belstis. Jis 
užsimovė kepurę su snapeliu ir nužingsniavo prie na- 
mo. Pabeldė. Ponia Bauzi-atšnopavo iki durų, pravėrė 
jas, ir į gatvę kaipmat patvoskė įsisenėjęs rūkytos žu- 
vies kvapas. 

— Ko? - tarstelėjo žema, apkūni moteris ant spran- 
do į kuokštą suimtais plaukais ir mažomis, giliai įdu- 
busiomis akutėmis. 

— Ponia Bauzi, ar Mikas namie? 

— Nėr nuo sekmadienio. 

— Šit kaip? — Džordanas išsiėmė užrašinę. - O kas 
atsitiko sekmadienį? 

Ji sukrenkštė. Durų rankenos nepaleido, lyg, šitaip 
jaustųsi saugiau. 

— Pavalgė ir išėjo, daugiau nemačiau. 

— Keista, argi ne? 

— Sumokėjo už nuomą lig penktadienio, tad kas 
man rūpi)? 

— Ar galėčiau apžiūrėti jo kambarį? 

- Žiūrėk, kad nori. Bet lig penktadienio užimtas. 

Įsileistas į žuvimi pradvisusią troškumą, Džorda- 
nas užkopė nuzulintu linoleumu padengtais laiptais. 
Mikio kambaryje buvo lova, spinta, stalas ir kėdė. Ant 
stalo gulėjo knyga minkštu viršeliu su kažkokia bai- 
dykle, perlenktas tąsaus saldainio popierėlis pakeitė 
žymeklį. Čia pat stovėjo brangus, visų diapazonų 
tranzistorinis radijo imtuvas. Spintoje kabojo vienas 
vienintelis kostiumas ir moteriški apatiniai, pavogti 
nuo skalbinių virvės. 

Džordanas įsijungė siųstuvėlį ir susisiekė su nuo- 
vada. 


— Gūdžiai paslaptinga, - sumurmėjo Frostas, kai 
Džordžas Martinas persakė jam, ką išgirdęs. - Na, sū- 
nau, lėk į archyvą ir parnešk Mikio Hoskinso bylą. 

Martinas Klaivą sustabdė. Bylą seržantas jau buvo 
parsinešęs. Žinojo, kad inspektorius Alenas jos pa- 
reikalaus. 

Frostas peržvelgė ilgą teistumų sąrašą. Ekshibicio- 
nizmas, lytinis smurtas, apsimetinėjimas gydytoju, 
nepadorūs monologai telefonu, apatinių vogimas ir 
taip toliau, ir panašiai. Inspektorius pasibjaurėjęs at- 
stūmė popierius. 

— Regis, jis jaučiasi labai kietas demonstruodama- 
sis. Jeigu maniškis būtų toks mažytis kaip jo, nerody- 
čiau niekam. - Frostas pasikrapštė skruostą. - Vadina- 
si, dabar ieškosime ne tik moters su baltais kailiniais, 
bet ir pasprukusio smaukaliaus. Gal jiedu susičiulbė- 
jo. — Jis grąžino bylą seržantui. — Štai tau darbelio, 
Džordžai, aš ir šiaip skęstu popieriuose. Ir paskelbk 
apie Mikį visiems patruliams. Noriu jį prigriebti. 

— Jau paskelbta, - atsakė Martinas, šiek tiek užsi- 
gavęs. Kodėl Frostui atrodo, kad jį reikia vedžioti už 
rankos? 

— Aha, vadinasi, Mikas motušės Bauzi namus ap- 
leido pavalgęs? Jei būtų sveiko proto, būtų pasprukęs 
pirmiau. - Inspektorius kalbėjo, siūbuodamas ant pa- 
sviros kėdės. — Sykį, kai iš moterų vienuolyno nu- 
kniaukė trisdešimt porų džiūstančių kelnaičių, nuva- 
žiavau jo suimti. Motušė Bauzi tame pačiame prikais- 
tuvyje virino nosines ir virė mėsą. - Prisiminęs tai, 
Frostas net nusipurtė. - Kaip atmenu, nosinių laukė 
liūdnas galas. 

Kai Martinas išėjo, inspektorius liovėsi siūbavęs, 
nuo popierių šūsnies viršaus grybštelėjo gerą pluoštą 
ir įbruko Klaivui. 

— Gal surastum jiems vietos ant savo stalo? 

Pačiame viršuje gulėjo laiškinio popieriaus lapas, 
primargintas žaliu rašalu. Klaivas perskaitė. 


Senojo miško kotedžas, Dentonas 
Gruodžio 3 


Vyriausiajam policininkui 


Gerbiamas sere, 

pražuvusi siela pragaro prieangyje šaukiasi teisingumo. 
Žemiškasis koroneris tegul ir sako, kad Metju Finčas nusi- 
žudė, bet dvasios žino, kad jis buvo nužudytas. Jo našlės 
rankos KRUVINOS, 


Pagarbiai, 
Marta Vendl 


Barnardas perskaitė laišką dar kartą. Ar čia koks 
pokštas? 

— Paranojikams turime atskirą aplanką, — paaiški- 
no Frostas. - Man regis, viršutiniame stalčiuje. Jeigu 
ten nebetilps, dėk prie „įvairių“. Su ta moterėle grynas 
vargas, laiškus rašo be atvangos. Ragana ar mediumė, 
ar kas ten tokia. Pasak jos, natūraliai išvis niekas ne- 
miršta. Kapinės išvien priguldytos žmogžudžių aukų, 
tik mes, Žiopliai ir mulkiai, to nematome. 

Bet Klaivo inspektorius neįtikino. Laiškas atrodė 
parašytas taip įtaigiai. 

— Sere, ar negalėjo tas Finčas būti nužudytas? 

Frostas, sučiaupęs lūpas, kiek pagalvojo. 

— Neįmanoma. Bylą tyrė inspektorius Alenas, o jis 
niekada neklysta. Ei, bet juk aš ketinau parodyti tau 
ordiną. 

Jis ėmė raustis ne tame stalčiuje, kur buvo apdova- 
nojimas. Klaivas jau ketino patarti, bet laiku susizgri- 
bo juk jam nederėjo to žinoti. Staiga inspektorius lio- 
vėsi ieškojęs ir suglumęs įsispoksojo į ištrauktą stalčių. 

— Sūnau, ar ne tu būsi pasiskolinęs mano pinigus? 
Ne? Stebuklas, ir gana, po šimts velnių. Turėjau kokius 
keturiasdešimt penkis pensus smulkiomis. Laikiau 
juos, kad turėčiau kuo sumokėti už arbatą ir sumušti- 
nius iš valgyklos. Ir še tau - net farinėje negali žmo- 
gus saugiai laikyti pinigų! Gražumėlis, ar ne? - Jis 
įstūmė stalčių ir dirstelėjo į kitą. - Aa, štai jis. - Padavė 
dėžutę Klaivui. - Ant iškilios mano krūtinės jį užkabi- 
no karališkoji Jos Didenybės ranka. Atmenu, žmonelė 
susijaudino iki širdies gelmių. 

Sidabrinio kryžiaus centre buvo išgraviruota UŽ 
NARSĄ. Klaivas pasiteiravo, kaip inspektorius nu- 
sipelnė tokio apdovanojimo. Frostas pirštu nejučia pri- 
lietė randą skruoste. 

— Et, sūnau, pasipainiojo man toks jauniklis padau- 
ža. Pavardės jau neprisimenu. Sumanė jis apiplėšti 
banką, tą patį Beningtoną. Priplaukęs narkašėlis. Akys 
stulpu. Argi viso proto žmogus eitų plėšti banko šalia 
farinės? Per kelias sekundes atsidūrėme ten, apsigin- 
klavę lazdomis, kad turėtume kuo atremti kulkas, jei 
tas vaikis pasius šaudyti. Tokiomis šit akimirkomis 
gali tik graužtis, kad mums neišduodami ginklai. Ne 
taip kaip Amerikoje. Aišku, tai nereiškia, kad mokėtu- 
me jais naudotis. Na tad štai. Banke buvo moteris su 
kūdikiu vežimėlyje ir didesniu vaiku ant rankų. Tasai 
plėšikėlis paėmė ją įkaite ir įrėmė vamzdį vaikiukui į 
ausį. Mes pamažu artinamės, 0 tam nupušėliui nė mo- 
tais. Spokso į mus, ir tiek. Mes ir šiaip, ir anaip ragina- 
me jį susiprotėti, pasiduoti, o jis stovi sau, prakaitu ap- 
sipylęs, krūpčioja, akis varto. Moteris verkia, vaikas su 
vamzdžiu prie ausies spiegia visa gerkle, mažylis ve- 
žimėlyje kniurkia. Pasirodo, tasai nevėkšla tik ir laukė, 
kad kas jį išprovokuotų nuleisti garą šūviais. Visi tai 
suprato, tik ne aš. Aš maniau, kad vaikis blefuoja, tai- 
gi kaip įžūlus neišmanėlis žengiau į priekį. Padauža 
išsyk atkreipė ginklą į mane. Vargšelis visas tirtėjo, 
prakaitas liejosi kaip iš kibiro, todėl labai jau išmintin- 
gai nutariau, kad pistoletas neužtaisytas ir man tik 
reikia jį atimti. Pirmoji kulka pataikė į pilvą ir ištaškė į 
skutus visą mano teoriją. Kaip paskutinis mulkis, 
užuot traukęsis, ėjau pirmyn. Kita kulka išarė man 
žandą, o trečia — skalpą. Prieš susivokdamas, kad į 
mane šaudo, dar spėjau sugriebti tą vaikigalį į glėbį, o 
jau tada supuolę kolegos apibėrė jį smūgių kruša. Žo- 
džiu, man pasisekė. Pirmoji kulka iš tikrųjų pataikė į 
diržo sagtį, tad įsitaisiau tik sušiktai didelę mėlynę. 
Ta, kuri išvagojo žandą, lėkė ir nulėkė. Vaikis gavo 

vienuolika metų, o aš - ordiną. - Frostas atsiėmė iš 
Klaivo dėžutę ir įmetė į stalčių. - O keturiasdešimt 
penkių pensų čia tikrai nebėra. 

Sukiauksėjo telefonas. 

— Frostas. Ką? Ir jis tik dabar pranešė? Mulkis nera- 
liuotas! Adresą žinai? Gerai, mudu su Puošeiva Hariu“ 
jau beveik pakeliui. — Inspektorius padėjo ragelį. — 
Treisės mokyklos direktorius ką tik paskambino į 
paieškos dispečerinę ir pranešė apie kitą mergaitę, 
Odrę Harding. Jai dvylika, už Treisę vyresnė, bet juo- 
dvi - neišskiriamos draugės. Odrės šiandien nėra mo- 
kykloje. 


Kadangi reikėjo apklausti moksleivę, jiedu su savi- 
mi pasiėmė pareigūnę. Konsteblė gūžėsi ant užpakali- 
nės sėdynės ir visą kelią neištarė nė žodžio. Sykį, kitą 
Klaivas vogčia žvilgtelėjo į veidrodėlį, bet mergina sė- 
dėjo užsismaukusi kepurę ant akių, pasistačiusi apy- 
kaklę, tad ar verta nuodėmės, jis taip ir nesuprato. 

— Atvažiavome, — pranešė Frostas, kai automobilis 
sustojo prie šaligatvio palei sujungtus Viktorijos laikų 
namus. 

Duris atidarė įspūdingų, kraują kaitinančių formų 
uoga su aptrintais džinsais ir medvilniniais marškinė- 
liais, it plonytė plėvelė aptempusiais tokias Žavingas 
krūtis, kokių Barnardas jau seniai nebuvo regėjęs. Abu 
vyrai įsistebeilijo į šeimininkę, lyg užhipnotizuoti gy- 
vatės žvilgsnio. 

— Eik tu!.. - kvėpte iškvėpė Frostas ir skubiai pri- 
dūrė: — Ponia, atleiskite, kad sutrukdėme. Mes - iš po- 
licijos. 


= Didžiojoje Britanijoje populiarių komedijų apie Šv. Triniano 
Mergaičių mokyklą veikėjas. 

— Kas ten? - Iš namo gilumos atsklido kimus mote- 
riškas balsas. 

— Policija! - atsakė mergina. 

Į koridorių iškrypavo moteris nužaistos lėlės veidu. 
Jos apranga būtų labiau pritikusi dvidešimčia metų 
jaunesnei merginai. 

— Ponia Harding? - pasitikrino Frostas. - Atvažia- 
vome dėl jūsų mergaitės, Odrės. 

— Dėl Odrės? - paklausė moteriškė ir parodė į mer- 
giną. 

Ką? Šita ir yra Odrė, dvylikametė mokinukė? Juk 
jai mažų mažiausiai aštuoniolika ar devyniolika. Klai- 
vas ir inspektorius apstulbę susižvalgė. 

- Čia visi sustirsime į ragą, - pasakė ponia Har- 
ding. - Užeikite į vidų. 

Ji nusivedė juos į nedidelę svetainę, prikaitintą ang- 
limis kūrenamame židinyje ūžiančios ugnies. Ant sto- 
vo vidur kambario buvo uždėta lyginimo lenta. Fros- 
tas atsisagstė lietpaltį, nusivyniojo kelis jardus šaliko 
ir paragino Barnardą - girdi, klausinėk. 

— Ar galiu toliau lyginti? — pasiteiravo ponia Har- 
ding. 

Klaivas linktelėjo jai ir pradėjo apklausą: 

— Odre, šiandien nebuvai mokykloje, ar ne? 

— Na ir kas? 

— Mergaitei susopo krūtinėje, - įsiterpė motina. 

Odrė, lyg patvirtindama jos žodžius, paslaugiai su- 
kosėjo. 

— Tokiais atvejais padeda kamparo aliejus, - pasakė 
inspektorius ir pusbalsiu pridūrė: - Maždaug pusę ga- 
lono... 

Policininkė vargais negalais susitvardė nesukikenu- 
si. Klaivas susiraukė. Juk čia rimtas tyrimas. Nejaugi 

tas senas kvailys negali bent kartą apsieiti be pigių sa- 
vo juokelių? 

— Turbūt niekas nebūtų siuntęs čionai trijų farų dėl 
to, kad aš nenuėjau į mokyklą? — spėjo mergaitė, taip 
trindamasi delnais krūtinę, kad Klaivą suėmė pavy- 
das, o Frostas susidrovėjo. 

— Ne. Mes atvykome dėl Treisės Aphil. Kaip su- 
prantu, ją pažįsti? 

— Pažįstu. Jos motina - kekšė. 

Ponia Harding piktai trinktelėjo lygintuvu į lentą. 

— Gal ji ir tokia, mano mergaite, bet tau negražu 
taip kalbėti. Būna dalykų, apie kuriuos šnekėti nede- 
ra. — Frostui moteris sąmoksliškai pakuždėjo: - Mano 
dėdė buvo duobkasys, bet mes apie tai nesipasakoja- 
me. Kai ką verčiau nutylėti. 

— Tai jau tikrai, - atsakė inspektorius ir mostu pa- 
akino Barnardą tęsti. 

— Odre, juk tu Sekmadienio mokyklos nelankai, tei- 
sybė? 

— Lanko, bet tik baleto ir žingsninės aerobikos kla- 
ses, — vėl įsikišo motina. — Mes tikime religija ir pana- 
šiais dalykais, bet nemėgstame, kai jie brukami jėga, ir 
dar sekmadieniais. 

— Ponia Harding, Treisė dingo. Vakar ji negrįžo iš 
mokyklos. 

Moteriškė išpūtė akis. 

- Žinau! Vargšė motina... noriu pasakyti, juk ir to- 
kios turi motiniškų jausmų. 

— Odre, Treisė — tavo draugė, ar ne? 

— Pažįstama, - atsainiai tarė mergaitė, — bet jau 
kelias savaites nebuvau jos sutikusi. Na nebent mo- 
kykloje. 

— Tikrai? — atkakliai pasitikrino Klaivas. 

— Mano duktė - ne melagė, - šiurkštokai pareiškė 
ponia Harding, stebėdama šnypščiantį seilių burbulą 
ant lygintuvo pado. 

— Ar nenumanai, kur ji galėjo nueiti? 

Odrė papurtė galvą, pasikasė pilvą ir nusižiovavo, 
kad niekas nesuabejotų, jog jai nusibodo. 

— Treisė pastebėta su moterimi, vilkinčia baltus kai- 
linius. Gal numanai, kas ji? 
ryškiai dažytus oranžinius nagus. 

— Ponia Harding, ar lošiate bingą? - staiga įsiterpė 
Frostas. 

Kuo, po šimts velnių, čia dėtas bingas? - pagalvojo 
Klaivas. 

Ponios Harding lygintuvas nardė po įspūdingos 
liemenėlės gelmes. 

— Taip, lošiu, dukart per savaitę. Aš - nuolatinė se- 
nojo „Grand Cinema“ lankytoja. Tai vienintelė kukli 
mano pramoga. O iš kur žinote? 

— Mums pranešta apie ten žaidžiančią nepaprasto 
grožio moterį, — lipšniai atsakė inspektorius. - Be to, 
ant jūsų židinio atbrailos netyčia pastebėjau korteles. 

Moteriškė koketiškai nusišypsojo. 

— Tai bent pastabumas! Nuo jūsų nieko nenuslėpsi. 

Išlygintą liemenėlę ji padėjo ant kitų skalbinių krū- 
vos. 

- Ir kaipgi jums sekasi? 

— Esu porą kartų laimėjusi. 

— Nujaučiu, kad jums negalėjo nepasisekti. Ir dar 
nujaučiu, kad verdate įstabią arbatą. 

— Norėtumėte puodelio? - paklausė ji, išjungdama 
lygintuvą. - Viens du, ir bus. 

Kai moteris išėjo, Frostas palinko prie mergaitės ir 
paklausė: 

— Na, meilute, ar mama žino, kad skoliniesi jos kai- 
linius? 

— Tylėkite! —- sušnypštė perbalusi Odrė. 

Inspektorius atsigręžė į konsteblę ir paliepė: 

— Užgaišink motiną virtuvėje. Ir gerai uždaryk 
duris. 

Kai policininkė išėjo, Frostas vėl kreipėsi į mergaitę: 

— Ką gi, Odre, mamai nežinant, imi jos kailinius, 
ar ne? 

— Motina mane užmuš, - suunkštė ji. - Negyvai 
diržu užplieks, jeigu sužinos. Nusipirko už binge iš- 
loštus pinigus, beveik tris šimtus suplojo už tuos pra- 
keiktus kailinius ir niekam nevalia jų liesti. Juk nepa- 
sakysite jai? Juk neišduosite manęs? 

— Juos apsivilkusi vakar prie Sekmadienio moky- 
klos pasitikai Treisę, taip? 

— Tik norėjau parodyti kailinius. Nenorėjau, kad ji 
eitų su manim. 

— Bet ji vis tiek ėjo? 

- Ji pati taip nusprendė. Aš pasakiau, kad, kai susi- 
tiksiu jį, jai teks nešdintis. 

— Kai susitiksi - ką? 

— Savo vaikiną... bendramokslį. 

— Kuo jis vardu? 

Mergaitė pasakė pavardę. Klaivas užsirašė. 

— Kur judu su juo susitikote? — paklausė Frostas. 

— Laukuose palei Pievų kelią. 

— Ir tada Treisė nuėjo namo? 

— Ne. Mažoji kalė apsimetė, kad nuėjo, bet iš tikrų- 
jų sekė mus. Tikriausiai norėjo pažiopsoti. Mes nuėjo- 
me iki Senojo miško. 

— Iki Senojo miško? Ko ten ėjote? 

— Norėjome jos atsikratyti, bet ji vis sekė ir sekė. 
Tada mes nubėgome ir pasislėpėme už didelio medžio, 
prie pat ežero. Treisė, mūsų nepastebėjusi, praėjo pro 
šalį, tada mes tuo pačiu keliu parskuodėme atgal. 

— Kada? 

— Apie pusę šešių. 

Frostas susiraukė. 

— Palikote aštuonerių vaiką vieną klaidžioti tam- 
soje. 

Mergaitė gūžtelėjo pečiais. 

— Pati taip norėjo. Be to, ji neklaidžiojo - kelią atgal 
žinojo. Ir visai ne namo ėjo, o pažaisti prie vikariato. 

Prie vikariato! Klaivas užsirašė. 

— Kur ėjote paskui? 

— Pas mano vaikiną. Jo tėvų nebuvo. 

— Ir ką ten darėte? 

— O kaip manote? - Odrė gašliai pamerkė akį nu- 
melsvintu voku. 

Atsivėrė virtuvės durys, ir atkeliavo arbata. 

— Juk nesakysite mamai? - baimingai sukuždėjo vėl 
dvylikamete atvirtusi mergaitė. 

— Ne. Nebent tektų, - suniurnėjo Frostas. - O... 
arbata... 

Prie arbatos jie susėdo lyg šeima; gurkšnojo ją, šne- 
kučiuodamiesi, plepėdami vienas per kitą, o Frostas, 
švelniai flirtuodamas su mergaitės motina, netgi įkal- 
bėjo ją pasipuikuoti baltaisiais kailiniais. Klaivas ne- 
nuleido akių nuo konsteblės, kuri smagiai juokėsi iš 
inspektoriaus sąmojų. Mergina nusivilko milinę, o kai 
nusiėmė kepurę, pirmiau slėpti vešlūs, kaštoniniai 
plaukai išdriko ant pečių. Ji buvo tokia graži. 

Staiga Barnardas tarp šonkaulių pajuto skaudų 
Frosto alkūnės dūrį. Inspektorius kriminalistui kons- 
tebliui akimis parodė, kur žiūrėti. Odrė, atsmaukusi 
trumpą marškinėlių rankovę, tyrinėjo, ar pakankamai 
tobulas dešinysis jos petys. Ant nuogo žasto tamsavo 
rudas apgamas - Frostui ir Barnardui jau matytas ne- 
spalvotoje begalvės nuogalės fotografijoje, rastoje Trei- 
sės kambaryje. 

Kai tik šeimininkė išnešė į virtuvę arbatos servizą, 
inspektorius pasinaudojo proga. 

— Odre, ar esi kada fotografavusis nuoga? 

— Aišku, ne, - atšovė ji, bet skubiai patempė žemyn 
rankovę. Akyse blyktelėjo išgąstis. 

— Dievas tokius melus gali ir išgirsti, - sumurkė 
Frostas, prikišęs veidą prie pat mergaitės. 

— Atsiknisk, senas pirdyla, - sušnypštė ji. 

- Šūdspiros, - suniurzgė inspektorius, o į svetainę 
grįžusiai poniai Harding maloniai pasakė: - Klausiau 
jūsų mergytės, ko ji šiemet norėtų iš Kalėdų Senelio. 


Kai visi trys grįžo į automobilį, Frostas išsyk susi- 
siekė su paieškos dispečerine. Džordžas Martinas jam 
pasakė, kad senasis miškas buvo apžiūrėtas greitosio- 
mis, bet rytojaus rytą ten numatyta kruopšti paieška. 
Vikariato teritorija apieškota nuodugniai. 

— Hmm... - mąsliai numykė Frostas, gremždamas 
skruostą. — Geriau surinkti kuo daugiau Žmonių ir 
išnaršyti mišką šį pat vakarą. Grabaliotis tamsoje 
bus tikra keblastis, bet jeigu mergaitė ten, atidėlioti 
negalima. 

Už langų nuožmiai stūgavo vėjas. Kai jie išsuko į 
prospektą, kelio Klaivui rodyti nebereikėjo, tad ins- 
pektorius patogiai išsidrėbė ir atsipalaidavo. 

— Net nežinau, kas buvo labiau išsipūtę, sūnau, ta- 
vo akys ar tos mergiotės krūtinė. Oi, atsiprašau, už- 
miršau, kad važiuojame su dama. 

Frostas maloniai nusišypsojo konsteblei ant užpa- 
kalinės sėdynės. Mergina atsakė tuo pačiu ir pratarė: 

— Nekreipkite į mane dėmesio. 

— Papasakosiu jums vieną nutikimą, - tarė inspek- 
torius. 

Klaivas pajuto gniaužiantis skrandį. Dar vienas tų 
abejotinos vertės prisiminimų! Jis sugriežė dantimis ir 
sutelkė dėmesį į kelią. 

— Buvau tada šešiolikos, - pradėjo pasakoti Fros- 
tas, - ir rėžiau sparną apie tokią merginą — Aivę Sten- 
diš. Rūgštele, kokia ji buvo prisirpusi! Galėdavai da- 
ryti su ja ką panorėjęs, tik krapštymosi ji nepakentė. 
Jeigu drebančiais pirštais graibydamas paskutinę lie- 
menėlės sagą, netyčia sukeikdavai - baigta: nešdinkis, 
iš kur atėjęs, sudie visiems tavo lūkesčiams. Kad ta il- 
ga istorija jums nenusibostų, papasakosiu trumpai. 
Buvo Aivės gimtadienis, ir jos motina pakvietė mane. 
Tai turėjo būti staigmena mano merginai, o lyg mietu 
per galvą gavau aš pats. Žinote, kiek žvakučių degė 
ant torto? Ogi vienuolika! Aš galėjau gauti keturiolika 
metų, todėl suvalgiau gabaliuką torto ir nešiau iš ten 
kudašių. 

Pasvajok, mintyse nukirto nė žodžiu nepatikėjęs 
Klaivas. 

Kai jie atvažiavo į Turgaus aikštę, konsteblė pasi- 
prašė išleidžiama. 

— Tai tu, Heizele, budi pagal iškvietimą? - paklausė 
Frostas. - Padarykime šit kaip: aš paėjėsiu pėsčias, 
O jaunuolis Klaivas parveš tave namo. 

Jiedu palūkėjo, kol inspektorius, susikūprinęs, 
nukinkavo iki Erelio skersgatvio. Tada mergina pasa- 
kė Klaivui, kur važiuoti. 

— O, gyveni visai netoli manęs, - pradžiugo šis. — 
Žinai ką: kodėl mums neužsukus pas mane puodelio 
kavos? 

Ji sutiko, tuo gerokai jį nustebindama. Tikriausiai 
Frostas tikisi, kad tuojau grįšiu, pagalvojo Klaivas - ir 
tegul sau tikisi: aš jau beveik trylika valandų ant kojų 
ir tikrai nusipelniau bent pusvalandžio poilsio. 

Jo kambaryje buvo dar šalčiau nei lauke. Klaivas 
sukišo monetas į alkano dujų skaitiklio gerklę ir iki 
galo atsuko rankenėlę. Susibrukusi rankas giliai į ki- 
šenes, Heizelė sėdėjo ant nepaklotos lovos ir jį stebėjo. 

— Netrukus prišils, - pasakė jaunuolis ir nuskubėjo 
į virtuvę virti kavos. Kad būtų greičiau, į kavinuko 
talpą pripylė karšto vandens ir grįžo pas viešnią. — 
Tuojau bus kavos. 

Ji linktelėjo. Kambarys sparčiai kaito. 

— Jau šilčiau, ar ne? 

Mergina vėl linktelėjo. Nelabai ji šneki, pagalvojo 
jis ir pasiūlė nusivilkti milinę. Heizelė nusivilko ne tik 
ją, bet ir uniforminį švarką. Pilkai balti marškiniai 
gundomai prasiskleidė. 

Jiedu pasibučiavo. Bučinys buvo ilgas, lėtas, gilus, 
daug, žadanti ir jau labai seniai Klaivo nepatirta įžan- 
ga. Pojos jie trumpai persiskyrė įkvėpti oro. 

— Muzikos?.. — pasiūlė jis ir pasviro virš merginos 
įjungti radijo. Sukdamas rankenėlę, netyčia brūkšte- 
lėjo Heizelei per krūtinę. Mergina suvirpėjo. Jis ap- 
kabino ją per pečius ir prisitraukė, jųdviejų lūpos vėl 
susiliejo, kita ranka Klaivas atsargiai, lyg prityręs 

mikrochirurgas, atsagstė jos marškinių sagutes. Tada 
jiedu vėl atsikvėpė. 

Radijas transliavo ritmingą muziką. 

— Pirma vieta dešimtuke, ar ne? - pasitikslino mer- 
gina ir pasviro į priekį, kad jis galėtų atkabinti ma- 
žyčius liemenėlės kabliukus. Klaivas ėmė glostyti 
švelnią jos nugaros odą. Jo širdis tvinkčiojo tokiu pat 
ritmu kaip virtuvėje — kavinukas. Ranka nusileido 
merginai ant kojos ir ėmė slinkti aukštyn... 

Staiga atsilapojo durys ir įpuolė Frostas. 

Po velnių, po velnių, šimtąkart po velnių! 

Karštligiškai dangstydamasi, Heizelė nusigręžė ir 
ėmė paskubomis sagstytis. 

— Gerai, kad pamačiau šviesą tavo lange, —- pasa- 
kė Frostas, griebdamas Klaivui už rankos. - Miške 
rastas šalikas. Atrodo, Treisės. Juk nieko svarbaus ne- 
veikei? 


PIRMADIENIS (6) 


Senasis miškas už kokių dviejų mylių į šiaurę nuo Vi- 
kariato bloko plytėjo daugiau nei keturių šimtų akrų 
plote. Klaivas ir inspektorius klupinėdami tamsoje vos 
stūmėsi tarp plikų, vėjo girgždinamų medžių - jiedu 
ieškojo dviejų šaliką radusių konsteblių. Galų gale 
Barnardas tik per atsitiktinumą pastebėjo žibintuvėlio 
spindulį. 

— Sere, tenai! 

Orientuodamiesi į šviesą, jie greitai surado kons- 
teblius. 

— Sere, juk sakėme, prie ąžuolo, — papriekaištavo 
vienas policininkų. 

— Aš pažįstu tik dviejų rūšių medžius, — atšovė 
Frostas, - didelius ir mažus. Rodykite radinį. 

Konsteblis nukreipė žibintuvėlio spindulį į dyg- 
liuotą krūmą, tarp kurio šakų įsivėlęs šalikas iš pas- 
kutiniųjų priešinosi vėjo pastangoms jį nuplėšti. 

— Kodėl mūsiškiai pražiopsojo šaliką? — čiupinė- 
damas vilną, paklausė inspektorius. - Juk miškas iš- 
naršytas. 

— Sere, norint šią vietovę apieškoti kruopščiai, pri- 
reiktų ne vienos dienos. Be to, ieškome gyvos mergai- 
tės arba lavono. Visas dėmesys sutelktas į žemę. 

— Aa, vadinasi, jeigu ji būtų medyje, taip ir nerastu- 
me, - atsakė Frostas. - Ką gi, džiaugiuosi, kad šalikas 
buvo pražiopsotas. Jau maniau, kad inspektoriaus 
Aleno darbuotojai niekada neklysta. 

Klaivas tuo metu aiškinosi, kaip šalikas įsivėlė tarp 
šakų. Patraukus į save, jis lengvai atsipalaidavo, užtat 
timptelėjus priešinga kryptimi, spygliai susmigo dar 
giliau. 

— Sere, atsižvelgdamas į tai, kad, kai šalikas užkliu- 
vo už šakų, mergaitė jį ryšėjo, spėju, jog ji judėjo štai ta 
kryptimi. 

Barnardas praktiškai pademonstravo Frostui, kuo 
grindžia savo versiją, ir ji inspektorių sužavėjo. 

— Mes tai jau išsiaiškinome, — suimtas pavydo kum- 
panosiui visažiniui, suniurnėjo jaunesnis iš konsteb- 
lių. 

— Tada irgi gausite po saldainį, - atsakė Frostas. Ša- 
liką jis atsargiai nukabino ir įsibruko į kišenę. - O kur 
nueitume šituo taku? - Inspektorius slysčiodamas nu- 
žingsniavo Klaivo teorijos padiktuota kryptimi. 

— Sere, atsargiai! - šūktelėjo jaunasis konsteblis. 

Frostas sustojo it įkastas. Takas staigiai suko į kai- 
rę, tad, žengęs dar žingsnį tiesiai, inspektorius būtų 
tėškęsis į drumzlinus Gluosnių ežero vandenis. 
šiaušėsi tankus stagarynas. Pareigūnai įdėmiai išžval- 
gė pakrantę, tikėdamiesi aptikti brydę. Bet, jeigu mer- 
gaitė ir buvo įpuolusi į vandenį, pėdsakų nepaliko. 

Klaivas pašvietė į juodą, niūrų vandens paviršių. 
Žibintuvėlio šviesoje suspindo plonytis ižas. Dar die- 
na, kita, ir ežerą sukaustys ledas. 

— Rytą reikės išnaršyti dugną, - sumurmėjo Fros- 
tas, trindamas šaltyje suragėjusį randą. - Kad mergai- 
tė buvo miške, žinojome, todėl tas šalikas — anokia 
pergalė... Jei tai išvis jos šalikas. Grįždami užsuksime, 
sūnau, pas motutę Aphil, pažiūrėsime, ar atpažins. 

Aniedu konstebliai trepseno ir tapšnojo delnus vie- 
ną į kitą. 

— Inspektoriau, tad mums tęsti paiešką? 

— Taip. Susisieksiu su dispečerine ir pamėginsiu iš- 
prašyti, kad atsiųstų jums pagalbininkų. Suprantu, ką 
nors rasti čia tamsoje beveik neįmanoma, bet dar vie- 
na naktis po atviru dangum mergaitę pražudytų. - Jis 
nužvelgė ežerą ir pasipurtė. — Jeigu ji dar gyva... 


Prie Vikariato bloko 29-0jo namo stovėjo praban- 
gus automobilis, tad „Morrisą“ Klaivas pastatė ato- 
kiau. Lange kitapus gatvės žybčiojo kalėdinės eglutės 
girlianda. Atsivėrė ponios Aphil namų durys ir išėjo 
gerai apsirengęs vyriškis. Lipdamas į prašmatnųjį au- 
tomobilį, jis pamojo gležnam pavidalui ant slenksčio 
ir išnyko tamsoje. Frostas šūktelėjo, kad šeimininkė 
neuždarytų durų, ir ji jųdviejų palaukė. 

— Klientas? — paklausė inspektorius, kryptelėjęs 
galvą nuvažiavusiojo pusėn. 

— Gyventi juk reikia, - patraukusi pečiais, atsakė 
moteris. 

Ji nusivedė juos į cigaro dūmais sodriai prakvipu- 
sią svetainę ir iš pakelio ant židinio atbrailos pasiėmė 
cigaretę. Nedrįso klausti, ko jie atvažiavę, — bijojo at- 
sakymo. 

Frostas be žodžių ištraukė iš kišenės šaliką ir atki- 
šo moteriai. 

Akimoju išbalusi, ji sunkiai sudribo į fotelį. 

— Treisės, - pratarė ir surado vilnoje skylutę. - Keti- 
nau užadyti, bet vis pritrūkdavo laiko. - Staiga ji užsi- 
dengė veidą delnais ir visu kūnu sudrebėjo. - Net pra- 
virkti nebegaliu. Nebegaliu. 

— Mergaitės dar neradome, - pasakė inspektorius ir 
papasakojo jai, kaip Treisė sekė paskui Odrę Harding 
ir šios draugą iki miško. Paskui Frostas pridūrė: — Ir 
dabar mūsų Žmonės ten ieško, o iš pat ryto mesime 
dar daugiau pajėgų. 

Moteris sėdėjo su bereikšme išraiška veide. Ji žino- 
jo tą mišką, žinojo ežerą, žinojo, koks oras lauke. Pirš- 
tas be paliovos rakinėjo skylę šalike. Vyrai neišmanė, 
ką sakyti, bet kokie paguodos žodžiai vis tiek būtų 
skambėję tuščiai, tad jiedu beveik lengviau atsikvėpė, 
kai nejaukią tylą sudraskė šaiži telefono trelė. 

Blogai nuojautai net spengiant, ji prisivertė pereiti 
per kambarį ir atsiliepti. Kelias akimirkas be jokių 
emocijų klausėsi, paskui padėjo ragelį. 

— Koks nors nešvankėlis? - paklausė Frostas. 

— Jau šeštas skambutis šiandien. 

— Niekšų netrūksta. Gal norėtumėte, kad prisijung- 
tume prie jūsų telefono? 

Moteris papurtė galvą. 

- Ištversiu. Esu girdėjusi daug blogesnių dalykų. 

— Jei nebepakelsite, praneškite mums, — pasakė 
Klaivas, švelniai atimdamas iš jos šaliką. 

Šaliko nebebuvo, bet moters pirštai vis tiek krutėjo, 
lyg ieškotų tos neužadytosios skylutės. Frostas ir Bar- 
nardas išėjo, o ji taip ir liko susigūžusi fotelyje, maža, 
bejėgė ir tokia vieniša. 

Klaivas pasuko raktelį ir tarė: 

— Sere, tos moters negalima palikti vienos. Kas nors 
turėtų naktį likti su ja. 

— Pasiryžęs savanoriauti? — paklausė Frostas. - Jei 
striuka su pinigais, galiu trisdešimtine sušelpti. 

Kriminalistas konsteblis staigiai padidino greitį ir 
visą kelią nebeištarė nė žodžio. 


Kai jiedu žingsniavo pro priimamąjį, Frostas šūk- 
telėjo: 

— Seržante, ji atpažino šaliką! 

Barnardui dar nematytas, mat dirbo kita pamaina, 
barzdyla nuovados seržantas pamojo ranka, suprask, 
girdėjau. Klaivas tik apsidžiaugė, kad inspektorius ne- 
sustojo jų pažindinti. Per dieną jis sutiko tokią daugy- 
bę Žmonių, kad veidai ir vardai jau maišėsi galvoje. O 
rytoj vėl dirbs Bilo Velso pamaina. Klaivas jautėsi taip, 
lyg žiūrėtų labai ilgą filmą, pasibaigsiantį tuo, kuo ir 
prasidėjo - jo paties pasirodymu kadre... 

Jiems priėjus prie Operatyviojo valdymo centro 
durų, Frostas staiga sustojo lyg įbestas ir pridėjo pirš- 
tą prie lūpų. Tada patyliukais atidarė duris. Konsteb- 
lis Filipas Ridlis, palinkęs prie mikrofono, kalbėjosi 
su kažkurio patrulių automobilio ekipažu. Inspekto- 
rius pirštų galais įtykino į vidų ir nusėlino į patalpos 

kampą, kur būdavo iš tinklo įkraunami policininkų 
grąžinti siųstuvėliai. Pasitikrinęs, ar Ridlis jo nemato, 
Frostas paėmė nuo lentynos registracijos Žurnalą, 
susirado kelių dienų senumo įrašą apie jam išduotą 
siųstuvą ir tobulai suklastojo konsteblio parašą, pa- 
tvirtinantį, kad aparatas grąžintas. Tada padėjo žur- 
nalą atgal ir išsėlino iš kambario. Ridlis nė nepajuto 
turėjęs svečią. 

— Tai bent policininkas tasai Ridlis, - sumurmėjo 
inspektorius, už rankovės tempdamasis Klaivą kori- 
doriumi. - Šiek tiek gudrybės, sūnau, - paaiškino glo- 
botiniui. - Man iš mašinos nukniaukė siųstuvą ir nė- 
maž nenoriu, kad kas nors sužinotų, taigi verčiau pats 
jį užregistravau. 

Paskui jie užėjo į paieškos dispečerinę, kur nusi- 
plūkęs kriminalistas seržantas Martinas baigė ruošti 
nurodymus ir planus, kuriuos rytą per instruktažą tu- 
rėjo pateikti visoms ieškotojų grupėms. Jis parodė ins- 
trukcijas Frostui, kuris apsimetė viską supratęs ir grą- 
žino popierius, energingai girdamas seržanto darbą. 

— Džordžai, o kaip dėl paieškos Gluosnių ežere? — 
pasiteiravo inspektorius. 

Martinas pasakė, kad ieškotojai bus aštuntą ryto, ir 
pridūrė: 

— Šukuoti miško papildomai sukrapštysime tik tris 
žmones. Dauguma mūsiškių jau ir šiaip dirba dvigu- 
bas pamainas. 

— Bus gerai ir tiek, - atsakė inspektorius ir, padėjęs 
Treisės šaliką į spintą, užrakino. - Vėliau užsuksiu pa- 
žiūrėti, kaip jiems sekasi. 

Martinas, kuris jau sagstėsi šiltą paltą, prisiminė 
dar šį tą. 

— Beje, Džekai, ponas Maletas buvo mažne pamišęs 
iš pykčio - kažkas sulamdė naująjį jo jaguarą. 

Frosto veidą aptemdė perdėtas rūpestis. 

— Oi oi oi! Tikiuosi, tai padaręs nenaudėlis bus su- 
čiuptas. 

— Paliko ant tavo stalo raštelį, - pasakė Martinas. 

— Oi! — išsprūdo inspektoriui, ir jo susirūpinimas 
šįsyk buvo nuoširdus. 

Laiškutį skyriaus viršininkas buvo parašęs ranka: 


Vyriausioji valdyba skundžiasi, kad statistinių nusikals- 
tamumo duomenų iš jūsų negavo. Pažadėjau, kad būtinai 
gaus rytoj rytą. M. 


Frostas klestelėjo ant kėdės. 

— Neištvers šunsnukis, neįkišęs savo trigrašio! Jei- 
gu pažadėjo, tegul pats ir siunčia. Sūnau, ar išrankio- 
jai skaičius? 

Klaivas priminė, kad inspektorius pats liepė mesti 
tuos popierius šalin. 

Frostas tik nuprunkštė. 

— Gali netikėti, bet kai kurie šelmiai tą sumautą 
statistiką paprasčiausiai klastoja. - Jis paėmė telefono 
ragelį ir surinko savo kolegos iš kaimyninio skyriaus 
numerį. — Sveikas, Čarli, Džekas trukdo. Nesustojo 
joks laikrodis. Vis dar dirbu ir, beje, labai sunkiai. Ar 
savo statistiką jau sutvarkei? Aha, o kokie pokyčiai — 
kilo ar krito? Septyniais procentais didesnis? Fui, kaip 
negražu, gėdytumeis! Mūsų? Maždaug tokie pat. 
Klausyk, ar pasakojau tau apie vyrutį, kuris susilaži- 
nęs išsriaubė spjaudyklės turinį? Tikrai? Ką gi, viso. 
Jei iki švenčių nebesusisieksime, gerų Kalėdų! 

Ragelį Frostas padėjo triumfuodamas. 

— Jų skyriuje nusikalstamumas išaugo septyniais 
procentais, taigi susirandame praėjusio mėnesio 
duomenis, pridedame septynis procentus, ir darbas 

baigtas. Aišku, toks metodas nedoras, ir nieku gyvu 
nevalia juo naudotis, jeigu nesi tikras, kad neįkliūsi. 

Jie sugaišo valandą. Būtų apsisukę greičiau, bet 
Frosto, procentus skaičiavusio ant senų vokų, ir Klai- 
vo gauti rezultatai nuolat nesutapdavo, taigi tekdavo 
perskaičiuoti. 

— Man geriau sekasi skaičiuoti, kai iš anksto žinau 
atsakymą, - teisinosi inspektorius, užklijuodamas vy- 
riausiajai valdybai skirtą voką. - Kiek, beje, laiko? 

Barnardas nuvijo snūdą ir pažvelgė į laikrodį. 

— Tuojau vidurnaktis, sere. 

Jo pamaina jau truko penkiolika valandų. 

— Gerai, - atsakė Frostas. - Dar pora darbelių, ir ga- 
lėsime keliauti namo. 

Jis kyštelėjo galvą pro paieškos dispečerinės duris 
ir perspėjo budėtoją iš naktinės pamainos: 

— Mudu su naujoku važiuojame į mišką. 

Klaivas net susigūžė. Su naujoku?! Jam atrodė, kad 
jau mažiausiai dvidešimt metų laksto paskui Frostą. 

Miške juos pasitiko vėjas. Kandžiojami jo, tąsomi ir 
čaižomi, jiedu klaidžiojo tamsoje, kol galiausiai paieš- 
kos grupė pati juos surado. Tirtantis iš šalčio konste- 
blis pašvietė jiedviem tiesiai į veidus. 

— Gana, - pasakė Frostas. - Nėmaž nenoriu, kad vi- 
si iškristumėte, plaučių uždegimo pakirsti. Nepaken- 
čiu laidotuvių per Kalėdas. Jeigu mergaitei teko visą 
parą praleisti lauke, tuomet ji mirusi, o kūnas niekur 
nesidės — rasime rytoj. Palikime motinai dar šiek tiek 
vilties. Eime, sūnau. 

— Kur dabar, sere? 

— Į miestą. 

Ačiu Dievui, pagalvojo kriminalistas konsteblis, 
pagaliau namo ir - į lovą. 

Jiems artėjant prie miesto, bažnyčios laikrodis iš- 
mušė... pirmą speiguoto ryto valandą. Gatvės buvo 
tuščios, namai tamsūs, atrodė, be jųdviejų, daugiau 
niekas pasaulyje ir negirdi to vienintelio dūžio, vilni- 
jančio virš užmigusio priemiesčio. 

Štai pagaliau ir Turgaus aikštė, spindinčios par- 
duotuvių vitrinos, aukšta kalėdinė eglė ties viešaisiais 
tualetais. Bet ką dar sumanė tas senas kvailys? Ins- 
pektorius parodė Klaivui sukti į tamsią gatvelę, ve- 
dančią tolyn nuo aikštės. Dar keli staigūs posūkiai į 
dešinę ir... 

— Dabar sustok, sūnau... tik tyliai. 

Automobilis kelis jardus pavažiavo išjungtu vari- 
kliu ir sustojo „Woolworthso“ šešėlyje, prie šoninių 
durų. Kitapus gatvės išdidžiai stūksojo Beningtono 
bankas, gatvės žibinto skaisčiai apšviestu fasadu. Fros- 
tas išjungė radiją ir nuleido lango stiklą. Į saloną siūb- 
telėjo šaltas oras, ir Klaivas sudrebėjęs patyliukais pra- 
keikė visus kriminalistus inspektorius. 

— Pabudėsime stebėjimo poste, - paaiškino Fros- 
tas. —- Neilgai. 

Budėjo jie valandą, ilgą, žvarbią valandą, paženk- 
lintą dar dviem bažnyčios laikrodžio dūžiais. Inspek- 
torius gunksojo susigūžęs, šaliką užsitraukęs ant au- 
sų, alsavo sunkiai, nors atsipalaidavęs veidas atrodė 
lyg vaiko. 

Nieko kitko ir nevertėjo tikėtis, niršo Barnardas. 
Vėpla užmigo, net nepasakęs, ką stebėti. 

Bet Frostas buvo tik prisimerkęs. Akių vokai su- 
virpčiojo, ir jis švelniai spūstelėjo Klaivo ranką. 

Banko tarpduryje kažkas krutėjo. Tas kažkas vilkė- 
jo dukslų paltą, veido po gobtuvu nebuvo matyti. 
Žmogus pakreipė galvą į vieną, į kitą pusę, tada iš po 

palto išsitraukė ilgą, žvilgantį strypą. Žvygtelėjo me- 
talas. Sutreškėjo skylanti mediena. 

Klaivas čiupo už durelių rankenos - jau puls prie 
banko, - bet inspektorius jį sulaikė. 

— Tik žiūrime, sūnau... daugiau nieko... tik žiūri- 
me. 

Tačiau įsilaužėlio sukeltą triukšmą girdėjo ne tik 
jiedu. Pirties Kalvos gatvėje sukaukšėjo patruliuojan- 
čio konsteblio Žingsniai. Jis bėgo šen link. Nužvangėjo 
ant grindinio numestas laužtuvas, ir, patruliui dar nė 
nepriartėjus, piktadarys išnyko tamsiame skersgatvy- 
je. Sumojęs, kad nieko nepeš, konsteblis jo nesivijo, 
verčiau nuėjo apžiūrėti banko durų. Pakėlęs strypą, 
greitakalbe prašneko į siųstuvėlį. 

Viską, ko jam reikėjo, Frostas pamatė. Jis liepė Klai- 
vui kuo tyliau apsisukti, ir penkiolika po dviejų jie 
Pirties Kalvos gatve jau važiavo kriminalisto konste- 
blio namų link. 

— Sūnau, ar galiu paprašyti paslaugos? Apie tai, ką 
matėme, kol kas niekam nepasakok. O, štai ir atvažia- 
vome, ar ne? 

Klaivas išlipo iš automobilio ir inspektorius, kažką 
murmėdamas apie ankstyvą pamainos pradžią, persė- 
do prie vairo. 

26-ajame name buvo tamsu. Pasilenkęs ieškodamas 
rakto skylutės, Klaivas ant sprando pajuto šaltą, drė- 
gną bučinį. Jis atsitiesė. Iš pradžių snigo vangiai, bet 
netrukus ėmė tirštai drėbti sūkuriuojančiais kąsniais. 
Kažin ar šunys pėdsekiai gerai orientuojasi sniege, pa- 
manė Klaivas. Prisiminti, kaip ten su tais šunimis bū- 
na, nebeįstengė, pernelyg buvo pavargęs... 

ANTRADIENIS 
ANTRADIENIS (1) 


„„„dingusios aštuonerių metų Treisės Aphil paieškas apsun- 
kina gausus sniegas. Policijos atstovas ryšiams su visuome- 
ne užtikrino, kad operacija bus tęsiama pagerėjus oro sąly- 
goms. Paštas praneša apie rekordinį kalėdinių... 

— Sūnau, išjunk. 

Klaivas išjungė radiją ir vėl įsmeigė nuvargintas 
akis į kelią. Vairavo susikaupęs, pro sniegu vis apdre- 
biamą priekinį stiklą tik protarpiais dirstelėdamas į 
švelnius nebeatpažįstamo, nebylaus kraštovaizdžio iš- 
linkius. Guvusis Frostas iš lovos jį, nespėjusį numigti 
nė penkių valandų, išvertė penkiolika po septynių, ir 
jiedu leidosi į dar vienos begalinės dienos maratoną. 

Automobilį paliko prie miško. Nuožmūs vėjai snie- 
gules blaškė mažne horizontaliai, tad klampoti neįžiū- 
rimu taku buvo tikra kančia. Ežerą jiedu priėjo tirštai, 
nuo galvos iki kojų, apkibę sniegu. 

Ant kranto buvo pastatyta nedidelė brezentinė pa- 
lapinė. Vėjas it kumščiais tvatijo į jos stogą, mėgino iš- 
rauti kuoliukus. Abu pareigūnai sulindo į vidų ir, 
džiaugdamiesi net ir tokiu menku prieglobsčiu, susė- 
do ant apverstos valtelės, kažkieno nešte atneštos tam- 
soje per mišką. Lauke darbavosi du uniformuoti seniai 
besmegeniai - ilgomis kartimis atkakliai daužė ežero 
paviršių pakraščiais dengiantį ledą. 

— Su manim kitokio oro ir nesitikėk! - perrėkdamas 
plazdančio brezento pokšėjimą, sušuko Frostas. - Jei 
dirbtum su inspektoriumi Alenu, dabar šviestų saulė, 
čiulbėtų paukščiukai, elniukas vaikytųsi peteliškes! 
O čia koks dar kipšas?! 

Prie palapinės artinosi stambus pavidalas su gob- 
tuvuota striuke. Įnėręs vidun, jis šuniškai, pažerda- 
mas aplink save sniegą, nusipurtė ir atmetė ant nu- 
garos gobtuvą. Pasimatė tankūs it plaušinė, rausvai 
gelsvi plaukai su žilsvomis sruogelėmis ir įraudęs, 
švytintis veidas, nubertas didelėmis strazdanomis. 
Vyresnysis „Dentono aido“ korespondentas Sendis 
Leinas, išgirdęs, kad bus šukuojamas ežero dugnas, 
panoro savo akimis pamatyti iškeliamą kūną. Dėl 
straipsnio, kurį kartu su pavarde po antrašte neiš- 
vengiamai turėjo persispausdinti Londono dienraš- 
čiai, ir atitinkamo honoraro vertėjo keltis su aušra ir 
šiek tiek pašalti. 

Frostas pasveikino žurnalistą džiugiu šūksniu ir 
pristatė Klaivą, visada budrų padėjėją iš Londono. Pa- 
dėjėjas, gūždamasis prie palapinės statramsčio, sten- 
gėsi neužsnūsti. 

— Tikiuosi, mergaitė ten, antraip ko būčiau čionai 
rioglinęsis, - tarė Sendis. 

— Pasistengsime neapvilti, - atsakė Frostas ir pasi- 
traukė į šalį, kad netrukdytų storai apsitūlojusiam se- 
nyvam konstebliui, kuris ištempė iš palapinės valtelę 
ir slysčiodamas įstūmė ją į ežerą. 

— Inspektoriau, mes pasirengę. 

— Puiku. Tik patys neįkriskite. Aš už jus atsakau. 

Sucypčiojo irklai įvorėse, ir valtis išnyko sniego 
sūkuriuose. Kiti du konstebliai klampojo krantu, ba- 
dydami dugną kartimis — kad į vandenžoles įsivė- 
lęs kūnas iškiltų paviršiun. Valtininkas tą patį darė 
ežero viduryje. Protarpiais visus suklaidindavo lavo- 
nu palaikytas pertrešęs rąstgalys ar plastikinis maišas 
su šiukšlėmis — juos ištraukę vyrai metė į krūvą ant 
kranto. 

klausėsi girgždesio bei pliauškesio ir rūkė. Staiga sulig 
vėjo šuoru sniego uždanga praplyšo, ir jis kiek atokiau 
išvydo kreozotu nuteptą namuką. Inspektorius šūkte- 
lėjo konstebliams ir vienas jų atsakė, kad vasarą ten 
dirba Dentono laivų modelių klubas, o dabar patalpos 
tuščios. 

— Tikiuosi, jos apieškotos? 

— Žinoma, sere. Tas namelis užrakintas, bet iš klu- 
bo sekretoriaus mes paėmėme raktą. 

Frostas valandėlę pagalvojo, tada ankštai, lyg 
smaugdamasis, užveržė ant kaklo šaliką ir pasistatė 
apsiausto apykaklę. 

— Na, sūnau, regis, mane apniko nuojauta, iš tų blo- 
gųjų, - pasakė Klaivui. 

Namukas buvo ne ką didesnis už sodo pašiūrę 
grėbliams ir kastuvams laikyti ar sargybos būdelę, be 
langų. Ant durų sklendės kabojo įspūdinga žalvarinė 
spyna. 

Pati sklendė atrodė nelabai patikima. 

Frostas patempė už jos ir varžtai lengvai išsitraukė 
iš medienos. Skląstis su visa spyna dunkstelėjo ant že- 
mės. 

— Sere, pirmiau čionai nebuvo taip paprasta įeiti, — 
suglumęs pasakė konsteblis. 

Inspektorius atsargiai pravėrė duris. Viduje ant 
grindų kažkas dunksojo. Frostas patyliukais sukeikė 
ir žingtelėjo atatupstas, kad ir kiti galėtų pasižiūrėti. 
Sustaugęs vėjas bloškė sniegą ant plikų medinių grin- 
dų susirietusiam žmogui į veidą. 

Iš palapinės atkepėstavo Sendis Leinas. Į krantą at- 
siyręs valtininkas taip pat prie jų prisidėjo. Būreliu ap- 
Spitę gulintįjį, visi tylomis žvelgė į bjaurų, mirties pa- 
liestą veidą. 

Gulėjo ten ne mergaitė. 

Vyras su sena, keliais numeriais per didele kariška 
miline. Valkata Semas, vakarykščiai įsiveržęs į nuova- 
dą reikalauti savo svaro. Nuo mėlynų negyvai sušalu- 
sio senio lūpų it mažytis užledėjęs upeliukas dryko 
seilės. 

Frostas pasilenkė ir prilietė veidą. Šis buvo suak- 
menėjęs, šaltesnis netgi už vėją, kuris Žarstėsi sniegais 
ir tūžo, kad niekas nebekreipia į jį dėmesio. 

— Turbūt naktį įsibrovė čionai nusnūsti, - pasakė 
valtininkas. - Vargšas žmogėnas. 

Frostas pasišluostė ranką į apsiausto skverną. 

— Be šito jam bus geriau, - tarė, paspyręs tuščią vy- 
no butelį, ir pridūrė: - Bent jau mirė laimingas. 

Sendis Leinas nuklampojo atgal į palapinę. Anokia 
sensacija - sukriošusio valkatos mirtis. Rašyti apie tai 
jis neketino. 

Frostas bato nosimi bakstelėjo į mirusiojo milinę. Ši 
sutreškėjo. 

— Vyručiai, pasisaugokite blusų. Sako, ant lavono 
jos nepasilieka. - Tik dabar pastebėjęs valtininką, ins- 
pektorius paklausė: - Nieko? 

— Nieko, sere. Kad būtume garantuoti, pamėginsi- 
me dar kartą, bet greičiausiai mergaitės čia nėra, jeigu 
neiškilo, - juk išvarpėme visą dugną. Šitoje kūdroje 
šlamšto mažiau, nei manėme. 

- Ir kurių galų žmonės tempia senus čiužinius čio- 
nai, juk vaizdingų vietų yra ir daug arčiau, - pasakė 
Frostas ir dar kartą nužvelgė ant grindų susirietusį 
kūną. — Vyručiai, teks jums Semo lavoną rasti be ma- 
nęs. Popierių ir šiaip nespėju tvarkyti, tad dar vienas 
įvykis mane pribaigtų. Taigi palūkėkite, kol nuei- 
siu šalin, ir galėsite oficialiai jį rasti. - Inspektorius 

akimirką patylėjo. - Kuris nors turėsite sukaupti drąsą 
ir išnaršyti nelaimėlio kišenes, gal pavyks išsiaiškinti, 
ar jis turėjo pavardę. Paskui pranešite man, kuris jį ap- 
ieškojo. Narsuolį rekomenduosiu apdovanoti Viktori- 
jos kryžiumi. 

Sendis kažką sriubčiojo iš plokščio butelio. 

Frostui su Klaivu sulindus į palapinę, jis paskubo- 
mis nusigręžė. 

— Ar ne per anksti? - nusistebėjo inspektorius. 

— Oi, Džekai, man niekada ne per anksti. — Žurna- 
listas įsidėjo butelį į kišenę. - Manai, per keturiasde- 
šimt vienus metus įpratau prie lavonų? Kurgi ne. 

— Ar esu tau pasakojęs apie savo pirmąjį? - paklau- 
sė Frostas. — Irgi buvo valkata. Lavonas per pačius 
karščius kelias savaites gulėjo neatrastas. Gatvė buvo 
išrausta du kartus: visi manė, kad dvokas - iš kanali- 
zacijos. Galų gale radome kūną, tiksliau, tiek jo, kiek 
liko po Žiurkių... — Pastebėjęs, kad grįžta ieškotojai, 
inspektorius pridūrė: - Pabaigsiu vėliau. 

Korespondentas pavaišino pareigūnus cigaretėmis 
ir sąmoksliškai šnipštelėjo Klaivui: 

— Nieku gyvu neklausk, kas atsitiko paskui. Kai man 
papasakojo, savaitę į ėdesį negalėjau nė pažvelgti. 

Lauke sudžeržgė - vyrai traukė valtį į krantą. Ne- 
trukus trys sušalę policininkai susigrūdo į palapinę. 
Treisės ežere nebuvo. 

— Atleisk, Sendi, negalime tavęs nudžiuginti, - pa- 
sakė Frostas. 

— Nieko tokio. —- Korespondentas užsisegė striu- 
kę. - Gal šiandien drauge papietaukime? „Karūnoje“. 

— Kodėl gi ne? - sutiko inspektorius. 

Leinas atsisveikindamas pamojo ir išnyko baltoje 
migloje. 

— Jei mudviejų prireiktų, būsime vikariate, — tarė 
Frostas. - Duokite mums penkias minutes, tada nety- 
čia raskite senolį Semą. - Jis iškišo nosį į lauką, kur 
siautė pūga. - Kas gali būti nuostabiau už baltas Kalė- 
das? 


Vikariatas buvo įsikūręs masyviame ir niūriame 
Viktorijos laikų pastate, labiau tinkančiame kareivi- 
nėms, bet apskritaveidis linksmuolis vikaras Džeim- 
sas Belas svečius pasitiko nėmaž ne kariškai: 

— Inspektoriau Frostai! Užeikite, užeikite. 

Jis nusivedė pareigūnus į vestibiulį tamsiai rudo- 
mis sienomis, plikomis grindimis ir aukštomis lubo- 
mis. Patalpoje buvo šalčiau nei lauke. 

— Eikime į mano kabinetą, ten yra židinys. 

Marmurinis židinys mažyčiame kambarėlyje buvo 
didžiulis, ugniakure galėjai kepti jautį; du anglies lui- 
tai pakuroje nepasidavė ugniai, vos ruseno. 

— Tuojau prišils, - optimistiškai pažadėjo vikaras ir 
tol maišė po ugniakurą žarstekliu, kol ugnis galutinai 
išblėso. — O jergutėliau. — Atsiklaupęs kunigas įniko 
pūsti ugnį, bet pastangos prikelti numirėlę buvo 
bergždžios. Galų gale jis pripažino pralaimėjęs ir atsi- 
stojo. - Tiek to. Vis šilčiau nei pirma. 

Ant židinio atbrailos stovėjo įrėmintos nuotraukos 
su įamžintomis bažnytinėmis šventėmis. Vienoje foto- 
grafijų vaikai iš Sekmadienio mokyklos šventė Kalė- 
das. Būrelio viduryje stovėjo Treisė Aphil. Frostas pa- 
ėmė nuotrauką ir įsižiūrėjo. 

— Dėl jos, tėve, mes ir atėjome, — pasakė. - Dėl ma- 
žosios Treisės Aphil. 

Vikaras atsisėdo prie dokumentais apkrauto rašo- 
mojo stalo ir liūdnai palingavo galvą. 

— Taip, žinoma. Baisi nelaimė. Baisi. 

Jis net sumirksėjo iš nuostabos, išvydęs, kaip deg- 
tuko nuodėgulis įkrito į sąvaržėlių dėžutę. Frostas už- 
sidegė cigaretę. 

— Atsiprašau, tėve, maniau, peleninė, - nė kiek ne- 
sumišęs, uždudeno inspektorius. Išgriebęs degtuką, 
švystelėjo židinio link. Žinoma, nepataikė. - O, matau, 
senutė Marta rašo ir jums. - Jis parodė į laišką ant sta- 
lo... smulkus braižas, žalias rašalas, kietas laiškinis 
popierius neapipjaustytais kraštais. 

— Ak šitai? — Vikaras kilstelėjo laišką. — Nuo čio- 
nykštės aiškiaregės... — Jis atlaidžiai nusišypsojo. — 
Moteriškė nori mūsų bažnyčioje surengti mediumų 
susirinkimą. Deja, nuomodami patalpas, negalime bū- 
ti labai išrankūs. Aukų surenkame ne taip gausiai, 
kaip norėtume, o viskas taip brangu. Vien už anglį 
kiek sumokame! - Kunigas pasisuko, ketindamas dar 
kartą pamėginti įpūsti ugniai gyvybę, bet prisiminė 
svečių apsilankymo priežastį. - Atsiprašau. Juk atėjote 
dėl vargšės mergaitės. Kuo galėčiau pagelbėti? 

— Vikare, jūs ją pažinojote, ar ne? 

Kunigas krūptelėjo. 

— Pažinojau, bet tik per Sekmadienio mokyklą. 

Frostas prisimerkė. Vikaro reakcija jį sudomino. 

- Žinoma, Sekmadienio mokyklą ir turėjau galvoje. 
Gražus buvo vaikas, tiesa? 

— Gražus? Kažkaip nepastebėjau. - Belas pasistengė 
ištarti tuos žodžius kuo atsainiau, bet jam nepavyko. 

Umai Klaivas suvokė, kad abu - ir inspektorius, ir 
Džeimsas Belas - apie Treisę kalba būtuoju laiku. 

— Grožis toje šeimoje paveldimas, — pasakė Fros- 
tas. - Pamatytumėt mergaitės mamą. Tiesa, ji verčiasi 
prostitucija. Bet tikriausiai žinote? 

— Žinau, - atsakė vikaras. - Ne kartą mačiau į jų 
namus einančius vyrus. 

— Už patarnavimus sekmadienio popietę ji ima tris- 
dešimt svarų. Galėčiau lažintis, į jūsų aukų dėžutę tiek 
neįkrinta. 

Nusijuokė tik pats Frostas. Kadangi aniedu nepri- 
tarė, iš nejaukumo jis kvatojo ilgai ir garsiai. Klaivas 
nė neslėpė pasibjaurėjimo, o vikaro žvilgsnis buvo ku- 
pinas širdgėlos. Staiga nutilęs inspektorius užtraukė 
paskutinį dūmą ir nuspriegė nuorūką židinio link. 

— Tėve, mes norėtume apieškoti vikariatą, - pasakė 
jis. - Mergaitė ketino eiti pažaisti į jūsų teritoriją, bet 
galėjo, niekieno nepastebėta, prasmukti ir į vidų. 

— Ne! - Reakcija į nepadorią užuominą buvo liguis- 
tai skausminga. 

Frostas įsmeigė į vikarą rūstų žvilgsnį. 


— Kodėl - ne? 

— Netinkamas metas. Tuojau čionai ateis žmonių. 
Gal vėliau... —- atsakė vikaras, vengdamas inspekto- 
riaus akių. 


Frostas nusišypsojo. 

— Pažadu, mes nieko nenugvelbsime. Šventų knygų 
namie turiu užtektinai, net perskaityti nespėju. Prieš 
išeidami, jus perspėsime. — Jis pažvelgė kunigui virš 
peties. - Žiū, rūksta. Jumis dėtas, pakurstyčiau. 

Inspektorius linktelėjo Klaivui, ir jiedu, nelaukę, 
kol Belas sugalvos dingstį sulaikyti, išėjo iš kabineto. 
Frostas apsikamšė kaklą šaliku ir pakomentavo: 

— Čia karšta kaip iglu. 

— Regis, mūsų ketinimas apsidairyti jo nenudžiugi- 
no, - pasakė Klaivas. 

- Jis tavimi, sūnau, nepasitiki. Vis per tą kostiumą. 
Užtat ir pešėme ne ką daugiau nei vakar. Pradėsime 
nuo viršaus. 

Jiedu ėmė maršas po maršo kopti laiptais. Iš nedi- 
delės kiekvieno sukinio aikštelės atsišakojo korido- 
rius. Nuodugniai apieškoti visą vikariatą būtų buvęs 
pragariškas darbas. Pagaliau laiptai, atvedę iki prie- 
blandoje skendinčio pasažo, baigėsi, virš galvų buvo 
tik rudos, voratinkliais aptekusios lubos. Pareigūnai 
ėjo koridoriumi ir vienas po kitų girgždino įjuodusias 
duris. Už jų buvo ankšti palėpės kambariūkščiai že- 
momis, pasviromis lubomis, atsiknojusiais, supeliju- 
siais sienų apmušalais ir apskretusiais mažyčiais lan- 
geliais. 

— Kadaise čia miegodavo tarnai, - pasakė Frostas ir 
staigiai žingtelėjo atbulas, mat jam po kojomis prasi- 
skyrė grindlentės. - Tik pagalvok, koks buvo tų žŽmo- 
gelių gyvenimas. Plūkdavosi, lyg kokie bebrai, nuo 
aušros iki vidurnakčio, šveisdavo, grandydavo, nešio- 
davo pamazgų kibirus, paskui užsikeberiodavo šitais 
siaubingais laiptais, kelias valandas nusnausdavo, ir 
vėl viskas iš naujo. 

Nežinia, kaip dėl pamazgų, pamanė Klaivas, bet tų 
žmonių darbas buvo geresnis nei mano. 

Palėpėje krito į akis ilgus metus neliestos dulkės ir 
voratinkliai, tad jiedu nulipo aukštu žemiau. Irimo 
kvapas čia buvo ne toks aitrus, erdvesni kambariai pa- 
versti savotiškais sandėliais, ankstesnių dvasininkų 
palikto šlamšto kapinėmis. Pakako dirstelėti į spintas 
ir aplamdytus lagaminus, blankiai dvelkiančius levan- 
domis, gaižiau — dūlančiais audiniais, prikimštus 
dėmėtų senoviškų drabužių ir gausiai apgyventus 
vabzdžių. 

O šit galinis kambarys buvo kitoks. Durys į jį at- 
sivėrė lengvai, viduje, panašiai kaip vikaro kabinete, 
kvepėjo išsivadėjusiu tabaku. Sunkios užuolaidos 
buvo užtrauktos, todėl tvyrojo apyblanda. Frostas 

trūktelėjo už senamadės žalvarinės grandinėlės, ir 
60 vatų lemputė be gaubto paskleidė rūškaną šviesą. 
Nuėjęs prie lango inspektorius atitraukė užuolaidas ir 
pažvelgė žemyn, į Vikariato bloko sodus, apklotus sto- 
ru sniego sluoksniu. Kuris jų ponios Aphil, Frostas ne- 
atskyrė - visi buvo kaip vienas. 

Šiuo kambariu vikaras naudojosi kaip fotografijos 
studija. Prie vieno lizdo buvo prijungtas ir storas se- 
noviško elektrinio kaitintuvo laidas, ir plonesni — 
prožektoriaus bei atšvaito ant aukšto metalinio stovo. 
Ant sienų kabojo išdidintos bažnyčių ir čionykščių 
lankytinų vietų nuotraukos. Kampinėje spintoje parei- 
gūnai aptiko daugiau fotografo reikmenų, tarp jų tri- 
kojį ir labai seno modelio dviejų objektyvų veidrodinį 
„Rolleiflexą“. 

Vis dėlto labiausiai vyrų dėmesį traukė marška už- 
dengtas stačiakampis daiktas kambario viduryje. 

— Šit kur paslėptas lavonas, - tarė Frostas. 

Klaivas nutraukė dangalą, ir jie išvydo apdaužytą 
metalinį karstą, gerokai padėvėtą kelioninę skrynią, 
apklijuotą seniai nebeegzistuojančių laivybos kompani- 
jų iš Edvardo laikų etiketėmis. Pati dėžė buvo senutėlė, 
tačiau sunki, žalvarinė antvožo spyna - visiškai nauja. 

— Nagi pažiūrėkime, ar kuris nors tiks, - sumurmė- 
jo Frostas, barškindamas visrakčiais, su kurių rinkiniu 
niekada nesiskirdavo. Pataikė jis iš trečio karto. Klai- 
vas atvožė dangtį, ir juodu šiek tiek baimingai sužiuro 
į vidų. 

Skrynia buvo ankštai prikrauta įvairaus formato, 
storesnių ir plonesnių knygų, bet nė viena jų neatrodė 
verta tokios sunkios spynos. 

Jie ėmė krauti jas ant grindų. Ko tik čia nebuvo. Se- 
ni giesmių rinkiniai beveik nuplyšusiais viršeliais. 

„Mr. Midshipman Easy“" egzempliorius, 1946-ųjų bir- 
želį už gerą darbą Kuperlio pradinėje mokykloje įteik- 
tas direktoriui Džeimsui Gremui Belui. Keli susiūti 
„The Boy's Own Paper““ XIX ir XX amžių sandūros 
numeriai. Šiuos Frostas pavartė susidomėjęs. 

- Šitie verti ne vieno šilingo! Kažin ar vikaras jų 
pasigestų? 

Žemiau jie rado dar vertingesnį lobį - kelis „The 
Strand Magazine“ numerius su Sidnio Pedžeto ilius- 
truotais apsakymais apie Šerloką Holmsą. Dailininkas 
buvo pavaizdavęs apskritabarzdžius vyrus dviračiuo- 
se ekipažuose. 

O dar žemiau... Nekupiūruota „Fanny Hill“““* buvo 
pats kukliausias egzempliorius nepadorių, iškrypėliš- 
kų knygų kolekcijoje. Tokie leidiniai iš po skverno par- 
duodami purvinuose Soho rajono užkampių knygynė- 
liuose. Kolekcijos leitmotyvas buvo jaunos mergaitės. 

Frostas ėmė skaitinėti knygiūkštę minkštu viršeliu, 
kuriame stambi nuogakrūtė amazonė su odinėmis 
kelnaitėmis čaižė nuogą kūningos blondinės su mo- 
kinukės kepuraite pasturgalį. 

— Ką Keitė veikė mokykloje... - murmėjo inspek- 
torius, akimis bėgdamas atsitiktinai atsiverstu pus- 
lapiu. 


2 „Misteris Mičmanas Lengvabūdis“ - Fredericko Marryato (1792- 
1848), Didžiosios Britanijos karališkojo laivyno kapitono, karia- 
vusio su Napoleonu, romanas, pirmą kartą išleistas 1836 m. 


R „Berniukų laikraštis“, nepaprastai populiarus Didžiojoje Bri- 
tanijoje periodinis leidinys paaugliams, ėjęs 1879-1967 m. 

133 Populiarus mėnraštis, Didžiojoje Britanijoje ėjęs 1891-1950 m. 

**** „FanėHil" - erotinis Johno Clelando (1709-1789) romanas, Ang- 


lijoje pirmą kartą išleistas 1748 m. Viena labiausiai persekiotų 
ir draustų knygų istorijoje. Laikoma nešvankybės sinonimu. 


Jie ištuštino visą dėžę. Kitos knygos buvo tokios 
pat pakraipos. 

— Nagi, sūnau, krauk jas atgal, - paragino Klaivą 
Frostas. - Argi vikarai - ne žmonės? Jų galvose knibž- 
da tokių pat gašlių mintelių kaip ir tavo, mano ar net 
tėvelio Maleto makaulėje. 

Skaitinėtąją knygą jis nenoromis numetė ant kitų. 
Jei ne Klaivas, pastebėjęs iškilumą po rudu popieriu- 
mi, kuriuo buvo išklota skrynia, jie būtų pražiopsoję 
voką su nespalvotomis nuotraukomis. Vienose visa 
neretušuota nuogybe buvo įamžinta ponia Aphil, ki- 
tose — prisirpusi dvylikametė Odrė Harding, provo- 
kuojamai besiraivanti ant tos pačios marška uždeng- 
tos skrynios. Tik mergaitės galva čia buvo nenuplėšta. 

Frostui peržiūrinėjant fotografijas gal ketvirtą kar- 
tą, Barnardas paklausė: 

— Sere, ką darysime? 

Inspektorius atsiduso. 

— Padėk jas atgal į dėžę ir tylėk. Ir nesistebėk. Jokios 
nusikalstamos veikos čia nėra. 

Iš pasipiktinimo Klaivas mažne užspiegė: 

— Mergaitė - nepilnametė! 

Frostas gūžtelėjo pečiais. 

— Pažiūrėk į nuotraukas ir pasakyk, kuri jos kūno 
dalis - nepilnametė. Sūnau, mudu turime gerokai svar- 
besnių reikalų, nei tempti šitą bėdžių į teismą už dvy- 
likametės šliundros tvirkinimą. Šliundros, kuri pati 
yra pagedusi labiau nei vikaras. Rūgštele, ko gero, ji 
net mane ištvirkintų, o tai nėra taip paprasta! 

Jie rūpestingai, stengdamiesi nepalikti pėdsakų, 
sudėjo knygas į skrynią, bet užrakinant ją Frosto vis- 
raktis spynoje nulūžo. Inspektorius ją tik užspaudė, 
vildamasis, kad kunigas gudrybės nepastebės, ir už- 
klojo dėžę marška. 

Jie nulipo dar vienu aukštu žemiau, bet paieška 
Frostui jau buvo spėjusi įgristi. Jis ramstė sienas, ner- 
vingai rūkė ir vis skubino Klaivą, kuris stengėsi dirbti 
kruopščiai. 

Pro dvigubas duris jiedu pateko į erdvią salę su 
scena, suoliukais ir sudedamųjų stalų dalimis, sukrau- 
tomis palei sienas. Čia buvo Sekmadienio mokyklos, 
Skautų, Skaučių, Mėgėjų dramos draugijos ir kitų ko- 
lektyvų namai. Aptikęs scenoje įtaisytą dangtį, Klai- 
vas atsigulė ant pilvo ir, pasišviesdamas žibintuvėliu, 
Frostas nutrinksėjo laiptais į kitą aukštą. Inspektorius 
nekantravo baigti gaišatį ir grįžti į prišildytą kabine- 
tą - pagurkšnoti arbatos, pasmaksoti prie popierių. 

Galop jie nusileido į pirmą aukštą. Viralo kvapas 
atvedė pareigūnus į virtuvę, kur triūsė vikaro Žmona, 
nervingai kikenanti blėstančio grožio nenuorama. Mo- 
teriškė nepaliaudama atsiprašinėjo. Dėl netvarkos, dėl 
sniego, dėl šilumos stygiaus. Atsiprašė ir dėl skystimo, 
kuris liejosi per prikaistuvio kraštus. Ji pasisiūlė apro- 
dyti gyvenamąsias patalpas ir pakvietė juodu likti pie- 
tų. Frostas užmetė akį į puodą ir skubiai atsisakė. 

Belų kambariuose buvo šilta ir jauku, ant sienų taip 
pat kabojo įrėmintos nuotraukos: skautų būriai, pū- 
kuoti kačiukai su siūlų kamuoliais, gumbuoti medžiai 
saulėlydžio fone. 

— Jam vertėtų apsiriboti aktais, — it kirviu nukirto 
inspektorius. 

Paieškos įkarštis jau buvo išgaravęs. Vos spėjusį 
apsidairyti Klaivą Frostas tuojau tempdavosi į kitą 
patalpą. 

— Aš, sūnau, gerai pradedu, bet prastai baigiu. Bent 
jau taip sako mano draugės. Mudu tik gaištame laiką. 
Mergaitės čia nėra. Jaučiu tai... 

Smalsumą inspektoriui sužadino tik sutuoktinių 
miegamasis. Frostas atsisėdo ant lovos ir, supdamasis 
ant čiužinio, ėmė balsu spėlioti, ar šis taip pat girgžda 
ir naktimis, po besimylinčių Belų kūnais. 

Ant staliuko prie lovos stovėjo vestuvinė nuotrau- 
ka sidabriniuose rėmeliuose: gerokai jaunesnis vika- 
ras ir jam į parankę išdidžiai įsikibusi gražuolė žmo- 
na. Ji atrodė beveik kaip vaikas, ne ką vyresnė už 
Odrę Harding. 


ANTRADIENIS (2) 


Raudonas „Mini“ išlėkė iš už kampo tiesiog priešais 
inspektoriaus „Morrisą“, tad Klaivui teko žaibiškai 
stabdyti ir staigiai suktelėti vairą, kad išvengtų slydi- 
mo. Anas automobiliukas pasuko į dešinę ir dingo 
sniego migloje. 

- Irgi mat vairuotoja, - sušnypštė Barnardas ir tvir- 
čiau sugniaužė vairą, kad taip nedrebėtų rankos. 

— O aš maniau, kad tavo akyse ji - nekaltybės įsi- 
kūnijimas, - išsišiepęs pasakė Frostas. - Ką, sūnau, ne- 
atpažinai savo draugės, ponios Aphil? Kažin kur taip 
nulėkė? Regis, kažkam skubiai prireikė jos paslaugų. 

Turgaus aikštėje, kur išpuoštos vitrinos bergždžiai 
viliojo namisėdas pirkėjus, Frostas prisiminė, ketinęs 
išsikeisti pinigų, ir paprašė Klaivo sustoti prie banko. 
Kai Barnardas privažiavo, čia jau stovėjo raudonasis 
„Mini“. Tuščias. Inspektorius nuėjo prie apgadintųjų 
durų, kurias vėl apžiūrinėjo įkūnusis kriminalistas 
seržantas. Frostui artinantis, jis staigiai atsigręžė ir 
ranka prisidengė sėdynę. 

— Džekai, man gana ir vakarykščio tavo dūrio. 

— Arturai, juk Žinai, tau tikrai patiktų, — atsakė 
Frostas. - Na kas atsitiko? Vėl mėginta įsilaužti? 

— Panašu. — Storulis pasikrapštė pakaušį. - Dvi 
naktis iš eilės ir maždaug tuo pat metu. Ko gero, teks 
keisti patrulio budėjimo laiką. Tegul patyko. 

— Puikus sumanymas! Matai, pasirodo, kad turė- 

tum košės galvoje, nebūtina būti liesam... 
Henlonui virš peties: tarnautojas banko operacijų salė- 
je skaičiavo banknotus —- ruošėsi įteikti poniai Aphil 
visą pluoštą. Atsiprašęs Frostas įsmuko į vidų, nuėjo 
prie informacijos stendų ir apsimetė tyrinėjąs astrono- 
minius banko metinio balanso skaičius. Durų link nu- 
taukšėjo kulniukai, vadinasi, ponia Aphil išėjo. Ins- 
pektorius pripuolė prie tarnautojo ir parodė tarnybinį 
pažymėjimą. Klerkas dirstelėjo į vieną, į kitą pusę, pa- 
linko prie Frosto ir tyliai pasakė kelis žodžius. Inspek- 
torius padėkojo ir grįžo į automobilį, kur Klaivas grū- 
mėsi su miegu. 

— Į nuovadą, sūnau. 

Barnardas apsuko automobilį, ir šis nutrinksėjo 
grindiniu. 

— Tavo draugė ką tik pasiėmė du tūkstančius pen- 
kinėmis, - pasakė Frostas. - Ką manai? 

— Du tūkstančius?! — Klaivas tyliai švilptelėjo. - O 
ką jūs, sere, manote? Šantažas? 

Frostas pasižiūrėjo į globotinį su pašaipa. 

— Rizikuodamas sutepti gerą tavo damos vardą, 
pasakysiu, kad greičiau ji pati imtųsi ką nors šanta- 
žuoti. Ne, sūnau, ne šantažas. Nebent išpirka. 


Subirbė vidaus ryšio telefonas. Nuovados seržantas 
užvertė akis. Kas skambina, jis kuo puikiausiai žinojo. 

Maletas - kaip ir prieš penkias minutes. Kaip ir prieš 
dešimt. 

— Velsas. Ne, sere, deja, inspektoriaus Frosto dar 
nėra. 

Maletas griaudėjo ir spragėjo. Seržantas, palaikęs 
ragelį toliau nuo ausies, sulaukė, kol skyriaus viršinin- 
kas nutils, ir vėl prašneko: 

— Taip, sere, žinoma, sere, tą pat akimirką, kai tik 
atvyks. 

Maleto monologus jis buvo girdėjęs ne kartą. Bet 
kur velnias nešioja Frostą? 

Konsteblis Stringeris, pro langą pažvelgęs į snie- 
guotą aikštelę, pranešė sūnų palaidūną sugrįžus. 

— Seržante, inspektoriaus Frosto automobilis! 

Velsas su visa kėde prisislinko prie lango ir išvydo, 
kaip atsidarė automobilio durelės ir žmogus su plevė- 
suojančiu už nugaros šalikų nuskubėjo prie tarnybinio 
įėjimo. Mašina apsisuko ir išvažiavo. 

— Pirmyn! Neleisk jam pasprukti! - užriaumojo ser- 
žantas. Stringeris paknopstomis puolė į koridorių pa- 
sitikti inspektoriaus. Netrukus patenkintas savimi 
konsteblis jį parsivedė. 

— Dėl ko šitiek triukšmo? — paklausė Frostas. Nu- 
sivilkęs paltą, nupurtė sniegą ant ką tik išplautų 
grindų. 

— Instruktažas, — reikšmingai ištarė Velsas. 

Persigandęs inspektorius išpūtė akis ir mažne su- 
smuko. 

- Jergutėliau! Rūgštele! Vėl užmiršau. 

— Kadangi inspektoriaus Aleno nėra, turėjai vado- 
vauti instruktažui, - priminė nuovados seržantas. 

— Taip, taip, Žinau, - atsiduso Frostas ir išsiėmė ciga- 
retes. - Maletas vakar minėjo. Dabar tikriausiai širsta. 

- Širsta? Jis spjaudosi kraujais. Čia buvo visiškas jo- 
valas. Lyg tyčia, dar ir policijos viršininkas prisistatė. 

— Jergutėliau! —- pakartojo Frostas. 

Suskambo vidaus ryšio telefonas ir Frostas atšlijo 
nuo jo, lyg nuo bombos. Stringeris pakėlė ragelį ir, 
kiek pasiklausęs, perdavė nuovados seržantui. 

— Taip, sere, jis atvažiavo... ką tik. Sere, jis jau pake- 
liui. - Padėjęs ragelį, Velsas saldžiai nusišypsojo inspek- 
toriui ir pasakė: - Mūsų skyriaus viršininkas teirauja- 
si, ar skirtum jam kelias minutes savo brangaus laiko. 

— Užsikabinsiu ordiną, - tarė Frostas. - Tas bailys 
neišdrįs atleisti narsaus didvyrio. 

Skubėdamas į Maleto irštvą, koridoriuje jis sutiko 
tris priešinga kryptimi einančius vyrus. Du jų buvo 
uniformuoti. Trečiasis, gerokai apsiglamžęs, su aki- 
niais storais stiklais, metaliniais rėmeliais, atrodė nu- 
sigandęs. 

— Ei, ei, ei... ką aš matau? Garbingas svečias teikėsi 
pagerbti menką mūsų būvį? 

Visi sustojo. 

— Sere, čia — vaikų tvirkintojas, trikdantis padorią 
mūsų bendruomenę. Prašėte jį atvesdinti, — pasakė 
vienas pareigūnų. 

Tas vaikų tvirkintojas buvo pražuvėlis Mikis Hos- 
kinsas. 

— Na ko iš manęs reikia? — žvygtelėjo sulaikytasis, 
šaudydamas akimis. Atrodė, jis dairosi, pro kur pa- 
sprukus. 

— Miki, vertiname tavo apsisprendimą mums padė- 
ti, - atidaręs kvotos kambario duris ir įleidęs Hoskin- 
są, tarė Frostas. —- Tuojau ateisiu. Jauskis kaip namie. — 
Inspektorius uždarė duris ir atsigręžė į konsteblius. — 
Vyručiai, gerai padirbėjote. Kur jį radote? 

— Sere, viešojoje bibliotekoje. 

— Bibliotekoje? 

— Taip, sere. Ten šilta. Manau, bibliotekoje jis ir nak- 
vojo, tikėjosi, kad nerasime. Jeigu ne sniegas, gal būtu- 
me ir neradę. 

Frostas linktelėjo. Šitas taip pat nakvojo viešu- 
moje... kaip ir valkata Semas. Kažin ar nuovados ser- 
žantas jau žino, kad jo nebėra gyvo? - pagalvojo ins- 
pektorius. 

— Ar Hoskinsui pasakėte, kodėl sulaikote? 

— Ne, sere. 

— Teisingai, tegul tirta spėliodamas. Duokite jam 
arbatos, ir tegul kiurkso. Einu pas skyriaus viršininką, 
pasiryžusį nuplėšti man kiaušus, o paskui galėsiu ir 
su Hoskinsu pasišnekučiuoti. 

Frostas guviai pamojo konstebliams ir nupėdino 
Maleto kabineto link. 

Kaip šunys ilgainiui ima panėšėti į savo šeiminin- 
kus, taip Maleto sekretorė pamėgdžiojo permainingą 
viršininko nuotaiką. Panelės Smit išraiška dažniausiai 
būdavo rūgšti, antakiai suraukti, lūpos - kietai su- 
čiauptos. Jeigu tas storžievis inspektorius Frostas būtų 
bent per nago juodymą atgailavęs dėl nepakenčiamo 
savo elgesio, tada ir ji būtų buvusi jam atlaidesnė. Mo- 
teriškė žinojo, kad Frostas nuovadoje labai mėgstamas, 
ir troško atskleisti tikrąjį šio Žmogaus veidą. 

Inspektorius išsišiepęs atidarė sekretoriato duris ir 
paklausė, ar Kalėdų Senelis trobelėje. 

— Skyriaus viršininkas jūsų laukia, inspektoriau. — 
Panelė Smit šiuos žodžius išrėžė taip, kaip, jos nuomo- 
ne, būtų labiausiai patikę šeimininkui, ir vėl įniko re- 
aktyviniu greičiu spausdinti kažkokį dokumentą. 

— Ida, kai pykstate, jūsų grožis pražysta, - suulbėjo 
Frostas ir įžengė į skyriaus viršininko šventovę. 


144 


Maletas iš įniršio net tirtėjo. Be to, jautėsi pažemin- 
tas. Rytinis instruktažas virto visišku jovalu. Iš pra- 
džių visi dvidešimt minučių bergždžiai laukė Frosto, o 
paskui, lyg to būtų maža, neperspėjęs atvyko policijos 
viršininkas. Tegul jis ir sakė: „Man nereikia nieko ypa- 
tingo, tiesiog dirbkite savo darbą.“ Nederami sąmojai 
ir auganti nervinga sumaištis pranašavo neišvengia- 
mą žlugimą. Grupių ataskaitos ir išsamios tolesnės 
paieškos instrukcijos buvo dingusios. Galų gale krimi- 
nalistas seržantas Martinas surado jas, užverstas po- 
pieriais, ant inspektoriaus Frosto stalo. Tuo pat metu 
paaiškėjo, kad dauguma savanorių nusprendė, jog 
oras paieškai netinkamas, ir pasišalino. Policijos virši- 
ninkas prunkščiojo vis garsiau ir kandžiau. 

Galiausiai instruktažas nusibaigė siaubinga natū- 
ralia mirtimi. Policijos viršininkas pasivedėjo Maletą į 
šalį ir šnibždomis pasiūlė daugiau imtis iniciatyvos 
pačiam, užuot viską patikėjus kitiems. O prieš išeida- 
mas dar patarė kreiptis į mediumę. Absurdas. Žodžiu, 
ne rytas, o išvien gėdingas pažeminimas, kurį užtrau- 
kė štai šis priešais ruzgantis nevalyvas tipas. 

Jis perliejo Frostą lediniu žvilgsniu. 

— Inspektoriau, instruktažą - jūsų instruktažą, jūsų 
pasitarimą — mes pradėjome be jūsų. Tikiuosi, neįsižei- 
site? Laukėme dvidešimt minučių, tikėdamiesi, kad 
teiksitės ateiti, bet taip ir nesulaukėme. Manau, jums 
bus malonu išgirsti, kad visi kiti, taip pat ir policijos 
viršininkas, dalyvavo. 

Maletas nutilo įkvėpti oro. Kartūs ryto įspūdžiai 
vis dar kurstė jo įtūžio ugnį. Frostas nutaisė atgailau- 
jančiojo išraišką ir pasistengė atrodyti be galo dė- 
mesingas, nors iš tikrųjų skyriaus viršininko jis nesi- 
klausė. Žinoma, už tai, kad pražiopsojo tą paiką ins- 
truktažą, inspektorius ant savęs pyko, bet, kita vertus, 

rėk nerėkęs - nieko nebepakeisi. Tad kurių galų Male- 
tas Žiopčioja ir varto akis, lyg sumauta žuvis? Kas, kad 
jis būtų atėjęs? Jei jau apsireiškė policijos viršininkas, 
visi vis tiek būtų jam pataikavę, uždeginėję cigaretes, 
nešioję arbatą, juokęsi iš jo sąmojo, palaikę mandagų 
pokalbį, o jis, Frostas, būtų nukištas į tolimiausią kam- 
pą graužtis, kad pasirodė viršininkui kokią savaitę ne- 
lyginta eilute. 

Maletas, vis sodriau rausdamas, nesiliovė burnojęs. 

Rūgštele! Bankas! - dingtelėjo Frostui. Juk jis ėjo iš- 
sigryninti kelių svarų, bet, išvydęs ponią Aphil ir jos 
du tūkstančius, visiškai užsimiršo. Kaipgi jis, kišenėje 
turėdamas vos kelis pensus, eis su Sendžiu Leinu į 
aludę pietauti? Šmėstelėjo mintis: gal svarą, kitą iki 
popietės pasiskolinti iš Maleto? Vis dėlto metas tam 
buvo netinkamas. Skyriaus viršininkas kumščiu tran- 
kė stalviršį, jo tirada artėjo prie aukščiausiojo taško. 
Frostas sukluso, ir Maleto žodžiai vėl pasiekė jo ausis. 

— „.to negana. Dar sykis, ir aš asmeniškai papra- 
šysiu policijos viršininko atleisti jus iš šio skyriaus. 
Ar aiškiai kalbu? 

Inspektorius vos užgniaužė knietulį leptelėti: „At- 
siprašau, sere, ką sakote? Nesiklausiau“, - bet sumojo, 
kad tokio humoro Maletas nesuprastų, tad sulinksėjo 
ir nutaisė kuo rimtesnę prasikaltusio atgailautojo mi- 
ną. Pavyko taip puikiai, kad skyriaus viršininkas net 
susijaudino ir pagalvojo, vargšelis, matyt, labiausiai 
čia kalta žmonos netektis, reikėtų jo pagailėti. 

— Ką šįryt veikėte? 

Frostas papasakojo apie paiešką ežere ir vikariate. 
Maletas priglostė ūsiukus ir pasakė: 

— Inspektoriau, tai dar viena problema. Vadovauja- 
te visai operacijai, todėl nenorėčiau, kad asmeniškai 

ieškotumėte mergaitės objektuose. Jūs turite dirbti su 
dokumentais, organizuoti darbus. 

— Taip, sere, suprantu. Ak, šit kas dar... Ponia Ap- 
hil šįryt iš banko paėmė du tūkstančius penkių svarų 
kupiūromis. 

- Šit kaip?! - šūktelėjo Maletas. - Ir jūs manote, kad 
iš jos pareikalauta išpirkos? 

— Labai panašu. Pasiunčiau jaunąjį Barnardą šnek- 
telėti su ja. 

— Barnardą?! Antra diena skyriuje ir jau siunčiate 
su užduotimi? Reikėjo važiuoti pačiam. 

— Žinau, sere, bet, kadangi esu prasikaltęs, o jūs no- 
rėjote pasikalbėti, nusprendžiau verčiau pasiųsti jau- 
nuolį. Beje, sulaikėme Mikį Hoskinsą. Jis — kvotos 
kambaryje. Ketinu pats ir apklausti, žinoma, jei ne- 
prieštaraujate. 

— Inspektoriau, byla - jūsų, — atsakė Maletas, tarsi 
nepajutęs sarkazmo. - Ee... Policijos viršininkas šį tą 
pasiūlė... Gali būti verta dėmesio. Jei atvirai, pažadė- 
jau atsižvelgti, nors tai šiek tiek neįprasta... - Jis atro- 
dė sutrikęs. Vartė delne popieriaus pjaustiklį ir vengė 
Frosto žvilgsnio. —- Regis, policijos viršininkas domisi 
spiritizmu. Ar žinojote? 

— Girdėjau, kad jis šiek tiek ekscentriškas, bet neži- 
nau, kuo tai pasireiškia. 

— Ee... taip. Jo žmona tenykštėje spiritistų bažny- 
čioje — svarbi figūra. Kaip suprantu, jų judėjimas šiais 
laikais išpopuliarėjo. Prisipažinsiu, anksčiau iš jo pa- 
sišaipydavau, bet dabar... 

Bet dabar Žinai, kad spiritizmu domisi policijos 
viršininko Žmona, pamanė Frostas. 

— Ar pažįstate tokią Martą Vendl? - paklausė Ma- 
letas. 

— Pažinti nepažįstu, sere, bet girdėjęs esu. Sena nu- 
kvakėlė - nuolat rašinėja laiškus ir siūlosi, pasitelkusi 
dvasias, išnarplioti mums bylas. 

Skyriaus viršininkas atlaidžiai nusišypsojo. 

— Inspektoriau, neturėtume neigti to, ko patys ne- 
suprantame. Gali būti, kad toji moteris — aiškiaregė, 
panašiai kaip tas vyrukas, Olandijoje padedantis poli- 
cijai. — Staiga susidomėjęs rieve stalviršyje, Maletas 
įniko braukyti per ją pirštu. - Šefas nori... siūlo... ėė... 
jaučia, kad ta moteris gali mums praversti. Paklauskite 
jos, ar nepadėtų surasti Treisės Aphil. Blogiau nebus... 
Juk, šiaip ar taip, kol kas neturite už ko užsikabinti. 

Frostas net išsižiojo. 

— Turite galvoje, prašysime suknistų dvasių pa- 
galbos? 

Vyriausiasis inspektorius skėstelėjo rankomis. 

— Suprantu, tai ne visai... atitinka mums įprastas 
normas, bet... policijos viršininkui atleistina turėti 
įnorių, tad patenkinkime juos! Imkite ir pasikalbėkite 
su panele Vendl... aš... ėėė... - Jis nenatūraliai vyp- 
telėjo. - Pasakiau šefui, kad jūs asmeniškai su ja pa- 
sikalbėsite ir kad šiai tyrimo krypčiai bus teikiama 
pirmenybė. 

Maletas atsistojo. Tai buvo mėgstamas skyriaus 
viršininko triukas: išplūdus pavaldinį, pokalbį už- 
baigti optimistiškai, parodyti, kad savo Žmones jis vi- 
sada palaiko. Jis spūstelėjo Frostui ranką ir pasakė: 

— Nagi... ėė... Džekai, aukščiau nosį... Čia dar ne 
pasaulio pabaiga. 

Skyriaus viršininkas sėdo pasirašinėti dokumentų, 
o inspektorius išgūrino iš kabineto. Staiga panelė Smit 
už durų išgąstingai suriko, o Frostas kvatodamas pa- 
klausė: 

— Į patį dešimtuką, ar ne, Ida?! 
Maletas susimąstė, kas ten galėjo nutikti. 


Mikis Hoskinsas užsidegė dar vieną cigaretę. Tie- 
sa, rūkyti jis nebenorėjo, burna jau buvo tarsi išplikyta 
karčia nikotino rūgštimi, bet reikėjo ko nors griebtis. 
Šitame prakeiktame kvotos kambaryje jis kiurksojo jau 
ilgiau nei pusvalandį. Aišku, tokie policijos metodai — 
sugniuždyti, priversti nervintis, krūpčioti, spėlioti, 
kiek jie žino. Bet jis nesileis šitaip priveikiamas. 

Kad taip būtų ką veikti. Vien sėdėti varganame 
kambariūkštyje nuobodžiai žaliomis sienomis su vie- 
nu langeliu, pro kurį net nepasidairysi - per aukštai, — 
gryna kančia. Gerai, kad bent šilta. Šilumą farai mėgs- 
ta. Nuo cigaretės nubiro ritinėlis pelenų. Kiek dar li- 
ko? Jis pasitikrino. Viena! Nutarė pataupyti ją kvotai. 
Su cigarete tarp pirštų jausis tvirčiau. Bus užsiėmęs, 
laimės šiek tiek laiko pagalvoti, kai farų klausimai už- 
speis jį į kampą. 

Bet kiekgi dar reikės laukti? Laikyti per prievartą 
jie neturi teisės. Niekas nepareiškė kaltinimų, todėl jis 
gali atsistoti ir išeiti, ir nieko jie nepadarytų. Pasėdės 
dar penkias minutes ir nė sekundės ilgiau. Po dvyli- 
kos minučių į kambarį įžengė inspektorius Frostas su 
tuo pačiu apibrizgusiu kostiumu, kurį Mikis per dau- 
gelį metų buvo spėjęs gerai įsidėmėti. 

— Nepyk, kad teko laukti, Mikuti. Turėjau tokią dau- 
gybę didingiausių siekių“, kad tave visai užmiršau. 

Jaunas uniformuotas policininkas tyliai įėjo ins- 
pektoriui iš paskos ir liko stovėti prie durų. Fros- 
tas prisitraukė po stalu buvusią taburetę ir atsisėdo 


7 Aliuzija į eilutę iš W. Shakespeare'o „Hamleto“ monologo. 

priešais Hoskinsą. Šis pro akinius storais stiklais 
baugščiai dirsčiojo į inspektorių. 

— Ką gi, Miki, pirmiausia, man reikia užtraukti dū- 
mą. — Frostas neskubėdamas užsidegė cigaretę. Su- 
laikytajam užrūkyti nepasiūlė. Tada iš vidinės kišenės 
išsiėmė nuotrauką, apverstą padėjo ant stalo ir smiliu- 
mi pastūmė Hoskinsui. - Atversk. 
akis į baltą fotografijos lakštą. Kokia čia gudrybė? 

— Kas tai? 

— Atversk ir pamatysi. 

Hoskinsas atsargiai atvertė. Tai buvo spalvotas 
mergaitės, moksleivės, atvaizdas. Atrodė lyg ir maty- 
ta. Jis susiraukė. Viena iš jo meilių? Neįstengė prisi- 
minti. 

— Na ką, Miki? 

— Kas - ną ką? Čia mergaitės nuotrauka. 

Mikis liežuvio galiuku aplaižė perdžiūvusias lū- 
pas. 

— Ar gyvaji tokia pat kaip nuotraukoje? —- paklausė 
inspektorius. 

— Ką aš Žinau - nesu jos matęs. 

— Nesi jos matęs?! — Frostas išrėkė tuos Žodžius 
taip, lyg jais būtų išsakyta visa esmė, paskui atsigręžė 
į jaunąjį policininką, kuris stenografavo kvotą užraši- 
nėje su spirale nugarėlėje. - Konstebli, užrašyk ir pa- 
brauk: jis nėra jos matęs! — Inspektorius vėl atsisuko į 
Hoskinsą. — Miki, po savo žodžiais, žinoma, pasirašy- 
tum, ar ne? Nėmaž nenoriu, kad žmonės manytų, jog 
išprovokavau taip pasakyti. Ivirtini, kad nesi jos ma- 
tęs, tad ar pasirašytum? 

Mikis pasimuistė. Frostui kažkaip pavyksta jį su- 
trikdyti. Kaskart. 

— Matęs gal ir esu... Kiek čia to miesto tėr... Gal ir 
mačiau kada, tik nežinojau, kad tai ji. Kas sako, kad 
mačiau? Na Biblija prisiekti negalėčiau... - Jo akių vo- 
kai po storais stiklais nervingai virpčiojo. - O kada 
galėjau matyti? 

— Jeigu taip sekmadienį? - pakišo užuominą Fros- 
tas. 

— Ne! 

— Parodyk ranką, Miki. Nagi, noriu pamatyti tavo 
ranką. 

Sulaikytasis atkišo ranką. Ji drebėjo. Inspektorius 
čiupo už riešo ir tvirtai sugniaužė. Mikis sumojo galįs 
tik džiaugtis, kad farai kambaryje du. Jei liktų tik ku- 
ris vienas, jį sudaužytų be gailesčio. 

Frostas pakratė jo riešą. 

— Konstebli, pažvelk. 

Jaunasis policininkas pakėlė akis nuo užrašinės. 

— Ar esi matęs kitą tokią minkštą, šiltą ranką? - pa- 
klausė jo inspektorius. - Pažvelk į šituos ilgus, jautrius 
pirštus. Mikai, tavo rankos iš tiesų gražios. Į kiek kel- 
naičių buvo įslydę šitie pirštai, ką? - Hoskinsas pamė- 
gino išsilaisvinti, bet neįstengė. - Ką, Mikai, kiek jau- 
nų, šiltų šlaunų jie apčiupinėjo? 

— Gana! — riktelėjo Hoskinsas. Šįsyk ranką pavy- 
ko ištraukti. Jis pasitrynė riešą, pabalusį, kur trėškė 
Frostas. 

— Truputį sujaudinau, ar ne? 

— Aišku, ne, - atšovė Mikis. 

Metas buvo užsirūkyti. Ranka, užsidegant cigare- 
tę, dar labiau tirtėjo. Frostas apėjo stalą ir atsistojo 
Hoskinsui už nugaros. 

— Na ką, Mikai, užkadrinai ją sekmadienį? Ar jai 
patiko? Ar ji tau patiko? 

— Gana! Nemačiau jos sekmadienį! — kone išspiegė 
Mikis. 

— Nereikia šaukti, - maloniai pasakė inspekto- 
rius. - Meluoti galima ir tyliai. Nuo sekmadienio ne- 
buvai namuose. 

— Nair kas? Gal tai - nusikaltimas? 

— Bijojai grįžti po to, ką padarei? Nagi, Mikai, papa- 
sakok. Pasiryžk ir dar kartą patirsi tą malonumą. Ką 
su ja darei? 

Hoskinsas pačiulpė cigaretę ir mirksėdamas įsižiū- 
rėjo į savo kankintoją. 

— Man reikia advokato, - pratarė. 

— Na matai, Mikai, reikėjo tik paprašyti, - draugiš- 
kai šypsodamas, pasakė Frostas. Tada prisitraukė tele- 
foną, surinko kodą ir atkišo ragelį susigūžusiam Mi- 
kiui. Šis paėmė, jau buvo betiesiąs pirštus prie disko, 
bet vis dėlto nutėškė ragelį ant aparato ir iš nevilties 
mažne apsiverkė. 

— Juk žinai, kad neturiu advokato, - priekaištingai 
suvaitojo. - Neturiu pinigų. Tik turčiai gali tikėtis tei- 
singumo. 

Frostas sulinksėjo. 

— Taip, Mikai, gyvename žiaurioje visuomenėje. Ki- 
ta vertus, galėčiau lažintis, net pats turtingiausias pa- 
saulio žmogus nėra ištikrinęs tiek vaikiškų kelnaičių 
kiek tu. Bet verčiau grįžkime prie mano klausimo. Juk 
žinai, kokia įkyri ta policija. Kas atsitiko sekmadienį? 
Nagi papasakok man nervus kutenančią istoriją, tegul 
ir menkavertę. 

Kelias akimirkas pagalvojęs, Hoskinsas paprašė ci- 
garetės. Gavo. Du kartus giliai užsitraukęs, prašneko. 

— Maniau, jai patiks. Būna, jos tik to ir laukia. Sė- 
dėjo viena, na tad atsisėdau šalia. 

— Kur tai buvo? — susiraukęs paklausė inspek- 
torius. 

Dabar jau suglumo Mikis. 

— Kine. Šimtmečio kino teatre, Lekstone. Argi ne 
apie tai kamantinėji? 

Frostas patikino jį, kad klausinėja apie tai. Bet, po 
galais, kaip aštuonerių Treisė Aphil galėjo nusigauti 
iki Lekstono ir viena nueiti į kino teatrą? 

— Taigi atsisėdai šalia ir?.. 

— Na taip. Sakau gi, maniau, kad jai patiks. Iš pra- 
džių leido pagraibyti už kojos, o paskiau kad pasiuto 
klykti... Jeigu nepatiko, ko iš karto nesakė? 

— Gal buvo pats filmo įdomumas, ir ji nenorėjo pra- 
žiopsoti? — spėjo Frostas. Pastebėjęs, kad konsteblis 
stengiasi atkreipti jo dėmesį, priėjo prie jaunuolio. 

- Šis įvykis užregistruotas, - sušnibždėjo policinin- 
kas. - Vyriškis priekabiavo prie moters, ši suriko, ir jis 
smogė jai į veidą, sulaužė nosį. Spruko pro išėjimą, bet 
durys neatsidarė, ir kiti žiūrovai jau buvo jį sugriebę, 
deja, jam pavyko išsprūsti. Sere, tai moteriai apie tris- 
dešimt metų. Šitas kalba ne apie Treisę. 

Trisdešimt metų? Mikis mieliau rinkdavosi švie- 
žesnį minkštimą. 

Įtariamasis, įtempęs ausis, spėliojo, apie ką tiedu 
šnibždasi. Frostas patapšnojo konstebliui per ranką ir 
grįžo prie stalo. 

— Atsiprašau, kad teko laukti, Mikai. Konsteblis 
norėjo pasitikrinti, ar teisingai užrašė „sušiktas men- 
kysta“. Vadinasi, sulaužei jai nosį? Kodėl? Ar ne per 
žiauru? 

— Aš žiaurus? Aš? - Hoskinsas šaukė vis garsiau. — 
Tai ji žiauri! Žiūrėk! - Jis ištiesė kairę ranką ir parodė 
nudegimo pūslę vidinėje riešo pusėje. - Va, ką man 

padarė. Prisėdo ranką, kad negalėčiau ištraukti, ir už- 
gesino čia cigaretę. Teko stuktelėti, kad paleistų. 

Frostas prilietė savo randą. 

— Tikra bjaurybė, ar ne, Mikai? Galėjo visam liku- 
siam gyvenimui padaryti tave nedarbingą. Kai apie 
tai prašnekome, prisiminiau, kažkas minėjo, kad ten 
buvo pasmirdę skrudinta kiauliena. Bet juk ta senolė 
jau kopia į ketvirtą dešimtį. Argi tau tokia sukriošėlė? 

Mikis patempė lūpą ir gūžtelėjo pečiais. 

— Inspektoriau, prieš vėją nepapūsi. Filmas buvo su 
amžiaus cenzu. Vaikų į tokius neįleidžia. Anais laikais 
kinas buvo gera pramoga visai šeimai, o dabar... nie- 
ko padoraus nepamatysi... išvien šlykštybės. 

Frostas pritariamai palingavo galvą ir vėl priėjo 
prie konsteblio. 

— Nenuleisk nuo jo akių, sūnau. Tegul rašo paaiški- 
nimą, atsiųsiu ką nors paimti. Jeigu jis šeštą valandą 
graibėsi kine, Treisės byloje tikriausiai niekuo dėtas, 
bet kol kas jo kandidatūros neatmeskime. Dėl viso 
pikto. 

Grįžęs prie stalo, inspektorius pasakė: 

— Miki, surašysi paaiškinimą. Aš pats, vos išgirstu 
minint kelnaites, šlaunis ir panašius dalykėlius, taip 
susijaudinu, kad nebenulaikau rašiklio, todėl atsiųsiu 
kitą pareigūną. O nuotrauką verčiau pasiimsiu. 

— Palūkėk. - Hoskinsas paėmė iš jo fotografiją ir įsi- 
Manai, galėčiau?.. 

— Mikai, paklausti privalėjau — juk jau esi prisi- 
dirbęs. 

- Jai vos aštuoneri. — Iš pasipiktinimo Mikio balsas 
net drebėjo. - Gyvenime nesu palietęs vaiko iki dešim- 
ties. Na... nebent per nežinojimą. 

Koridoriuje Frostui pasipainiojo Bilas Velsas. Jis su 
malonumu sutiko paimti Hoskinso paaiškinimą. Jie- 
du su inspektoriumi pasišnekėjo apie valkatą Semą, 
kuris ilgus metus varstė nuovados kamerų duris, o 
dabar šit atšalęs guli lavoninėje, švarus kaip niekada 
gyvenime. 

— Jaučiuosi keistai, - prisipažino seržantas. - Nepa- 
kenčiau senio, jis dvokė ir nieko gero iš jo negalėjai ti- 
kėtis, o šit, kai numirė, širdį ėmė ir suspaudė. Beje, ka- 
binete tavęs laukia naujokas. 

Frostas suraukė antakius. Koks naujokas? Ak taip, 
žinoma, jaunasis Barnardas. Pats siuntė jį pas ponią 
Aphil šnektelėti apie du tūkstančius. Šitiek dalykų už- 
griuvo vienu kartu - inspektoriui tiesiog galva kvaršo. 
Rūpėjo tie išpuoliai prieš banką. Pasimirė senasis val- 
kata. Reikėjo aludėje pasikalbėti su Sendžiu Leinu. Bu- 
vo ir dar šis tas svarbaus. Jam derėtų susirašyti dieno- 
tvarkę. Bet tuomet pamirštų dirstelėti į užrašus. Ak 
tu, rūgštele! Na taip, žinoma, motulė Vendl, ragana iš 
miško. Jis turi paprašyti jos paklausti dvasių, kur din- 
go mergaitė. Prisiminęs Frostas pasijuto geriau. Bet 
pirmiausia derėjo sužinoti, ką Barnardas išgirdo iš 
sultingosios ponios Aphil, kurios siūlomiems trisde- 
šimties svarų vertės malonumams į rytus nuo Sueco 
nebuvo lygių. 

Inspektorius sparčiu žingsniu patraukė savo kabi- 
neto link. Kažkur kažkas neuždarė laukujų durų, ir 
dabar koridoriuose šuoravo šalto oro gūsiai. Frostas 
pažvelgė pro langą. Atrodė, snigti iš juodo dangaus 
nepaliaus niekada. Vos išmušė dvyliktą, o mieste jau 
tvieskė visos šviesos. 

Jis dar kartą perskaitė raštelį. 


TAVO DUKTĖ TREISĖ APHIL MANO RANKOSE 
JEIGU NORI JĄ ATGAUTI 2000 SVARŲ NENAUJO- 
MIS PENKINĖMIS LAUK SKAMBUČIO TIK PABAN- 
DYK PASISKŲSTI POLICIJAI VAIKĄ UŽMUŠIU 


Laišką ponia Aphil gavo su rytine korespondenci- 
ja. Sprendžiant iš ženklo ant pigaus, rudo voko, iš dė- 
žutės šis buvo paimtas Dentono centriniame pašte 
Turgaus aikštėje vakarykščiai, penkiolika po šešių. La- 
pas viduje galėjo būti išplėštas iš mokyklinio pratybų 
sąsiuvinio. Tekstas buvo tepančiu šratinuku kruopš- 
čiai suraitytas iš spausdintinių didžiųjų raidžių. Ponia 
Aphil iš pradžių neigė gavusi laišką - PABANDYK 
PASISKŲSTI POLICIJAI VAIKĄ UŽMUŠIU, - bet Klai- 
vas ją perkalbėjo. 

— Ponia Aphil, nieko nebijokite. Leiskite veikti 
mums. 

Frostas atsargiai paėmė lapą už kampučio ir, iškė- 
lęs prieš šviesą, patikrino, ar nėra vandens ženklų. 
Paskui numetė laišką ant stalo. 

— Vandens ženklų nėra. Jeigu ir būtų, ne kažin ką 
jie man reikštų. - Jis atsilošė ant kėdės ir žiovaudamas 
pamankštino rankas. — Verčiau atiduokime jį eksper- 
tizei. Tie vyrukai pasakys, kada pagamintas šitas 
popierius, kokiame celiuliozės fabrike užmaišyta jo 
masė, kada buvo nukirstas medis jam padaryti. Išsa- 
miai apibūdins šratinuko tušo cheminę sudėtį. Tada 
savo išvadas jie surašys dvidešimties puslapių atas- 
kaitoje, kurią kokiam nors nelaimėliui teks perskaity- 
ti. Tik joje nebus nė žodžio apie tą, kas parašė šitą su- 
šiktą laišką. 

Voką su rašteliu Klaivas įdėjo į didelį, permatomą 
dėklą ir adresavo ekspertizei. 

Trumpai pasibeldęs įėjo Maletas. Tviskanti, pagal 
užsakymą siūdinta jo uniforma tik dar labiau pabrėžė 
apgailėtiną kabineto skurdumą. 

— Inspektoriau, nugirdau, kad pareikalauta iš- 
pirkos. 

- Jau ruošiausi, sere, nešti jums tą laišką, - atsakė 
Frostas, kuris, žinoma, nieko nesiruošė nešti. 

Maletas užsidėjo akinius ir per plastiką perskaitė 
raštelį. 

— Ko gero, vertėtų atiduoti ekspertizei, - pasakė. 

— Gerai sakote, - pagyrė Frostas ir kreipėsi į Klai- 
vą: - Sūnau, gal taip ir padarytum? 

Skyriaus viršininkas apsidairė, ieškodamas kur at- 
sisėdus, bet abi kėdės buvo apkrautos aplankais su by- 
lomis. Nieko naujo... Visiškai nieko naujo. 

— Inspektoriau, ko ketinate imtis? — pasiteiravo 
Maletas. 

— Prisijungėme prie ponios Aphil telefono, taigi 
klausysimės pokalbių. Sere, jei esate nuolatinis jos 
klientas, būtų geriau laikinai jai neskambinti. 

Maleto veidas įsitempė. Toks sąmojis vyriausiajam 
inspektoriui atrodė nėmaž nejuokingas. 

— Hmm... Kaip suprantu, kol nežinome, kaip pa- 
grobėjas ketina paimti pinigus, jokio konkretaus pla- 
no neturite. O dėl laiško... ar nemanote, kad čia gali 
būti gudrybė? Tas tipas iš tiesų pagrobė mergaitę? 

— Aš manau, kad nėra jokios gudrybės, - staiga įsi- 
kišo Klaivas. | 

— Ir man taip atrodo. - Maletas atsigręžė į jį pra- 
džiugęs, bet prisiminė, kad Frostas į klausimą neatsa- 
kė. - Inspektoriau... 

Frostas vyptelėjo. 

— Gal aš ir klystu, kaip visada, bet, jeigu jis pagrobė 
mergaitę sekmadienį, kurių galų iki pirmadienio va- 
karo delsė reikalauti išpirkos? 

— Gal neturėjo voko ir teko sulaukti pirmadienio, 
kad galėtų jį nusipirkti, - spėjo Klaivas. 

— Ir aš taip manau, - tučtuojau pritarė Maletas. — 
Be to, pagrobėjas galėjo neturėti ir pašto ženklų. 

— Arba šratinuko, - pridūrė Frostas. 

Nesumojęs, ar ši replika sarkastiška, ar rimta, 
skyriaus viršininkas dėl viso pikto šykščiai nusišyp- 
sojo ir išėjo. 

— Tešlagalvis, - sušnypštė inspektorius. — Vertėtų 
atiduoti ekspertizei! Ką dar, jo nuomone, galėtume su 
tuo laišku daryti - nusišluostyti subines? Ką gi, sū- 
nau, lakdink paketą į korespondencijos kambarį, pas- 
kui užbėk pas operatyvininkus, tegul siunčia civilį 
techniką prisijungti prie ponios Aphil telefono. Pasa- 
kyk jiems, kad surastų tokį, kuris neturėtų atliekamų 
trijų dešimtinių. Noriu, kad darbas būtų padarytas 
greitai ir gerai. O pats skuosk atgal - mudu einame į 
aludę pietauti su Sendžiu. 

Laukdamas, kol kriminalistas konsteblis grįš, Fros- 
buvo inspektoriaus Aleno byla - vagystės iš vietinės 
elektronikos gamyklos. Jis nutarė pasidomėsiąs jomis 
vėliau. Paskui Frostui pasipainiojo senas vokas, ant 
kurio jo paties buvo užrašyta „Patikrinti tetulę - arba- 
ta“. Iki pat Klaivui grįžtant, jis suglumęs svarstė, ką tai 
galėtų reikšti, bet galiausiai numojo ranka. 

— Užsakiau pietus, - pasakė Sendis. - Ko norėtu- 
mėt išgerti? Viskio? 

— Pakaks ir alaus, - atsakė inspektorius. - Informa- 
cijos tau neturime. 

Prie alaus buvo patiekta aštraus troškinio. Ne ka- 
žin kokio. Įtartinai kremzlingi mėsos gabalai su balz- 
ganais ryžiais skendėjo ryškiai geltoname padaže. 

— Moku aš, - pasišovė korespondentas. 

— Tikiuosi, - atsiliepė Frostas, nepatikliai apžiūri- 
nėdamas patiekalą. 

Sendis Leinas nedelsdamas griebė jautį už ragų: 

— Jei teisingai supratau, ponia Aphil šiandien iš 
banko pasiėmė krūvą pinigų? 

Klaivas dėbtelėjo į inspektorių. Iš kur, po šimts vel- 
nių, tai žino žurnalistas? Frostas nė nemirktelėjo — 
įnirtingai kramtė tąsią it guma mėsą. 

- Jeigu tai — vištienos troškinys, man kaip tik pa- 
sitaikė kojelė su visais nagučiais, — niauriai pasiguo- 
dė jis. 

— Džekai, liaukis. Negali būti, kad neturi ko papa- 
sakoti, - neatlyžo Sendis. - Šitiems pietums išleisiu vi- 
są savo priemoką. Juk žinai, tiek lėšų, kaip didieji Lon- 
dono dienraščiai, mes neturime. 

Frostas atstūmė lėkštę ir užgėrė paskutinį kąsnį 
alumi. 

— Ar esu pasakojęs, kaip vienas tipas susilažinęs iš- 
gėrė spjaudyklės turinį? 

— Esi. Koks žavingas įprotis — prie stalo šnekėti vi- 
sokias bjaurastis! Nagi, Džekai. Ta moteris pasiėmė du 
tūkstančius. Kodėl? 

— Paklausk savo bičo banke, - užsidegdamas ci- 
garetę, atsakė Frostas. - Sendi, nerūstauk, kai tik turė- 
siu kokių naujienų, pirmas jas sužinosi. Beje, nors toks 

šuniškas ėdalas nieko vertas, pasakysiu: šį tą įdo- 
maus gali išgirsti rytoj Magistratų teisme. Mikis Hos- 
kinsas. Kine grabaliojo damai po sijonu ir susilaukė 
ne tokio atsako, kokio tikėjosi - ji užgesino jam į ranką 
cigaretę. 

Sendis nušvitęs griebėsi užrašinės. 

— Menkniekis, bet pusėtinas. 

— Kad arbata mūsų valgykloje būtų tokia šilta, — 
suburbėjo inspektorius, gurkštelėjęs alaus. Padėjęs 
stiklą, jis alkūne bakstelėjo Sendžiui. — Prie baro... 
Pupytė su leopardo kailinukais. Tik nespoksok, akis 
išpūtęs. 

Žurnalistas vogčia pašnairavo į barą ir sukuždėjo: 

— Sintija Kolard. 

Frostas pritariamai sulinksėjo. Klaivas atsigręžė 
pasmalsauti, kas anuodu taip sudomino. 

Moters oda buvo apytamsė - lyg brunetės, bet 
plaukai nušviesinti. Storas makiažo sluoksnis vis dėlto 
nenuslėpė tamsių ratilų aplink akis, nei raukšlelių — 
apie burną ir nosį. Laikas ketvirtą dešimtį baigiančios 
Sintijos, kadaise santūriai gražios, nepasigailėjo. Koja 
ant kojos sėdėdama prie baro su pigiu, leopardo kailį 
imituojančiu puspalčiu ant pečių, ji šaltu grobuonies 
žvilgsniu naršė aludę. Prie kampinio staliuko sėdįs tu- 
klus ūsočius jos akyse išskaitė pasiūlymą ir mostu pa- 
kvietė prisėsti šalia. Moteris su išdidžia šypsenėle lū- 
pose nubangavo pas vyriškį. 

— Vis dar lovos versle... - atsiduso Frostas. — Prisi- 
menu tuos laikus, kai Sintija buvo nepriklausoma ir... 
dosni. Ištvirkėlė didžiąja raide. Niekada neparodyda- 
vo, kad daro tau paslaugą, priešingai nei kai kurios 
čionykštės kekšiukės. 

— Ak, Džekai, kaip seniai tai buvo. Dabar pinigus ji 
ima iš anksto. - Žurnalistas ištuštino stiklą ir pasižiū- 
rėjo į laikrodį. 

Sintija su storuliu, susikibę už rankų, išėjo iš alu- 
dės. 

— Gal bent grąžą ji atmeta, - pakomentavo Frostas. 


ANTRADIENIS (3) 


Martos Vendl namas stovėjo pačiame miško tankumy- 
ne ir buvo prieinamas tik pėsčiomis. Kad dėl to pra- 
randa vieną, kitą lankytoją, jai nerūpėjo. Tiesa, į Mar- 
tos valdą vedė ir provėžų išraižytas keliukas, bet jis 
buvo užtvertas iš spygliuotos vielos suraizgytais var- 
tais, apkarstytais sunkiomis grandinėmis su spyno- 
mis. Juos moteriškė atverdavo tik tada, kai jai prireik- 
davo išvažiuoti senu, aplamdytu „Morris Minor“. 

Frostas ir Barnardas paliko automobilį prie miško 
ir, panarinę galvas, vėjui stūgaujant tiesiai į ausis, nu- 
išjo išklydę, susyk iki kelių įsmukdavo į šaltą klampu- 
mą. Plumpino jie ilgai ir sunkiai, tylomis. Tik retkar- 
čiais Frostas prieš vėją sušukdavo: 

— Kad jį kur skradžiai, tą policijos viršininką! 

Ties tako išsišakojimu inspektorius palaukė atsili- 
kusio Klaivo, o šiam prisiartinus suriko: 

— Mums į kairę! Šita atšaka veda į Numirėlio daubą! 

— Į Numirėlio... ką?! - Barnardui irgi teko šaukti. 

— Į Numirėlio daubą! - Frostas nykščiu parodė į 
niūrią lomą, kurioje šmėkšojo iš pažiūros ligoti me- 
džiai, susikūprinę po sniego našta ant geibių šakų. — 
Dar mano vaikystės laikais ji taip vadinta, o koks 

tikrasis vardas, nežinau. Nė artyn prie jos neidavome. 
Vasarą ten apsčiai grybų ir didžiulių gyvačių. 

Jiedu nusigręžė nuo daubos, atstatė krūtines vėjui 
ir vėl nubrido taku. Kai šis staigiai pasuko į dešinę, jie 
išvydo senojo miško kotedžą. Klaivas, tikėjęsis pama- 
tyti ką nors panašaus į pinučiais ir šiaudiniu stogu pa- 
sipuošusią trobelę iš Volto Disnėjaus „Snieguolės ir 
septynių nykštukų“, nustebo: Martos Vendl būstas bu- 
vo suręstas daugiausia iš gofruotosios skardos, dabar 
jau surūdijusios. 

Frostas kumščiu pabeldė į pagrindines duris. Vidu- 
je kažkas sugirgždėjo, sutrepeno. Durys prasivėrė per 
menką plyšelį, pareigūnus įtariai nužvelgė pora tam- 
sių akių. 

— Laukiau jūsų. Užeikite, - įsileisdama pasakė šei- 
mininkė. 

Jos plaukai buvo juodutėliai, net žvilgėjo, akys irgi 
juodos, nosis - kumpa, o dėl atsikišusio smakro veidas 
iš profilio panėšėjo į pusmėnulį. Prieš kelis šimtmečius 
šiai moteriškei būtų tekę drauge su katinu ir šluota 
spirgėti ant laužo. 

Vos įžengus pro duris, vyrams į šnerves tvoskė 
dvokas. Frostas pauostė orą ir paklausė: 

— Panele Vendl, turite kačių, ar ne? 

Purvinų, nušašusių, beglobių kačių šiuose namuo- 
se buvo begalė. 

— Kiekvienas katinėlis čia laukiamas ir mylimas, — 
atsakė moteriškė, vesdamasi juos į svetainę, kur visuo- 
se tamsiuose pašaliuose žibėjo piktos, žalios akys. — 
Prašom sėsti. 

Ant kėdės parpiantį riebuilį katiną Frostas staigiu 
plaštakos judesiu nubloškė ant grindų ir skubiai atsi- 
sėdo, nelaukdamas, kol gyvuliukas susivoks netekęs 

sosto. Klaivui pasiūlyta kėdė buvo laisva, bet pagalvė- 
lė aiškiai bylojo dar ką tik ją buvus užimtą. Krimina- 
listas konsteblis nedrąsiai prisėdo ant paties kraštelio. 

— Panele Vendl, manau, dvasios jums pranešė, kad 
ateiname pasiteirauti apie dingusią mergaitę, - pasakė 
Frostas. 

Įmitėlis katinas tuo metu puolė į kontrataką. Stryk- 
telėjo inspektoriui ant kelių ir, tariamai tik norėdamas 
tvirčiau įsikibti, suleido nagus į šlaunį. Vos pastebimu 
rankos judesiu vėl nuskraidintas ant grindų, katinas 
niršiai supurkštė. 

- Inspektoriau, jūsų pareigūnai jau buvo atėję, ir aš 
jiems pasakiau, kad mergaitės nemačiau. 

— Panele Vendl, jūs pati gal ir nematėte, bet galbūt 
tos ypatingos jėgos, apie kurias mums taip maloniai 
nuolat rašote, pašnibždėtų, kur jos ieškoti? 

— Lig šiol mane vis išjuokdavote, tad kodėl dabar 
turėčiau jums padėti? — tvykstelėjusi akimis, atšovė 
moteriškė. 

Frostas atsistojo ir ėmė kamšytis šaliką. 

— Ko gero, būsiu be reikalo jus gynęs. Mūsų polici- 
jos viršininkas vis kartoja, esą jūs — apgavikė, ir man 
tenka, lyg kokiam pamišėliui, nertis iš kailio, kad su- 
teiktų jums šansą, bet jeigu negalite... 

— Sėskite, - pertraukė jį Marta Vendl. 

Katinas jau buvo spėjęs įsitaisyti ant kėdės, tad 
Frostas atsisėdo ant jo. Šaižiai sukniaukęs, riebuilis 
pats movė šalin. Šeimininkė žarsteklio smūgiu perskė- 
lė anglį židinyje. 

— Tai, ko prašote, pavojinga, - prašneko ji vėl. - Jei 
dvasios norės, jos man pasakys. Bet aiškindamiesi tai, 
ką jos nori nuslėpti, galite susilaukti... nemalonumų. 
Jie kristų ant jūsų galvos, bet aš pamėginsiu. 

Ji be įstangos kilstelėjo sunkų, ąžuolinį stalą ir at- 
nešusi pastatė tarp abiejų pareigūnų. Tada šiek tiek 
įtraukė senoviškos žibalinės lempos, vienintelio švie- 
sos šaltinio kambaryje, dagtį. Anglys židinyje griuvo 
ir liepsna, regis, priblėso. Aptemusią svetainę per- 
smelkė žvarba. Aplink poromis sužibo mažyčiai sma- 
ragdai, sušiušeno laižomi kailiukai. 

Panelė Vendl atsisėdo prie stalo, tarp Frosto ir Bar- 
nardo, suėmė ir vienam, ir kitam už plaštakos ir smar- 
kiai sugniaužė, įsikirto nagais į odą. 

Tamsoje kažkas sudūsavo, kimiai, ritmingai sual- 
savo, keistai sukūkčiojo. Kvėpavimas vis seklėjo ir 
greitėjo. Vėjas lauke pašėlo trankyti skardas, kažkas 
barškėdamas nugriuvo. Staiga stojo tyla... nei vėjo... 
nei kačių kniaukimo... nebebuvo girdėti net kvėpavi- 
mo. Balsas buvo ne moters, kurios nagai skausmingai 
drėskė odą pareigūnų delnuose. Atrodė, kalba... pats 
oras. 

— Šalta... kapas... sniegas... taip šalta... kaukolė... 
kaulai... šalta... šalta... šalta. 

Ką gi, gerbiamasis, pamanė Frostas, tyrimų rezul- 
tatus mes jums pranešime, kitas, prašom. 

Vėl pasigirdo alsavimas, šįsyk gilesnis, intensyves- 
nis, lyg per orgazmą. 

— Nežinomas kapas... sniegas... mirtis... mirtis... 

Balsas buvo toks antgamtiškas, kad Klaivui pašiur- 


po oda. 

— Kur tas kapas? - paklausė Frostas. 

— Miške... 

— Kur —- miške? - pastėręs sugebėjo pasitikslinti ins- 
pektorius. 


Alsavimas sulėtėjo, tapo seklesnis. 
— Kur — miške? - pakartojo Frostas. 

— Dauba... prie medžio... dauba... Numirėlio 
dauba. 

— Ar tave nužudė? - paklausė inspektorius. Pasigir- 
do skausmo aimana. Jis išplėšė ranką iš moteriškės 
gniaužto ir, sugriebęs jai už pečių, papurtė. - Atsaky- 
kite, ar tai - žmogžudystė! 

Klaivas suskubo jį nuraminti: 

— Sere, jeigu per staigiai pažadinsite iš transo, ji ga- 
li žūti. 

— Tokiu atveju atsiprašyčiau, — atkirto Frostas. — 
Įžiebk lempą. 

Čirkštelėjo degtukas, ir žibalinė lempa užsižiebė. 
Svetainė atgijo. Katės vėl Žiovavo, kasėsi ir laižėsi. Mo- 
teris sėdėjo tiesi, it pastirusi, žvilgsnis buvo tuščias. 

— Panele Vendl! - pašaukė inspektorius, vėl ją su- 
purtęs. 

Ji sumirksėjo ir nužvelgė jį apdujusi. 

— Kas jūs? Aa, policininkas. 

— Kas nužudė Treisę? - griežtai paklausė Frostas. 

— Ji - negyva? 

Moteris atsistojo ir kurekliu pamaišė žarijas Židi- 
nyje. Ugnis išsyk atkuto. 

— Pasakėte, kad ji palaidota Numirėlio dauboje. 

Panelė Vendl išspaudė kandžią šypsenėlę. 

— Ne, inspektoriau, aš nesakiau nieko. Jums pasakė 
dvasios. Buvau apimta transo. Kai nori ką nors praneš- 
ti, jos pasinaudoja mano kalbos padargais, 0 aš pati 
niekuo dėta. 

— Šit kaip? — atšovė Frostas. - Ką gi, savo sumau- 
toms dvasioms galite pasakyti štai ką: jeigu rasiu Trei- 
sę, užkastą ten, kur nurodė jūsų kalbos padargai, kitą 
kartą su jomis kalbėsitės cypėje, apkaltinta Žmogžu- 
dyste. Eime, sūnau. 

Jis apsisuko ant kulnų ir žengė durų link. Vienas 
katinų pamėgino nagais įsikirsti inspektoriui į koją. 
Marta Vendl net nekrustelėjo. Eidamas pro ją, Klaivas 
nuožmios neapykantos perkreiptame veide įžvelgė ir 
baimę, kraupią baimę. 

Lauke jiedu godžiai įkvėpė gryno oro —- tarytum 
netikėtai išgelbėti beužtrokštantys povandeninio laivo 
jūrininkai. Vėjas buvo kiek aprimęs, bet, jiems klam- 
pojant atgal, protarpiais iš pasalų ūžtelėdavo lediniais 
šuorais. 

— Tikiuosi, tos utėlėtos katės neužkrėtė kokia bjau- 
rastimi, - apsiuostydamas pasakė Frostas. - Sūnau, ar 
nuojauta tau ką nors sako? 

— Kartais. 

— O man - nuolat. Dabar šit sako, kad ta moteris — 
žudikė! 

— Sere, kokių turite įrodymų? 

— Sūnau, tau - įrodymų paranoja! O man reikia tik 
įtariamojo. Verčiau mesk iš galvos tą nesąmonę - „ne- 
kaltas, kol kaltė neįrodyta“. Surask įtariamąjį ar įtaria- 
mąją ir įrodyk, kad nusikalto. Išvengsi tuščių šnekų su 
daugybe visokių Žmonių. - Jie priėjo išsišakojimą, ir 
Frostas žibintuvėliu pašvietė Numirėlio daubos pu- 
sėn. — Na, štai ji. 

Spindulys slystelėjo niekieno nebristomis pusni- 
mis, iš kurių, lyg skęstančiųjų rankos, kyšojo žemų 
medžių šakos. 

— Sere, ketiname ten leistis? - paklausė Klaivas. 

— Tik veltui gaištume laiką. Juk kastuvų neturime. 

— Ko tad išvis čionai maknojome? - giliai įkvėpęs, 
suniurnėjo kriminalistas konsteblis. 

— Norėjau pajusti šitą vietovę. O dabar būk geras 
berniukas, patylėk. 

Atūžė vėjas, nukrėtė nuo šakų sniegą ir nutyko. 
Plykstelėjo ugnelė - Frostas užsirūkė. 

— Sūnau, mergaitės čia nėra. 

Klaivas pažvelgė į jį apstulbęs. 

— Sere, iš kur, po galais, žinote? 

— Nežinau - jaučiu. 

Barnardas pašaipiai suprunkštė. 

— Aa, vėl nuojauta? 

— Taip, vėl ta paika mano nuojauta. Aiškų, galime 
ir pakasinėti, kad Maletas ir dėdė policijos viršininkas 
liktų patenkinti, bet mergaitės čia nėra. 

Klaivas sugriebė inspektoriui už rankovės. 

— Sere, pašvieskite į aną krūmą kairėje... Matote? 

Ant šakos plazdeno kažkokia mažytė, vos pastebi- 
ma, balta skiautelė. Sniego ten buvo iki šlaunų, bet 
Klaivas nedvejodamas nubrido prie krūmo. Paėmė 
skiautę ir triumfuodamas grįžo. Frostas užmetė akį į 
jo laimikį - vaškinį ledinuko popierėlį. 

— Jį galėjo numesti ta mergaitė. - Kriminalistas 
konsteblis tryško entuziazmu, lyg šunelis, pirmą kartą 
parnešęs šeimininkui kamuoliuką. 

Frostas užvertė akis į dangų. 

— Saldainio popierėlis! Dvasios reabilituotos - mes 
radome saldainio popierėlį! - Jis išsiėmė iš kišenės su- 
glamžytą plastikinį paketą ir įdėjo į jį popieriuką. — 
Sūnau, jei nebūtum toks patenkintas savimi, išmes- 
čiau tą popiergalį, ir tiek, bet aš ir šiaip pernelyg daž- 
nai rodau tau blogą pavyzdį, tad verčiau atiduokime jį 
ekspertizei — tegul ištiria, kokio skonio buvo tas sal- 
dainis ir kiek jis kainavo. 

Kai jiedu grįžo į automobilį, čia, niekaip neprisi- 
šaukdamas inspektoriaus Frosto, plyšavo radijas. Ins- 
pektorius atsiduso ir išsidrėbė ant keleivio sėdynės. 

— Kai tave visi myli, vienatvės nesitikėk, - sumur- 
mėjo jis ir neskubriai, parodydamas radijui, kas čia 
šeimininkas, užsidegė cigaretę. Paskui paėmė mikro- 
foną ir pranešė, kur esąs. 

— Inspektoriau Frostai, sere, niekaip negalime su 
jumis susisiekti. Ar galėtumėte skubiai grįžti į nuova- 
dą? Poniai Aphil paskambino pagrobėjas. 


ANTRADIENIS (4) 


Magnetofono juostelė, lėtai vyniojama nuo vienos ritės 
ant kitos, pradėjo slinkti pro garso atkūrimo mecha- 
nizmo galvutę. Iš pradžių buvo girdėti tik šnypštimas, 
bet paskui... 

Telefonas spėjo subirbti vos porą kartų. 

— Dentonas 2346, - nekantriai išbėrė ponia Aphil. 

Kitame linijos gale pyptelėjo, subarškėjo į automatą 
krintanti moneta. 

— Aphil? - Vyriškas balsas buvo sunkiai apibūdina- 
mas, dar šiek tiek iškreiptas. 

— Taip. 

— Gavai mano laišką? 

— Taip... Prašau... Kur ji? 

— Viskam savas laikas. Pinigus turi? 

— Taip. Kaip liepėte. 

- Ir niekam nesakei? 

— Niekam. 

— Gerai. Būtų gaila, jei tektų tesėti pažadą. Dabar 
atidžiai paklausyk... 

Ponia Aphil jį pertraukė: 

— Pasakykite bent ką nors apie Treisę. Kaip ji? 

— Viskas gerai - kaip tokiomis... Vis verkia, o kaip 
kitaip? Truputį peršalo ir vis prašo mamos, bet šiaip... 

— Prašau, - moteris jau vos šnibždėjo, - ką norite, 
kad padaryčiau? 

— Noriu... 

Klankt - ir pasigirdo pypsėjimas. Frostas krestelėjo 
galvą. Kriminalistas seržantas Martinas mostu para- 
gino klausytis toliau. 

— Alio... alio... — kone isteriškai kartojo ponia Ap- 
hil, kratydama aparatą. - Alio... 

Ragelyje negailestingai pypsėjo, kol galų gale mo- 
teris jį padėjo, ir pareigūnai vėl išgirdo tuščios juostos 
šnypštimą. 

- Štai tiek, - nuspaudęs klavišą, pratarė Martinas. 

Frostas nusivyniojo šaliką ir užkabino ant radiato- 
riaus džiūti. 

— Kas ten galėjo nutikti? Kažkas jį nutraukė? 

— Nemanau. Džekai, atidžiai pasiklausyk įrašo pa- 
baigos. 

Martinas iki galo padidino garsą ir per kelis colius 
atsuko juostą. Ši sužviegė, suriaumojo iškraipyti bal- 
sai. Seržantas vėl paleido įrašą. 

— Prašau, ką norite, kad padaryčiau? 

— Noriu... 

Klankt... Pypsėjimas. 

— Dar kartą, - paprašė Frostas. 

Kelias sekundes trunkančios įrašo pabaigos jie 
klausėsi daugybę sykių. „Noriu...“ - klankt. „Noriu...“ 
— klankt. „Noriu...“ 

Pagaliau foniniame triukšme pavyko išskirti vos 
girdimą policijos automobilio sireną. 

— Jam kalbant telefonu, pro būdelę pravažiavo kaž- 
kuris mūsų patrulių, - pypkės koteliu kasydamasis 
pakaušį, pasakė Martinas. — Turbūt jis pamanė, kad li- 
pame ant kulnų, ir metė ragelį. 

— Kad juos kur plynios, tuos policininkus! — su- 
niurzgė Frostas, susiėmęs už galvos. —- Kai reikia, jų 
neprisišauksi; kai nereikia, jie laksto, kaukindami si- 
reną ir baidydami įtariamuosius. 

Staiga visi pasitempė, Frostui prieš akis sutvisko 
nusvidintos sagos. 

— Sveiki, inspektoriau, - pasisveikino jis. 

- Įrašą girdėjote? — paklausė Maletas. 

— Taip, sere. 

— Kokių veiksmų ketiname imtis? 

— Nežinau, po šimts plynių! - pasitaršęs plaukus, 
atsakė Frostas. - Ar technikai išsiaiškino, iš kur skam- 
binta? 

— Džekai... ee... inspektoriau, kaip tik ruošiausi sa- 
kyti, — atsiliepė Martinas. - Išsiaiškino. Skambinta iš 
būdelės sankryžoje, kur Avilių gatvė išeina į rytinį 
greitkelį. Operatyvinis nusiuntė arčiausiai buvusį pa- 
trulį, „Čarlį Alfą-du“, patikrinti. 

— Turbūt tie tikrintojai — liurbiai! - patys pagrobėją 
ir nubaidė, - subambėjo Frostas. 

— Inspektoriau, vyrai patruliavo, - šaltai paaiškino 
Maletas, kaip visada pasiryžęs apginti gerą Viešosios 
tvarkos poskyrio pareigūnų vardą, - vadinasi, buvo 
ten, kur privalėjo. 

- Inspektoriau, šventą teisybę sakote - be tų vyru- 
kų žemė apsiverstų, - mandagiai sumurmėjo Frostas. 

Maletas neabejojo, kad jis sarkastiškai šaiposi, bet 
deramai, turint galvoje, kad jie ne vieni, atkirsti nespė- 
jo: sučirpė vidaus ryšio telefonas. „Čarlis Alfa-du“ ra- 
portavo Operatyviojo valdymo centrui. Frosto para- 
gintas Klaivas įjungė garsiakalbį. 

— Operatyvini, čia „Čarlis Alfa-du“. Mes prie te- 
lefono būdelės Avilių gatvės ir rytinio greitkelio 

sankryžoje. Dairėmės uoliai, bet jokio įtartino asmens 
nepastebėjome. 

Frostas kitu telefonu paskambino į Operatyvinį ir 
paklausė, ar patruliui būtų iš kur slapčia stebėti būde- 
lę. Klausimas buvo tuojau pat perduotas ir iš garsia- 
kalbio nuskambėjo atsakymas. 

— Taip, šiek tiek atokiau prie kelio auga keli me- 
džiai. Galėtume pastatyti automobilį už jų. Nuo telefo- 
no būdelės tolokai, bet niekas jos neužstotų. 

— Gerai, tegul laukia ten, kol pagrobėjas sugrįš, — 
perdavė įsakymą inspektorius. 

— Eeeiiina šviiilpt! - nugriaudėjo iš garsiakalbio, ir 
operatyvininkai pasiskubino išjungti ryšį. 

Frostas atplėšė jau antrą tą dieną pakelį ir pavaiši- 
no visus cigaretėmis. 

— Kol nepaskambins, nieko ypatingo vis tiek nenu- 
veiksime, - pasakė. 

— Kad jis eitų skambinti į tą pačią būdelę, verčiau 
nesitikėkime, — paniuręs atsiliepė Martinas. 

Inspektorius nevalingai prilietė skruostą ir ratilais 
išpūtė dūmus. 

— Džordžai, tu nusiteikęs taip pesimistiškai vien to- 
dėl, kad paieškai vadovauju aš? Be reikalo. Nepamiršk 
vandalizmo protrūkio — per kelias pastarąsias dienas 
sudaužyta šešiolika būdelių. Vadinasi, tam pašlemė- 
kui bus ne taip lengva susirasti kitą veikiantį telefoną. 
Jeigu „Čarlis Alfa“ vėl nesumanys mėlynu švyturiuku 
pašviesti pagrobėjui kelio, gal jį ir pričiupsime. - Stai- 
ga Frostas prisiminė Maletą. - Atleiskite, inspektoriau, 
visai jus ignoruoju. 

— Nieko tokio, - atsakė vyriausiasis, parodęs tobu- 
lus dantis. —- Tik šit turėsiu skambinti policijos virši- 
ninkui, tad būtų gerai žinoti, kaip sekėsi pas tą mote- 
riškę, pas Vendl. 

— O, buvo įdomu. Sudalyvavome spiritizmo seanse. 
Pasak jos informatorių, mergaitė užkasta Numirėlio 
dauboje. 

— Numirėlio dauboje? Tikiuosi, patikrinote? - Ma- 
letą akimoju apėmė įkarštis. 
sa dauba užsnigta. 

— Organizuokite kasėjus, - jau išeidamas, paliepė 
vyriausiasis inspektorius. - O aš tuojau pat skambinu 
policijos viršininkui. 

— Organizuokite sumautus kasėjus! — prapliupo 
Frostas, kai tik Maletas uždarė duris. - Tarsi daugiau 
neturėtume ko veikti. Ponai, rengiu kasėjų vakarėlį — 
nieko ypatingo, ateis keli draugai, ir tiek, tad maloniai 
kviečiu. Aprangos kodas - guminiai batai ir kastuvai. 

— Gal man imtis? - paklausė Martinas. 

— Ne, Džordžai, susitvarkysiu ir pats. - Inspekto- 
rius nusikabino nuo radiatoriaus garuojantį šaliką. — 
Sausutėlis! - Atsigręžęs į Klaivą, pasakė: - Sūnau, tau 
— svarbi užduotis. Šauk valgyklon, atneši į kabinetą 
arbatos. Aš šnektelėsiu su nuovados seržantu ir atei- 
siu. 

Sulig tais žodžiais Frostas išėjo. 

— Įdomu, kiek dar laiko tversite čia šitą Žioplį, — tėš- 
kė Klaivas. 

Kelias akimirkas kambaryje tvyrojo mirtina tyla. 

— Ką, konstebli, pasakei? - lediniu balsu paklausė 
kriminalistas seržantas. 

— Londono policijoje toks mulkis neišdirbtų nė pen- 
kių minučių. 

— Dabar suprantu, už ką gavai į nosį. Varyk nupirk- 
ti inspektoriui arbatos, ir patarčiau daugiau neverkš- 
lenti. 

Sniegui kasti nuovados seržantas galėjo skirti vos 
du Žmones. Vis dėlto, sužinojęs, kaip nekantriai Male- 
tas ir policijos viršininkas laukia rezultato, vargais ne- 
galais surado dar du pareigūnus ir pasiuntė visus ke- 
turis „savanorius“ į sandėlį apsirūpinti šilta apranga 
ir kastuvais. 

Frostas grįžo į kabinetą, tikėdamasis, kad kas nors 
bus jo pagailėjęs ir išsinešęs bent dalį dokumentų. De- 
ja, buvo atsitikę priešingai — ant stalo, prispausta arba- 
tos puoduku, kūpsojo nauja jų krūva. Jis paėmė arbatą 
bei du asmeninius laiškus su vietiniais pašto ženklais 
ir prisiglaudė prie karšto radiatoriaus. Permirkusios 
kelnės išsyk užgaravo. Inspektorius pakėlė puodelį prie 
lūpų ir net krūptelėjo. Arbata buvo šaltut šaltutėlė. 

Negrabiai pravėręs duris ir pirm savęs atkišęs du 
puodelius su garuojančia arbata, į kabinetą prasi- 
spraudė Barnardas. Duris jis uždarė koja. 

— Sere, atsiprašau, kad taip užtrukau. Teko palauk- 
ti, kol aptarnaus kasėjus. 

— Maniau, jau buvai parėjęs, - atsakė Frostas ir, nie- 
ko nelaukdamas, paėmė puodelį karštos arbatos. Pir- 
miausia jis išmaišė ant dugno slūgsantį cukrų. Ir stai- 
ga sumojo, ką reiškia tas paslaptingas užrašas ant vo- 
ko — „Patikrinti tetulę — arbata“. Na taip, Žinoma, 
reikėjo patikrinti, ar Farnemas, nuolatinis ponios Ap- 
hil klientas, po sunkaus triūso tikrai lankėsi pas savo 
garbaus amžiaus tetą maloniai atsipalaiduoti. Užduo- 
tis tučtuojau teko Klaivui. 

— Imk, sūnau, automobilį, aš važiuosiu furgonu, su 
duobkasiais. Kai pasišnekėsi su mieląja senute, ati- 
dumk į Numirėlio daubą, smagiai pakasinėsime. Nors, 
manau, turėsime prasirausti iki Australijos, kad ką 
nors rastume. 

Frostas nenumanė, kad pastaruosius žodžius jam 
dar teks prisiminti. Kai inspektorius klysdavo, klysda- 
vo skaudžiai. 

Klaivas jau ėjo pro duris, kai Frostui dingtelėjo 
mintis. 

— Tetulė - sena ir tikriausiai nervinga, todėl bus ge- 
riau, jei nusiveši kurią nors konsteblę. Pasiimk tą pa- 
čią... 

— Heizelę?! - mažne šūktelėjo pradžiugęs Barnar- 
das. 

— Nejaugi ir man pasitaikė nuveikti ką nors gero? 
Rūgštele, sūnau, žiūrėk, kad niekas nepastebėtų tavęs 
grynas malonumas. 

Kai Klaivas išėjo, Frostas atplėšė abu vokus. Jau žŽi- 
nojo tik atidėliojąs tai, ką vis tiek reikės padaryti. 
Abiejuose buvo kalėdiniai sveikinimai. Jis numetė at- 
virukus ant stalo ir prisivertė ištraukti dešinįjį viršuti- 
nį stalčių. Negera nuojauta pasitvirtino, ir inspektoriui 
suspaudė širdį. 

Į duris kažkas trumpai pasibeldė, ir jos atsivėrė 
Frostui nė nespėjus prasižioti. 

— Sere, užėjau paimti tuščių puodelių, —- pasakė 
konsteblis Keitas Stringeris. 

Inspektorius mostu pakvietė jį prieiti prie lango. 

— Sere, neišgėrėte arbatos, - droviai papriekaištavo 
jaunuolis. 

— Nerūstauk, sūnau, kai grįžau, ji jau buvo atau- 
šusi. Luktelėk. Padėk tuos puodukus... Uždaryk du- 
ris. - Frostas kalbėjo lėtai, atrodė nusikamavęs. 

Konsteblis suglumo, bet pakluso. Inspektorius pa- 
rodė į kėdę ir atkišo pakelį cigarečių. 

— Sėsk. 

— Sere, aš nerūkau. 

Inspektorius kažką suniurnėjo ir užsirūkęs pasiti- 
krino: 

— Juk tu - Keitas, ar ne? Keitas Stringeris? 

— Taip, sere. 

— Hmm... - Frostas pasitrynė smakrą ir tvarkingai 
sudėjo į krūvą kažkokius dokumentus. Lauke uždaro- 
mos trinktelėjo automobilio durelės. Inspektorius atsi- 
duso ir liūdnai palingavo galvą. - Sakyk, sūnau, kiek 
iš viso nugvelbei. Bus, ko gero, keli svarai? 

Stringeris, išpūtęs akis, įsistebeilijo Frostui į vei- 
pokštas, ne kitaip. Inspektorius žvilgsnį nesunkiai at- 
rėmė. Tada Stringeris - įraudęs, lūpos sučiauptos - pa- 
šoko ant kojų. Frostas tvojo kumščiu į stalviršį. 

— Sėsk! 

Jaunasis konsteblis, kone dusdamas iš pasipiktini- 
mo, klestelėjo atgal. Inspektorius užgesino cigaretę ir 
įsidėjo nuorūką į pakelį. 

— "Tu, sūnau, tikriausiai laikai mane niekam tikusiu 
kriošena. Gal tu ir teisus. Bet būčiau iš tikro paskuti- 
nis avigalvis, jeigu neįveikčiau paprasčiausios užduo- 
ties - nesugebėčiau perprasti, kas kniaukia pinigus iš 
mano stalčiaus... Tie pinigai dingsta kaskart, kai tu 
atneši arbatą... 

— Sere, neketinu ilgiau klausytis užgauliojimų, - 
sužaibavęs akimis, pratrūko konsteblis. - Nedelsda- 
mas pranešiu Policijos federacijos atstovui, taigi jei no- 
rėsite dar ką nors man pasakyti... 

Inspektorius sugriebė Stringeriui už rankos, plėšte 
atplėšė ją nuo durų rankenos, tada suėmė už kitelio ir 
nubloškė ant kėdės. Žiūrėjo Frostas priekaištingai, bet 
kalbėjo ramiai: 

— Sūnau, jei nori, pats paskambinsiu skyriaus virši- 
ninkui ir paprašysiu tave apieškoti. Matai... pinigus 
aš pažymiu... 

Stringeris krūptelėjo, išblyško, lyg kas būtų aki- 
mirksniu išsiurbęs kraują, ir susigūžė. Pasipūtimo ne- 
liko nė ženklo. 

Staiga atsidarė durys ir galvą į vidų kyštelėjo nuo- 
vados seržantas. 

— Džekai, vyrai pasiruošę... — pratarė jis, bet išsyk 
pajuto kabinete tvyrančią įtampą ir klausiamai nu- 
žvelgė iš pradžių perbalusį konsteblį, paskui — pasi- 
tempusį Frostą. Randas šio skruoste trūkčiojo. 

— Seržante, ačiū, - padėkojo inspektorius. 

Sumojęs esąs pašalinis, seržantas mandagiai užda- 
rė duris. 

Frostas užsidegė tą pačią nuorūką ir, atsisėdęs ant 
stalviršio krašto, pro nosį išpūtė dūmus. 

— Juk tu, sūnau, pasisavinai ne tik mano pinigus. 
Ką pasakysi apie valkatą, kurį radome sušalusį medi- 
nėje pašiūrėje, ne ką didesnėje už karstą? Už tą svarą, 
kurį iš senuko nugvelbei, jis būtų susiradęs nakvynę 
ir likęs gyvas. 

Konsteblis užsidengė veidą delnais. Frosto veide 
šmėstelėjo gailestis. 

— Vis dėlto, jeigu tai tave paguos, - vėl prakalbo 
jis, - sunku įsivaizduoti, kad senolis Semas svarą būtų 
išleidęs tokiems niekams kaip valgis ir guolis... Vei- 
kiausiai būtų prisipirkęs pigaus vyno ir, prieš pat su- 
šaldamas, spėjęs negyvai nusigerti. Tad jo mirtis tavo 
sąžinės tegul neslegia... deja, seniokas mirė, žinoda- 
mas, kad jį apvogė faras, o kai buvo atėjęs skųstis, mes 
jį dar užsipuolėme ir išgrūdome gatvėn. Tikiuosi, dėl 
to jautiesi taip pat šleikščiai kaip ir aš. 

Stringeris pakėlė akis ir paklausė: 

— Sere, ką ketinate daryti? 

Inspektorius užspaudė nuorūką ir nuspriegė į 
šiukšlinę. 

— O tai jau priklauso nuo tavęs, sūnau. Verčiau pa- 
pasakok, kas ir kaip. 

Ant Frosto stalo sukiauksėjo telefonas. Inspekto- 
rius pakėlė ragelį, pratarė: - Užsiėmęs, - ir vėl padėjo. 
Jaunuolis, nepajėgdamas ištarti žodžio, drebančiomis 
lūpomis spoksojo į grindis. 

— Padėsiu, - pasisiūlė Frostas. — Vairuotojas aš pras- 
tas. Kai vairuoju, žiopsau balažin kur, tik ne į kelią. 
Prisižiūriu visokių nereikšmingų dalykų, kuriuos de- 
duosi į galvą, ir anksčiau ar vėliau jie man praverčia. 
Taigi. Ne kartą mačiau tave, išeinantį iš Semio Džei- 
kobso lažybinės. Žinoma, lažintis niekas nedraudžia, 
ypač jei žinai, kada liautis, ir jeigu darai tai darbo va- 
landomis. Bet aš mačiau tave, iš lažybinės išeinantį ta- 
da, kai ji nedirbo. 

— Aš skolingas jam beveik keturis šimtus svarų, — 
nepakeldamas akių, sumurmėjo Stringeris. 

Frostas tyliai švilptelėjo. 

— Keturis šimtus svarų?! Po šimts, kada gi išsimo- 
kėsi, rankiodamas pensus iš mano stalčiaus ir kartą, 
kitą nudžiaudamas kokį svarą iš girto benamio? 

— Moku jam, sere, po dvidešimt svarų per savaitę. 
Atiduodu pinigus, iš motinos gautus pragyventi, ir 
dalį automobilio išperkamosios nuomos mokesčio. Pa- 
čiam lieka vos porą svarų. 

— Šit kaip? Vadinasi, vienas, kitas iš šalies tau būna 
kaip Dievo dovana. Reikėjo pasisakyti man. Įkalčių 
Semiui Džeikobsui prigriebti rasčiau užtektinai. Bet 
čia dar ne visos bėdos, ar ne? 

— Ne. - Stringeris vis dar nedrįso pakelti akių. — 
Džeikobsas sako, kad to savaitės mokesčio nepakanka. 
Grasina pasiskųsti skyriaus viršininkui, jei nemokėsiu 
daugiau. Bet aš neturiu pinigų. | 

Frostas prunkštelėjo. 

— Spėju, Semis siūlo išeitį? 

— Siūlo, sere. Jam reikia informacijos. Mainais žada 
nubraukti man skolą. 

Inspektorius atsistojo ir pasitrynė stalviršio kampo 
nuspaustą užpakalį. 

— Kas jį domina? 

— Tasai Džeikobsas norėjo žinoti, kada pėsčiasis pa- 
trulis iš įprastos trasos persikels prie Beningtono. 
Kaip žinote, prie banko jis pradės patruliuoti šiąnakt. 

- Ir tu Džeikobsui pasakei? 

— Taip, sere. 

Frostas patenkintas suplojo delnais ir tuojau pat 
surinko kriminalisto seržanto Henlono numerį. 

— Sveikas, Arturai, Džekas Frostas trukdo. Ne- 
kokios naujienos. Tau teks apsieiti be naktinių links- 
mybių lovoje. Turiu rimtos informacijos. Tas Bening- 
tono banko durų gadinimas - tik priedanga, kurios 
reikia, kad pasiųstume patrulį kitu maršrutu ir jis 
netrukdytų dirbti juodų darbelių. Smulkmenų neži- 
nau, todėl žaisti turėsime apdairiai. Apsimesime, kad 
nieko nežinome. Konsteblis, kaip numatyta, stebės 
banką, o tu su pora smarkesnių vyrukų apsikasite ra- 
jone, kur patrulis įprastai eina tarp antros ir trečios 
ryto... Arturai, jei žinočiau konkretų adresą, pasaky- 
čiau. Net aš nesu toks bukas... Ne, kol ieškome mer- 
gaitės, daugiau Žmonių skirti neįmanoma. Laikysime 
špygas kišenėse ir stengsimės neapsižioplinti. Dar pa- 
skambinsiu. 

Prieš padėdamas ragelį, Frostas, suėmęs už laido, jį 
pasiūbavo. Stringeris sėdėjo tiesus, išrodė atkutęs. 

— Tad kaip bus, sere? 

Inspektorius gūžtelėjo pečiais. 

— Viskas priklauso nuo tavęs paties. Man ir šiaip 
rūpesčių per akis - dingusios mergaitės, išpirkų rei- 
kalavimai, kalbančios dvasios. Pasakysiu tik tiek. El- 
geisi ne itin išmintingai, jeigu tave net aš, senas Žio- 
plys, sugebėjau demaskuoti. Jei nori išvengti bėdų, ne- 
sivelk į situacijas, kur tokie šmikiai kaip Semis 
Džeikobsas galėtų tave šantažuoti. Tad kaip, ar norė- 
tum likti policijoje? 

— Taip, sere. 

— Tuomet keliauk sau ir elkis, kaip pridera. Vario- 
kus, kuriuos iš manęs nudžiovei, gali pamažiukais 
grąžinti. Mano stalčius - visada atviras įnašams. 

Vėl sukiauksėjo telefonas. Skambino nuovados ser- 
žantas. 

- Frostas. Dėkui, jau einu. Ką? O, asmeniniai reika- 
liukai, niekam daugiau nebūtina Žinoti. Pasakysiu 
jam. — Padėjęs ragelį, inspektorius pažvelgė jaunuoliui 
į akis ir pasakė: - Jau eik, sūnau. Nuovados seržantas 
turi tau darbo. 

— Eisiu, sere... ačiū jums... 

Bet Frostas nebeišgirdo - jau kaukšėjo koridoriumi. 
Stringeris virpančiais pirštais suėmė puodelius. Atro- 
dė, dar kiek, ir pravirks. Į konsteblį priekaištingai dėb- 
sojo ištrauktas stalčius. 


Furgonui trinksint snieguotomis provėžomis, du 
gale sėdį policininkai su kastuvais be paliovos slysčio- 
jo nuo sėdynių, trankėsi vienas į kitą ir keiksnojo. 
Tarp vairuotojo ir jauno, ūsuoto konsteblio įsispraudęs 

Frostas sulig kiekvienu krestelėjimu net nespėdavo 
prasižioti. 

— Sustok antai prie tų medžių, - paprašė jis vairuo- 
tojo. — Toliau klamposime pėstute. Kas nutiko, sūnau, 
kelio liga? - paklausė pamėlusio konsteblio. 

Jaunuolis papurtė galvą. 

— Ne, sere, tik nekaip pasijuntu, pagalvojęs, kad 
teks atkasti lavoną. 

Inspektorius pašaipiai nuprunkštė. 

— Kas čia tokio? Juk ne vasara - Žiema. Rūpužėle, 
atmenu savo pirmąjį lavoną. Visas buvo suiręs, pas- 
mirdęs... Pusė veido nuėsta žiurkių. O šutra tada lai- 
kėsi siaubinga. Už puikų, šviežią, žieminį lavoną neži- 
nia ką būčiau atidavęs. Neišmanai, sūnau, kaip tau pa- 
sisekė. 

Klimpdami iki juosmens, jie nuklampojo į Numirė- 
lio daubą. Už tai, kad nesusiprato pasiimti „Wellingto- 
nų“, priešingai nei kiti kasėjai, kurie, tinkamai apsiavę 
ir apsirengę, narsiai atpūškavo iš paskos, Frostas plū- 
do save paskutiniais žodžiais. 

— Ką gi, pirmiausia nukasime sniegą. 

Kasti purų, besvorį tarsi cukraus vata sniegą, by- 
rantį nuo kastuvų, buvo varginantis darbas, bet galų 
gale jie išvalė nemažą sklypą. 

— Sere, kas toliau? — paklausė vairuotojas. Jis sun- 
kiai alsuodamas rėmėsi į kastuvą. 

— Į mane taip nežiūrėk, sūnau, - atsakė Frostas. — 
Man irgi atrodo, kad tik gaištame laiką, bet argi turė- 
jau skyriaus viršininką į akis vadinti sapalium? Kalė- 
dinį sveikinimą tiek ir tematyčiau. Kaip žemė? 

Vairuotojas bedė kastuvu į gruodą. Metalas, atsi- 
trenkęs į pašalą, aidžiai skimbtelėjo. Vyrų laukė triū- 
sas iki devinto prakaito. 

Frostas užsitraukė šaliką ant veido, beveik iki pat 
akių. 

— Vyručiai, pabadykite paviršių. Jei čia neseniai 
kasta, turėtų būti ženklu. 

Kasėjai kibo į darbą. Frostas stebėjo juos rūkyda- 
mas, cigaretę kyščiodamas tarp šaliko vyturų. Iš šal- 
čio jam gėlė kojas. 

— Inspektoriau! - staiga sušuko kažkuris. 

Žibintuvėlio spindulys krito ant sujudintos birios 
žemės, sumišusios su pūvančiais lapais. Sklypelis bu- 
vo kokių aštuoniolikos kvadratinių colių ploto. Vyrai 
susispietė aplink pasižiūrėti. 

— Nagi, kaskite, - paragino Frostas, rankas susibru- 
kęs giliai į kišenes. - Nuo žiūrėjimo ji nepagilės. Kas- 
kite! 

— Kaip kapui mažoka, - pratarė ūsuotasis konste- 
blis. 

— Gal ir mažoka, - atsiliepė Frostas, - bet nieko ge- 
resnio kol kas neturime. 

Duobutę aptikęs pareigūnas atsargiai kasė ir metė 
šalin pabiras žemes, žibintuvėlio spindulys neatstojo 
nuo jo, lyg nuo aktoriaus scenoje. 

— Greičiausiai iškylautojų užkastos šiukšlės, šit ir 
po visos sėkmės. Jeigu taip ir bus, mano dalį galite 
pasiimti. — Frosto susidomėjimas jau buvo išblėsęs. 
Žvarba smelkėsi pro šaliką ir kandžiojo randą. Pa- 
mažu įsismarkaujantis vėjas tylutėliai raudojo ir braš- 
kino šakas. 

— Kažką kliudžiau! - šūktelėjo kasėjas. - Sere! 

Inspektorius pripuolė. Cigaretė iškrito jam iš bur- 
nos. Žibintuvėlis švietė tiesiai į gelzganą, žemėtą radi- 
nį. Abejonių niekam nekilo - iš žemės makabriškai ky- 
šojo Žmogaus rankos kaulai. 

Nejaukią tylą pirmas pertraukė Frostas: 

— Tik šito, po šimts plynių, mums ir stigo! 

Vairuotojas parklupo ant kelių ir apžiūrėjo ranką iš 
arčiau. 

— Sere, Žmogaus. 

— Aišku, sumauto Žmogaus. Bet kam kitam būtų 
pasisekę rasti negyvą arklį ar karvę, o man, po velnių, 
būtinai turi pasipainioti Žmogaus palaikai. 

Giliau kasti žemė buvo per kieta, tad vienas kons- 
teblių nuskubėjo paimti iš furgono kirtiklių ir pranešti 
paieškos dispečerinei, kad dvasių suteikta informacija 
pasitvirtino tik iš dalies, Treisė Aphil vis dar nerasta. 

Tolumoje pasigirdo automobilio ūžesys, paskui — 
artėjantys balsai. Netrukus atklampojo Klaivas Bar- 
nardas ir konsteblė Heizelė Peidž. 

— Sveiki, sere. Ar ką nors radote? - pasiteiravo Klai- 
vas. 

— Ranką, - atsakė Frostas. - Kodėl klausi? Vieną 
pametei? 

Kasėjai atsitraukė, kad naujai atėjusieji galėtų ap- 
žiūrėti radinį. 

— Na, jeigu jau pasigrožėjote, - tarė inspektorius, — 
gal galėčiau paklausti: ką įdomaus papasakojo tetulė? 

Kad atrodytų įspūdingiau, Klaivas prieš atsakyda- 
mas patylėjo. 

— Farnemas pas ją nesilankė mažiausiai tris savai- 
tes, nebuvo ir sekmadienį. 

Frostas užsirūkė ir pasakė: 

— Vos jį išvydęs perpratau - melagis. Gašlūnais pa- 
sitikėti negalima - žinoma, išskyrus čia esančius. 

— Sere, gal man atvežti jį į nuovadą? 

Inspektorius, kiek pagalvojęs, papurtė galvą. 

— Iki rytojaus dar tegul pasikamuoja. Dabar mane 
labiau domina motutė Vendl. Iš kur ji galėjo Žinoti, 
kad čia kažkas užkastas? 

— Naji aiškiaregė, sere. 

— Jei čia nebūtų damų, pasakyčiau: „šūdo aiškiare- 
gė“, - atkirto Frostas. - Netikiu nei dvasiomis, nei Ka- 
lėdų Seneliu. Ji žinojo, kad čia pakastas žmogus, ir aš 
išsiaiškinsiu - iš kur. 

Pasigirdo šlumštelėjimas ir keiksmai - glėbį kirtik- 
lių parnešantis policininkas paslydęs išgriuvo. Atšlu- 
bavęs jis išdalijo įrankius ir pasakė inspektoriui, kad 
dispečerinė atsiunčia gydytoją ir greitąją pagalbą. 

— Gydytoją? — Frostui mažne vėl iškrito cigaretė. — 
Ak taip, žinoma, juk įvertinti mirties fakto mes nesu- 
gebame. Pamatę griaučius, mes, pusgalviai, nesumoja- 
me, kad jie - negyvi. Nagi, vyručiai, atkaskite to nelai- 
mėlio krūtinę, kitaip daktaras neturės kur pridėti 
stetoskopo. 

Suakmenėjusią žemę buvo sunku įveikti netgi kir- 
tikliais, be to, darbuotis teko labai atsargiai —- užkliu- 
džius kaulus, galėjo pasikeisti jų padėtis. 

— Kaip manote, sere, kas buvo šitas žmogus? - pa- 
klausė Heizelė. 

— Gal koks senas benamis, prieš daugelį metų 
atšliaužęs čionai numirti. Niekas jo nepasigedo, 
bet mums vis tiek teks padirbėti ir išsiaiškinti jo ta- 
patybę. 

Mergina įtraukė galvą giliau į milinės apykaklę ir 
pasakė: 

— Nelengva bus nustatyti mirties priežastį. 

— Tu teisi, mieloji, - linktelėjęs atsakė Frostas. - Mū- 
sų daktarui labiau patinka, kai ant kaulų būna dau- 
giau mėsos nei šiuo atveju. Beje, ar esu pasakojęs, kaip 

mums teko iš namų išnešti vienos storulės lavoną? 
Ji pasimirė vonioje - buvo visiškai nuoga ir... 

Klaivas pasiskubino įsiterpti, nelaukdamas, kol 
inspektorius, užmiršęs, kad čia yra damų, įsismagins, 
pasakodamas eilinį abejotiną nutikimą. 

— Sere, jeigu tas Žmogus mirė natūraliai, kas tada jį 
užkasė? 

Frostas pajuto ant skruosto drėgną bučinį. Vėl sny- 
guriavo. Jis paprašė Heizelės grįžti į furgoną, susisiekti 
su Operatyviojo valdymo centru ir paprašyti, kad at- 
siųstų tą pačią palapinę, kuri rytą buvo pastatyta prie 
ežero. Čia inspektorius prisiminė Barnardo klausimą. 

— Kas jį užkasė? Ogi niekas - lapai ir juodžemis pa- 
mažu užklojo, ir tiek. Šitos miško dalies žmonės pri- 
vengia. Nekokia reputacija, kaip tualetų Aukštojoje 
gatvėje. 

— Bet kas nors juk turėjo jį užeiti, - neatlyžo Klai- 
vas. - Turiu omeny... lavoną. 

— Mes čia ne tokie smalsūs kaip jūs, londoniečiai. 
Be to, neužmiršk tokios smulkmenos, greičiausiai jis 
kelias dienas švinko taip, kad nosį laužė. Toks dvokas 
turėjo atbaidyti net tuos, kas nebijojo gyvačių. Žmonės 
turbūt manė, kad smirdi koks padvėsęs žvėris, ir lai- 
kėsi atokiau. 

Kirtikliu sutrupinęs žemę, konsteblis atsargiai nu- 
braukė grumstus ir pasišaukė Frostą: 

— Sere, ką pasakysite apie šitai? 

Inspektorius nepasakė nieko. Riešą duobėje juosė 
metalinė apyrankė su pritvirtinta grandine. Šios galą 
slėpė suakmenėjusi Žemė - visos pastangos jį ištraukti 
buvo bergždžios. 

Tuo staigmenos nesibaigė. Dilbio kaulus šiaip ne 
taip dar pavyko atkasti, bet tada paaiškėjo, kad rankos 
tiek ir tėra. 

Taigi jie rado ne visus griaučius. Tik ranką, tiks- 
liau, jos dalį. Ir metalinę apyrankę su grandine. 

Frostas spėjo, kad likusias kūno dalis galėjo ištąsy- 
ti žvėrys, tad paskirstė kasėjus ieškoti griaučių dides- 
niame plote. Šį sparčiai klojo stambūs, purūs sniego 
kąsniai. Tolumoje sutrinksėjo automobilio durelės, ir 
visi jau tikėjosi, kad atvažiavo žadėtoji palapinė, bet 
taku, pasišviesdamas žibintuvėliu, atbrido daktaras 
Makenzis, kresnas policijos gydytojas. 

— Kas čia vyresnysis? Aa, inspektorius Frostas. Tu- 
rėjau susiprasti. Kas kitas ras lavoną kokioje nors Die- 
vo užmirštoje skylėje ir dar per pūgą? - Jis nubraukė 
oriai palingavęs galvą, pridūrė: - Deja, per vėlai mane 
iškvietėte... Kad taip keliomis minutėmis anksčiau, 
gal dar būčiau jį išgelbėjęs. 

— Mėginau daryti dirbtinį kvėpavimą, - šaltai atsa- 
kė Frostas, - bet jis griebė man už nosies. Na, daktare, 
mirties laikas?.. 

Makenzis nusišluostė nuo nosies snaigę. 

— Džekai, pats matai... nelaimėlis mirė prieš de- 
šimt, dvidešimt metų. Gal dar seniau. Be patologo čia 
neapsieisi. 

Frostas suėmė daktarui už alkūnės ir pasivedė jį į 
šalį. 

— Klausyk, nejaugi tikrai būtinas patologas? Ar ne- 
galėtum paprasčiausiai užrašyti, kad mirties priežas- 
tis — natūrali, ir tvarka? Teisybę pasakius, darbo turiu 
per akis. Net, jeigu persiplėšiu, o tai darau retai, plu- 
šėsiu kokį mėnesį. Nenorėčiau gaišti laiko prie šitos 
senovinės iškasenos. 

Jis pasiūlė Makenziui kyšį — cigaretę. Abu užsirū- 
kė. Jiems už nugarų pareigūnai šniokštuodami darba- 
vosi kirtikliais. 

— Džekai, natūralios priežasties užrašyti negaliu. 
Na kaip mes paaiškinsime prie riešo prikabintą grandi- 
nę? Šiaip ar taip, kad pateikčiau tau tikslią išvadą, man 
neužtenka apžiūrėti pusę rankos. Čia būtini visi testai 
ir dirvožemio analizė. Bus darbo vyrukams iš eksper- 
tizės. O aš — paprasčiausias gydytojas. Mano sritis — 
kaulų lūžiai ir vidurių užkietėjimas. O tau reikia teis- 
mo medicinos specialisto. Jį ir atsiųsiu. - Daktaras už- 
sikosėjo su cigarete tarp lūpų ir apkrėtė inspektorių 
karštais pelenais. - Važiuoju namo. Ataskaitą gausi. 

— Kokią ataskaitą? - Frostas pyktelėjo. - Tu tos ran- 
kos net neapžiūrėjai. 

Gydytojas, jau nueidamas, atšovė: 

— Tau reikia patologo. Be to, sninga, ir jis uždirba 
daug daugiau nei aš. 

Inspektorius patyliukais išplūdo daktarą, kuris pa- 
sišalino lyg niekuo dėtas. Galėjo bent cigaretės neimti. 
Frostą pašaukė ūsuotasis konsteblis, už kokių aštuo- 
nių pėdų nuo rankos suradęs kitą griaučių dalį. Klai- 
vas nuskubėjo į automobilį iškviesti patologo. Pusiau- 
kelėje jis sutiko palapinę atgabenusį pareigūną. 

Kol atvyko patologas ir ekspertizės grupė, vyrai 
spėjo palapinę pastatyti. Vėjo, ieškančio, pro kur įsi- 
brovus į vidų, plazdinamas brezentas garsiai pokšėjo, 
atrodė, aidi šūviai. 

Patologas, aukštas, išbalęs it lavonas vyriškis su il- 
gu, juodu paltu, atsivežė savo padėjėją - apiblukusią 
gražuolę užbrinkusiais paakiais. Viršininko komenta- 
rus ji raitė Pitmano greitraščio kraigliais. Apyrankė ir 
grandinė patologą sudomino labiau nei Žmogaus pa- 
laikai. 

— Inspektoriau, norėčiau žinoti, kas kitame grandi- 
nės gale, - pasakė jis. 

Energingas barzdočius iš ekspertizės grupės su 
įgūdžiu kibo į darbą: taupiais judesiais atlaisvino šiek 
tiek grandinės, kad būtų įmanoma gerai įsikibti. Tada 
trūktelėjo. Atsipalaidavo dar kokios trys pėdos. Eks- 
pertas vėl kantriai padirbėjo, iš pradžių kastuvėliu, 
paskui - kirtikliu. 

Grandinės galas buvo pritvirtintas prie metalinės 
dviejų pėdų šešių colių ilgio, vienos pėdos šešių colių 
aukščio ir keturių colių gylio dėžės. 

Frostas patempė patologui už rankovės. 

— Daktare, ar gali būti, kad kaulai guli čia nuo karo? 

Ilgšis, pavadintas daktaru, net suvirpėjo. 

— Gali, inspektoriau. Bet aš dar neatlikau testų, 
taigi įmanoma viskas, kol neįrodyta priešingai. 
Kodėl klausiate? 

— Man regis, žinau, kas čia gali būti. Tai savotiškas 
metalinis portfelis. Per karą tokiuose gabendavo slap- 
tą informaciją, jie būdavo prirakinami kurjeriui prie 
riešo. Per bombardavimus čia krito lėktuvai — ir mū- 
siškiai, ir vokiečių. Gal šitas kurjeris buvo išmestas iš 
pašauto lėktuvo? 

Patologas prikando apatinę lūpą ir kelias akimir- 
kas ją žindo. 

— Kartoju: įmanoma viskas. Kol kas negaliu pasa- 
kyti, kiek laiko čia išgulėjo palaikai. - Jis priklaupė ir 
pagramdė nuo šonkaulio žemės. — Jeigu tas žmogus 
krito iš lėktuvo, kaulai turėtų būti sutrupėję, bet, kol 
jie neatidengti... - Patologas atsistojo ir pasitrynė pirš- 
tų galiukus. — Kai visi palaikai bus atkasti ir nufoto- 
grafuoti, pasiimsiu juos į laboratoriją ir nuodugniai iš- 
tirsiu. Tada galėsiu vietoj hipotezių pateikti jums fak- 
tus. Ir dar — žemę iš viso šio ploto reikia taip pat 
pasiųsti ištirti. 

— Visą šią žemę? - pasitikslino Frostas. 

— Na gal ne visą - trijų pėdų gylio sluoksnį iš tų 
vietų, kur rasti palaikai. 

Inspektorius numetė cigaretę. 

— Daktare, vyrams teks kaip reikiant paplušėti. 

— Suprantu, - atsakė ilgšis, maudamasis pirštines, — 
bet tai - būtina. Beje, jūs galėtumėte sudaryti visų per 
karą šioje teritorijoje nukritusių lėktuvų sąrašą. Su da- 
tomis. 

—- Žinoma, daktare, — pažadėjo Frostas, galvoda- 
mas, iš kur, po šimts velnių, gavus tokią beprasmę in- 
formaciją. Jis liepė konstebliams berti į maišus tyri- 
mams skirtą žemę. Tada jiedu su Klaivu, nelaukdami, 
kol patologas sumanys dar kokį nors paiką darbą, ty- 
liai pasišalino. 

Į automobilį, kuriame laukė Heizelė, jie grįžo, ap- 
drėbti sniegu. Konsteblė pranešė, kad nuovada galybę 
kartų ieškojo inspektoriaus, ir pasiteiravo, ar jis atsa- 
kysiąs. 

— Inspektoriau, čia Operatyviojo valdymo cen- 
tras, — kaip tik vėl prabilo siųstuvas. - Gal galėtumėte 
nedelsdamas grįžti į nuovadą? Skyriaus viršininkas 
nori su jumis pasikalbėti. Skubiai. 

Frostas atsiduso. Po šimts plynių, pagalvojo, ką vėl 
iškrėčiau? 


Maletas tūžo. Jis vos sulaukė, kol Frostas uždarys 
duris. 

— Inspektoriau, radau šitai ant jūsų stalo! — išrėkė 
skyriaus viršininkas ir iškėlė voką su nusikalstamumo 
statistika. Frostas pažvelgė į jį nusigandęs ir sunkiai 
susmuko ant kėdės, mintyse plūsdamas save taip pat 
niršiai, kaip Maletas vainojo jį. Prakeikta statistika! 

Vakar vakare ją suruošęs, jis taip apsidžiaugė, kad net 
užmiršo išsiųsti... o šitas landūnas šmikis suvestinę 
atrado... 

Skyriaus viršininkas nebesitvardė. Jis pažadėjęs vy- 
riausiajai valdybai, kad statistinius duomenis ši gau- 
sianti, ir, regis, išaiškinęs Frostui, kaip svarbu juos iš- 
siųsti, bet turįs šit kęsti siaubingą pažeminimą - juk 
jam, skyriaus viršininkui, prikišamai rodoma, kad iš 
savo pavaldinių jis nesugeba išreikalauti elementarios 
tvarkos. 

Frostas tvilkančios tirados klausėsi puse ausies, 
prisimerkęs. Nejaugi šitas begalvis siuvėjo manekenas 
daugiau neturi ko veikti, kaip kaišioti sumautą nosį į 
kitų Žmonių kabinetus? Ir išvis - jeigu jis toks sušiktai 
išmintingas, kodėl iki šiol nesusigaudė, kas sulamdė jo 
automobilio galą? 

Negailestingą pylą per pusę keiksmo nutraukė 
baugštus beldimas į duris. Panelė Smit kyštelėjo galvą 
palinkėti viršininkui gero vakaro. Į laikrodį nereikėjo 
nė žiūrėti — ir šiaip buvo aišku, kad rodyklės stabtelėjo 
lygiai ties dešimčia minučių po šešių. Maletas pagrie- 
bė voką ir įdavė sekretorei. 

— Kadangi inspektorius Frostas nesugeba įvykdyti 
paprasčiausio įsakymo, gal jūs būtumėte tokia maloni 
ir išeidama įmestumėte į vyriausiosios valdybos ko- 
respondencijos dėžutę? 

Frostas Maletui už nugaros pasiuntė panelei Smit 
oro bučinį ir ji, įraudusi it plyta, išbangavo iš kabineto. 
Vyriausiasis inspektorius puolė toliau: 

— Be kita ko, pastebėjau, kad elektronikos vagysčių 
byla tebeguli ant jūsų stalo. Kaip suprantu, į priekį ne- 
pasistūmėjote nė per sprindį? 

Labai jau tu pastabus, pagalvojo Frostas. Balsu jis 
pasakė: 

— Inspektoriau, imsiuos jos, kai tik rasiu laiko. 

— Teikitės rasti, tas vagystes reikia ištirti kuo sku- 
biau. Toliau. Kaip sekėsi Numirėlio dauboje? Esu 
prižadėjęs Policijos viršininkui paskambinti. — Išgir- 
dęs apie griaučius, Maletas apsiniaukė. - Galėjome ap- 
sieiti ir be kaulų, - suniurnėjo, tarsi ir čia būtų kaltas 
Frostas. 

— Jei norite, sukišiu juos atgal į žemę. Atkastume, 
turėdami daugiau laiko, - pasiūlė inspektorius, tada 
paklausė: - Ar aš jums dar reikalingas? - ir, nelaukda- 
mas Maleto atsakymo, atsistojo. 

— Kas girdėti apie pagrobėją? 

- Į paieškos dispečerinę nespėjau užeiti. Lėkiau tie- 
siai pas jus - maniau, koks nors skubus reikalas. 

Tinkamai atšauti Maletas nesuspėjo —- Frostas jau 
buvo išėjęs. 

Paieškos dispečerinėje tvyrojo tvarka ir ramybė. 
Retkarčiais nedrąsiai subirbdavo telefonas, garsiakal- 
bis kasdieniškai paskelbdavo vieną, kitą pranešimą. 
Frostas išsyk nuėjo prie Džordžo Martino, kuris, atsi- 
žvelgdamas į galbūt dar labiau pabjursiantį orą, ruošė 
rytojaus darbų grafikus. 

— Visiškai ramu, Džekai. Buvome pasiuntę porą 
grupių į nebaigtas statybas naujojoje Berglio valdoje. 
Nieko. 

— Vadinasi, tiems vyrams pasisekė labiau nei 
man, — pasakė inspektorius. - Prie ponios Aphil tele- 
fono prisijungę? 

— Tylu, ramu. 

— Telefono būdelę stebime? 

— Taip. 

— Girdėjai apie nelemtus mano griaučius? 

Martinas nusijuokė. Kurgi negirdės. Paskui jis, lyg 
drovėdamasis, nusuko akis į šalį ir paklausė: 

— Ar su Džoniu Džonsonu šnekėjai? 

— Ne, o ką? 

- Jis... ee... norėjo su tavim pasikalbėti. 

Bus rūpesčių, iš karto sumojo Frostas. 

Valgykloje, stovėdamas eilėje prie arbatos, nuova- 
dos seržantą su užriestais ūsais jis pastebėjo sėdintį 
prie staliuko tolimajame kampe. Nusipirkęs arbatos, 
inspektorius priėjo prie Džonsono. 

— Sveikas, Džoni. 

— Sveikas, Džekai, prisėsk. - Kažkas iš tikrųjų buvo 
negerai. Seržantas vengė inspektoriaus akių. Lėtai 
maišydamas arbatą, jis paklausė: - Kokie ten tavo rei- 
kalai su Stringeriu? 

— Et... asmeninis pokalbis, ir tiek. Tau, Džoni, nie- 
ko įdomaus. Ar apie tai norėjai su manim pasikalbėti? 

— Ne, Džekai. - Džonsonas pastūmėjo puoduką į 
šalį. - Ar Kriminalinio poskyrio viršvalandžių suves- 
tinė vakar iškeliavo į vyriausiąją valdybą? 

— O Dieve!.. - Frostas taip ir sustingo su puodeliu 
per colį nuo lūpų. 

— Viešpatie, Džekai, jau eina antras mėnuo. Šian- 
dien skambinau į valdybą, norėjau pasitikrinti. Nie- 
kojie negavo. Valdybos vyrukams praėjusį mėnesį 
teko pasistengti, kad taviškiams būtų apmokėti virš- 
valandžiai — trečią ryto žmogus sėdėjo prie kompiu- 
terio ir suvedinėjo duomenis. Bet, pasak jų, daugiau 
taip nebus. 

Frostas pasitrynė skruostą. Randą gerokai maudė. 

— Džoni, juk Žinai, kaip aš dirbu raštinės dar- 
bus. Anksčiau buvo kitaip: viršvalandžių duomenis 

išsiųsdavau netikrinęs — visais pasitikėjau, — bet tas 
stuobrys Devidsonas iš valdybos sužinojo ir aš likau 
apsikvailinęs. Užtat dabar tikrinu kiekvieną, bet tam 
reikia laiko. 

Džonsonas išsiėmė kapšelį su tabaku. 

— Džekai, laiko turėjai užtektinai. 

— Sutinku, bet toks darbas nėra iš mano mėgsta- 
mų. - Prisiminus visus dėl tos pačios priežasties nepa- 
darytus darbus, inspektoriui mažne susisuko galva. — 
Kitą mėnesį gauti dvigubai vyrams tikriausiai nepa- 
tiks? 

Džonis Džonsonas užsidegė suktinę. 

- Nepatiks, ir negali jų kaltinti. Šiemet jau praleisti 
du mėnesiai, nes tu, Džekai, užmiršai išsiųsti duome- 
nis. O atkentėti tenka vyrukams. Juk tai - neteisinga. 
Ne labdarai jie atidirba, kiek pridera. Be to, - seržantas 
nukreipė žvilgsnį į šalį, - yra pareikštas oficialus 
skundas. 

Frostas krūptelėjo, it gavęs antausį. 

— Kam įteiktas? - paklausė. 

— Man, Džekai, man. Aš atstovauju Policijos fede- 
racijai. 

— Kodėl jie neatėjo tiesiai pas mane? Laiko visišku 
šūdžiumi? 

Džonis papurtė galvą. 

— Priešingai, tu visiems patinki. Bet vyrai žino, kad 
atsipirktum juokais, ir pinigų jie vis tiek negautų. — 
Suktinė vis geso, ir seržantui teko kone jėga ją Žįsti. — 
Kadangi skundas oficialus, rytoj rytą turėsiu parodyti 
jį skyriaus viršininkui. 

Tai pasakęs, jis užsižiūrėjo į kuklias kalėdines 
puošmenas palubėje. 

Frostas prašneko tyliai, beveik atvirai maldauda- 
mas: 

— Džoni, jis tik ir meldžia Dievą teisėtos dingsties 
mane išmesti. Ir tu ją pakiši. 

— Džekai, privalėjau pirmiau perspėti tave, — atsi- 
stojęs tarė seržantas, - kad nesmogčiau iš pasalų. — 
Kiek padvejojęs, jis stipriai sugniaužė inspektoriaus 
petį. - Nepyk... - Ir išėjo. 

Frostas užsisagstė apsiaustą. Valgykloje buvo šalta. 
Jis atsiduso. Atrodė, kad pastarosiomis dienomis nie- 
ko daugiau ir neveikia, tik klupinėja iš vienos keblas- 
ties į kitą. Garsiakalbis virš galvos, pirmiau sugergž- 
dęs, pakvietė inspektorių Frostą prie artimiausio tele- 
fono. 

Klaivas, sėdėjęs prie staliuko su Heizele, girdėjo iš- 
kvietimą ir matė inspektorių išeinant. Įdėjęs merginai 
į delną savo būsto raktą, jis atsistojo ir pasakė: 

— Tikriausiai grįšiu vėlai, bet palauk manęs. Pri- 
žadi? | 

Frostas kalbėjo telefonu čia pat, už valgyklos durų. 
Barnardas palūkėjo, kol inspektorius murmėdamas 
kažką užsirašė ant abonentų knygos viršelio ir padėjo 
ragelį, tik tada priėjo. 

— Ekspertizė, - paaiškino Frostas. - Jie perkratė že- 
mes ir rado monetų iš mūsų griaučių kišenių. Seniau- 
sios — 1951-ųjų kalimo, taigi Žūties kare versiją galime 
pamiršti. Be to, ekspertai perpjovė dėžę. Tuštutėlė. 
Klausimas: ką tas nelaimėlis veikė su tuščiu plieniniu 
lagaminu, prirakintu prie riešo? 

— Gal dėžės turinį jau buvo spėjęs nugabenti, kur 
jam reikėjo? — spėjo Klaivas. 

— Gal. Bet kodėl tuomet niekas nesusiprato atka- 
binti dėžės? — Inspektorius užsigalvojęs pasitrynė 
smakrą. — 1951-ieji, Britanijos festivalio metai. Tai bent 
paužėme tada. Viešieji tualetai veikė pusvalan- 
džiu ilgiau, iliuminuotas vėliavos stiebas ant rotušės 

savaitgaliais šviesdavo. - Į dabartį inspektorius grįžo 
taip pat staigiai, kaip buvo nuklydęs į praeitį. - Kada 
gi paskambins tas sumautas pagrobėjas? Turbūt nesu- 
pranta, kad mūsų kantrybė ne begalinė. 

Sulig tais žodžiais jis nutrinksėjo laiptais. Kad ne- 
atsiliktų, Klaivui teko pasiskubinti. 

Išsidrėbęs ant kėdės, Frostas pervertė popierius. 
Buvo atėję dar keli kalėdiniai sveikinimai ir aplankas 
su elektronikos vagysčių byla bei Maleto prierašu: 
„Prašau tirti skubiai.“ Pasirausęs inspektorius surado 
viršvalandžių grafiką, greitai permetė jį akimis ir 
brūkštelėjo parašą. Nors buvo per vėlu. Grafystės 
vyriausiosios valdybos kompiuteriai dvidešimt ketu- 
rias valandas per parą darbavosi tarybos reikmėms ir 
tik kelias valandas per mėnesį jais galėdavo pasinau- 
doti policija. Atlyginimų skirstymo laikas buvo pasi- 
baigęs rytą. Frostas įdėjo grafiką į voką, o šį - į švarko 
kišenę. Ketino pakeliui įmesti į korespondencijos dė- 
žutę. Kad ir pavėluotai, grafikas bus bent jau išsiųstas. 
Jis net sudrebėjo, pagalvojęs apie rytojaus pasimatymą 
su Maletu. 

— Ką tik priliečiu, viskas eina velniop, - pasiguodė 
Klaivui. Šis iš žmogaus, darančio nepažeidžiamojo 
įspūdį, tokios savikritikos nesitikėjęs, gerokai nustebo. 
Frostas pavaišino globotinį cigarete, ir jiedu užsirū- 
kė. — Šit ką tau pasakysiu, - sąmoksliškai prašneko 
inspektorius. - Niekam to nesu sakęs. Tas mano ordi- 
nas... - Jis paėmė iš stalčiaus apdovanojimą. —- Ar Ži- 
nai, kodėl šokau prieš tą ginkluotą varlių? Norėjau, 
kad nušautų, štai kodėl. Nebenorėjau gyventi. Aš ne- 
juokauju, sūnau, nemanyk. Šį kartą šneku visiškai 
rimtai. Kaip tik tą dieną man buvo pasakyta, kad žmo- 
nai vėžys... kad jai likę vos keli mėnesiai ir mirtis 

būsianti sušiktai baisi. Tas nevėkšla su ginklu buvo 
tarsi Dievo atsakas į mano maldas. „Velniop viską, 
bent numirsiu kaip didvyris“, - šit kaip tada galvojau. 
Tai va, jis iššovė ir nepataikė, o man nepavyko gražiai 
numirti — abu labu buvome nevykėliai. - Staiga drau- 
ge su išpūstu dūmų kamuoliu pranyko ir niūri Frosto 
nuotaika. — Na argi ne žioplas aš, ką? Pėdinkim, sū- 
nau, į paieškos dispečerinę, pažiūrėsime, gal yra nau- 
jienų apie mergaitę. 

Vos pasukę už kampo koridoriaus gale, jie susidūrė 
su policijos kurjeriu, įsispraudusiu į neperšlampamą 
kombinezoną. Ant motociklininko šalmo antveidžio 
baltavo nespėjęs nutirpti sniegas. 

— Kur skyriaus viršininko kabinetas? — pasiteiravo 
pasiuntinys. - Turiu skubiai paimti Statistikos depar- 
tamentui skirtą paketą. 

Frostas paaiškino jam, kaip nueiti pas Maletą, ir, 
ūmai susizgribęs, savo ruožtu paklausė: 

— Ar šįvakar dar užsuksite į grafystės vyriausiąją 
valdybą? 

— Taip, sere. 

— Tuomet prašyčiau paslaugos. - Inspektorius įteikė 
kurjeriui voką su viršvalandžių grafiku. - Užneškite į 
atsiskaitymų skyrių. Čia - viršvalandžiai... Dar vakar 
turėjo būti išsiųsti. 

Vyrukas įsidėjo voką į krepšį. 

— Inspektoriau, galite nusiraminti. Atsiskaitymai 
vėluoja - jų ten gal pusė išguldyta gripo. Algų policijai 
nepaskaičiuos iki rytojaus vakaro. 

Frostą mažne išpylė karštas prakaitas — taip jam 
palengvėjo. 

— Gal ir susimaunu per dažnai, - pasakė jis Klai- 
vui, - bet sekasi man daug labiau nei tiems, kas mano- 
Si sėkmės nusipelnę. 

Paieškos dispečerinėje tvyrojo atsipalaidavimo 
nuotaika. Buvo toks metas, kai bylos segamos į aplan- 
kus, tvarkomi stalai. Treisės nuotrauką parodžius tele- 
vizijos žiniose, visą dieną skambino žmonės, matę 
mergaitę Londone, Kornvalyje, Doveryje, sunkvežimy- 
je Pirmajame greitkelyje, su pakistaniečiu sėdinčią ka- 
vinėje Lidse, prie kino Bromlyje... visur, išskyrus Den- 
toną. Visi tie pranešimai buvo geranoriški, bet grei- 
čiausiai nevaisingi, vis dėlto kiekvieną reikėjo 
patikrinti. Laimė, ši priedermė užgriuvo kitus polici- 
jos skyrius, kuriems dentoniškis išsiuntinėjo išsamią 
informaciją. 

Suzvimbė telefonas. Skambino ponia Aphil, sune- 
rimusi, kad nebegirdėti pagrobėjo. Frostas moterį nu- 
ramino ir išaiškino, kaip svarbu liniją laikyti neužim- 
tą, kad įtariamasis galėtų prisiskambinti. Ji tučtuojau 
padėjo ragelį. Tik tada inspektorius prisiminė du tūks- 
tančius svarų. O kas, jeigu nusikaltėlis Treisės nepa- 
grobė - galjis ketino įsilaužti į ponios Aphil namus ir 
pavogti pinigus? Frostas paskambino moteriai ir pata- 
rė užrakinti visas duris, užkabinti langus ir nieko ne- 
įsileisti. 

- Jeigu jis gali būti sumanęs apiplėšimą, gal mums 
vertėtų stebėti namą? - paklausė Džordžas Martinas. 

— Ojeigu mergaitė iš tikrųjų pagrobta? Nenorėčiau 
to tipo išgąsdinti, — atsakė Frostas. — Juk jis grasino 
nužudyti vaiką, jei ponia Aphil kreiptųsi į policiją. Ne- 
užmirškime to. 

Paskambino ekspertai ir pakvietė inspektorių kuo 
greičiau atvykti į laboratoriją. Jie aptikę šį tą įdomaus. 

— Sere, ar nepamiršite įsijungti siųstuvėlio, kad bet 
kada galėtume su jumis susisiekti? - paklausė krimi- 
nalistas seržantas. 

— Aišku, nepamiršiu. - Frostas apsimetė nustebęs. — 
Argi kada pamirštu? 

Priimamajame Džonis Džonsonas užsirašinėjo agre- 
syviai nusiteikusio jaunuolio su rudu odiniu švarku 
vairuotojo pažymėjimo ir draudimo duomenis. Fros- 
tas praeidamas pašnibždėjo seržantui apie išsiųstą 
viršvalandžių grafiką. 

Džonis padėjo rašiklį ir, netverdamas džiaugsmu, 
įsistebeilijo į inspektorių. 

— Ak tu senas šelmi, laimės kūdiki tu, - tik tiek 
pratarė. 


Iki grafystės teismo ekspertizės laboratorijos reikė- 
jo važiuoti dešimt mylių apšalusiu, slidžiu keliu. Oras 
buvo visai subjuręs. Pakeliui jie pravažiavo vieną, kitą 
pusnyse paliktą automobilį. 

Laboratorija buvo įsikūrusi nuošalumoje, šiuolai- 
kiškame vienaukščiame pastate; iš lauko įžengę į 
drungnai šildomą vestibiulį, Frostas ir Barnardas į pil- 
kas dviejų atspalvių plyteles nusitrypė tižiu sniegu 
apkibusius batus ir praėjo pro vazonėliais su gėlėmis 
apstatytą raudonmedžio barjerą, už kurio nebuvo nė 
gyvos dvasios. Ant sienos kabojo seni pažįstami - pla- 
katas su Kolorado vabalu ir sąrašas priemonių snukio 
ir nagų ligos plitimui sustabdyti, - tad vyrai nėt ir sve- 
timoje aplinkoje pasijuto kaip namie. 

Paėjėję blausiai apšviestu koridoriumi, pro dvivė- 
res duris jie pateko į pačią laboratoriją. Čia, šaltoje, 
melzganoje šviesoje, palinkę virš ilgo darbastalio, triū- 

Patologas pamojo svečiams ir nusivedė juos prie 
stalo, apkloto stora polietileno plėvele, ant kurios gu- 
lėjo užbaigta griaučių dėlionė ir tuščiomis akiduobė- 
mis spoksojo į baltą, fluorescencinę saulę. 

— Argi negražiai nušveisti? — išdidžiai paklausė 
ekspertas, nuo apatinio žandikaulio krapštydamas 
purvo dėmelę. - Pažvelkite čia. - Jis paėmė dešiniojo 
stipinkaulio liekaną. - Ne žvėries nulaužta ar nukąsta. 
Akivaizdžiai nukirsta kirviu. 

— Nukirsta? - perklausė Frostas. 

— Būtent. Jokių abejonių nekyla. 

— Gyvam ar jau mirusiam? 

Patologas meiliai paglostė kaulą. 

— Drįsčiau spėti — tik spėti, - kad kaulai perkirsti 
tuojau po mirties, audiniams dar nepradėjus irti. Ma- 
nyčiau, ranka buvo nukirsta, siekiant pasiimti prira- 
kintąją dėžę. Žinoma, tai tik prielaida. 

— Bet juk ji taip ir liko nepaimta, - paprieštaravo 
inspektorius. 

— Na taip. Kažkas nukirto ranką per aukštai, užtat 
neįstengė numauti metalinės apyrankės. Auka grei- 
čiausiai buvo apkūnoka. Pamėginkite užsmaukti savo 
laikrodžio apyrankę iki alkūnės — matysite, nepavyks, 
ji tuojau įstrigs. 

— Kuriems galams kirsti ranką, kad pasiimtum už- 
rakintą tuščią dėžę? —- paklausė Frostas. 

— Kriminalistas - jūs, ne aš, —- atsakė ekspertas ir 
pasikasė smakrą kaulo nuolauža. Paskui padėjo ją į 
vietą. - Bet jūs nepastebėjote paties svarbiausio, - tarė 
jis ir parodė į kaukolę. Tai, ką pirmiau buvo pražiūrė- 
ję, inspektorius ir jo globotinis dabar išvydo tuo pat 
metu. 

— O Dieve! 

Pačiame kiaušo kaktos viduryje žiojėjo trečia akis. 
Anga buvo nedidukė, dailiai praurbinta. 

- Štai kas paliko skylę, - pasakė patologas ir įdėjo 
Frostui į delną permatomą vokelį su plokščiu metalo 

gabaliuku. — Revolverio kulka. Radome ją kaukolėje, 
žemėse. 
nublukusį metalą prieš šviesą. 

— Tad šita, daktare, jį ir pražudė? 

Vis dėlto ekspertas galutinei išvadai nesiryžo. 

— Kai praėję šitiek laiko, galiu pasakyti tik štai ką: 
jeigu iššovus šią kulką, tas žmogus buvo gyvas, tada 
taip - ji ir nužudė jį. Kitos mirties priežasties nenusta- 
tėme. Ištyrėme dirvą, bet po šitiek metų... 

Jis bejėgiškai gūžtelėjo pečiais ir nusivedė juos prie 
kito stalo, kur nuplikęs vyriškis tyrinėjo surūdijusias 
geležėles. 

— Arnoldai, parodyk inspektoriui kitus mūsų radi- 
nius. 

— Deja, pone Frostai, nieko stebuklingo, - paslau- 
giai prabilo Arnoldas. - Viskas, kas turėjo supūti - su- 
puvo, taigi liko vien metaliniai objektai. Štai, pavyz- 
džiui, kelnių sagos. Suprantama, ne užtrauktukas — 
šeštame dešimtmetyje vyrai jais nepasitikėjo. 

— Aš ir dabar nepasitikiu, — prisipažino Frostas. — 
Būta karčios patirties. Vadinasi, jūsų nuomone, jis mi- 
rė šeštame dešimtmetyje? 

— Dar tiriame, bet panašu, kad taip. - Arnoldas pa- 
žarstė liekanas ir surado plokščią, apskritą daikčiuką 
su duobutėmis. — Rankinis laikrodis. Pigus modelis, 
greičiausiai prieškario gamybos. Šit monetos, apie ku- 
rias jau žinote, 0 čia... - Ekspertas pabarškino ant rak- 
tinės sukabintais raktais. Du jų buvo mažyčiai - nuo 
rašomojo stalo stalčių, vienas didesnis, o ketvirtas — 
plokščias —- nuo automatinio užrakto. Visi - stebėtinai 
gerai išsilaikę. Štai ir visas griaučių turtas. 

— Automobilio raktelių nėra, - įsiterpė Klaivas. 

- Šeštajame dešimtmetyje nebuvo tokios galybės 
asmeninių mašinų, — atsakė Arnoldas. — Ir degalai 
tikriausiai buvo normuojami. 

Frostas pastebėjo mažytę krūvelę surūdijusių tru- 
pinių. 

— Kas čia? 

— Batų vinučių liekanos. Tais laikais papades pri- 
kaldavo vinutėmis. 

Inspektorius susibruko rankas į kišenes ir kelias 
apsigręžė ir nužvelgė kaulus ant plėvelės. 

— Na tai ką žinome apie tą žmogų? Kišenėje turėjo 
kelis variokus, praskiepą užsisagstydavo, daugiau nei 
prieš tris dešimtis metų mirė nušautas. Ne kažin kas. 
Jokių ypatingų žymių, iš kurių galėtume nustatyti ta- 
patybę: nei dešimties pėdų pimpalo, nei aštuonių ran- 
kos pirštų? 

— Inspektoriau, pateikiu jums tiek duomenų, kiek 
galiu, - vyptelėjęs atsakė patologas. - Amžius - tarp 
trisdešimt penkerių ir keturiasdešimties, dantys daug 
kartų taisyti dantų gydytojo... 

— Keista, kad ne okulisto, - pakomentavo Frostas, 
nekreipdamas dėmesio į svilinantį eksperto dėbtelė- 
jimą. 

- Jei leisite man tęsti... Maždaug penkeri metai iki 
mirties jis buvo susilaužęs ranką. Atidžiai įsižiūrėję, 
pamatytumėte lūžio liniją. Kol kas tiek. 

— Lagaminas, - priminė Arnoldas. 

— Ak, tikrai... Vos neužmiršau. Prie riešo prirakin- 
tąją dėžę ištyrėme labai kruopščiai. Ji itin tvirta, aki- 
vaizdu, kad daryta gabenti didelėms pinigų sumoms. 
Mums pavyko įžiūrėti gamintojo logotipą ant užrak- 
to — Smitas ir Kertisas specializavosi daryti seifus ir 
panašius dalykus. 

— Specializavosi? - perklausė inspektorius. 

— Pasitraukė iš rinkos 1955-aisiais, tad naudos iš jų, 
deja, nebus. Beje, kaip jaučiasi inspektorius Alenas? 
Labai gaila, kad jis susirgo. 

— Man dabar gaila antra tiek, - atkirto Frostas. 


ANTRADIENIS (5) 


Galėjai pamanyti, kad Frostas turi ypatingų galių pa- 
spartinti įvykius. Kai tik jis įžengė į paieškos dispeče- 
rinę, garsiakalbis, sujungtas su ponios Aphil linija, 
pirmiau bežadis, spragtelėjo, pradėjo suktis magneto- 
fono ritės. Kažkas rinko moters numerį. 

Ji atsiliepė sulig trečiuoju skambučiu. 

— Atsimeni mane? - paklausė vyriškas balsas. 

Dispečerinėje visi sulaikė kvapą. Skambino pagro- 
bėjas. Frostas šnibždomis paliepė Barnardui skambin- 
ti operatyvininkams - paklausti, ar „Čarlis Alfa-du“ 
ką nors mato. 

— Prisimenu, - atsakė ponia Aphil. - Kaip Treisė? 

— Sloguoja. Ji - nešildomoje patalpoje, bet, jeigu šį 
pat vakarą mergaitę susigrąžinsi, manau, ji gyvens. 

„Čarlis Alfa-du“ telefono būdelę matė kuo puikiau- 
siai. Ji buvo tuščia. 

— Po velnių! - sušnypštė Frostas. — Skambina iš 
kitos. Tikėkimės, Centrinis paštas laiku nustatys — 
iš kur. 

— Prašau, — pasigirdo iš garsiakalbio. - Noriu susi- 
grąžinti dukrelę. Padarysiu bet ką. 

— Tau reikės daryti tik tai, ką liepsiu... ir jokios sa- 
viveiklos. Sykį pasakęs, nekartosiu. Pirties keliu eisi 
Eksemo link, pinigus neši plastikiniame maišelyje. 

— Turiu automobilį. Važiuosiu. 

— Nesupranti, ką sakau? Eisi pėsčia. Kairiąja puse. 
Tuojau už antikvariato yra telefono būdelė. Lauksi ten. 
Paskambinsiu ir pasakysiu, ką daryti toliau. 

Vėl spragtelėjo, pasigirdo kimus ištisinis signalas. 

Beveik tuojau pat paskambino technikai ir apgai- 
lestaudami pranešė, kad susekti pagrobėjo nepavyko. 
Jiems buvo nurodyta būdelė prie antikvariato. Frostas 
Džordžui Martinui liepė tučtuojau, kol nespėjo išeiti, 
skambinti poniai Aphil, o Klaivui - per operatyvinin- 
kus pasiųsti „Čarlį Alfa-du“ prie antikvariato. Patrulis 
turėjo susisiekti su nuovada, kai tik moteris išgirs to- 
lesnius pagrobėjo nurodymus. 

Inspektorius patenkintas atsilošė ant kėdės. Opera- 
tyvūs veiksmai, štai kas yra jo stichija. Vis dėlto ne 
viskas klostėsi taip, kaip tikėtasi. Martinas, laikyda- 
mas ragelį prie ausies, kitos rankos pirštais nekantriai 
barbeno į stalviršį. 

— Džekai, ponia Aphil neatsako. 

— Gal suklydai, rinkdamas numerį? 

Užuot atsakęs, kriminalistas seržantas pasilenkė ir 
iki galo pasuko garso rankenėlę. Pypsėjimas garsia- 
kalbyje virto staugimu. Martinas padėjo ragelį, ir gar- 
siakalbis užkaukė nenutrūkstamai. 

— Tiek to, supratau, prisuk. Nejaugi ta kvaiša nega- 
lėjo nė minutės palaukti? 

Barnardas, kuris susikūprinęs sėdėjo prie vidaus 
ryšio telefono, sušuko: 

— Sere, žinia nuo „Čarlio Alfa-du“! Jie prie antikva- 
riato, laukia ponios Aphil! 

Frostas linktelėjo. 

Džordžas Martinas, kimšdamas tabaką į pypkę, 
pasakė: 

— Sere, reikėtų ką nors pasiųsti ją sekti. 

— Ji pėsčia eina Pirties keliu, — atsakė inspekto- 
rius, - o šis - plynas, kaip sumauta dykuma. Mėginsi 
sekti - pastebės per mylią. Pagrobėją tik nubaidytume. 
Žinoma, jeigu jis ponią Aphil stebi. Bet išeities aš dar 
nesugalvojau. 

Jis nusižiovavo ir pavaišino kolegas cigaretėmis. 
Visiems norėjosi atsikratyti įtampos, tad veikiai pa- 
talpą apsiautė melzgana migla. Minutės slinko tyloje. 
Visų akys nejučia krypo į Klaivą, kuris laukė Žinių 
nuo „Čarlio Alfa-du“. Frostas staiga pasijuto užsisėdė- 
jęs. Atsistojęs pasirąžė, pažvelgė pro langą. Vėl snigo. 
Inspektorius nukratė pelenus į šiukšlinę. 

— Kas čia? Operatyvininkai? 

Visi sužiuro į Barnardą. Šis linktelėjo ir, atitraukęs 
ragelį nuo ausies, pasakė: 

— Sere, „Čarlis Alfa“ praneša - nieko naujo. 

— Tad kurių velnių jie tokie skrupulingi? Pasakyk 
jiems, kad mane domina tik naujienos. 

Koridoriuje kabančio laikrodžio minučių rodyklė 
klanktelėjo taip garsiai, kad veikiausiai buvo girdėti 
net kaimyniniame skyriuje. 

— Kažkas bus atsitikę. Ji jau turėjo būti nuėjusi, — 
apimtas blogos nuojautos, pasakė inspektorius. 

Martinas pamėgino jį nuraminti. 

— Džekai, kai šitaip sninga, greitai nepaeisi, ypač 
su aukštakulniais. 

— Ne aukštakulniai jai galvoj, - atšovė Frostas. — 
Dėl dukrelės ponia Aphil ir basa nubėgtų... basa. - Jis 
pavaikščiojo po patalpą, spardydamas įsivaizduoja- 
mus kamuolius. — Per tiek laiko ji jau galėjo nueiti iki 
to prakeikto Pirties kelio ir grįžti namo. Kažin ar tiedu 
išminties bokštai tikrai laukia ten, kur pasakyta? 

Barnardas paklausė operatyvininkų. „Čarlis Alfa- 
du“ iš tiesų laukė prie telefono būdelės šalia antikva- 
riato ir aiškiai matė dalį Pirties kelio. Ponios Aphil — 
nė ženklo. 

Frostas vėl pamėgino jai paskambinti. Gal moteris 
ko nors grįžo. Deja, ji neatsiliepė. Čirpimas iš garsia- 
kalbio skambėjo liūdnai, ilgesingai. Inspektorius pa- 
dėjo ragelį. 

— Prisimenu, sykį skambinau vienai paukštytei... — 
buvo bepradedąs pasakoti jis. Bet taip ir nepapasakojo, 
mat pro duris barzdą kyštelėjo nuovados seržantas. 

- Inspektoriau, atsiprašau, ar jūsų nurodymu „Čar- 
lis Alfa-du“ stovi Pirties kelyje? 

— Mano, Džoni, o ką? 

— Ką tik paskambino kažkoks vairuotojas. Jis rado 
gatvėje be sąmonės gulinčią moterį. Mes siunčiame 
greitąją, bet „Čarlis Alfa“ atsidurtų ten per kelias se- 
kundes, ir aš norėčiau, kad jie užregistruotų įvykį. 

Dispečerinę apgaubė spengianti tyla. Visi galvojo 
apie tą patį... bijojo to paties. 

— Gerai, pasakyk operatyvininkams, kad nepriešta- 
rauju, ir tegul perduoda „Čarliui Alfa“, kad sulauktų 
manęs. Nagi, sūnau, pasiskubinkim! 

Kad ir kaip Klaivas didžiavosi fizine savo būkle, 
jam reikėjo pasistengti, kad neatsiliktų nuo gerokai 
vyresnio inspektoriaus, skutančio per prisnigtą auto- 
mobilių aikštelę. Kai Barnardas pribėgo prie mašinos, 
Frostas jau buvo įjungęs variklį. Vis dėlto vairą jis už- 
leido kriminalistui konstebliui. 

— Kur važiuoti, sere? 

— Paskui greitąją. 

Mėlynas švyturiukas rodė jiems kelią tamsoje, it 
koks pamišęs Hamelno žiurkininkas. Jie nestabčiojo 

ties posūkiais, nepaisė šviesoforų. Netrukus priešaky- 
je mėlynai sužaibavo ir „Čarlis Alfa“. Stabdomas Fros- 
to automobilis pažėrė iš po ratų sniegą ir slysdamas 
vos neatsitrenkė į greitąją, kurios stabdžiai buvo pati- 
kimesni. Prie gulinčiosios, apklotos policininko miline, 
palinkęs konsteblis atsitiesė ir pasitraukė į šalį. Su neš- 
tuvais ir storu, raudonu apklotu pripuolę sanitarai 
darbavosi mikliai. Kai Frostas ir Barnardas atbėgo, 
neštuvus su kūnu jie jau stūmė į greitosios pagalbos 
automobilį. Inspektorius šūksniu paprašė luktelėti ir 
prišokęs nutraukė apklotą nuo veido. Ponia Aphil gu- 
lėjo užsimerkusi, balta it popierius, atrodė lyg penkio- 
likmetė. 

— Kaip ji? 

— Stipriai sutrenkta galva. Nors kiaušas, regis, ne- 
skilęs. Jei tas vyrukas nebūtų jos radęs, būtų sušalusi 
mirtinai. 

Vyriškis su avikailio skranda, remdamasis į gelto- 
ną eskortą, atsakinėjo į policininko klausimus. 

Trinktelėjo užpakalinės greitosios durelės, mėlyna- 
sis švyturiukas nutolo plynu, kaip sumauta dykuma, 
Pirties keliu ir galiausiai ištirpo. 

Klaivas pasilenkė ir pakėlė nuo šaligatvio ponios 
Aphil rankinę. Frostas ją praskėtė ir žibintuvėliu pa- 
švietė į vidų. Piniginės tarp įprastų smulkių moteriš- 
kų daiktų nebuvo. Klaivas gavo užduotį paieškoti ap- 
linkui plastikinio maišelio su dviem tūkstančiais sva- 
rų, nors pats Frostas nepuoselėjo jokių vilčių rasti tuos 
pinigus. 

Inspektorius priėjęs prisistatė ponią Aphil radu- 
siam vairuotojui. Konsteblis, kaip tik baigęs šį ap- 
klausti, trumpai persakė Frostui, ką išgirdęs. 

— Vadinasi, nieko nematėte? — paklausė inspekto- 
rius liudytojo. 

— Ne. Pastebėjau gulinčią moterį, ir tiek - priekiniai 
žibintai ją apšvietė. Pamaniau, kad kas nors partrenkė 
ir nuvažiavo. Paskambinau jums, sulaukiau; kol atva- 
žiuosite, ir tikrai nesitikėjau, kad turėsiu čia šalti ka- 
mantinėjamas. Skubu į susitikimą ir jau vėluoju. 

— Taip dažniausiai ir būna, kai stengiesi kam nors 
padėti, - užjaučiamai pasakė Frostas. - Tuo maloniau 
mums, policininkams, matyti, kad visuomenėje vis 
tiek yra Žmonių, pasiruošusių mums pagelbėti. Kons- 
tebli, džentelmeno duomenis tikriausiai užsirašėte? 

Konsteblis padavė inspektoriui vairuotojo pažymė- 
jimą. Frostas į nepriekaištingą dokumentą tik dirstelė- 
jo. Po nesėkmingos paieškos priėjęs Klaivas parodė 
nuleistą nykštį. 

— Plastikinio maišo tikriausiai nepastebėjote? — dėl 
viso pikto paklausė Frostas. 

Vyriškis papurtė galvą ir jau ruošėsi sėsti į automo- 
bilį. 

— Deja, daugiau niekuo negaliu jums padėti. 

— Dar norėčiau užmesti akį į bagažinę, ir galėsite 
važiuoti, - pasakė inspektorius. 

— Į bagažinę? Klausykite, aš stabtelėjau tik norėda- 
mas pranešti apie įvykį. 

— Pone, nesugaišite nė minutės. Dingo tam tikra su- 
ma pinigų, ir vyresnybė man nedovanos, jeigu aplai- 
džiai, o tai man nebūdinga, paleisiu automobilį nepa- 
tikrintą. Pone, jei duotumėte man raktelius... 

Frostas įsakmiai ištiesė ranką, ir rakteliai įkrito 
jam į delną. Pakėlęs bagažinės dangtį, jis pašvietė ži- 
bintuvėliu. 

— Pora sekundžių, pone... — pratarė ir neteko amo. 
Bagažinė buvo prigrūsta nedidukų, brangių elektroni- 
nių skaičiuotuvų, panašių į minimus vagysčių iš Bas- 
kino elektronikos gamyklos byloje. Toje pačioje, kurią 
jis paveldėjo iš inspektoriaus Aleno ir kurią Maletas 
buvo įsakęs tirti kuo skubiau. Po trumpo pokalbio su 
Operatyviojo valdymo centru išaiškėjo, kad serijos nu- 
meriai sutampa. 

Frostas atsiduso. Jis puikiai nutuokė, kiek rašliavos 
jo laukia. 

— Pone, sulaikęs jus bet kurią kitą dieną, šokinėčiau 
iš laimės. Kodėl pasipainiojote man kaip tik šįvakar? 

— Sušiktas atsitiktinumas, — karčiai suniurzgė vai- 
ruotojas. - Galėjau važiuoti ir nuvažiuoti sau... Na bū- 
čiau palikęs ją nusibaigti, užtat pašvilptumėt man į 
uodegą. 

— Nuvažiuoti niekaip negalėjote, - maloniai pa- 
prieštaravo Frostas. - Ne toks jūs žmogus. Jūs - pana- 
šus į mane. Mudu abu stengiamės elgtis teisingai, to- 
dėl įpuolame į bėdą. Gal turite cigaretę? 


Išsamią ataskaitą apie areštą Frostas prisegė prie 
elektronikos vagysčių bylos - viršuje, kad būtų neįma- 
noma nepastebėti - ir, dviem pirštais išreiškęs pagar- 
bą, išdidžiai numetė ant tuščio skyriaus viršininko 

Barnardas ligoninėje laukė, kol atsigaus ponia Ap- 
hil, o nuovadoje nebuvo su kuo net pasišnekučiuoti: 
baigdami darbą, visi tvarkė stalus, ruošė juos vakari- 
nei dešimtos valandos pamainai - ir Frostas nerado ko 
nusitverti. 

Išgirdęs priimamajame kilus sambrūzdį - kažkas 
keikėsi, kriokė, šūkaliojo — ir tikėdamasis pajvairinti 

vakarą, inspektorius nuėjo į priimamąjį ir rado jaunąjį 
Keitą Stringerį grumiantis su girtu įmitusiu airiu sta- 
tybininku - išsvirduliavęs iš aludės, šis paslydo, susi- 
laužė koją, per pliurzą vargais negalais atšliaužęs į 
nuovadą, pareikalavo skubios medikų pagalbos ir ėmė 
mosuoti kumščiais prieš nosį kiekvienam, kas tik iš- 
drįsdavo prisiartinti. Frostas atskubėjo į priimamąjį 
tuo metu, kai smarkuolis, išsipleikęs ant grindų ir 
apglėbęs Stringerio kojas, mėgino konsteblį išgriauti. 

Prišokęs inspektorius spyriais išvadavo Stringerį iš 
airio gniaužtų. Mažos, įraudusios šio akys tvoskė atvi- 
ra neapykanta. Jis seilėdamasis apibėrė Frostą lėkšto- 
mis nešvankybėmis. Inspektorius užsirūkė ir su pa- 
nieka nužvelgė peršlapusį statybininką purvinu, ap- 
vemtu paltu. Airis dvokė viskiu, vėmalais ir nuožmiu 
įtūžiu. Alkoholis buvo apmarinęs lūžio sukeltą skaus- 
mą, tad vyriškis, įsikibdamas Stringerio kelnių, suge- 
bėjo atsistoti. Klastingai nutaisęs prasikaltusiojo iš- 
raišką, jis staiga vožė Frostui mėsingu kumščiu. Smū- 
gio būta galingo, bet inspektorius jį nuspėjo. Koja 
užkabino airio sveikąją ir parbloškė jį ant grindų. Vy- 
riškis nesavu balsu suriko iš skausmo - viskio nejau- 
tra, matyt, jau buvo išsivadėjusi. 

— Kas jam? - paklausė Frostas konsteblio. 

— Galiu pasakyti! — užkriokė airis. - Jis nudžiovė 
mano piniginę! 

Nejaugi vėl? - pagalvojo inspektorius ir atsigręžė į 
Stringerį. Šis be žodžių papurtė galvą. Jo veidas buvo 
perkreiptas baimės. 

— Turėjau penkiolika svarų. Ateidamas čionai, turė- 
jau penkiolika svarų, - kartojo svetimšalis. 

— Užsičiaupk! - vos tvardydamasis sušnypštė Fros- 
tas. Tą žmogų jam derėjo apieškoti, bet, vien pagalvojus 

apie rausimąsi perdrėkusiose kišenėse, sugniaužė 
skrandį. Ak kaip dabar būtų pravertęs policijos virši- 
ninko sūnėnas. 

Frostas apėjo airį ir atsistojo už nugaros. Šis kraipė 
užbrinkusias akis, irzdamas, kad inspektoriaus nebe- 
mato. Išrodė statybininkas atgrasiai: didžiulė sėdimoji 
buvo išsikėtusi ant grindų, išvirtę pro skylę kelnėse, 
kur siūlė neatlaikė grumtynių, baltavo glebnūs juos- 
mens lašiniai. Staiga Frostas pastebėjo, kad užpakali- 
nė airio kišenė išsipūtusi, ir piktai prisimerkė. 

— Na, Pedi, bene čia ir bus tavo piniginė? — pa- 
klausė. 

Vyriškis įtariai dėbtelėjo į panosėn pakištą ru- 
dą, odinį daiktą ir išsiviepė, parodydamas įjuodusius 
dantis. 

— Ee... kaip ji ten atsidūrė? Užpakalinėje kišenėje 
piniginės nesinešioju. 

Frostas atsegė ją ir suskaičiavo negausius bank- 
notus. 

— Penkiolika... Nagi, girtas šūdžiau, skaičiuok. 

- Jeigu taip sakote, sere, tai kam dar skaičiuoti... 

Inspektorius atsivėdėjo spirti ir vėl paragino: 

— Skaičiuok, pusgalvi tu. 

— Žinoma, sere, viskas gerai, sere, visi penkiolika, 
sere. Ačiū, dėkoju... 

Stringeris su palengvėjimu atsiduso. 

— Ką gi, sūnau, skambink į greitąją, - paragino jį 
Frostas. - Tegul jie kuo mikliau išveža šitą prasmirdu- 
sį šūdų maišą. O jeigu jis išdrįs dar kartą čia atsigrūs- 
ti, sugalvok gerą dingstį ir supakuok. Galėsi drąsiai ti- 
kėtis mano paramos. 

Staiga konsteblis perspėjamai mirktelėjo inspekto- 
riui. Šiam už nugaros stovėjo išsipustęs Maletas. Ran- 
koje jis gniaužė baltas pirštines. 

— Kas čia dedasi? — šaltai paklausė skyriaus virši- 
ninkas. 

— Sere, lauke susilaužiau koją, 0 čia nesulaukiau jo- 
kios pagalbos, priešingai, buvau išplūstas, — pajutęs 
galimybę įsitaisyti sąjungininką, gudriai prašneko ap- 
girtėlis. —- O šis pareigūnas mane dar ir suspardė. 

Frostas galvos kryptelėjimu parodė Stringeriui į te- 
lefoną. Konsteblis užuominą suprato ir puolė skam- 
binti į greitąją. Atsikratyti airio reikėjo kuo skubiau. 

— Sere, turime naujos informacijos apie griaučius. — 
Frostas tikėjosi nukreipti Maleto dėmesį, bet skyriaus 
viršininkas, sunerimęs dėl žiauraus policijos elgesio 
su vargšu susižalojusiu airiu, mostu nuvijo inspekto- 
rių į šalį, mat nutarė pats apklausti ant grindų sėdintį 
nukentėjusįjį. Šis ūmai pažaliavo, sužagsėjo ir sodriai 
išsivėmė Maletui ant batų. 

Frostas girtą statybininką staiga mažne pamilo. 
Net ėmė gailėtis elgęsis taip šiurkščiai. Visuose mu- 
myse esama gėrio prado, pamanė. Skyriaus viršinin- 
kas tuo metu išskubėjo apsišvarinti. 

Papramogavęs Frostas grįžo į kabinetą, bet nespėjo 
nei parūkyti, nei skaniai pasijuokti —- Maletas telefonu 
išsikvietė jį į senąjį gerąjį rąstų namelį ir vėl iškonevei- 
kė, mat kažkas jam pranešė apie ponios Aphil užpuo- 
limą. Kaip toks prityręs pareigūnas galėjęs moterį su 
tokia pinigų suma išleisti be apsaugos? Bene tyčia šau- 
kęsis bėdos?.. 

Frostas be paliovos uostinėjo orą, prikišamai dirs- 
čiojo į Maleto batus ir klausinėjo, ar negalėtų atidaryti 
lango. Tokia buvo jo gynybos taktika. Skyriaus virši- 
ninkas, kad jį kur skradžiai, žinoma, nepraleido pro- 
gos įtrinti inspektoriui į žaizdą pusę svaro druskos. 
Taip, jis privalėjo pasiųsti apsaugą, bet juk neįmanoma 

numatyti visko. Jis - ne sumautas Gideonas iš Sko- 
tland Jardo", o tik kriminalistas inspektorius Džekas 
Frostas, Jurgio kryžiaus kavalierius, iš netikusio ser- 
žanto tapęs dar labiau netikusiu inspektoriumi. Bet to 
paaukštinimo jis neprašė. 

Šias mintis paversti žodžiais sutrukdė telefono 
skambutis. Maletas padavė ragelį Frostui. Iš ligoninės 
skambino Klaivas. 

Ponia Aphil atsigavo. 

— Aišku, — pasakė inspektorius, — jau važiuoju. — 
Maletui jis kuo atsainiau pridūrė: - Beje, sere, ant jūsų 
stalo buvau palikęs elektronikos vagysčių bylą. Šįva- 
kar sugavome vagį. 

— Tikrai? — Skyriaus viršininkas, į ataskaitą vos 
dirstelėjęs, įmetė aplanką į peržiūrėtų dokumentų dė- 
klą. - Rodos, tai viena inspektoriaus Aleno bylų? Su- 
sirgo, nespėjęs užbaigti. 

Išėjęs į koridorių Frostas ilgai, garsiai ir bergždžiai 
plūdosi. 


ANTRADIENIS (6) 


Kai tik įžengė pro ligoninės duris, užplūdo prisimini- 
mai. Viskas čia buvo pažįstama. Pervirto maisto ir de- 
zinfektantų kvapai. Aimanos, slopinamos raudos, ne- 
rimo pritvinkę balsai. Šešis mėnesius, kol žmona mer- 
dėjo, jis uosdavo ir girdėdavo visa tai dukart per 
dieną. Pertvaromis apstatyta galinė lova ir nuolat kar- 
tojama frazė: „Pone Frostai, galite būti, kiek norite.“ 


ž Johno Creasey'aus detektyvinių romanų veikėjas. 

Ant kieto, medinio suoliuko kiūtąs Klaivas, išvydęs 
inspektorių, atsistojo ir palydėjo jį į palatą, kur išblyš- 
kusi ponia Aphil aptvarstyta galva tysojo pusiaugula, 
atsirėmusi į supurentas pagalves. Frostas užmetė akį į 
kortelę kojūgalyje. Temperatūros truputį per daug, 
pulsas šiek tiek per dažnas. Ne taip jau blogai. 

Jis padrąsinamai nusišypsjo ir pasakė: 

— Ponia Aphil, rytoj jus jau išrašys. 

Moters galva grimzdėjo iškrakmolytame priegal- 
vyje. 

— Noriu namo. Kai į jis paskambins, turiu būti prie 
telefono, - atsakė ji. 

Frostas iš palovio išsitraukė medinį suolelį ir atsi- 
sėdo. 

— Kodėl manote, kad jis vėl paskambins? 

— Juk pinigus pasiėmė, tad dabar privalo pasakyti, 
kur Treisė. Taip buvo sutarta. - Karščiuojančios Džoa- 
nos akys žibėjo. Ji pamėgino atsisėsti. - Gal dukrelė 
jau namie, laukia... 

— Ramiau, brangute, ramiau... - Inspektorius, švel- 
niai stumtelėjęs, vėl ją paguldė, tada pasivedė į šalį 
Klaivą ir šnibždomis išaiškino, ką šis turėsiąs padary- 
ti. Ponia Aphil paminėjo tikimybę — tiesa, visiškai 
menką, — kuri pačiam Frostui nebuvo atėjusi į galvą. 
Vis dėlto galėjo būti, kad įtariamasis iš tikrųjų pagro- 
bė Treisę ir dabar ruošėsi ją grąžinti. Barnardas turėjo 
perduoti nuovadai Frosto nurodymus - toliau budėti, 
prisijungus prie ponios Aphil telefono, ir nuolat stebė- 
ti jos namą. 

Grįžęs prie sužalotosios, inspektorius patikino: 

— Mes stebėsime jūsų namą ir atsiliepsime, jei kas 
skambins, tad galite niekuo nesirūpinti. 

- Jis tik išsigąs, jeigu paskambinus atsilieps polici- 
ninkas. 

— Atsilieps apmokyta mūsų pareigūnė. Jis manys, 
kad kalba su jumis. O dabar papasakokite, kas atsi- 
tiko. 

Moteris susijaudinusi patimpčiojo antklodę. 

— Na tas vyras man paskambino. Pasakė... 

Frostas ją iš karto pertraukė: 

— Apie skambutį mes žinome. Kas buvo paskui? 

— Kaipjjis ir liepė, pinigus sudėjau į maišelį. 

— Į kokį? 

— Į plastikinį, mėlynai baltą — iš prekybos centro. 
Ėjau Vikariato bloku, paskui - Pirties keliu. 

— Ar niekas jūsų nesekė, nestebėjo? 

Kiek pagalvojusi, ji papurtė galvą. 

— Ne. Nemanau. Stengiausi kuo greičiau nueiti iki 
telefono būdelės. Bijojau, kad paskambins, 0 aš nesu- 
skubsiu atsiliepti. Kai buvau nuėjusi maždaug pusę 
Pirties kelio, už nugaros kažkas sušnarėjo ir trenkė 
man. — Moteris pakėlė ranką ir prilietė tvarstį. - Paju- 
tau skausmą ir atsikvošėjau čia. Neprisimenu, nei kaip 
greitoji mane vežė, nieko. 

Inspektorius užjaučiamai nusišypsojo ir paklausė: 

— Ar piniginę turėjote? 

— Taip. Jie rankinėje. 

— Deja, nebe. Veikiausiai jis pasiėmė ir ją. Kas buvo 
piniginėje? 

— Apie dvidešimt svarų, namų raktai, mašinos. 

Naktinė seselė atnešė migdomųjų tabletę ir stiklą 
vandens. Ji rūsčiai dėbtelėjo į Frostą ir šis sumojo, kad 
metas išeiti. 

Su nuovada pakalbėjęs Barnardas laukė korido- 
riuje. Kol jiedu ilgu koridoriumi žingsniavo prie išė- 
jimo, Frostas trumpai persakė pokalbį su ponia Aphil 
ir pridūrė: 

— Net dvidešimt svarų, ir tuos nugvelbė iš pinigi- 
nės. Veikė ne pagrobėjas, sūnau. Koks nors smulkus 
plėšikėlis, čiumpantis, kas pakliuvo. 

Jie prasilenkė su rūškano veido sesele. Nešina inks- 
to formos dubenėliu su švirkštu, moteris pastūmė 
dvivėres duris ir dingo pritemdytoje palatoje, kur kaž- 
kas dejavo. Frostas nusuko akis į šalį ir paspartino 
žingsnį. 

— Toje palatoje gulėjo mano žmona. Ją aplankęs, vi- 
sada užsinorėdavau išgerti. Netoliese, už kampo, yra 
nedidelė aludė... 


Aludė buvo iš tiesų nedidelė, jauki. Žaižaravo ka- 
lėdinės puošmenos, židinyje spragėjo ugnelė. Vienas 
vienintelis lankytojas, žemaugis vyriškis su šilta striu- 
ke sėdėjo prie kampinio staliuko, kažką gurkšnojo. 
Frostas pasišildė prie židinio, atsipalaidavo malonioje 
aplinkoje - lygiai taip pat, kaip tada, kai ateidavo čio- 
nai po ligoninėje praleistų baisių valandų, ir vėl išgir- 
dęs sakant: „Galite būti, kiek norite.“ Tas mandagus 
pasiūlymas reiškė, kad pasėdėti prie žmonos trumpai 
būtų tiesiog nepadoru. Užtat jis ir sėdėdavo — ne- 
nuoširdžiai šypsodamasis, nežinodamas, ką sakyti, 
stengdamasis perimti jos skausmą, stebėdamas, kaip 
ji miršta. 

— Iš tikro nebloga aludė, - pagyrė Klaivas, grįžęs su 
gėrimais ir inspektoriaus grąža. Bet šis neišgirdo jo. 
Žiūrėjo į kampinį staliuką. Anas vyriškis išėjo, palikęs 
beveik pilną stiklą. Frostas nuėjo į tą kampą. 

— Matei jį? 

— Ką? — savo ruožtu paklausė Klaivas. 

— Tą, kuris čia sėdėjo. Movė laukan, kai tik mu- 
du įėjome. Net gėrimą paliko. —- Inspektorius paėmė 

stiklą, pauostė ir vienu gaistu išmaukė. - Škotiškas. 
Iš pačių gerųjų. Iškišk nosį, gal dar pamatysi, kur link 
nudūmė. 

Barnardas išėjo į lauką ir spėjo pamatyti tik gali- 
nius nuvažiuojančio automobilio žibintus. Grįžęs pa- 
sakė Frostui. Šis tik gūžtelėjo pečiais. 

— Tiek to. Gal ir nieko svarbaus. Bet tau, sūnau, tu- 
riu užduotį. 

— Kokią gi? - Klaivas iš karto įsitempė. 

— Lėk į mūsų mašiną ir susisiek su nuovada. Tegul 
atšaukia ponios Aphil namo stebėjimą. 

— Tegul atšaukia? — nepatikliai paklausė krimina- 
listas konsteblis. - Bet juk pats ką tik liepėte stebėti. 

— Taip, taip, liepiau. Matyt, persimainė nuotaika. 
Nagi paskubėk. Palauksi manęs automobilyje. 

Operatyvininkas nuovadoje taip pat apstulbo. 

— Ar esi tikras, kad nieko nesupainiojai? 

— Žinoma, nesupainiojau, - suniurzgė Klaivas. - Jis 
nori, kad stebėjimas būtų atšauktas. 

— Neužsigauk, - pasakė operatyvininkas, - bet no- 
rėčiau tai išgirsti iš paties inspektoriaus. 

Atsidarė durelės, ir mikrofoną paėmė Frostas. 

— Frostas. Ponios Aphil namo stebėjimą tuojau pat 
nutraukti. Baigiau. - Jis grąžino mikrofoną Barnardui 
ir įsėdęs užtrenkė dureles. - Na, užteks dykinėti, sū- 
nau, spausk akceleratorių. Važiuojame prie ponios Ap- 
hil viešnamio. 

Kai jie priartėjo prie Vikariato bloko, inspektorius 
parodė Klaivui, kaip privažiuoti šalutinėmis gatvelė- 
mis, ir galiausiai jie sustojo ties atokesne sankryža, iš 
kur, patys nekrisdami į akis, gerai matė 29-4ą namą. 
Barnardas išjungė šviesas, ir jiedu ėmė laukti. 

— Prisipažinsiu, norėčiau žinoti, ką čia veikiame, — 
penkias minutes stebeilijęs į tuščią namą tuščioje gat- 
vėje, pasakė Klaivas. 

— Jau maniau, kad taip ir nepaklausi, - atsakė Fros- 
tas. — Kol tu šnekėjai su nuovada, aš paskambinau į 
ligoninę. Norėjau sužinoti, ar niekas nesidomėjo tavo 
drauguže Džoana. Pasirodo, kai kas domėjosi. At- 
spėk - kas? 

— Pasiduodu, - nekantraudamas atsakė Barnardas. 

— Prieš kokias penkiolika minučių buvo užėjęs įtar- 
tinas neūžauga su šilta striuke. Teiravosi apie vargšės 
ponios Aphil sveikatą, domėjosi, kada ją išrašo. 

— Nair kas? Galėjo būti kaimynas. - Klaivui Frosto 
naujiena nepadarė jokio įspūdžio. 

— Arba klientas, nesulaukiantis, kada vėl galės pa- 
sišildyti ponios Aphil pataluose. Bet ten buvo ne kai- 
mynas ir ne klientas. Nagi, sūnau, kas dar, be mūsų, 
žino, kad ji ligoninėje? Neūžauga iš aludės! Tas, kuris 
paliko neišgertą viskį. Budėtoja jam pasakė, kad ponia 
Aphil naktį praleis ligoninėje, ir jis pasišalino. 

— Vis tiek nesuprantu... 

— Sūnau, ją užpuolė smulki žuvelė. Jis pasiėmė mo- 
ters piniginę ir raktus. Žino, kad namai bus tušti ir ga- 
lės juos apšvarinti. 

— Kodėl tada atšaukėte namą stebėjusį patrulį? 

— Noriu tą šmikį pričiupti, o ne nubaidyti. Pasilenk, 
mikliau. Regis, jis. 

Šviesios spalvos automobilis nuvažiavo iki Vikaria- 
to bloko galo, apsisuko ir lėtai pajudėjo atgal. Po kelių 
minučių vėl pasirodė, pravažiavo ponios Aphil namą 
ir sustojo atokiau nuo jo, kitoje gatvės pusėje. Netru- 
kus iš automobilio išlipo Žemaūgis vyras su dideliu la- 
gaminu. Apsidairęs jis skubiai nužingsniavo prie 29-0 

namo. Trakštelėjo atrakinama spyna, durys atsidarė ir 
tyliai užsivėrė. Vyriškis įėjo į vidų. 

Klaivas buvo bešokąs iš automobilio. 

- Čiupsime jį? - paklausė. 

Bet Frostas tik įsipatogino ant sėdynės. 

— Ne. Tegul ramiai pareina prie mašinos. Palauk- 
sime. 

Jiedu kantriai laukė. 

— Na, sūnau, atspėk, ką aš matau, - pasakė inspek- 
torius, rūkydamas jau ketvirtą cigaretę. Žemaūgis vy- 
riškis išėjo iš 29-0 namo. Jo lagaminas atrodė gerokai 
apsunkęs. 

Jiedu prišoko, kai neūžauga pasilenkė atsirakinti 
automobilio durelių. Netikėtai užkluptas, jis suriko ir 
pažadino įmigusią gatvę. Pratrūko amsėti šunys, su- 
nerimę gyventojai puolė skambinti bendruoju pagal- 
bos numeriu 999. Atskubėjo rajono patrulis, bet Fros- 
tas kolegas tuojau pat paleido. 

— Vagių galite ir patys susirasti. 

Sulaikytasis nesipriešino, bet, atgavęs kvapą, ėmė 
piktai bambėti: 

— Mirtinai išgąsdinai mane, Frostai. Kur tavo pro- 
tas? Juk mano širdis visai silpna. 

— Jei širdis silpna, vadinasi, pūslė - gera, - atkirto 
Frostas ir įsižiūrėjo į akivaizdžiai jį atpažinusį vyriš- 
kį. - Aa, šit ir susitikome. Sūnau, susipažink su Puo- 
šeiva Dosonu, įsilaužėliu, sukčiumi, smulkiu vagišiu- 
mi. Na, Puošeiva, kas lagamine? 

— Kas, kas, enciklopedijos. Mėginu užsidirbti studi- 
joms koledže. 

Lagamine buvo kailiniai, juvelyriniai dirbiniai, ki- 
tokie vertingi daiktai iš ponios Aphil namų. Ant gali- 
nės Puošeivos automobilio sėdynės Frostas aptiko 
melsvai baltą maišelį, pilną naudotų penkinių. 

Jie nuvežė Dosoną į nuovadą, pasodino kvotos 
kambaryje, pavaišino arbata ir cigarete. Raginti jo ne- 
prireikė. Frostui ir Barnardui liko tik išklausyti ilgą 
Puošeivos prisipažinimą, kuris sugulė į keturis pusla- 
pius. Jis buvo skaitęs apie klasikinę bylą - Lindbergo 
sūnelio pagrobimą. Nusikaltėlis tąsyk pasiglemžė iš- 
pirką, sumelavęs, esą vaikas - jo rankose. 

— Pamaniau, ir aš galiu taip padaryti. Kas tai bob- 
šei du gabalai? Gali tiek užsikalti aukštielninka, net 
neišlipdama iš lovos. Ko šitas kumpanosis taip ne- 
rimsta? 

Frostas žvilgsniu sudraudė Klaivą, kad šis nede- 
monstruotų įtariamajam emocijų. | 

— Mergaitė? - perklausė Puošeiva. - Aišku, negro- 
biau jokios mergaitės. Pagrobimai - ne mano braižas. 
Jei norite, apieškokite namus. Jeigu rasite kokių nors 
vaikų, juos mano senutei bus padaręs pienininkas. 

Rasti Treisę jo namuose jie nesitikėjo, bet dėl viso 
pikto patrulis nuvažiavo patikrinti. Žinoma, mergaitės 
ten nebuvo nė ženklo. 

Dosonas pasirašė prisipažinimą, padėkojo Frostui 
už cigaretę ir atsidūrė kameroje. Gretimoje sėdėjo 
elektronikos vagis su avikailio skranda. 

— Jei ir toliau darbuositės tokiu tempu, pristigsime 
kamerų, - pasakė nuovados seržantas. 

Deja, Maletas jau buvo išėjęs ir Frosto triumfo neiš- 
vydo. 

— Jeigu mane būtų ištikusi kokia nesėkmė, jis bū- 
tų čia ir šaipytųsi, išsiviepęs lig ausų, — gailiai pasi- 
guodė šis. 

Grįžęs į kabinetą padirbėti su popieriais, inspekto- 
rius rado Klaivą, laukiantį leidimo eiti namo. Krimi- 
nalistas konsteblis jau įsivaizdavo Heizelę, sėdinčią jo 

kambaryje. Uniforma tvarkingai pakabinta ant kėdės, 
makiažas kruopščiai nusigramdytas... 

— Sere, jau penkiolika po vienuolikos, - žiūrėdamas 
į laikrodį ir Žiovaudamas, garsiai paskelbė Barnardas. 

— Kas čia? — paklausė Frostas, paėmęs nuo savo sta- 
lo raštelį. „Skambino Sendis Leinas iš „Dentono aido“. 
Prašė skubiai paskambinti.“ Žemiau ta pačia ranka 
buvo prirašyta: „Dar kartą skambino pusę vienuoli- 
kos. Labai skubus reikalas. Būtinai paskambinkite.“ — 
Sakai, penkiolika po vienuolikos? Ką gi, paskambin- 
sime jam. — Inspektorius surinko laikraščio redakcijos 
numerį. Persimetęs su Sendžiu keliais žodžiais, padėjo 
ragelį ir pašoko nuo kėdės. - Sūnau, pametėk mano ša- 
liką. Tai bent laiminga dienelė. Sendis sako žinąs mū- 
sų griaučių pavardę, taigi pirmyn - nuveši mane į re- 
dakciją. 

Klaivas suirzęs per prisnigtą aikštelę nušlepnojo 
paskui inspektorių. Vakaras buvo šaltas, nykus, kan- 
kinamai ilgas, o jis svajojo apie šiltą, jaukų savo kam- 
barį su maloniai pukšinčiu šildytuvu, įsivaizdavo Hei- 
zelę, nusimaunančią mikroskopines kelnaites, jos ran- 
kas, jaudinamai slystančias šlaunimis. Regėjimas buvo 
toks saldus, kad, sukdamas raktelį, Klaivas iš nevilties 
net atsiduso. 

— Kas atsitiko? —- paklausė Frostas. - Tikiuosi, neap- 
sirgai? 


Sendžio Leino svečiai susigrūdo į mažytį jo kabi- 
netėlį, pertvaromis atskirtą nuo atviros stalų, telefonų 
ir rašomųjų mašinėlių makalynės. 

— Na, Sendi, tai kas tie mūsų griaučiai?! - Kad per- 
rėktų tarškesį, Frostui teko šaukti. 

— Perskaitysi rytojaus numeryje, - atsakė žurnalis- 
tas ir paklojo priešais kriminalistus prastai atspaustą 
bandomąjį egzempliorių. Pirmojo puslapio antraštė 
rėkte rėkė: 

DINGĘS BANKO TARNAUTOJAS RASTAS PO 
32 METŲ. 

Paantraštė buvo šiek tiek santūresnė: 

PER BANKO APIPLĖŠIMĄ DINGUSIŲ 20 000 SVA- 
RŲ AIDAS. 

Kita, dar smulkesnė, skelbė: Mediumė nuveda poli- 
ciją prie paslaptingo kapo miške. Po šia antrašte išspaus- 
dintoje nuotraukoje Frosto viršutinė lūpa buvo su aiš- 
kiu Kupidono išlinkiu, o plaukai šiek tiek tankesni. Po 
fotografija buvo parašyta: Bylą tiria kriminalistas ins- 
pektorius Frostas, Jurgio kryžiaus kavalierius. 
mane atkasė po trisdešimt dvejų metų, - pasakė ins- 
pektorius. 

Visą likusią puslapio dalį užėmė liūdnas plinkan- 
čio kokių trisdešimt penkerių metų vyro veidas. Prie- 
rašas po fotografija skelbė: Timotis Fokesas. 

Frostas suraukė antakius. 

— Fokesas? 

Inspektorius niekaip neįstengė prisiminti, kur gir- 
dėta pavardė. 

— Griaučiai jo, - paaiškino Sendis. 

— Tuomet pasakyk jam, kad gali juos atsiimti, 
mums jie nereikalingi. — Tikėdamasis įminti mįslę, 
Frostas atsivertė laikraštį, bet šis buvo tuščias, neiš- 
spausdintas. Staiga jis prisiminė. Na, žinoma, juk tai 
tas pats Timotis Fokesas! Jis atsigręžė į Klaivą ir pa- 
sakė: — Tai atsitiko 1951-aisiais, tau, sūnau, dar negi- 
mus. Buvau ką tik įstojęs į policiją. Sveikas kaip jautis 

ir gašlus kaip eržilas aštuoniolikinis. O dėl mergų tais 
laikais tekdavo pakovoti - jos nesėdėdavo ir nelaukda- 
vo tavo namuose, kol grįši. 

Klaivą išpylė raudonis. Kaip, po šimts, Frostas ga- 
lėjo sužinoti? 

— Fokesas dirbo kasininku Beningtono banke, — 
toliau pasakojo inspektorius. - Kai jis dingo su dvide- 
šimčia tūkstančių svarų lagamine, prikabintame prie 
riešo, ieškoti buvo mestos visos pajėgos, žmonėms net 
atostogas teko nutraukti. Kur tik nenaršėme... o jis, 
pasirodo, gulėjo užkastas Numirėlio dauboje. - Fros- 
tas pasitrynė randą. — Galvoju šit, nejaugi ir Treisės 
kaulelius atkas po daugiau kaip trisdešimt metų. 

Sendis palinko į inspektorių. 

— Džekai, manai, jos nebėra gyvos? 

Frostas parodė į aukštus langus, už kurių žvarbus 
vėjas kaukdamas pustė sniegą. 

— O kaip tu manai? - savo ruožtu paklausė jis ir vėl 
grįžo į praeitį. - Sendi, prisimeni, kas tyrė Fokeso by- 
lą? Inspektorius Botomlis, įmitęs kaip paršas, pilvū- 
zas. Kelnės jam tekdavo siūdintis pagal užsakymą. 

— Kas nutiko Fokesui? — pasiteiravo Klaivas. 

O nutiko tada štai kas. 1951-ųjų liepos 26-ąją Foke- 
sas banko automobiliu, kurį vairavo jaunesnysis tar- 
nautojas Rupertas Garvudas, į Ekslio filialą už septy- 
nių mylių nuo Dentono išvežė dvidešimt tūkstančių 
svarų. Pinigai buvo sudėti į metalinį lagaminą, o šis 
prirakintas Fokesui prie riešo. Į paskirties vietą auto- 
mobilis taip ir neatvyko. Tą pačią popietę jis buvo ras- 
tas tolokai nuo kelio, kuriuo turėjo važiuoti. Garvudas 
siaubingai sužalota galva sėdėjo be sąmonės, užgriu- 
vęs ant vairo, ir atsigavęs nieko neprisiminė. Fokesas 
ir vežtoji suma dingo be žinios. 

— Apie tą bylą rašiau pirmąjį savo straipsnį, - išdi- 
džiai pasigyrė Sendis. - Paskui jis pakliuvo į Londono 
dienraščius. 

— Vargšas Fokesas. - Frostas atsiduso. - Šitiek metų 
nepagrįstai kaltintas, o šit, pasirodo, visą tą laiką gu- 
lėjo žemėje. Regis, turėjo šeimą, ar ne? 

— Žmoną, - atsakė žurnalistas. - Bet kaip susiklostė 
jos gyvenimas, nežinau. Beje... kaip jis nužudytas? 

— Nušautas į galvą. - Inspektorius patapšnojo sau 
per kaktą. 

Sendis ištiesė ranką prie vidaus ryšio telefono ir 
spūstelėjo mygtuką, prie kurio buvo parašyta SPAUS- 
DINIMAS. 

— Makai, čia Sendis. Pristabdyk numerį. Pirmą pus- 
lapį teks keisti. Policija sako, kad Fokesas nušautas. 

Jis padėjo ragelį, akivaizdžiai nekantraudamas kuo 
greičiau išprašyti svečius ir imtis darbo. 

— Džekai, atnešei man skambią sensaciją. 

— Juk mane pažįsti, - kukliai atsakė Frostas. — 
Nupirkai mano sielą už vieną pigų troškinį. Eime, 
sūnau. 

— Luktelėk. Pinigai... Jų lagamine tikriausiai ne- 
buvo? 

Inspektorius saldžiai šyptelėjo. 

— Nors mes ir visiški mulkiai, Sendi, bet, jeigu bū- 
tume radę tuos dvidešimt tūkstančių, tikriausiai ir pa- 
tys būtume susigaudę, kieno tie griaučiai. 

Jiedviem nespėjus išeiti, į kabinetą įpuolė jaunas, 
uolus žurnalistas. 

— Pone Leinai, atsiprašau, kad įsibroviau, bet banko 
valdytojas nenori šnekėti, o su Garvudu negaliu susi- 
siekti. 

— Su Garvudu? - įsiterpė Frostas. - Kalbate apie Ru- 
pertą Garvudą, jaunuolį, kuris tąsyk vairavo banko 
automobilį? 

— Taip, - atsakė Sendis. — Jis vėl dirba Dentone. 
Nežinojai? Valdytojo pavaduotojas Beningtone. 


ANTRADIENIS (7) 


Seržantas Tomas Hendersonas padėjo rašiklį ir nusi- 
žiovavo. Dirbti naktimis jis taip ir nejįprato. Kad ir 
kaip gerai išsimiegodavo dieną, vos priartėjus vidur- 
nakčiui, nuovargio suimtas kūnas vis tiek reikalauda- 
vo lovos. Hendersono nugara perbėgo drebulys. Prii- 
mamajame buvo šalta, o kaskart, kai atsiverdavo tos 
nelemtos durys... 

Sučirškė telefonas. 

Ant suoliuko po Kolorado vabalu kiūtąs nusiminęs 
jaunuolis su odine striuke neramiai kilstelėjo galvą. 

Hendersonas atsiliepė ir kelias sekundes klausėsi. 

— Dar ne, - pratarė galiausiai ir padėjo ragelį. Pa- 
žvelgęs į jaunuolį, papurtė galvą. Anas vėl susigūžė ir 
įsmeigė tuščią žvilgsnį į priešingą sieną. 

Pro duris įėję inspektorius Frostas ir naujokas su- 
laužyta nosimi įleido į koridorių ledinio oro gūsį. 

— Sveikas, Džekai. 

— Sveikas, Tomai. O, šiandien nesiskutęs. 

Hendersonas nusišypsojęs pasitaršė daugelį savai- 
čių stropiai želdinamą barzdą, susilaukusią ir gerokai 
kandesnių komentarų. 

— Kas jam? - pastebėjęs jaunuolį, paklausė Frostas. 

Hendersonas palinko ir priekį ir sušnibždėjo: 

— Partrenkė senutę. Dabar ji skubiai operuojama. 
Kokie bus padariniai, nežinia. Laukia šit. Daktarai sa- 
ko, vilties nedaug. 

— Ak... - Inspektorius nužvelgė veikiausiai dar nė 
aštuoniolikos nesulaukusį vaikiną. Šis atrodė prislėg- 
tas sielvarto. - Kaltininkas jis? 
draugus. - Seržantas liūdnai palingavo galvą. - Senutę 
pastebėjo, tik nubloškęs. Perėjoje. 

— Vargšelis, - sumurmėjo Frostas. Retas atvejis — 
jaunuolio jis akivaizdžiai gailėjosi. 

— Sere, jis - vargšelis? — nustebęs perklausė Klai- 
vas. 

— Taip, sūnau. Kiek kartų pats vos neužmušiau au- 
tomobiliu Žmogaus... bet man vis pasisekdavo. Jam 
nepasisekė. 

— Senutei dar labiau nepasisekė. 

— Tu negailestingas, sūnau, oi negailestingas, - su- 
niurzgė Frostas. - Žinoma, man jos gaila. Bet gaila 
ir jo. 

Skersvėjis dar kartą nupūtė popierius nuo budėtojo 
stalo. Į nuovadą įgriuvo stambus raudonveidis vyras 
su gobtuvuota, kailiu pamušta skranda ir, vos išvydęs 
uniformuotą pareigūną, užbaubė: 

— Ei tu! Kur mano sūnus? 

— Tėti! — šūktelėjo jaunuolis, nė nepasukdamas 
galvos. 

— Tu eini namo, - pareiškė vyriškis ir įpykęs atsi- 
gręžė į Hendersoną. - Aš pasiimu sūnų. Neturi teisės 
jo sulaikyti. 

— Pone, jis nesulaikytas, - kantriai atsakė seržan- 
tas. — Gali eiti. Pasiaiškinimą jis parašė, įvykio aplin- 
kybės užfiksuotos. 

— Pasiaiškinimą? — perklausė tėvas ir užsipuolė sū- 
nų. —- Avigalvi tu, kodėl rašei pasiaiškinimą? Reikėjo 
nieko jiems nesakyti! — Seržantui jis pasakė: — Ta jo 
rašliava negaliojanti. Sukurpta nedalyvaujant advoka- 
tui. Mes anuliuojame ją. 

Vaikinukas pakėlė galvą ir prakalbo į tėvą, lyg į be- 
viltišką bukaprotį: 

— Tėti, man aštuoniolika metų. Pasiaiškinimą ra- 
kiau senutę. 

Iš veido buvo matyti, kokia širdgėla graužia jau- 
nuolį. Tėvas skėlė jam antausį - lyg rimbu būtų su- 
šėręs. 

— Užsičiaupk, po velnių! Ką kalbėti, aš tau pasa- 
kysiu. 

Suskambėjo telefonas. Vaikinas, jau Žiojęsis piktai 
atsikirsti tėvui, pastėro. Seržantas atsiliepė. 

— Hendersonas. Aišku. Taip, ačiū, kad pranešėte. - 
Jis rūpestingai padėjo ragelį ir tyliai pasakė: — Gali, 
vyruti, eiti namo. Ji mirė prieš penkias minutes. 

Jaunuolis įsistebeilijo į seržantą. Iš pradžių atrodė, 
kad jis net nesuvokė, kas pasakyta. Veidas su glume- 
sio išraiška buvo nubalęs, tik kairysis skruostas po an- 
tausio raudonavo. Paskui vaikinas patempė lūpą ir, 
krūpčiodamas visu kūnu, pratrūko raudoti. Persimai- 
nęs tėvas apkabino jį per pečius ir sukuždėjo: 

— Nurimk, sūneli, nurimk. Eikime namo. 

Jis išsivedė ašaromis plūstantį sūnų į šaltą, sniegin- 
gą naktį ir durys užsivėrė. 

— Kaip visada ir sakiau, - nusivyniodamas šaliką, 
tarė Frostas, - sušikto teisingumo nėra. Jeigu tas vai- 
kis būtų tylėjęs arba pamelavęs, esą senolė netikėtai 
iššoko priešais automobilį, nebūtume galėję prie jo nė 

prisiliesti. Vienintelis liudytojas - jis pats. Bet jis atvi- 
rai prisipažino. Jaunuolis kankinasi, užmušęs Žmogų. 
O mes greičiausiai pritvosime jį įstatymu. 

Vilkdamas šaliką koridoriaus grindimis, inspekto- 
rius nupėdino į savo kabinetą. Klaivas beviltiškai pa- 
žvelgė į sieninį laikrodį, kurio beveik vertikalios ro- 
dyklės rodė pusę pirmos, ir nusekė iš paskos. 


— Mokėjo, rupūžgalviai, rišti mazgus 51-aisiais, — 
suniurnėjo Frostas, nagais raizgydamas virvutę, kuria 
buvo perrišta iš archyvo atsinešta byla su antrašte 
„Beningtono banko apiplėšimas, 1951 liepa“. Virvelė 
netikėtai nutrūko ir lapai išgeltusiais kraštais pasklido 
ant šūsnies kitų popierių. Rankiodamas bylos doku- 
mentus, inspektorius atsitiktinai aptiko Maleto raštą, 
kuriuo skyriaus viršininkas priminė personalui apie 
besibaigiantį išlaidų kvitų pateikimo terminą ir baugi- 
no pavėlavusius - kompensacijos tokiems būsiančios 
išmokėtos tik kitą mėnesį. 

Frostas įbruko bylą Klaivui, o pats įniko raustis po 
stalčius, ieškodamas išlaidų kvitų. 

— Surask, sūnau, Fokeso aprašymą, palygink su 
griaučių duomenimis. Jeigu jo būta vienakojo, mums 
teks įminti dar vieną mįslę. 

Daugelį metų išgulėjusi palaidota archyve byla 
buvo stora, jos dokumentai trenkė senais laikais ir 
pelėsiais. Atsivertęs ją, Klaivas bene pirmiausia išvy- 
do jauno kariškio su pilote, užtupdyta ant vešlių, 
banguotų, briliantinu suteptų plaukų, nuotrauką. 
Kitoje jos pusėje ranka buvo užrašyta: „Brangiajai 
Rauzei — su didele meile ir daug bučinių - Timas.“ 
Policijos pridėtas spausdintas tekstas skelbė: „Anksty- 
va Timočio Fokeso fotografija — šiuo metu labiau 
nuplikęs.“ Barnardas atvertė nuotrauką ir pažvelgė į 

nerūpestingą vyriškio šypseną. Nejaugi tai ta pati že- 
mėmis apkibusi kaukolė, išplėšta iš ledinio Numirėlio 
daubos glėbio? 

Jis parodė atvaizdą Frostui. 

— Ak, sūnau, kadaise ir mano plaukai buvo tokie — 
panos dėl jų iš proto eidavo. - Inspektorius perskaitė 
užrašą. - Šiuo metu mudu abu labiau nuplikę — ir aš, ir 
jis. Kas ta Rauzė? Žmona? 

- Iki jos dar nepriėjau, - atsakė Klaivas. 

Vartydamas bylą, jis rado ir kitą fotografiją - origi- 
nalą išspausdintosios bandomajame „Dentono aido“ 
numeryje. Kitoje pusėje buvo surašyti visi asmens 
duomenys. „Timotis Fokesas, amžius - 38 metai, ūgis — 
5 pėdos 11 colių, svoris - 12 stonų 4 svarai, veido spal- 
va blyški, bruožai smulkūs, plaukai tamsūs, Žymus 
polinkis plikti. Randas, likęs po apendikso operacijos. 
Ant dešinio riešo tatuiruotė: žodis „Rauzė“ raudonos 
širdies fone.“ 

Frostas papūtė lūpas. 

— Kur tik nesusidursi su Rauze. Tikiuosi, nepaaiš- 
kės, kad tai - sumautos rogutės, kaip tame Orsono 
Velso filme. 

— Tas filmas, sere, - „Pilietis Keinas“, o rogutės va- 
dinosi „Rožės pumpuras“. 

Inspektorius padavė išlaidų kvitus Barnardui, kad 
šis paskaičiuotų sumą, ir pasakė: 

— Tas aprašas kadaise galėjo būti svarbus, bet, kai 
įtariamasis pūva žemėje daugiau nei trisdešimt metų, 
vargu ar labai pravartu žinoti apie jo tatuiruotes ir po- 
linkį plikti. Šiaip ar taip, duomenis perduosime eks- 
pertams, tegul jie aiškinasi, ar požymiai sutampa. 

— Sere, ojeigu patikrintume informaciją apie lūžu- 
sią ranką? Žinoma, gerai būtų turėti ir jo dantų sche- 
mą. Tada galėtume palyginti su kaukolės dantimis. 

— Stebini mane, sūnau. Tu — tikras mokslininkas. 
Štai tau ir rytojaus darbelis. Pamėginsi surasti Fokeso 
gydytoją ir dantų gydytoją. Ką dar aptikai? 

Klaivas parodė jaunos, didžiaakės moters su Džu- 
dės Garland šukuosena — Rauzės Fokes, dingusiojo 
žmonos, - nuotrauką. Buvo nurodytas ir adresas: Lon- 
glio kelias 172, Dentonas. 

— Jos ten nerasime, - pasakė Frostas. - Namai ten 
paruošti nugriauti. Reikia vietos naujai viešajai biblio- 
tekai. 

Kitoje fotografijoje buvo įamžintas šviesių akių jau- 
nuolis. Antroje pusėje užrašyta: „Rupertas Garvudas. 
Jaunesnysis tarnautojas, Beningtono bankas“. Pridėta 
ir ligoninės gydytojo išvada. Gyvybei nepavojingas 
kaukolės lūžis. 

Dabar Garvudas - valdytojo pavaduotojas, prisimi- 
nė Frostas. Aplankyti jį inspektorius ketino rytoj, iš 
pat ryto. | 

Staiga jis susizgribo, kad ši sena, visų užmiršta by- 
la, niekaip nesusijusi su sekmadienį dingusia Treise 
Aphil, juos užvaldė. Frostas pažvelgė pro langą. Per 
automobilių aikštelę, nepalikdamas pėdų, lėtai žings- 
niavo prisitūlojęs žmogus. Sniegas spindėjo it nušveis- 
tas stiklas. Inspektorius nusipurtė. Jeigu paieškos gru- 
pė neras sustingusio kūnelio rytoj, gal ras poryt. 

Jis pasijuto nuvargęs. Apsivyniojo šaliką, užsivilko 
apsiaustą. 

— Eime, sūnau, metas namo. 

Raginti Klaivo nereikėjo. Jis užvertė bylą, padėjo į 
stalčių ir pašokęs mažne atsitrenkė į Frostą. 

— Viešpatėliau! Tik dabar susivokiau, — pasakė šis. — 
Nenuostabu, kad šiandien mums taip sekėsi. Ar Žinai, 
kokia buvo diena? Mano gimtadienis. 


228 


Buvo jau po vidurnakčio. Ir niekas neprisiminė, 
niekas nepasveikino. 

— Širdingai sveikinu, — pratarė Klaivas, vildamasis, 
kad vis tiek galės keliauti namo. 

Frostas, viršydamas visus greičio rekordus, jau tur- 
seno aidžiu koridoriumi. Stabtelėjęs prie Operatyviojo 
valdymo centro, jis įkišo galvą pro duris. 

— Jeigu manęs teirautųsi kriminalistas seržantas 
Henlonas, sujunkite su mano asmeniniu siųstuvu. Va- 
žiuoju namo. 

Priimamajame Hendersonas užsirašinėjo vyriškio, 
kurio automobilis buvo nuvarytas, duomenis. Seržan- 
tas išeinantiems kolegoms draugiškai pamojo. 

Naktis buvo tokia šalta, kad įkvepiamas oras sting- 
dė plaučius. Inspektorius sėdo prie vairo, staigiai ap- 
gręžė mašiną ir tviskančiu ledu iššliaužė į gatvę. 

— Padarysime nediduką lankstą, sūnau, o paskui 
tave parvešiu. 

Klaivui kone sustojo širdis. Kokie iš tikrųjų būna 
nedidukai inspektoriaus lankstai, jis jau žinojo. Bet šį 
kartą jie iš tiesų važiavo netoli. Iš Aukštosios gatvės 
pasuko į šalutines ir, kiek pavingiavę, atsidūrė neap- 
šviestoje sankryžoje. Netrukus Frostas sustabdė auto- 
mobilį prie eilės sublokuotų namų aklinais langais. 

— Longlio kelias, - pratarė. 

Čia Fokeso gyventa 1951-aisiais. Klaivas įsižiūrėjo į 
tamsoje dunksančius namus ir sumojo, kad jie apleisti: 
langai uždangstyti gofruotosios skardos lakštais, du- 
rys užkaltos lentomis, ant kurių greitosiomis pakever- 
zota — „dujų nėra“, „vandens nėra“, „elektros nėra“. 

Frostas palypėjo aptrupėjusiais 172-0 namo laipte- 
liais ir pažvelgė pro angą laiškams duryse. Juoda tam- 
sa dvelkė pradrėkusiu tinku ir suplėkusiais čiužiniais. 

— Namie nieko nėra. Ką gi, turime raktą, - pasakė 
jis ir išsiėmė iš kišenės Žemėje prie griaučių aptiktus 
raktus. Įkišo vieną jų į spyną. Pasigirdo spragtelėji- 
mas, užrakto mechanizmas suveikė, bet šešių colių vi- 
nių laikomos durys neatsidarė. 

— Taigi, tinka, - pratarė Klaivas, dėdamasis nus- 
tebęs. 

— Panašu. Vadinasi, 1951-aisiais mūsų griaučiai gy- 
veno čia. - Jis nužvelgė apleistą gatvę. - Tas Žmogus 
miręs ir visa šita sušnerkšta gatvė - taip pat. To, kuris 
ištaškė jam smegenis ir nukirto ranką, veikiausiai irgi 
nebėra gyvo. - Inspektorius patraukė pečiais ir grįžo 
ant šaligatvio. - Antai ten, prie kampo, kadaise buvo 
krautuvėlė, vaikystėje joje pirkdavau komiksus. Dabar 
pats esu sušnypštas komikas. 

Penkiolika po dviejų Frostas išleido Barnardą prie 
namų. 

— Rytą galėsi, sūnau, pasilepinti lovoje. Anksčiau 
kaip aštuonios tikrai neatvažiuosiu. 

Klaivui sverdėjant prie durų, apsnūdusios jo sme- 
genys dar sugebėjo apskaičiuoti, kad geriausiu atveju 
jis gaus pamiegoti pusšeštos valandos. Atvejis pasitai- 
kė kuo geriausias, nors galų gale miegojo Klaivas daug 
trumpiau, nei planavęs. Užtrenkdamas automobilio 
dureles, Frostas pastebėjo globotinio lange šmėstelint 
kaštoninius plaukus ir nuogą kūną. 

Inspektorius atsiduso. Namuose, tokiuose pat šal- 
tuose, negyvuose kaip anie Longlio kelyje, jo grįž- 
tančio nelaukė niekas. Dujų nėra, elektros nėra, nuogų 
moterų nėra. Prisiminęs, kad kriminalistas seržan- 
tas Henlonas turėjo paskambinti dėl masalo prie ban- 
ko, Frostas susisiekė su operatyvininkais. Šie jokių 

naujienų neturėjo. Barnardo kambaryje įsižiebė šviesa. 
Stebėdamas, kaip kitapus užtrauktų užuolaidų susilie- 
ja du šešėliai ir šviesa užgęsta, inspektorius pasijuto 
kone vujaristas. Po šimts plynių, juk gimtadienis, stai- 
ga apsisprendė jis ir, užkaukinęs variklį, nudūmė Pir- 
ties kelio, dėkui municipalitetui, šviežiai pabarstyto 
druska, link. Frostas be gailesčio mygo greičio pedalą, 
pro šalį skriejo telegrafo stulpai, greitmačio strėliukė 
virpčiojo ciferblato pakraštyje. Teisingai, imk ir nusi- 
žudyk per patį gimtadienį! 

Jis vos nepralėkė posūkio. Paskui trinksėjo per 
duobes ir provėžas, kol galiausiai, įveikęs pusę gatve- 
lės, sustojo prie namo ties sankryža ir išjungė variklį. 
Nors metas buvo vėlus, pirmo aukšto langas viltingai 
švietė. 

Akimirką padvejojęs, Frostas išlipo iš automobi- 
lio - tiesiog prieš skaudžiai geliantį vėją - ir susyk iki 
kulkšnių įsmuko į sniegą. Pastumti varteliai išbrėžė 
jame lenktą vagą. Palikdamas gilias pėdas, inspekto- 
rius nuklampojo prie durų. Nuspaudė skambučio 
mygtuką. Kelias akimirkas buvo tylu, paskui moteriš- 
kas balsas paklausė: 

— Kas ten? 

— Džekas Frostas. 

— Dievuliau! - Spragtelėjo užraktas, ir durys atsivė- 
rė. Ji vilkėjo chalatą, rankoje laikė pusiau nugertą stik- 
lą. - Kokio velnio nori? 

— Užsukau pasisveikinti, - atsakė Frostas. 

— Ką? Pusę trijų ryto? Na tai jau pasisveikinai. Da- 
bar gali sukti namų link. 

— Ak... - pratarė jis nusiminęs. 

— Tiek to, užeik. Vikriau. Sušaldysi mane į ragą. 

Inspektorius įžengė į jaukumo karalystę. Laukujės 
durys užsitrenkė, Treisė, Maletas, griaučiai, visas pa- 
saulis liko už jų. 

Ji nusivedė jį į pritemdytą svetainę, išklotą ilgo 
plauko kilimu. Iš stereogrotuvo kolonėlių lyg sirupas 
sunkėsi naktinė muzika. Minkšta, šokolado spalvos 
sofa be atlošo buvo prisigėrusi židinio skleidžiamos 
kaitros. 

— Jei jau atėjai, galėtum bent paltą nusivilkti. 

Jis nusimetė apsiaustą, šaliką subruko į kišenę ir 
nuėjo prie nedidelės drabužinės koridoriuje. Kai grįžo, 
ji, pakreipusi galvą, sėdėjo ant sofos ir žiūrėjo į jį. 

— Įpyliau ir tau. 

Frostas klestelėjo šalia jos ir nuo staliuko paėmė 
sklidiną stiklą. 

— Na, Džekai, už mus. 

Ji išlenkė savąjį gėrimą vienu mauku, o jis gurkš- 
nojo lėtai, tuo pat metu nužiūrinėdamas ją. Net ir pa- 
pilnėjusia figūra, net, geranoriškiausiu spėjimu, ketu- 
riasdešimties, ji vis dar atrodė neblogai. 

— Tai kas nutiko trečiadienį? - paklausė. 

— Trečiadienį? — suraukęs antakius, paklausė jis ir 
tuojau pat suvaitojo. — Kad mane skradžiai, bene bu- 
vau ką nors pažadėjęs? 

— Taip, kad tave skradžiai, - vestis pietų. Tikėjaisi 
atsilyginti už pirmadienį, kai irgi užmiršai. 

— Ak, Širle, atsiprašau. Prižadu, išpirksiu visas savo 
kaltes. 

— Atsiprašai?! Tu tik atsiprašinėti ir sugebi. O aš 
laukiau... valandų valandas laukiau. Ir še - lyg niekur 
nieko atsibeldi pusę trijų ryto ir tikiesi su manimi su- 
gulti. 

— Dabar ne visai pusė trijų, - atsakė Frostas. 

Gulėdama ant sofos, ji stebėjo, kaip jis atsikrato pa- 
skutinių drabužių ir deda juos ant atsainiai numesto 
chalato. Paskui ji pasislinko, kad jam užtektų vietos 
šalia. Jis jau beveik buvo ją apkabinęs, kai vyriškas 
balsas staiga pasakė: 

— Inspektoriau Frostai. Operatyviojo valdymo cen- 
tras — inspektoriui Frostui. 

— Kas čia dabar? - kimiai paklausė ji. 

Frostas pridėjo pirštą prie lūpų, o kita ranka paėmė 
asmeninį siųstuvą. Ji pirštų galiukais švelniai perbrau- 
kė jam nugarą. Jis atsiliepė kuo ramiau: 

— Frostas. Centre, kas atsitiko? 

— Pone Frostai, žinia nuo kriminalisto seržanto 
Henlono. Įsilaužimas į Gutaimų juvelyrinę Aukštojoje 
gatvėje. Pagrobta dirbinių už dvidešimt penkis tūks- 
tančius svarų. 

Dabar ji pirštais vedžiojo sudėtingą piešinį jam ant 
strėnų. Frostas iš paskutiniųjų stengėsi, kad nedrebėtų 
balsas. 

— Ką nors suėmėte? 

— Ne. Įvykio vietoje atsidūrėme per kelias sekun- 
des, bet nusikaltėliai jau buvo pasprukę. Ar užtverti 
išvažiuojamuosius kelius iš miesto? 

— Velniop užtvaras! Tik sugaištume. Pasakyk Hen- 
lonui, kad nusiųstų porą vyrų prie Semio Džeikobso 
lažybinės — stebėti abiejų išėjimų. Tegul laukia kur 
nors užsiglaudę ir suima kiekvieną, išėjusį iš lažybų 
punkto. Aišku? 


— Taip, sere. 

— Dar pasakyk kriminalistui seržantui, kad mudu 
susitinkame prie Semio kontoros maždaug... — Širlė 
prisiglaudė prie Frosto, aistringai alsuodama - ...už 


pusvalandžio. Gal šiek tiek vėliau. Baigiau. 

Jis išjungė ryšį ir numetė ant brangaus kilimo. Ži- 
dinio ugnis buvo kaitri, sofa minkšta, o Širlė — nuosta- 
bi. Siųstuvas tuščiai marmėjo apie sudaužytus auto- 
mobilius, girtuoklių peštynes, įtartiną triukšmą... 


Buvo be penkių pusė keturių, variklis maloniai 
burzgė, Frostas niūniuodamas papsėjo cigarą, kurį Šir- 
lė įteikė jam kaip papildomą gimtadienio dovanėlę. Jis 
net nusistebėjo, pirmiau neįžvelgęs įstabaus nakties 
gražumo - sniegas aplink žaižaravo sidabru. Auto- 
mobilį palikęs netoli lažybinės, likusį galiuką ins- 
pektorius nutykino pėsčiomis. Nors vėjas nėmaž ne- 
malšo, Frostui jis atrodė nebe toks žvarbus, tarsi būtų 
pašiltėjęs apsiaustas. 

— Džekai! —- pašaukė nuo krautuvėlės durų atsisky- 
ręs tamsus pavidalas. Guviai atpūškavęs raudonveidis 
storuliukas Arturas Henlonas su tvido paltu ir skry- 
bėle užlenktais kraštais pranešė: - Niekas nei įėjo, nei 
išėjo. 

— Gerai, - sumurmėjo inspektorius. - Klok aplinky- 
bes. 

Štai ką jam papasakojo Henlonas. Juvelyrinės savi- 
ninką, kuris ten pat ir gyvena, be penkiolikos trys pa- 
žadino įnirtingas beldimas į duris. Iškišęs galvą pro 
antro aukšto langą, jis išvydo patruliuojantį policinin- 
ką. Šis pasakė savininkui, kad suveikė juvelyrinės sig- 
nalizacija - nuovadoje gautas signalas — ir kad norėtų 
apsidairyti viduje. Juvelyras nulipo žemyn, išjungė sig- 
nalizaciją ir atrakino duris. Tada „konsteblis“ smogė 
jam ir apiplėšė parduotuvę. 

— Aišku, — pasakė Frostas. — Ką gi, pažiūrėkime, 
kaip Semiui sekasi verslas. 

Jie priėjo duris su iškaba SEMIS DŽEIKOBSAS, 
ŽIRGŲ LENKTYNIŲ LAŽYBOS ir inspektorius nu- 
spaudė skambučio mygtuką. 

— Kodėl čia? — šnibždomis paklausė Henlonas. — 
Kas nors pastukseno? 

— Nuojauta, - burbtelėjo Frostas ir, matydamas, kad 
skambutis nepadeda, spyrė į duris. 

Staiga viduje kažkas sujudo, sutrinksėjo kitos du- 
rys, pasigirdo grumtynių triukšmas. Kažkas mėgino 
pasprukti pro tarnybinį išėjimą. Bet ten budėjo parei- 
gūnas. Veikiausiai jis ir sušuko: 

— Nane, neišdegs! 
teblį, kuris, užlaužęs besipriešinančiam tipui rankas, 
stūmė jį į vidų. Galų gale įstūmęs, atrakino duris į ga- 
tvę ir pranešė: 

— Sere, sugavau mėginant pabėgti. 

Henlonas žibintuvėliu pašvietė sučiuptajam į at- 
grasų veidą ir pergalingai sušuko: 

— Sidas Sekstonas! Ir ką gi čia veiki, Sidai?! 

Sidas nešvankiai plūdosi - šit ką jis tuo metu veikė. 
Henlonui įkliuvo išties stambi žuvis. Sekstonas buvo 
įsilaužimų meistras, už smurtinius apiplėšimus teistas 
jau penkis kartus. Jo asmens byla vos tilpo į kelis pus- 
lapius. 

— Kur Semis? — svyruodamas ant kulnų ir čiaupsė- 
damas cigarą, paklausė Frostas. 

Lyg atsakydamos jam, laiptų viršuje atsivėrė durys 
ir tamsą perskrodė šviesos spindulys, kurį tuojau 
pat užstojo brangiu chalatu vilkįs storas plikis su 
žarstekliu. 

— Kas ten? - paklausė jis, žiūrėdamas žemyn. 

— Policininkai, pone Džeikobsai, - atsakė inspekto- 
rius. — Tikri. 

Semis nuleido žarsteklį ir nulipo žemyn. 

— Pone Frostai! - nustebęs šūktelėjo. — Kas čia de- 
dasi? 

— Pone Džeikobsai, ar pažįstate šį Žmogų? — Žibin- 
tuvėlio spindulys vėl nukrypo įsilaužimų meistrui į 
veidą. Semis apsimetė įdėmiai į jį įsižiūrėjęs, paskui 
apgailestaudamas papurtė galvą. 

— Pirmą kartą matau. O ką? 

— Prieš kelias minutes sulaikėme šį žmogų, mėgi- 
nant pabėgti iš jūsų valdos. Tikriausiai įsilaužė. 

— Įsilaužė? Neįmanoma, - suraukęs antakius atsakė 
Džeikobsas. 

— Jis puolė štai pro šias duris, tiesiai konstebliui į 
glėbį, - primygtinai paaiškino Henlonas. 

Semis kyštelėjo ranką į chalato kišenę, išsiėmė il- 
gutėlį cigarą - Frostui su savuoju nebuvo ko nė lygin- 
tis - ir neskubriai užsidegė. 

— Ką gi, kadangi niekas nedingo... 

— Pone, nebūkite toks tikras. Reikėtų patikrinti. 

Lažybininkas ir nusikaltėlis baimingai susižvalgė. 

— Ne! Nėra jokio reikalo, - nukirto Džeikobsas. 

Bet Frostas jau buvo palypėjęs laiptais. 

— Pone Džeikobsai, viršuje - jūsų butas, ar ne? 

— Taip, ieškokite sau sveiki. 

Palengvėjimas buvo toks akivaizdus, kad Frostas iš 
karto nulipo žemyn. Jis parodė į patalpą už barjero. 

— Ką laikai biure, Semi? Jis galėjo ką nors pavogti 
iš ten. 

Apkūnusis šeimininkas nusikvatojo, net pečiai su- 
liulėjo. 

— Ten jis galėjo rasti nebent kelis rašiklius ir lažybų 
korteles. Jeigu ir paėmė - tiek to, dovanoju. 

— Tu, Semi, pernelyg dosnus. Dėl viso pikto mes vis 
tiek užmesime akį. Privalome - vien iš pagarbos tau, 
uoliam mokesčių mokėtojui ir doram piliečiui. 

Tarnybinėje patalpoje Džeikobsas pačiupinėjo į sie- 
ną įleisto pilko seifo rankenėlę ir pasakė: 

— Neliestas. Be rakto čia ir neįlįsi. Klausykite, jau 
vėlu. Paleiskite tą žmogų, ir tiek. Rašyti pareiškimo aš 
neketinu. 

— Nebus blogiau, jei dirstelėsime, kas seife, - su- 
murmėjo Frostas. 

Džeikobsui iškilo daugybė kliūčių. Raktas buvo 
viršuje, balažin kur nukištas. Metas — vėlyvas. Jeigu 
pareigūnams būtų nesunku užeiti rytoj... 

— Palypėk, Semi, į viršų ir atsinešk raktą, būsi geras 
berniukas, - paragino inspektorius. 

Lažybininkas išsiėmė iš burnos cigarą ir įsmeigė 
žvilgsnį į žioruojantį galą. 

— Neprivalau, - pratarė. 

— Ne, neprivalai, - maloniai sutiko Frostas. - Vai- 
kyti policininkus - piliečio teisė, bet jeigu mums teks 
išsirašyti kratos orderį, tai reikš, kad gaišime laiką ir 
papildomai išlaidausime. Tokie dalykai atsiliepia mo- 
kesčiams, o jie ir šiaip užtektinai dideli. 

— Taigi. Aš moku mokesčius. Jūs ateinate su kra- 
tos orderiu, - gūžtelėjęs pečiais, ramiai pasakė Džei- 
kobsas. 

— Kaip sau nori, Semi, bet turėk galvoje: kol atei- 
sime su orderiu, pora mano pareigūnų saugos seifą. 
sime, kas seife, tad ar verta tempti gumą? 

Semis tėškė cigarą į grindis ir sumynė. 

— Džekai, koktus šunsnuki, tu žinai, kas seife, 
ar ne? 

— Deja, taip, žinau, Semi, — maloniai nusišyp- 
sojęs, atsakė Frostas. —- Pasitaikė vienas tų retų atvejų, 
kai aš neklystu. Manau, raktas guli dešiniojoje tavo 
kišenėje. 

Taip ir buvo. Panarinęs pečius, įveiktas Semis žen- 
gė prie seifo, bet inspektorius jį sustabdė. 

— Luktelėk. - Henlono ir konsteblio jis paprašė pa- 
laukti už durų. - Noriu šnektelėti su ponu Džeikobsu 
asmeniškai. 

Išeidamas Henlonas klausiamai pažvelgė į Frostą. 

— Na ko? - paklausė lažybininkas, jau pasirengęs 
atrakinti seifą. 

Frostas susikišo rankas į kišenes ir užvertė akis į 
lubas. 

— Semi, jaunų policininkų šantažavimas - baisiai 
sunkus nusikaltimas. Už tai gautum mažiausiai antra 
tiek nei už plėšimą. Bet šiandien mano gimtadienis, o 
ir Kalėdos čia pat, tad būsiu kilnus. Jei neprasižiosi 
apie vieną Dentono nuovados policininką, aš nutylė- 
siu šantažą. Ką manai? 

— Saviškių kailį patys ir saugokit, po galais, - su- 
niurzgė Džeikobsas ir gūžtelėjo pečiais. - Bet aš netu- 
riu ko prarasti. Sutarta, Džekai. 

— Na tai kur jo skolos raštelis? 

Seifo durelės atsivėrė, Semis įkišo ranką ir išėmė 
už tvarkingomis krūvelėmis sudėtų juvelyrinių dirbi- 
nių bei laikrodžių ir sulankstytos policininko unifor- 
mos gulėjusį voką. Padavė jį inspektoriui. Jis peržvel- 
gė voke buvusį raštą ir sudegino jį, prikišęs žiebtuvėlį. 
Tada pasikvietė kitus. 

Kai grįžo į automobilį, bažnyčios laikrodis išmušė 
keturias. Frostas išsuko iš šalutinės gatvelės ir nuva- 
žiavo namo. Bylą jis buvo perdavęs Henlonui. 

— Arturai, manęs čia nebuvo. Šįvakar, be šitų, suė- 
miau dar du tipus, gana jau man šlovės ir popierizmo. 
O tu pasiraitok rankoves ir imkis bylos. Juk tau reikia 
išmaitinti vaikus ir didelį skrandį. Pasakysi, kad vei- 
kei, remdamasis gauta informacija. Semis manęs čia 
nepainios. 

Jis knaptelėjo ir sumirksėjo. O Dieve, vos neužmigo 
prie vairo. Pirmą kartą gyvenime. Kurgi bus atsidū- 
namų. Vadinasi, vairavo apsnūdęs, nesusivokdamas 
sukiojo vairą, kirto perėjas. Jei būtų pasipainiojęs koks 
pėsčiasis... Jis nusipurtė ir prisiminė tą nelaimėlį aš- 
tuoniolikmetį priimamajame. Nuleido šoninio lango 
stiklą, kad šaltas oras padėtų greičiau atitokti. Vargšas 
vaikis. Jam paprasčiausiai nepasisekė. 

Išjungęs variklį, Frostas nuėjo namo. Greitosiomis 
nusirengė ir užmigo, vos padėjęs galvą ant priegalvio. 
Bet sapnavo ne mirtį ir dūlėsius, o Širlę. 

Rytą automobilį rado neužrakintą, nuleistu stiklu. 
Raktą buvo palikęs spynelėje. Vis dėlto mašinos nie- 
kas nepavogė, vadinasi, jam vis dar sekėsi. 


TREČIADIENIS 
TREČIADIENIS (1) 


Nuovados seržantas Bilas Velsas, užsikvempęs ant re- 
gistracinio barjero, su skausminga išraiška veide skai- 
tė šviežią laikraštį. Buvo trečiadienio rytas, penkios 
po aštuonių. 

— Kas naujo? - stabtelėjęs pasiteiravo Frostas. Jiedu 
su Klaivu ėjo į kabinetą. 


239 


Velsas, liūdnai linguodamas galvą, nykščiu parodė 
į pirmą puslapį. 

— Džekai, esu gyvenime matęs baisių dalykų, bet 
tai — tiesiog siaubinga. Vargšas Žmogus — galima 
pamanyti, kad jie ten, redakcijoje, daro plastines ope- 
racijas. 

Inspektorius paėmė laikraštį ir pažvelgė į savo pa- 
ties nuotrauką, darytą rezidencijoje jam atsiimant or- 
diną. 

— Dievuliau, koks stuomeningas eržilas! Kas jis — 
Erolas Flinas? 

Itin stambiu šriftu išspausdinta antraštė rėkte rėkė: 
NUŠAUTO BANKO PLĖŠIKO GRIAUČIAI 32 METUS 
IŠGULĖJO ŽEMĖJE. Nedidelė, bluki Treisės fotografija 
buvo nukišta į puslapio apačią. Prierašas skelbė: Viltys 
rasti dingusią mergaitę blėsta. Frostą perėmė drebu- 
lys. Buvo paliovę snigti ir gausios ieškotojų pajėgos 
ruošėsi vėl kibti į darbą. Bene šiandien teks sumauta 
priedermė vežtis mergaitės motiną į lavoninę, pagal- 
vojo jis. 

— Girdėjai, kad naktį Arturas Henlonas kai ką suė- 
mė? - pasiteiravo Velsas. 

— Aha, - jau nueidamas sumurmėjo Frostas. - Ar- 
turas — rimtas vyras. Jis negaišta laiko, skaitydamas 
laikraštpalaikius. 

Jiedu su Klaivu iš karto ėmėsi darbo ir įniko į Be- 
ningtono banko apiplėšimo bylą, tik staiga inspekto- 
rius garsiai suvaitojo ir priminė jaunajam kolegai apie 
instruktažą, prasidėjusį prieš dešimt minučių. Netru- 
kus abu, lydimi išraiškingo Maleto žvilgsnio, susigėdę 
ir atsiprašinėdami spraudėsi tarp pasitarimo dalyvių. 

— Pavėlavusiems pakartosiu, kad siūlau išplėsti 
paieškos plotą, — tarė skyriaus viršininkas. 

— Beprasmiška ką nors plėsti, kol trūksta žmonių, — 
atsiliepė Frostas. - Dėl pajėgų stygiaus mes net tų vie- 
tų, kur labiausiai tikėtina mergaitę rasti, negalime 
apieškoti kaip pridera. 

— Sutinku, bet, jeigu būtumėte atėjęs laiku, inspek- 
toriau, žinotumėte, kad aš ketinu Policijos viršininko 
prašyti daugiau pagalbos. 

Vienas nulis Akiniuočio Hario naudai, pagalvojo 
Frostas ir nebeištarė nė žodžio, o kai skyriaus virši- 
ninkas išėjęs uždarė duris, paniekinamai vyptelėjo 
jam įkandin ir persėdo prie kriminalisto seržanto 
Martino. 

— Džordžai, tikiuosi, tau manęs neprireiks? Būsiu 
banke, dėl triakės kaukolės bylos. Jei nutiktų kas ypa- 
tingo, pranešk per siųstuvą. — Jau nueidamas inspek- 
torius stabtelėjo. - Ponia Aphil šįryt prabudo ne savo 
lovoje ir veidrodžio virš galvos neišvydo. Tegul kuri 
nors mūsiškių parveža ją namo. Kad ir ta, su apgamu 
ant pilvuko. Kaip ten ją?.. 

— Heizelė! - vienu balsu atsakė Džordžas Martinas 
ir Klaivas. 


Beningtono banko valdytojas Hadsonas buvo įkū- 
nus tamsiaplaukis skrupulingai nugremžtu smakru. 
Jis atkišo svečiams paspausti putlią ranką, pasiūlė mo- 
ketu aptrauktas kėdes ir paprašė sekretorės pasirūpin- 
ti kava. 

- Spėju, atvykote dėl tų griaučių. Šįryt skaičiau laik- 
raštyje. 

— Taip, sere. Atrodo, gali būti kadaise dingęs jūsų 
kasininkas. Tikėtumės išsamios informacijos apie vi- 
sus, kas čia dirbo 1951-aisiais. 

Hadsonas dideliu parkeriu su aukso apvadėliu 
brūkštelėjo kelis žodžius į atmintinę. 

— Visų darbuotojų bylos saugomos kadrų skyriuje 
centriniame biure. Man reikės kreiptis ten. Supranta- 
ma, aš tada dar nedirbau, bet jūs galėtumėte pasikal- 
bėti su mano pavaduotoju Rupertu Garvudu, - nusi- 
šypsojęs pasiūlė jis. — Jis dalyvavo tuose įvykiuose. 
Tiesą pasakius, tada vairavo automobilį ir buvo suža- 
lotas. 

— Gerai sakote, sere, - ištarė Frostas. - Ar galėtume 
su ponu Garvudu susitikti? 

Hadsonas elegantiškai pakėlė šviesiai pilko telefo- 
no ragelį. 

— Brenda? Hadsonas. Būkite maloni, paprašykite 
pono Garvudo užeiti į mano kabinetą. Ką? - Jis dirste- 
lėjo į laikrodį ant sienos. - Rodos, jam tai nebūdinga? 
Ir net neskambino? Tikiuosi, nesusirgo. Paprašykite 
pono Fokso perimti jo darbus. —- Valdytojas padėjo ra- 
gelį ir, suraukęs antakius, atsigręžė į Frostą. - Deja, iš- 
kilo šiokia tokia kliūtis. Ponas Garvudas neatėjo į dar- 
bą. Brenda skambino jam į namus - neatsako. Labai 
keista ir visai jam nebūdinga. 

Hadsonas vėl kažką užsirašė. Abu kriminalistai 
susižvalgė. 

— Pasakykite adresą, - paprašė Frostas. - Grįždami 
užsuksime pas poną Garvudą. Jei prasilenksime, ir jis 
pasirodys darbe, gal paprašytumėte, kad paskambintų 
man į nuovadą? Rodos, kažkur turėjau kortelę. 

Ilgai ieškojęs, inspektorius trupinių pribyrėjusios 
kišenės gelmėje galų gale surado apsitrynusią vizitinę 
kortelę užlinkusiais kampais ir padavė Hadsonui. 
Šis paėmė ją dvejodamas ir buvo bekišąs po perregi- 
mos stalviršio plokštės kampu, bet nutarė būsiant 

mandagiau padėti prie sąvaržėlių dėklo. Ir čia pat su- 
irzo, išvydęs, kaip inspektorius maigo jame cigaretę. 


Kunigų Rūmų 38, kur gyveno Garvudas, buvo 
1938-ųjų statybos rezidencija akmenukų tinku aptai- 
sytomis sienomis. Frostas ir Barnardas apsnigtu taku, 
brisdami pienininko paliktomis pėdomis, nuėjo iki 
prienamio. Čia, ant laiptelio, stovėjo rytinė pinta pie- 
no. Visos užuolaidos buvo užtrauktos. Frostas nu- 
spaudė skambučio mygtuką. Jie išgirdo viduje tilin- 
džiuojant. Kiek luktelėjęs inspektorius paskambino 
dar kartą, tada pamėgino dirstelėti pro plyšį paštui 
įmesti. Pajudintas rytinis laikraštis nukrito viduje ant 
demblio. 

— Regis, namie nieko nėra. Ne prieš gerą, - pasakė 
Frostas. - Kaimynė nužiūrinėja mus iš už užuolaidos. 
Veikiausiai mėgėja visur kaišioti nosį. Gal turės ką pa- 
pasakoti. 

Kaimynė buvo nė akimirką neužsičiaupianti nami- 
sėda su plaukų suktukais ir dygsniuotu, rausvai viole- 
tiniu chalatu. Jeigu ponams reikią pono Garvudo, tai 
jis šiuo metu banke. Ne, nevedęs - gyvenąs su Roju- 
mi... Oi ne, ne! Ponas Harvudas - ne iš tų... Rojus — 
auksaspalvis retriveris. Keista, kad ponai paskambinę 
neišgirdo jo lojant. Įprastai, kam nors atėjus, šuo skali- 
ja kaip pašėlęs. 

Frostas padėkojo niekaip nenutylančiai moteriškei 
ir jiedu su Klaivu grįžo prie automobilio. 

— Nepatinka man, sūnau, - pasakė inspektorius. — 
Susisiek su operatyvininkais, tegul paskambina į ban- 
ką. Jei Garvudo vis dar nėra darbe, bankui derėtų ap- 
sižiūrėti, ar pavaduotojas nepaspruko, prisikimšęs 
kišenes. — Matydamas, kad Klaivas grabalioja po 

šiukšles ant lentynėlės po prietaisų skydu, jis paklau- 
sė: — Kas nutiko, sūnau? 

— Nerandu jūsų siųstuvo. 

Kristau švenčiausias! - Frostas susizgribo, naktį 
palikęs jį ant Širlės kilimo. 

— Et, bala jo nematė. Iš kiemo pusės durys gali būti 
neužrakintos. Reikėtų patikrinti. 

Pakeliui jie užmetė akį ir į Garvudo garažą. Ant 
vartų kabėjo spyna, bet pasistengę jiedu pravėrė juos 
tiek, kad galėtų pašviesti į vidų. Žibintuvėlio spindu- 
lys krito ant pilko „Hillman Avenger“ radiatoriaus. 
Taigi Garvudas pradingo, automobilį palikęs garaže. 

Durys į kiemą vis dėlto buvo užrakintos, švieslai- 
dės nuleistos, ir dirstelėti bent į virtuvę jie negalėjo. 
Kiemo veją ir grįstą kokių dešimties kvadratinių pėdų 
aikštelę prie namo dengė vientisas, storas traškaus 
sniego sluoksnis. Vidur tos baltumos pūpsąs pailgas, 
šiek tiek išlenktas kauburėlis atrodė keistai. Frostas 
nedrąsiai bakstelėjo į jį bato nosimi. Toje vietoje treš- 
kėdamas nubyrėjo ledokšnis. Smalsumo suimtas ins- 
pektorius pasišaukė Klaivą ir ėmė pirštais kapstyti 
sniegą. Šiek tiek giliau šis buvo rausvas, o dar giliau, 
po ryškiai raudono ledo pluta, styrojo aštrūs, auksinio 
atspalvio šeriai. Suledėjęs kailis. Jie rado Rojų, Garvu- 
do retriverį. Šuns galvą margino sušalusio kraujo sro- 
velės, rudos akys priekaištingai spoksojo į nešvarius 
inspektoriaus batus. 

Frostas nukreipė akis į šalį. Veikiausiai ir Treisės 
kūnas bus toks pat suragėjęs, žvilgsnis — sklidinas 
priekaišto. 

Kuičiantis prie užpakalinių durų — Frostas tuo 
metu vieną po kito bandė savo visrakčius, - juos už- 
puolė du vyrai. Vienas jų skausmingai užlaužė ranką 


244 


inspektoriui, kitas prispaudė Klaivo galvą prie durų. 
Frostas iš visų jėgų spyrė kulnu, ir užpuolikas suriko 
iš skausmo. Atsigręžęs inspektorius išvydo polici- 
ninkus. 

— Mulkiai neraliuoti! - sušnypštė. 

Jį laikąs konsteblis apstulbęs atleido gniaužtą. 

— Inspektorius Frostas?! - suvapėjo, vis dar neatsi- 
gaudamas po spyrio. 

— O ką tikėjaisi pamatyti, prišutėli tu, - Džeką su- 
šiktą Skerdiką? 

Kad atlėgtų skausmas, konsteblis trynėsi koją, o 
inspektorius — dešinįjį petį. Klaivas nosine šluostėsi 
sukruvintą nosį. 

— Ar gerai jautiesi? - paklausė jo Frostas. 

Barnardas tik linktelėjo. 

— Sere, atsiprašome, — prabilo antrasis policinin- 
kas, - bet mums buvo pranešta apie du įtartinus as- 
menis... 

— Džiaukitės, kad mes - ne plėšikai ir ieškinio dėl 
žiauraus elgesio nepateiksime. Tu šit sulaužei mano 
kolegai nosį, — atšovė inspektorius. Klaivas, prisi- 
dengęs veidą krauju permirkusia nosine, rūsčiai į jį 
dėbtelėjo. - Mums reikia patekti į vidų, - paaiškino 
Frostas. - Kažin kaip būtų paprasčiausia? 

— Anglinės lataku, - atsakė pirmasis konsteblis ir 
nušlubčiojo jo parodyti. 

Vasarą šiame rajone būta ne vieno įsilaužimo į atos- 
togaujančių gyventojų namus. Vagys pasinaudodavo 
greta pagrindinių durų įrengtais anglių latakais. Dau- 
gumos apvogtųjų namų duryse buvo įtaisyti patikimi 
užraktai, neįveikiami net prityrusiems plėšikams, o 
štai ant latakų dangčių kabojo pačios paprasčiausios 
spynos. Nejaugi kas nors pasigvieš anglių? — tokia 

logika rėmėsi namų savininkai. Bet jeigu įsibrovėliui 
pavykdavo patekti į lataką, likdavo tik nušliuožti juo į 
rūsį ir išeiti pro šio duris. 

Dangtį jie atvožė nesunkiai. Duris iš rūsio į korido- 
rių užstojo didžiulė anglių krūva. 

— Teks ropštis per kaugę. Užduotis — ne iš švarių- 
jų, - reikšmingai kostelėjęs pasakė vienas konsteblių. 

Frostas maloniai nusišypsojo Klaivui. 

— Laimė, su mumis štai - policijos viršininko sūnė- 
nas. Ką gi, sūnau, deja, naujokams atitenka tam tikros 
priedermės. Pasistenk šių puikių, švarių anglių neap- 
taškyti kraujais. 

Barnardas abejingai priėjo prie angos ir, nelygiu la- 
taku nučiuožęs žemyn, iki kulkšnių įsmuko į anglį. 
Stovėti ant tokio nestabilaus pagrindo buvo nepatogu, 
sukilusios sausos dulkės sėdo už apykaklės, smelkėsi į 
kraujuojančias šnerves, graužė akis. Klaivas pamėgino 
užsikeberioti ant krūvos viršaus, bet anglys sprūdo iš 
po spazmuojančių kojų, ir jis jautėsi taip, tarsi žemyn 
slenkančia eskalatoriaus juosta bėgtų į viršų. Srūvan- 
tis prakaitas įjuodusiame kriminalisto konsteblio vei- 
de palikdavo balkšvas vageles. Vis dėlto galų gale jam 
pavyko per kaugę persiropšti. Rūsio durys buvo be 
rankenos, o kitoje pusėje — užkabintos. Veikiausiai 
Garvudas žinojo apie įsilaužimus. 

— Sūnau, išspirk jas! —- patarė Frostas. 

Pirmąjį spyrį durys atlaikė, užtat išgriuvo pats 
Klaivas. Iš antro karto jas išlaužęs, jis užkopė laiptais 
ir atsidūrė koridoriuje, išklotame šviesiu kiliminiu ta- 
ku. Barnardas pasijuto nejaukiai, mindamas jį nešva- 
riais batais. Mažne pirštų galais nutykinęs prie net ne- 
užsklęstų laukujų durų, įleido inspektorių. Šis kilste- 
lėjo skrybėlę ir įteikė Klaivui butelį pieno. 

Konstebliams inspektorius pasiūlė palaukti lauke. 

— Šis džentelmenas nenori, kad su savo klumbokais 
tryptumėte švarias grindis. 

Įėjęs į vidų, Frostas pirmiausia pravėrė duris į sve- 
tainę ir tyliai švilptelėjo. Čia tvyrojo netvarka, stalčiai 
buvo ištraukti, jų turinys išverstas ant grindų, matyt, 
karštligiškai kažko ieškota. Jiedu su Klaivu greitosio- 
mis apsidairė ir nuėjo prie kitų durų. Virtuvė už šių 
skendėjo tamsoje, mat švieslaidės buvo nuleistos. Fros- 
tas apgraibomis surado jungiklį ir įžiebė šviesą. Gana 
ankštoje patalpoje buvo daug nerūdijančio plieno ir 
plastiko. Ant mėlynomis ir geltonomis plytelėmis iš- 
klotų grindų išsipleikęs gulėjo Žmogus. 

Po mėlynu chalatu, išmargintu rytietiškais raštais, 
vyriškis vilkėjo pilką nailoninę pižamą. Tysojo ant nu- 
garos, prasižiojęs, sakytum, iš nuostabos. Kairė akis 
spigino į lubas. Vietoj dešinės raudonavo kraujo pri- 
krešėjusi skylė. Kruvinas buvo ir skruostas, ant grin- 
dų telkšojo klanas. 

Sudarkytoji akiduobė kėlė Klaivui šleikštulį, bet 
kartu ir hipnotizavo. Jis nenorėjo į ją žiūrėti, bet ne- 
įstengė nukreipti žvilgsnio į šalį. Galiausiai skrandis 
vis dėlto neištvėrė ir kriminalistas konsteblis išpuolė 
iš virtuvės. Frostas girdėjo jį Žiaukčiojant lauke ir 
vylėsi, kad globotinis nebus apvėmęs gražiojo kilimi- 
nio tako. 

Sumoję, kad kažkas negerai, abu konstebliai suėjo 
į vidų ir atšlijo, išvydę lavoną. Inspektorius mostu 
paragino juos išeiti. Virtuvėje ir be jų nebuvo kur ap- 
sisukti. 

— Vyručiai, verčiau praneškite nuovadai. Tegul 
siunčia visą ekspertų grupę. Pasakykite, kad nušautas 
Rupertas Garvudas. 

TREČIADIENIS (2) 


Atvažiavę ekspertai sukėlė gerai organizuotą sumaiš- 
tį - zujo po namą, matavo, apžiūrinėjo, fotografavo, 
ėmė pirštų atspaudus. Patologas su padėjėja, iš inspek- 
toriaus išgirdę, kad šįsyk lavonas - mėsingas, užsidarė 
virtuvėje. 

Frostas ekspertų nemėgo. Svetima jam buvo jų kal- 
ba, viską apibrėžianti tiksliai ir aiškiai, kalba, kurioje 
tokie žodžiai kaip nuojauta, intuicija, atsitiktinumas 
neegzistavo. Taigi jis, stengdamasis niekam neužkliū- 
ti, sėdėjo ant laiptų ir rūkė. Pelenus kratė ant storos po- 
lietileno plėvelės, saugančios šviesų velionio „Wiltoną“. 

Iš kiemo įėjo Klaivas. Net per veidą nugulusias ang- 
lies dulkes buvo matyti, koks jis pabalęs. Pasirengęs 
prispyrus reikalui vėl pulti laukan, Barnardas kleste- 
lėjo ant apatinės pakopos. 

— Na kaip, sūnau, ar geriau jautiesi? — paklausė 
Frostas. 

— Atsiprašau, sere, čia per tą akį... 

— Neatsiprašinėk. Garbė tau, kad į tokius dalykus 
vis dar reaguoji, kaip pridera padoriam Žmogui. Galė- 
čiau lažintis, po kelių savaičių į kraują gesinsi nuorū- 
kas, kaip ir mes visi. - Klaivas sėdėjo tylėdamas, bijo- 
damas, kad vėl nesupykintų. Inspektorius stengėsi pa- 
taisyti jam nuotaiką. — Patologas su savo mergužėle 
dabar virtuvėje, grožisi ištaškytomis smegenimis. 
Atmenu, sykį, kai dar patruliuodavau, pasitaikė ypa- 
tingas lavonas. Autobusas buvo pervažiavęs galvą... 

Barnardas liko dėkingas dviem Frostą pertrau- 
kusiems sanitarams su neštuvais. Inspektorius ciga- 
rete parodė jiems, kur virtuvė, bet patologas išnešti la- 
vono dar neleido. Į koridorių, smagiai niūniuodamas, 

išėjo pirštų atspaudų specialistas su reikmenų laga- 
minėliu. 

- Jeigu virtuvėje baigėte, imkitės svetainės. Kažkas 
ją sujaukė, - pasakė jam Frostas. 

— Puiku, - nusišypsojęs atsakė specialistas. — 
Tikiuosi, tas kažkas buvo užtektinai kultūringas, 
kad nusimautų pirštines. Virtuvėje, deja, darbavosi 
su jomis. 

Klaivui inspektorius. 

Virtuvės durys vėl atsidarė, pro jas išsispraudė apa- 
ratais apsikarstęs fotografas. Frostas jo paprašė trijų 
egzempliorių tuščiosios akiduobės nuotraukos - būti- 
nai išdidintos ir spalvotos, - kad galėtų išsiuntinėti 
kaip kalėdinius atvirukus. Paskui jiedu su Klaivu ir 
patys užėjo į virtuvę. Patologas diktavo duomenis, pa- 
dėjėja užrašinėjo. Marška uždengtas lavonas dabar bu- 
vo tarsi daiktas, kurį prireikus galima peržengti. Fros- 
tas taip ir padarė. 

— Daktare, lauke guli šuo, ne ką gyvesnis už šeimi- 
ninką. Kai baigsite čia, gal užmestumėte akį? - Ins- 
pektorius per maršką batu bestelėjo į kūną. - Ką pasa- 
kysite apie vienakį Railį'? Ekspertas vos pastebimai 
suraukė antakius. 

— Na, jis nušautas iš kelių pėdų atstumo. Kulka įėjo 
pro akiduobę ir įstrigo kažkur kiauše. Išimsiu jį atvo- 
žęs. Griūdama auka trenkėsi galva į grindų plyteles, 
bet to nepajuto. Jau buvo negyva. 

— Kai kam sekasi. Mirties laikas? 

— Kol kas galime tik spėlioti, - kasydamasis sma- 
krą, atsakė patologas. — Patikimai nustatyti mirties 


S Aliuzija į airių liaudies dainos veikėją. 

laiką dabar neįmanoma, o remdamasis pirminiais 
duomenimis, drįsčiau teigti, kad auka mirė vakar va- 
kare, tarp dešimtos valandos ir vidurnakčio. Konkre- 
tesnę išvadą pateiksiu po skrodimo. 

Pagaliau sanitarams buvo leista lavoną išnešti ir 
Frostas palydėjo ekspertą iki suledėjusio kauburio 
kieme. Patologas atsitūpęs švelniai apčiupinėjo šuns 
galvą. 

— Argi ne nuostabūs padarai, tie retriveriai? — su- 
murmėjo šaltai ir atsitiesęs pasitrynė rankas. - Smūgis 
buku daiktu, to paties darbas. Trenkta stipriai, bet ne- 
manau, kad norėta užmušti. Šuo tik apsvaigo, o pri- 
baigė jį prakeiktas šaltis. 

Frostas sulygino šaliko galus. 

— Ačiū Dievui, mums pasipainiojo ne toks pašlemė- 
kas, kuris šaltakraujiškai nudobtų šunį. Parlamentas 
už tokius darbelius turėtų grąžinti mirties bausmę pa- 
kariant. Taigi kada išleido kvapą Fido“? Patologas ne- 
nuoširdžiai sukikeno. 

— Inspektoriau, į jūsų klausimus neįmanoma atsa- 
kyti. Šuo sušalęs į ragą. Būtų tas pat, jei paduotumėte 
man gabalą šaldytos mėsos ir klaustumėte, kada buvo 
paskerstas gyvulys. Spėju, kad šuo nugaišo naktį. 

— Tai ir šiaip aišku, —- suniurzgė Frostas. - Garvu- 
das buvo pedantas. Negyvas šuo jo kieme visą dieną 
negulėtų. Būtų susyk išmestas į šiukšlių konteinerį. 
Taigi juos abu nudėjo panašiu metu, tik neaišku, kas 
iškeliavo į dangų pirmesnis - sargis ar šeimininkas. 


š Aliuzija į Italijoje gyvenusį šunį, pagarsėjusį ištikimybe šeimi- 
ninkui; šiam žuvus, Fido keturiolika metų kiekvieną vakarą at- 
bėgdavo į autobusų stotelę jo laukti. 

- Jeigu tai šitaip svarbu, - ekspertas paniekinamai 
nuprunkštė, - aš skubiai išskrosiu ir šunį. 

Jis pasišaukė vieną sanitarų ir paprašė maišo dvė- 
senai įdėti. Greitosios pagalbos medikas pažvelgė į 
auksaspalvį retriverį ir jo akis aptemdė liūdesys. 

— Vargšelis. Koks niekšas galėjo šitaip pasielgti su 
šuniu? 

— Jeigu mane kada nors nužudys, - pasakė Fros- 
tas, - pirmiau būsiu pasirūpinęs, kad mano šuo būtų 
nususęs, paliegęs ir prasmirdęs. Gal tada kas nors ap- 
raudos ir mane. 


Pirmas išburzgė juodas patologo „Daimleris“, šiam 
iš paskos, aidžiai užtrenkę dureles, Garvudo ir Rojaus 
palaikus išvežė sanitarai. Name vėl įsiviešpatavo 
ramybė. 

Frostas uždarė pagrindines duris, užsidegė trisde- 
šimtą tądien cigaretę ir grįžo į virtuvę, kur ant bliz- 
gančių paviršių baltavo milteliai, likę paėmus pirštų 
atspaudus, o ant grindų —- kreida išbrėžtas kontūras, 
panašus į vaiko piešinį. Inspektorius priėjo prie šildy- 
tuvo „Ideal Standard“ kampe, atidarė pakuros dureles 
ir pažvelgė į vidų. Ji buvo pilna purių, šviesiai pilkų 
pelenų ir šaltų, nesudegusių anglies luitų. 

— Kaip manai, sūnau, kodėl jis leido ugniai užgesti? 
Juk žiemą ji turėtų liepsnoti kiaurą parą. 

— Na, manau, jį nužudė, nespėjus; nakčiai pakurs- 
tyti ugnies. - Klaivas pasistengė, kad balsas skambėtų 
ne itin pamokomai. 

— Džiaugiuosi, sūnau, kad taip pasakei. Užtat dabar 
turiu retą galimybę blykstelėti išmone. Garvudas bu- 
vo su pižama ir chalatu, švarutėlis. Toks pedantas 
ugnį kurstytų prieš prausdamasis, juk tas darbas - ne 
iš švariųjų. 

— Tuomet gal jis ketino šildytuvą valyti. Kartą kas 
kelios savaitės tenka leisti ugniai užgesti, kad galėtum 
išsemti pelenus, kitaip pakura užsikimėš. 

Frostas patenkintas šyptelėjo. 

- Tu teisus, sūnau, galėjo būti ir taip. Manau, gali- 
me išbraukti šildytuvą iš keblasčių sąrašo. Ir ačiū Die- 
vui, nelemtų mįslių mums netrūksta ir be jo. Ar ketini 
dalyvauti kalėdiniuose pietuose ir šokiuose? 

- Šokiuose? — perklausė Klaivas, suraukęs anta- 
kius. Taip staigiai pakeista tema išmušė jį iš vėžių. 

- Šeštadienį rengiami „Kasmetiniai Dentono sky- 
riaus pietūs“. Žinoma, eiti į juos niekas neverčia, bet, 
jeigu nesilankai kasmetiniuose pietuose, paaukštini- 
mo verčiau nesitikėk. Galėsiu atiduoti tau savo kvieti- 
mą. — Inspektorius nesąmoningai ištraukė ir vėl įstū- 
mė stalčių. - Užuodi mirties kvapą name? Justi savo- 
tiška tuštuma, baigtis. Supranti, ką turiu omeny, ar ne? 

Ką tas senas kvailys turi omeny, Klaivas nesuprato, 
todėl tik abejingai gūžtelėjo pečiais. Jam buvo aišku, 
kad inspektorius nėmaž nenutuokia, ko griebtis, ir 
kad Žmogžudystės bylą skyriaus viršininkas paskirs 
tirti kam nors kitam. 

— Sere, kokių imsimės veiksmų? 

Frostas dirstelėjo sau į riešą. 

— Net jeigu ta akiduobė nebūtų sugadinusi apetito, 
priešpiečiauti vis tiek būtų per anksti. Žinai, kai mirė 
žmona, mano namai buvo tokie pat tykūs, skausmin- 
gai tušti. Aš jų bijojau. O juk ji devynias savaites išgu- 
lėjo ligoninėje, namuose net nebuvo, tad kodėl jos mir- 
tis juos taip pakeitė? 

— Galbūt pokyčiai vyko jumyse, sere, ne namuose. 

— Ko gero, tu teisus, sūnau. - Frosto nuotaika aki- 
vaizdžiai taisėsi. - Įsivaizduok sau, pastaruoju metu 

man tenka vidutiniškai po vieną lavoną per dieną - jei 
neskaičiuosime šunų. Galima sakyti, perteklius, ke- 
liantis šiokių tokių rūpesčių. Nagi klok savo versiją — 
kas čia nutiko? Aš manau, kad šuo nušovė Garvudą ir 
nusižudė, bet mielai išklausysiu ir kitokią nuomonę. 

— Garvudas užklupo į namus įsibrovusį plėšiką, ir 
šis jį nušovė. 

Kiek pagalvojęs Frostas apgailestaudamas papurtė 
galvą. 

— Man labai nesmagu siusioti ant taviškės versijos, 
bet ar nebuvai užėjęs į miegamąjį? Lova nesujaukta, 
taigi Garvudas greičiausiai buvo dar negulęs ir tvies- 
kė visos šviesos. Net jeigu plėšikas būtų toks bukas 
kaip aš, ir tat palauktų, kol namo savininkas nueis 
miegoti. 

Bent sykį ir jis teisus, pagalvojo Klaivas ir sušuko: 

— Sere, žinau, kaip buvo! 

Jis išdėstė savo versiją, žingsniuodamas po nedide- 
lį grindų sklypelį. Inspektorius klausėsi rūkydamas. 

— Garvudas tikriausiai turėjo banko saugyklų rak- 
tus. Štai ko reikėjo įsibrovėliui. Matyt, bankininkas ne 
laiku sujudėjo ar ką, ir anas jį nušovė. 

Frostas apsičiupinėjo skruostą ir išpūtė dūmų ratilą. 

— Sakai, norėta apiplėšti banką? O ką įsilaužėlis da- 
rė, nušovęs Garvudą? 

— Ieškojo raktų pats, todėl svetainė ir sujaukta. 

— Daugiau niekas namuose nesuversta, - pūsdamas 
dūmus, ėmė samprotauti inspektorius, - vadinasi, ra- 
do raktus arba buvo pabaidytas. O jeigu rado, kodėl 
tuomet neapvogė banko? 

- Sere, prie jo budėjo mūsų patrulis. 

— Skamba įtikimai, — nenoromis pripažino Fros- 
tas. - Nors nuojauta sako, kad nepataikei, bet kai pats 


253 


nieko geresnio nesugalvoju... Šūdžiai! - susikeikė jis, 
mat sutilindžiavo durų skambutis. - Pažiūrėk, sūnau, 
kas ten atsivilko. Jeigu kepėjas, pasakyk, kad duonos 
šiandien neimsime; jeigu arklienos pardavėjas, pasa- 
kyk, kad vieno kliento jis neteko. 

Atsivilko Maletas, kaip visada išsipustęs. 

— Inspektoriau, regis, rūpesčiai paskui jus taip ir 
sekioja, — pasakė jis, apžiūrinėdamas ant grindų iš- 
brėžtą kontūrą. 

— Jūs tik dirbate savo darbą, - atsakė Frostas, nesu- 
pratęs Maleto, o kai šis paprašė Klaivo trumpai palikti 
juos vienudu, inspektorių apniko baisiai bloga nuojau- 
ta. Bus išsiaiškinęs, kas apdaužė jaguarą, pagalvojo jis, 
karštligiškai svarstydamas kitas tikimybes ir visas jas 
atmesdamas. Kol vyriausiasis inspektorius ruošėsi 
prakalbai, Frosto širdis spėjo nusiristi į kulnus. Galų 
gale Maletas kyštelėjo ranką į kišenę ir išėmė neatplėš- 
tą pakelį „Senior Service“. 

— Cigaretę... ee... Džekai? 

Frostas pajuto sprande nieko gero nežadantį dilg- 
sėjimą. Kalėjimo viršininkas, prieš pranešdamas pa- 
smerktajam, kad šio prašymas atidėti mirties bausmės 
vykdymą atmestas, tikriausiai irgi pasiūlytų cigaretę. 
Inspektorius paėmė ją, laukdamas giljotinos ašmenų 
kirčio. 

— Ee... Džekai... šita Žmogžudystės byla. Manau, 
mums reikėtų kreiptis į Jardą. 

— Po galais! —- sušvokštė Frostas, iš pasipiktinimo 
mažne paspringęs. - Mes padarysime darbą, o jie pasi- 
glemš šlovę! Ačiū, nenoriu! 

Jis įnirtingai užtraukė dūmą ir įsmeigė žvilgsnį į 
sieną. 

— Puiku, - netikėtai lengvai sutiko Maletas. - Pa- 
sakysiu policijos viršininkui, kad jūs nieku gyvu ne- 
pritariate. Bet ar įveiksite dvi bylas? Juk mergaitė 
dar nerasta. 

- Jeigu galėsiu pasitelkti daugiau žmonių. Žinoma, 
jei prireiktų. 

— Džo... ee... Džekai, jums reikia tik paprašyti. Ge- 
rai, vadinasi, sutarta. Jūsų laukia tik kelios įtempto 
darbo dienos. 

Frostas net krūptelėjo. 

— Tik kelios dienos? - įtariai paklausė. 

— Ee... taip. Inspektorius Alenas baigia pagyti ir 
netrukus bylas iš jūsų perims. 

Ak tu, klastūne! - pamanė Frostas, tad štai kodėl 
kreipiesi vardu, štai kodėl toks dosnus! Maletas labai 
gudriai užsiminė apie Skotland Jardą, nors kreiptis 
ten nėmaž nenorėjo, mat troško, kad visa garbė atitek- 
tų Dentono skyriui; jei tyrimas įstrigtų, liktų kaltas 
Frostas, atsisakęs Jardo paslaugų. O jeigu jam pavyktų 
abi bylas užbaigti, tada Alenas ir Maletas visus nuo- 
pelnus prisiskirtų sau. Gerai, kad skyriaus viršininkui 
bent užteko padorumo nežiūrėti Frostui į akis. 

Užsikosėjęs inspektorius išsiėmė iš burnos cigare- 
tę. Ji pasirodė jam įtartina. 

— Sere, šitos, ko gero, dar pigesnės už „Weights“? — 
paklausė nekaltai, bet Maletas jau buvo išėjęs. 

Palydėjęs viršininką iki laukujų durų, į virtuvę grį- 
žo Klaivas. Jam Maletas atrodė orus ir autoritetingas — 
kaip tik šių savybių trūko Frostui. 

— Sere, ką darysime? 

— Paprašyk operatyvininkų, kad atsiųstų Žmo- 
nių - reikia apklausti kaimynus. Gal bus ką girdėję. 

Tikėkimės, per televiziją nieko gero nerodė. - Staiga 
inspektorius paukštelėjo delnu sau į kaktą. - Liurbis! 

— Kas atsitiko? 

— Nepastebėjai, kaip susimoviau? Prakeiktas lavo- 
nas! Juk aš jo neatpažinau. Į pilką pižamą galėjo būti 
įspraustas koks nors Tomas, Dikas ar Haris. Jeigu tai 
ne Garvudas, apsijuoksime prieš visą pasaulį. Ką gi, 
teks banko valdytojui Hadsonui jį atpažinti. Praneši- 
me jam liūdną naujieną, kad banke atsilaisvino viena 
darbo vieta, ir gudriai užsiminsime, kad jam reikės 
apsilankyti lavoninėje. 


Hadsonas iš karto net nesuvokė, kas jam sakoma. 
Jis įsistebeilijo į Frostą, lyg šis būtų leptelėjęs ką nepa- 
doraus, paskui nudribo ant kėdės ir nusiėmė akinius. 

— Mirė? Rupertas Garvudas mirė? 

— Deja, taip, pone Hadsonai. 

Valdytojas garsiai išsišnypštė nosį, paskui nosinės 
krašteliu palietė akių kampučius. 

— Garvudas buvo labai geras man. Jis taip nesa- 
vanaudiškai man padėjo, kai pradėjau vadovauti šiam 
skyriui. Nors tikriausiai ir pats tikėjosi valdytojo 
posto. 

Hadsonas vėl išsišnypštė nosį. Gerai, kad nepasa- 
kiau apie šunį, pagalvojo Frostas, - turbūt užsiverktų 
negyvai. Jis užsiminė apie Klaivo versiją —- galbūt įsi- 
brovėlis gviešėsi saugyklų raktų, — bet Hadsonas ją 
kategoriškai atmetė. 

— Inspektoriau, Garvudas raktų neturėjo. Norint 
patekti į mūsų saugyklas, reikia dviejų rinkinių. Vieną 
turiu aš, kitą paeiliui perima kas nors iš vyresniojo 
personalo. Pono Garvudo eilė... - Valdytojas patempė 
lūpą. - ...niekada nebeprieis. 

— Ką gi, sūnau, apgailestauju, bet taviškė versija nu- 
ėjo velniui į užpakalį, - sumurmėjo Frostas. Klaivas 
sučiaupė lūpas. Ar būtina taip vaikiškai užgaulioti? 

Pagaliau Hadsonui pavyko susitvardyti. 

— Inspektoriau, dėl jūsų prašytųjų bylų. Centrinis 
biuras išsiuntė jas „Red Star“ keleiviniu, iš stoties 
siuntinį paimsime pusę trijų. 

— Pone Hadsonai, štai kur tikro bendradarbiavimo 
pavyzdys. Esu didžiai dėkingas. 

Bankininkas oriai šyptelėjo. 

— Jei tik galėčiau padėti dar kuo nors... Kad ir 
kuo... 

Įkliuvai, pagalvojo Frostas ir pasakė: 

— Tiesą sakant, sere, yra viena problema... 

— Klausau jūsų. —- Atrodė, Hadsonas nekantrauja 
kuo nors pasitarnauti. 

— Gryniausias formalumas, sere. Ilgai neužtruktu- 
mėte. Norėtume, kad atpažintumėte kūną. 

Valdytojas išblyško ir pastebimai susitraukė. 

— Ak... Ar tikrai?.. Na... gyvenime nesu matęs 
lavono. 

- Štai ir bus jums vertinga patirtis, - atsakė nušvi- 
tęs Frostas. - Užduotis visiškai nesudėtinga. Žvilgtelė- 
site po marška, ir mes pačiu laiku parvešime jus pie- 
tauti. 


Lavoninė didelėje Dentono ligoninės teritorijoje bu- 
vo įsikūrusi greta krematoriumo, iš kurio aukšto ka- 
mino virto riebūs, juodi dūmai. 

— Šit keletas rankų ir kojų dūmais eina, - ant užpa- 
kalinės sėdynės tirtančiam bankininkui smagiai pako- 
mentavo Frostas. 

Ankštame vestibiulyje buvo tvanku, bet inspekto- 
rius patarė Hadsonui palto nenusivilkti, mat patalpo- 
je, kur guli lavonas, būsią šalta — tikra ledainė. 

Ant sienos kabojo laidojimo biurų darbuotojams 
skirtas raštas: PRIEŠ IŠVEŽANT KŪNĄ, PERSPĖTI 
BUDĖTOJĄ. Jie perspėjo. Po šiokio tokio ginčo išaiškė- 
jo, kad Garvudo kūnas žurnale neįregistruotas. O jei- 
gu neįregistruotas, paaiškino budėtojas, vadinasi, prie 
lavono dar dirbama. Dezinfektantais atsiduodančiu 
pirštu jis dūrė į atitinkamą inventoriaus žurnalo pus- 
lapį, kuriame nebuvo įrašyta nė vieno lavono pavarde 
Garvudas; paskutinis į sąrašą įtrauktas numirėlis bu- 
vo vakarykščiai miške sušalęs senas valkata. 

— Pone Hadsonai, būkite malonus palaukti, - pa- 
prašė Frostas, nutaisęs problemas greitai sprendžian- 
čio žmogaus išraišką. Banko valdytojas vogčia dirsčio- 
jo į išėjimą, tad Klaivas šiek tiek pasislinko ton pusėn, 
pasiryžęs užtverti kelią, jei lemiamą akimirką Hadso- 
nas sumanytų sprukti. 

Pro duris, virš kurių švietė užrašas SKRODIMO 
PATALPA, įžengęs į stingdantį šaltį, inspektorius pir- 
miausia pastebėjo iš po drobulės kyšančias vaškines 
nuogas kojas. 

Hadsonas ryžosi atpažinimo procedūros atsisaky- 
ti. Pasakė Klaivui negalįs, ir tiek. Atsiprašąs, bet taip 
jau yra. Būna, kad žmonės ko nors negali, tad štai jis 
negalįs šito. Barnardas ramino bankininką kaip išma- 
nydamas, bet Frostas, kurio balsą jiedu gerai girdėjo, 
savo globotiniui anaiptol nepadėjo. 

— Daktare, tikiuosi, pakaušio dar nenurėžėte? Atsi- 
vedžiau Žmogų atpažinti lavono. 

Tada durys prasivėrė ir inspektorius įsakmiai 
pamojo pirštu. Klaivas tvirtai sugniaužė Hadsonui 

ranką ir pusiau nusivedė, pusiau nusitempė jį su savi- 
mi. Atrodė, nuteistasis mirti kiūtina prie ešafoto. 

Baltomis plytelėmis išklotoje patalpoje buvo apstu 
čiaupų, vamzdžių, žarnelių, iš kurių kliuksėdamas te- 
kėjo vanduo. Pačioje įdomiausioje vietoje sutrukdytas 
patologas piktai raukydamasis atsitraukė ir nusišluos- 
tė rankas į raudoną, guminę prijuostę. 

„Frostas paragino Hadsoną prieiti. Pirmiausia šiam 
krito į akis šiurpiai keistos konstrukcijos stalas skylė- 
tu nerūdijančio plieno viršumi su latakais ir visuose 
kampuose įtaisytais vamzdžiais, nukreiptais į angas 
grindyse. Paskui Hadsonas ryžosi pažvelgti į kūną, 
ant to didžiulio stalo užimantį visai nedaug vietos. 
Garvudas mirties glėbyje atrodė keistai: ryškioje, bet 
švelnioje šviesoje balta oda, ant juosmens dėl pado- 
rumo užmestas rankšluostis, nemaloniai styrantys ko- 
jų pirštai. 

Kiti laukė. Iš vamzdžio lašėjo neskaidrus vanduo. 
Bankininkas prisivertė pažiūrėti velionio veido pusėn, 
bet, žinodamas, kad akiduobė sudarkyta, o ant greti- 
mo stalo guli elektrinis kaulo pjūklas, tučtuojau nu- 
kreipė žvilgsnį į šalį. Inspektorius paprašė įsižiūrėti 
atidžiau. Juk čia taip šalta, pagalvojo Hadsonas, tad 
kodėl mane pila prakaitas? Jis tik dirstelėjo į lavoną ir 
vėl nusigręžė. Bet ir to trumpo žvilgsnio pakako: dau- 
giau jis nebematė nieko - vien tą trikdančią, kruviną 
akiduobę. Paskui ji kažkur išnyko, jos vietą užėmė iš 
viršaus į jį žiūrinčių susirūpinusių žmonių veidai. Ga- 
liausiai Hadsonui aptemo akyse. 

Į vestibiulį jis išėjo ašarodamas, sukdamas nosį nuo 
aitriai trenkiančio amoniako buteliuko. 

— Inspektoriau, atsiprašau, labai atsiprašau. Ta... 

— Nieko tokio, sere, - ramino jį Frostas. — Puikiai 
jus suprantu. Dar prisimenu pirmąjį savo lavoną. Se- 
nas valkata buvo... 

Klaivas išraiškingai sukosčiojo. Banko valdytojui 
dabar mažiausiai reikėjo pasibjaurėtinų inspektoriaus 
istorijų. 

— Taigi, sere, ponas Garvudas, ar ne? 

Hadsonas linktelėjo ir prisiminė akiduobę. Už du- 
rų veriamai sudžeržgė pjūklas, ir pareigūnai vos spėjo 
pastverti vėl griūvantį bankininką. 

Vatinėmis kojomis, prakaituotą, pažaliavusį, jie 
parvežė jį į banką ir grąžino apstulbusiai sekretorei. 

— Kas nutiko ponui Hadsonui? - paklausė ši. 

Klaivas paaiškino. 

Moteris palingavo galvą ir, spausdindama kažko- 
kius dokumentus, pasakė: 

— Gaila pono Garvudo. Dar ne toks senas buvo. 

— Jo šunį irgi užmušė, — tarė inspektorius, vesda- 
mas valdytoją į kabinetą. 

Pamėlusi iš pykčio, sekretorė sužaibavo akimis. 

— Auksaspalvį retriverį? Sukrušti šūdžiai... 

— Malonėkite kavos, - paprašė Frostas. 


TREČIADIENIS (3) 


Kriminalisto seržanto Henlono pilvas piktai gurgėjo ir 
unkštė, mat jo savininkas nė neketino kopti laiptais ir 
eiti į valgyklą, kur priešpiečiams patiekti mėsos ir ser- 
bentų pudingai viliojo tarsi dainuojančios sirenos. Pir- 
miau Henlonas turėjo papasakoti inspektoriui Frostui, 
ką pešęs iš pedagogo. Pasibeldęs į duris, seržantas 
įžengė į tvankumą, apsiaustą tirštos dūmų miglos. 

Popierius prie stalo vartęs Frostas sutrukdytas tik ap- 
sidžiaugė. 

— O, riebioji šūlios pelėda!" Čiupk kėdę. 

Henlonas atsargiai prisėdo ant svečiams skirtos iš- 
klerusios kėdės ir prisiminė turįs padėkoti Frostui už 
kalėdinį sveikinimą. 

— Ar galime tikėtis, kad užsuksi pas mus per šven- 
tes? 

Inspektorius papurtė galvą. 

— Ne, Arturai, per Kalėdas aš budėsiu, saugosiu 
skyriaus ramybę. — Pastebėjęs seržanto veide atjautą, 
jis užtikrino: — Pasisiūliau pats. Namuose neturėčiau 
ko nusitverti, o čia ne taip jau blogai - nebent koks at- 
sitiktinis girtuoklis priimamajame išvems šventines 
vaišes. Bet juk Kalėdos tam ir yra. Be to, visada pa- 
skambina ir visus mus palaimina mylimas skyriaus 
viršininkas, tad ko dar galėtum Žmogus norėti? Ne- 
bent šiek tiek kito Žmogaus ir gardaus vaisinio pyrago. 

Henlonas sukikeno. 

— Džekai, aš kalbėjau su tuo Farnemu, — pasakė, lio- 
vęsis kretėti. 

— Kas, po šimts plynių, tas Farnemas? 

— Mokytojas. 

— Na taip, žinoma, barzdyla, ponios Aphil nuolati- 
nis. - Inspektorius spragtelėjo pirštais. - Sekmadienį 
iš jos viešnamio esą važiavo pas tetulę gerti arbatos, 
bet tetulė jo kadų kadai neregėjusi. Tad ką Farnemas 
čiulba dabar? 


7 Charleso Hamiltono sukurto veikėjo Bilio Banterio pravardė. 
Pirmiausia pasirodęs berniukams skirtame žurnale „The Mag- 
net“ (leistas Didžiojoje Britanijoje 1908-1940 m.), Bilis Banter- 
is ilgainiui tapo romanų, televizijos serialų, pjesių, komiksų 
personažu. 


Kriminalistas seržantas iš kišenės išsiėmė užraši- 
nę. Frostas išsyk susiraukė. 

— Tikiuosi, neketini skaityti? Juk kalbėjai su juo vos 
prieš penkias minutes. 

Bet Henlonas elgėsi taip, kaip buvo įpratęs — vis 
dėlto skaitė. 

— Jis prisipažino, melavęs tau, ir atsiprašė. Pas tetą 
nevažiavo. 

— Arturai, skaitai nuostabiai. 

— Tad ir nepertrauk. Einantį į geležinkelio stotį, jį 
užkalbino moteris su leopardo kailiniais. 

Leopardo kailiniai, galvojo Frostas, krapštydamas 
randą. Kur aš juos?.. 

— Ištvirkėlė Sintija! - staiga sušuko džiugiai ir, ma- 
tydamas, kaip suglumo Henlonas, pridūrė: - Arturai, 
nejaugi neprisimeni Sintijos Kolard, pupytės su dviem 
kalėdiniais pudingais?! 

Konditerinė užuomina kaipmat pažadino apkūnio- 
jo seržanto atmintį. 

— Nežinojau, kad ji grįžusi į Dentoną. 

— Maniau, žinai... Bet skaityk toliau. Užkalbintas 
jis tikriausiai pasakė: „Atsiprašau, sekmadieniais aš to 
nedarau.“ 

Kantriai palūkėjęs, Henlonas perskaitė: 

— Farnemas įsėdo į Sintijos mašiną ir jie nuvažiavo į 
jos namus. 

— O, tai ji jau ir namus turi? - nustebęs sumurmėjo 
Frostas. - Mėsinės prieduris jai jau nebetinka. - Jis pa- 
spragsėjo šratinuku ir pasikasė juo ausį. - Taigi vieną 
dieną jis apturėjo dvi moteris. Tikriausiai gėdijosi apie 
antrąją mums sakyti, kad nepalaikytume besočiu. Ką 
gi, pažiūrėsime, ar Sintija patvirtins to paleistuvio ver- 
siją. Arturai, tu jau po priešpiečių? 

Arturo skrandis išsyk prabudo ir suurzgė. Mėsos ir 
dvigubą porciją traškučių! 

— Dar ne. 

— Puiku, tuomet galėsi užkąsti „Karūnoje“. Ten ji 
gaudo klientus. 

Seržanto pilvas nedelsdamas užprotestavo — mais- 
tas „Karūnoje“ būdavo pasibaisėtinas. 

— Džekai, nesu tikras, kad ją atpažinsiu. 

— Tad pasėdėk ten, demonstruodamas, koks esi ra- 
finuotai švelnus, ir ji pati prie tavęs prieis. Bet atpažin- 
si ją ir šiaip — nubalinti plaukai, leopardo kailinukai, 
ant pilvo tatuiruotė: „Pinigai negrąžinami jokiomis 
aplinkybėmis.“ 

Iš tualeto, nagų šepetėliu nuo veido nusigremžęs 
anglies dulkes, grįžo Klaivas. Jam vis dar niežtėjo nu- 
garą, kostiumas buvo suteptas. Barnardas žinojo, kad 
rytoj teks vilktis prašmatniąją eilutę iš Karnabio gat- 
vės, ir stuobriai nuovadoje vėl šaipysis. 

Jis maloniai pasisveikino su storuliuku krimina- 
listu, naktį taip meistriškai išgliaudžiusiu juvelyrinės 
apiplėšimą. Apgailėtinasis Frostas to niekaip nesu- 
gebėtų. 

Kai inspektorius papasakojo Klaivui apie kitus Far- 
nemo sekmadienio žygius, Henlonas išsiruošė ragauti 
„Karūnos“ patiekalų. 

— Džekai, būsi čia po pietų? - paklausė jis. 

— Abejoju, — atsakė Frostas. —- Turbūt eisime į ban- 
ką. Šiandien radau dar vieną lavoną. Negirdėjai? Gar- 
vudo, valdytojo pavaduotojo. 

Kriminalistas seržantas sukrėstas krūptelėjo ir įsi- 
kibo kėdės atlošo. 

— Garvudo?! Juk aš pažinojau jį. Kaip tik jis parūpi- 
no mums tarpinę paskolą namui įsigyti. 

— Deja, nušautas į galvą. Taigi du lavonai vakar, 
vienas šiandien. — Inspektorius patraukė pečiais. — 
Užtat visai gali būti, kad rytoj nerasiu nė vieno. 

Sukiauksėjo telefonas. Skambino ekspertai. Frostas 
susiraukęs išklausė, kas jam sakoma, paskui tylutėliai 
švilptelėjo ir kažką užsirašė ant Maleto palikto rašto. 
Padėjęs ragelį, inspektorius kelias sekundes bukai Žiū- 
rėjo į aparatą. 

— Balistikai, - galiausiai pasakė. — Sako, kad Garvu- 
dą nužudžiusi kulka, iššauta iš to paties ginklo, ku- 
riuo prieš trisdešimt dvejus metus nužudytas Fokesas. 
Jiems atrodo, kad tai gali būti svarbu. 

Klaivas įsmeigė akis į Frostą. 

- Juos abu nužudė tas pats asmuo? 

— Tikiuosi, sūnau. Vadinasi, visus įtariamuosius, 
jaunesnius nei trisdešimt dvejų, galėtume atmesti. Na- 
gi pasiskubink, Arturai, antraip muštinių su kariu ne- 
begausi. 


Į maistą Hadsonas neįstengė net žiūrėti. Jis atsar- 
giai išsriuobė mažytę taurelę chereso, o kai kando su- 
muštinio su kumpiu, vos neapsivėmė - taip bjauru bu- 
vo prisiliesti prie šaltos mėsos. Pirm laiko grįžęs į ka- 
binetą, valdytojas sėdėjo pastiręs, mėgindamas iš 
atminties ištrinti siaubingąjį rytą ir nuraminti maiš- 
taujantį skrandį. Vidaus ryšio telefonas sužviegė klai- 
kiai, kaip pjūklas, rėžiantis vargšo Garvudo kaukolę. 
Hadsonas pakėlė ragelį prie ausies ir iššvokštė savo 
pavardę. Sekretorė pranešė, kad vėl atėjo tiedu polici- 
ninkai. 

Beveik iš karto jie įžengė į kabinetą - tasai siau- 
bingai nevalyvas su šaliku ir jo padėjėjas sulaužy- 
ta nosimi ir nešvariomis panagėmis. Paėmęs bylas, 

inspektorius sausai padėkojo ir pasiteiravo, ar jie 
galį apklausti banko darbuotojus ir apieškoti Garvu- 
do stalą. 

Norėdamas kuo greičiau atsikratyti pareigūnų, 
Hadsonas tučtuojau nuvedė juos prie rusvai žalios 
pertvaros. Visi suėjo pro matinio stiklo duris, ant ku- 
rių kabojo lentelė: R. GARVUDAS - VALDYTOJO PA- 
VADUOTOJAS. 

Frostas atsidrėbė ant sukamosios velionio kėdės ir 
nusivyniojo šaliką. 

— Ar Garvudas turėjo giminių? - paklausė. 

— Ne, - atsakė Hadsonas. - Jokių giminių. Vienas 
kaip pirštas. 

Prieš uždarydamas duris, jis išspaudė orią šypseną 
ir skubiai grįžo į kabinetą. 

— Pasidalysime stalą perpus, - pasakė inspektorius 
ir, kad turėtų peleninę, išbėrė iš dėžutės sąvaržėles. 
Tada ištraukė pirmąjį stalčių. - Neatrodo labai padoru 
kaišioti nosį į svetimus stalčius, ar ne, sūnau? Per Ka- 
lėdas rausdamasis Maleto stalčiuose, kaskart jaučiu 
šiokią tokią kaltę. 

Garvudo stale nebuvo nieko ypatingo: tik visuo- 
meninių draugijų dokumentai, šluostė, rankšluostu- 
kas, vokas su monetomis - kaip išaiškėjo, už jas turėjo 
būti nupirkta kalėdinė dovanėlė arbatininkei“. Pa- 
skambinę Hadsonui jie pranešė esą pasirengę apklaus- 
ti darbuotojus. Pirmas į kabinetą užėjo klerkų vy- 
resnysis, po jo, griežtai laikydamiesi subordinacijos, — 
visi kiti. 


k Moteris, įstaigose, pramonės įmonėse per pertraukėles pa- 
tiekianti arbatos ir lengvų užkandžių. Dabar ši tik Didžiojoje 
Britanijoje egzistavusi profesija yra išnykusi. 

Apklausa prasidėjo guviai, bet inspektoriui kaip 
visada greitai nusibodo. Niekas nieko vertingo papa- 
sakoti negalėjo. Kolegos mirties prislėgti banko dar- 
buotojai jį tik liaupsino, galėjai pamanyti, kad Garvu- 
do būta tikrų tikriausio šventojo, niekada gyvenime 
neklydusio, niekam neištarusio nė vieno blogo žodžio. 
Apie 1951-ųjų apiplėšimą jis su niekuo nekalbėdavęs, 
niekas nieko nežinojo ir apie asmeninį valdytojo pava- 
duotojo gyvenimą. 

Toks nuoboda, pamanė Frostas, tik kulkos ir nusi- 
pelnė. Perleidęs apklausą kriminalistui konstebliui, jis 
muistėsi ant kėdės, rūkė vieną cigaretę po kitos, dirs- 
čiojo į laikrodį ir gailiai dūsavo. 

Klaivas, jau priėjęs žemiausią banko hierarchijos 
pakopą, kalbėjosi su švepluojančia septyniolikmete 
mašininke malonų virpulį keliančia figūra. Frostas ant 
popieriaus skiautės brūkštelėjo kelis žodžius, tvarkin- 
gai ją perlenkė ir padavė Barnardui. Šis atsiprašė mer- 
ginos ir perskaitė. „Ji be liemenėlės!“ Viršininko pasta- 
bumo nustebintas Klaivas nuo tos akimirkos beveik 
nebegirdėjo, ką sako mašininkė, mat visą dėmesį buvo 
sutelkęs į aptemptą jos megztinį. 

Galų gale mergina išėjo, palikusi silpną kvepalų 
dvelksmą ir gražų prisiminimą. 

Frostas apsisuko su Garvudo kėde ir pasakė: 

— Šventasis, ir gana. Bet, jeigu ateitume po savaitės, 
kertu lažybų, visi pasakotų, koks jis buvęs niekšas. Ei- 
me, sūnau. 

Kai jie, nešini banko darbuotojų bylomis, įžengė į 
nuovadą, priimamajame budįs Džonis Džonsonas pa- 
mojo Frostui ir įteikė asmeninį jo siųstuvą. 

— Atnešė ir prašė perduoti jums, inspektoriau. 

— Dama? 

— Sakė, palikote jos namuose. 

— Ak, taip, taip, dėkui, ačiū. — Frostas pasistengė, 
kad balsas skambėtų kuo atsainiau. 

— Tokia daili meilutė, pamaniau, gal vienuolė ar 
mokytoja iš Sekmadienio mokyklos. - Džonsonas kal- 
bėjo, nutaisęs nekaltą išraišką, bet Frostas apmulkina- 
mas nesileido. 

— Ar seržantas Henlonas jau grįžo? — paklausė jis 
abejingai, grūsdamas siųstuvėlį į kišenę. 

— Jis savo kabinete, inspektoriau, - šypsodamas į 
ūsą, atsakė nuovados seržantas. 

Klaivui liko tik spėlioti, apie ką aniedu kalbėjosi. 

Henlonas sėdėjo kabinete ir šaukštu stiklinėje mai- 
šė „Alka-Seltzerio“ tirpalą. Tikėjosi, kad skrandį su- 
ramdys burbuliuojantis skystis. Išgėrė jį vienu lėtu 
mauku. 

— Arturai, juk Žinai, burbuliukais sifilio neišsigy- 
dysi, - su rūpesčiu balse pasakė Frostas. 

Kriminalistas piktai dėbtelėjo į jį ir, užgniaužęs 
raugulį, atšovė: 

— Radote kur mane pasiųsti, inspektoriau Frostai! 
Jie neturi mėsos! Kaip galima neturėti mėsos, kai šito- 
kie orai?! 

— Ar meilutę Sintiją pagavai? 

— Taip. Ji patvirtino: Farnemas buvo su ja iki šešių. 

— Ačiu, Arturai. Dabar eik, gerai nusiplauk rankas 
ir kibk į darbą. 

Kai jiedu su Klaivu grįžo į savo kabineto tvanku- 
mą, inspektorius išsyk ėmėsi knebinėti virvelę, kuria 
buvo perrištos Beningtono banko darbuotojų bylos. 
Barnardas stebėjo jį paniuręs. Kriminalistas konsteblis 
jautėsi nereikalingas, jam atrodė, kad tik sekioja Fros- 
tui iš paskos kaip klusnus šuo. Jis troško savarankiš- 
kos veiklos. 

— Sere, gal man vertėtų paieškoti gydytojo ir odon- 
tologo? 

— Gydytojai ir odontologai niekur nepabėgs, sūnau. 
Aišku, kad radome Fokeso griaučius - jokių kitų įro- 
dymų man nereikia. Kai išsiaiškinsime, kas jį ir Gar- 
vudą nužudė - nepamirškime ir šuns, - tada galėsime 
leisti sau prabangą tyrinėti dantų schemas. O dabar 
padėk man peržiūrėti šitą seną šlamštą. 

Frostas paskleidė bylas ant stalo. Jų buvo dešimt. 
Dešimt Žmonių 1951-ųjų liepą uoliai darbavosi Bening- 
tono Dentono skyriuje ir mažiausiai du iš jų gyvenimą 
baigė su kulka galvoje. 

— Pradėsime nuo vyresnybės, - pasakė inspekto- 
rius. —- Nuo valdytojo. 

1951-aisiais valdytoju dirbo Džonas Obris Pauelas, 
tada jam buvo keturiasdešimt penkeri. Į pensiją išėjo 
1971-aisiais, sulaukęs šešiasdešimt penkerių. Spren- 
džiant iš asmens byloje pateiktų metinių ataskaitų, 
Pauelo būta pavyzdinio darbuotojo. 1952-ųjų ataskai- 
toje buvo užsiminta apie dingusį kasininką ir praras- 
tus 20 000, bet jokios valdytojo kaltės neįžvelgta. Pa- 
skutinis prie bylos pridėtas dokumentas buvo pensijų 
fondo administratorių raštas - atsakymas į Pauelo pra- 
šymą dalį pensijos sumokėti vienu kartu, atitinkamai 
sumažinant mėnesines išmokas. 

— Įdomu, kodėl jis pasirinko vienkartinę išmoką, — 
sumurmėjo Frostas ir paskambino Hadsonui pa- 
klausti. 

Išaiškėjo, kad toks pageidavimas nebuvo ypatingas 
atvejis. Vienkartinę išmoką rinkdavosi daugelis. Kas 
norėdamas imtis kuklaus verslo, kas - įsigyti geresnį 
namą, juk, būdamas kokių šešiasdešimt penkerių, var- 
gu ar ryšies turtą užstatyti... 

— Be reikalo teiravausi. Dabar teks išklausyti su- 
mautą paskaitą, - Klaivui sušnibždėjo inspektorius, 
atitraukęs ragelį nuo ausies. Staiga suklusęs jis rėkte 
išrėkė: - Pone Hadsonai, ką jūs pasakėte?! 

— Sakau, nežinau, kodėl konkrečiai ponas Pauelas 
prašė vienkartinės išmokos, bet juk galite paklausti jo 
paties. 

— Paklausti jo paties? Norite pasakyti, jis tebegyve- 
na Dentone? 

— Adresas — byloje, - irzliai atsakė bankininkas. 
Inspektorius šūkavo, o jam skėlė galvą, norėjosi kuo 
greičiau atsidurti namuose. 

- Nerandu. - Frostas karštligiškai sklaidė lapus. 

Jam virš peties palinkęs Klaivas pirštu dūrė į grafą 
DABARTINIS ADRESAS. 

— Ak štai. Pone Hadsonai, radau, paprasčiausiai bu- 
vo užrašyta ne ten, kur pridera, - tarė inspektorius ir 
padėjo ragelį. 

Barnardas užsirašė Pauelo adresą ir jiedu nėrė į ki- 
tos bylos —- tuomečio valdytojo pavaduotojo, dabar va- 
dovaujančio skyriui Glazge, - brūzgynus. Paskui susi- 
siekė su Glazge dirbančiais kolegomis ir paprašė sky- 
riaus valdytoją apklausti. 

Dar kita byla buvo Timočio Fokeso. Puikus, stro- 
pus darbuotojas, anksti rekomenduotas paaukštinti. 
Pensijų fondui skirtoje medicininėje pažymoje apie 
rankos lūžį nebuvo nė užuominos. Paskutiniame pus- 
lapyje buvo įrašyta nieko nesakanti frazė: „Banke ne- 
bedirba nuo 1951 m. liepos mėn. Žr. atskirą bylą.“ 

Jie atsivertė Ruperto Garvudo dosjė. Gana nese- 
noje nuotraukoje, vidaus pusėje prisegtoje prie virše- 
lio, bankininkas buvo įamžintas su abiem akimis. 
1951-aisiais jis už penkių su puse dienos, įskaitant 

šeštadienio priešpietę, darbo savaitę gaudavo tris sva- 
rus du šilingus. Dėl kaukolės lūžio nedirbo tris mėne- 
sius — pateikta gydytojo pažyma, — bet orderis trims 
svarams dviem šilingams kiekvieną penktadienį bū- 
davo siunčiamas jam į namus. Kadrų skyriaus vado- 
vybė konfidencialiai pasiteiravo Pauelo, ar įmanoma, 
kad Garvudas būtų kaip nors susijęs su Fokeso ir pini- 
gų dingimu. Valdytojas tokią tikimybę griežtai atme- 
tė. Tais pačiais metais savaitinė Garvudo alga buvo 
padidinta iki trijų svarų penkiolikos šilingų, išmokant 
kartą per mėnesį. 

Jiedu pervertė dar keturias nuobodžias, niekuo ne- 
naudingas bylas su pasenusia informacija. Frostui 
skaitinėjimas greitai įgriso. 

- Žiūrint į tuos suplėkusius popiergalius, man 
įskaudo galva, - pasiguodė jis, pro langą žiūrėdamas į 
baltą automobilių aikštelės plynę. - Temsta. Netrukus 
grįš paieškos būriai. Ei, o juk šita - kitokios spalvos. 

Byla iš tiesų buvo įdėta į kitokį aplanką. Šeštojo de- 
šimtmečio pradžioje bankuose su aiškiai apibrėžta vi- 
dine hierarchija aptarnaujančiojo personalo bei fizinį 
darbą dirbančių žmonių bylos turėjo akivaizdžiai skir- 
tis nuo elitinių tarnautojų dosjė. Ši buvo Alberto Ba- 
rou, penkiasdešimt trejų ūkvedžio, išėjusio iš banko 
1951-aisiais. Vieną dieną Barou tiesiog neatėjo į darbą 
ir niekas jo daugiau nebematė. Galų gale bankas iš- 
siuntė jam dokumentus ir mokesčių blankus - paketas 
grįžo su spaudu: IŠVYKES, ADRESAS NEŽINOMAS. 

Frostas sutramdė žiovulį ir pasitaršė plaukus. 

— Kuo toliau, tuo daugiau prakeiktos painiavos. Bū- 
tų pasiutusiai gerai, jei kas nors ateitų ir prisipažintų. 

Buvo likusi viena byla, kuri atrodė tokia pat nuo- 
bodi, niekuo nenaudinga, kaip ir visos kitos. Jie ketino 

eiti į valgyklą išgerti arbatos. Nustūmęs aplanką į šalį, 
inspektorius jau kilo nuo kėdės, tik staiga į ausį šį tą 
pašnibždėjusi nuojauta jį sulaikė. Kad ir kaip norėjosi 
karštos, stiprios arbatos, jis atvertė aplanko viršelį ir 
ėmė greitosiomis skaityti. 

— Dievulėliau! 

— Kas atsitiko, sere? - Klaivas išsyk sukluso. 

- Žinojau, kad ta boba bus įsivėlusi. Senuko Frosto 
nuojautos taip lengvai neapgausi. 

Barnardas apsuko bylą ir įsižiūrėjo į fotografiją. 
Veidas joje atrodė kažkur matytas. Negraži mergina 
siauromis, kietai sučiauptomis lūpomis, kumpa nosi- 
mi. Jis negalėjo patikėti savo akimis, bet po nuotrauka 
buvo parašyta pavardė. 1951-aisiais Marta Vendl, pa- 
mišusi miško ragana, aiškiaregė, griaučių rodytoja, ka- 
čių mylėtoja, dirbo banke. Tais metais nuo gegužės iki 
liepos pabaigos ji darbavosi telefono skirstiklio opera- 
tore, o atleista buvo už „asmeninių pokalbių telefonu 
klausymąsi, nemandagų elgesį su banko klientais, ne- 
pateisinamus pasišalinimus iš darbo vietos, nepaklus- 
numą, kolegialumo stygių“ ir taip toliau, ir panašiai. 

— Tris mėnesius ji gadino jiems kraują, - piktdžiu- 
giaudamas pasakė Frostas. Jis užvyniojo senąjį, kašto- 
ninį šaliką ant kieto kaklaryšio mazgo. - Nagi, sūnau, 
šildyk variklį, lėksime aplankyti katinėlių. 


„Morris 1100“, tyliai burgzdamas, važiavo tarp ap- 
snigtų, kalvotų laukų vingiuojančiu keliu. Staiga Fros- 
tas sugriebė Klaivui už rankos. 

— Sūnau, pristabdyk! 

Kriminalistas konsteblis sustabdė automobilį ir pa- 


lėtai judančią žmonių su žibintuvėliais gretą. 

— Tikriausiai mūsiškiai, - pratarė jis ir, pakėlęs prie 
akių žiūronus, ėmė reguliuoti fokusuotę. Vaizdas pa- 
ryškėjo: vyrai su uniforminėmis milinėmis dabar jau 
skubinosi, į kažką rodė, be garso šūkavo. Frostui ir 
Klaivui jie buvo nepasiekiami, nebent jiedu būtų iki 
juosmens bridę per sniegą. Inspektorius susisiekė su 
nuovada. 

— Sere, iš sraigtasparnio pastebėtas sniege judantis 
objektas, - jaudindamasis pranešė operatyvininkas. — 
Pasiuntėme grupę, išsiaiškinti, kas ten. 

Frosto širdis suplastėjo. Jeigu ten Treisė, ir dar gy- 
va... Ojuk jau buvo ją nurašęs! Jis vėl prisidėjo žiūro- 
nus prie akių. Vyrai, kažką apstoję, lenkėsi, kėlė... 

— Sūnau, regis, ją surado. - Jam pavyko ištarti šiuos 
žodžius ramiai. Padavė žiūronus Klaivui, o pats vėl 
nustatė nuovados dažnį. Operatyvininkas atsakyti ne- 
skubėjo. Iš jaudulio virpančia ranka laikydamas siųs- 
tuvėlį, Frostas klausėsi traškesio. 

— Sere, jie iš tiesų kažką rado. Laiko paėmę ant 
rankų. Gerai nematau... - pusbalsiu komentavo Bar- 
nardas. 

— Operatyviojo valdymo centras, - prabilo siųstu- 
vas. - Atsiprašau, sere, klaida. Ten avis. 

— Avis, - pranešė Klaivas. - Tikriausiai pasiklydo 
per pūgą. 

Nusivylęs inspektorius atsilošė ir mostu paragino 
jį važiuoti. 

— Ko aš taip susijaudinau? - prašneko paniuręs. — 
Juk žinau, kad mergaitės nebėra gyvos. Būna dalykų, 
kuriuos Žmogus tiesiog jauti. Panašiai buvo, kai iš 
ligoninės paskambino pranešti, kad žmona mirė. Ga- 
lėjau nė nekelti ragelio. Telefonas sučirškė, ir aš jau 
žinojau. 

Klaivas sustojo jau pažįstamoje vietoje pamiškėje, 
ir jiedu slysčiodami, klupinėdami leidosi bristi taku. 

— Ar budi per Kalėdas?! - visu balsu paklausė 
Frostas. 

— Dar nežiūrėjau grafiko. 

— Valdžia tikriausiai nersis iš kailio, demonstruo- 
dama, kad policijos viršininko sūnėnui nesuteikia jo- 
kių lengvatų, tad jeigu tau paskirta dirbti, tark žode- 
lį - pamėginsiu ką nors suveikti. 

Likusį kelio galą jie nuklampojo tylėdami. Galų ga- 
le priešais sušmėžavo deformuotas namo siluetas. 
Langai buvo tamsūs, į beldimą šeimininkė neatsiliepė. 
Klaivas žvilgtelėjo pro plyšį korespondencijai. Išvydo 
tik smaragdus žybčiojant juodumoje. Kai sušuko, jie 
išnyko. 

Pašiūrė, kriošenai Martos Vendl automobiliui pa- 
keičianti garažą, buvo tuščia, provėžos driekėsi vartų 
link. 

— Sena karvė išnešė kudašių! - suvaitojo Frostas. — 
Kodėl aš nepričiupau jos iš karto, kai tik radome tuos 
kokčius griaučius? 

Klaivas tylėjo. Inspektoriui per petį jis žvelgė į so- 
delį, kur sniege pakrypęs stirksojo kryžius, sukaltas iš 
dviejų medgalių. Priešais jį stovėjo vaza su brangio- 
mis, šiltnamyje užaugintomis chrizantemomis. 

Frostas pripuolė prie kryžiaus ir ėmė koja žarstyti į 
šalis sniegą. Žemė giliai po pusnimi buvo neseniai 
kasta, kauburio forma nekėlė abejonių. 

— Tai — kapas, sūnau, kapas. Atrodo, Treisę paga- 
liau radome, - tyliai pasakė Frostas. 

Jis pasiuntė Klaivą į automobilį - reikėjo iškviesti 
ekspertus, kasėjus ir suimti Martą Vendl. Likęs vie- 
nas, inspektorius be paliovos rūkė ir trepsėjo kojomis, 

kad išsijudintų aptingęs kraujas. Staiga jį surado neži- 
nia kur tūnojęs vėjas, užpuolė ūmiai, pašėlo landžioti 
po drabužiais, kandžiotis, graibstyti už rando. Frostas 
nenorėjo nuo kapo trauktis, bet galiausiai teko ieškoti 
užuovėjos nedidelėje stoginėje. Čia Vendl laikė kastu- 
vą ir šakes. Nusprendęs nelaukti kasikų, inspektorius, 
nepaisydamas vėjo, kibo į darbą. Tiesa, kasė neskubė- 
damas, atsargiai, bijodamas kliudyti mergaitės kūną. 
Kai tarp medžių sušvysčiojo žibintuvėlių spinduliai — 
atvyko ekspertai, - buvo išrausęs dar visai negilią 
duobę. Sukirbėjo abejonė. Kapas - jei tai išvis kapas — 
atrodė tuščias. Frostas parklupo ant kelių ir suskato 
kasti žemes pirštinėtomis rankomis, priėję ekspertai 
susispietė aplink, duobę apšvietė bent keli žibintuvė- 
liai. Galų gale inspektorius prisikasė iki kūno... mažy- 
čio, sustirusio... balto kūnelio. Duobėje gulėjo ne Trei- 
sė, o baltas kačiukas sunkios žemės groteskiškai su- 
plota galva. Daugiau kape nebuvo nieko. 

Niekas nesijuokė, niekas neištarė nė žodžio, bet ty- 
la buvo nepakeliama, gniuždanti. Frostui norėjosi pra- 
smegti skradžiai. Jis lėtai atsistojo ir patrynė delnus į 
apsiausto šonus. 

— Vyručiai, jei norite, važiuokite namo, - pasakė. — 
Galite laikyti, kad susimoviau. 

Ekspertai tylėdami nuėjo sau, inspektorius su Klai- 
vu užvertė duobę ir kojomis sutrypė žemes. Kapas to- 
kiam menkam padarėliui buvo per didelis, tad klaidą 
galėjai pateisinti, ir Barnardas graužėsi nesumojąs ką 
pasakyti. Staiga, perrėkdama vėją, šiurpiai sustūgo 
moteris. Ji staugė ir staugė. 

Balsas sklido iš namo. Marta Vendl staugė jie- 
dviem. Jie neišgirdo jos grįžtant, o ji, pastebėjusi kaž- 
kokius vyrus slampinėjant po sodą, persigando, užsi- 
rakino ir pratrūko šaukti. 

Pareigūnai kreipėsi į ją pro pašto plyšį, paskui, kad 
įrodytų dorus ketinimus, po durimis pakišo tarnybi- 
nius pažymėjimus, ir galų gale ji, vis dar tirtėdama, 
juos įsileido. Net katės, ir tos baimingai gūžėsi tam- 
siuose kampuose. 

— Inspektoriau, atsiprašau, - pagaliau nusiraminusi 
ištarė Marta, - man nė į galvą, kad tai jūs įsibrovėte į 
mano sodą. 

— Pirmiausia beldžiausi, - pasiteisino Frostas rau- 
kydamasis - šnerves erzino nė su kuo nesupainiojami 
kvapai. - Maniau, dvasios informuoja jus apie viską. 

— Šaipykitės, šaipykitės, - sušnypštė ji, imdama di- 
delį, rudą prikaistuvį. Nukėlusi dangtį, į lėkštę ant 
grindų išvertė visą krūvą aštriai trenkiančių Žuvų gal- 
vų. Kaugę akimoju apspitusios katės grūdosi, purkšta- 
vo, kandžiojosi, draskėsi. Kaip tik tą akimirką į svetai- 
nę įėjo Klaivas. Jiedu su inspektoriumi susižvalgė, ir 
Barnardas papurtė galvą - nieko. Frostas, kuriam kėlė 
nerimą kačiuko kapo dydis, buvo prašęs apsidairyti 
name. 

Tikėdamasis bent šiek tiek apsisaugoti nuo tvaiko, 
inspektorius užsitraukė šaliką ant nosies ir pasakė: 

— Dėl tų griaučių, prie kurių jūs, panele Vendl, taip 
maloniai mus nuvedėte. Kai jį nužudė, jus dirbote Be- 
ningtone, juk taip? 

Ji įsmeigė į jį skvarbų žvilgsnį ir paklausė: 

— Inspektoriau, jūs skausmingai ilgitės savo žmo- 
nos, ar ne? 

Frostas iš įtūžio net sudrebėjo — tokio įpykusio 
Klaivas dar nebuvo matęs. 

— Tuos pigius triukelius pasilaikyk sau, tu, šlykšti 
surukėle! —- užriko inspektorius, bet tučtuojau susi- 
tvardė. - Atsiprašau, tema man skaudi. Taigi 1951-ųjų 
liepa. Papasakokite apie vagystę. 

Moteris nusišluostė rankas į suterštą pašluostę. 

— Mane apkaltino, esą neperdaviau labai svarbios 
žinios. Nors niekas man jos nepranešė. 

— Kokia tai buvo žinia? 

- Ji - asmens byloje. 

Vadinasi, teks tą suknistą bylą perskaityti, pamanė 
Frostas, o Klaivas, nusprendęs, kad ištylėjo užtektinai 
ilgai, paklausė: 

— Panele Vendl, ar jus dėl to ir atleido - kad neper- 
davėte tos Žinios? 

— Tokia buvo jų dingstis, - piktai atrėžė moteris, 
žiūrėdama dabar jau į jaunuolį, - o tikroji priežastis 
štai kokia: aš pernelyg daug Žinojau apie valdytoją ir 
jo darbelius. 

— Jo darbelius? - perklausė Klaivas. 

— Taip. Kai dirbi prie skirstiklio, neišvengiamai nu- 
girsti atsitiktines pokalbių nuotrupas. Valdytojui nuo- 
lat skambindavo sūnus. 

— Ko? 

- Pinigų. Nuolat verkšlendavo pinigų. Rodos, ir da- 
bar girdžiu jo meilikavimą. - Moteris groteskiškai iš- 
mėgdžiojo valdytojo sūnaus balsą: — „Tėti, privalai 
man pagelbėti, pinigų man būtinai reikia šįvakar.“ 
Valdytojas nepagrįstai mane apkaltino, esą klausausi 
jo pokalbių. - Jos veidą iškreipė piktdžiugė šypsena. — 
Užtat tas nedorėlis buvo nubaustas. 

Vienas iš bjauriausių katinų susidomėjo Frosto koja 
ir ėmė prie jos glaustytis. 

— Kaip jis buvo nubaustas? —- pasidomėjo Klaivas. 

— Nežinote? Jo sūnus nusižudė, - ištarė Marta, aki- 
vaizdžiai gardžiuodamasi prisiminimu. Jos žvilgsnis 
buvo bereikšmis. Staiga ji pasižiūrėjo žemyn ir išvydo, 
kaip Frostas kelia koją spyriui. Moters nuotaika 

tučtuojau persimainė. - Nedrįsk skriausti gyvulėlio! — 
iššvokštė ji su nuožmia neapykanta ir sugriebusi ka- 
tiną priglaudė prie krūtinės. - Džiaugiuosi, kad tavo 
žmona nusibaigė, - išspjovė spjaute. - O dabar neš- 
dinkitės! 

Frostas paniekinamai nužvelgė aiškiaregę ir drėbė: 

— Nusususi kalė! 

— Lauk! - riktelėjo ji ir taip sutrėškė katiną, kad tas 
net sukvykė. 


Kol jiedu nusigavo iki automobilio, vėjas spėjo išvė- 
tyti Žuvies, kačių ir neapykantos tvaikus. 

— Sere, iš kur ji žino apie jūsų Žmoną? - pasiteiravo 
Klaivas. 

— Tikrai ne dvasios papasakojo, sūnau. Apie mane 
tada rašė visi vietiniai laikraščiai: DIDVYRIS POLICI- 
NINKAS NETEKO ŽMONOS, laidotuvių nuotraukas 
žiūrėkite 8-ame puslapyje. Tikriausiai perskaitė, išvy- 
niodama žuvų galvas. - Patylėjęs inspektorius pridū- 
rė: - Kai susipažinome, mano būsimoji buvo tikra gra- 
žuolė. Aš ir pats buvau jai neblogas laimikis — ne toks 
baidyklė kaip dabar. 

Sulig tais žodžiais Frostas nejučia pasiglostė randą. 

Grįžtant į miestą, jis visą kelią apie kažką mąstė ir 
be paliovos čiupinėjosi skruostą. Galų gale, kai jie jau 
leidosi į Turgaus aikštę, paklausė: 

— Sūnau, ar labai bjauriai atrodau su tuo randu? 
Tik atvirai. 

— Sere, jis beveik nepastebimas, - nežiūrėdamas į 
viršininką, atsakė Klaivas. 

Inspektorius nepatikėjo. Randą jis ir toliau lietė, 
spūsčiojo, baksnojo. 

— Negaliu nekreipti dėmesio į tą prakeiktą rumbą. 
Daktaras sako, galėčiau pasidaryti plastinę operaciją, 
bet esu sušiktas bailys — tik niekam nesakyk. Ligoni- 
nių aš bijau. Nuolatos sapnuoju tokį košmarą: mane at- 
veža į operacinę, kur laukia chirurgas su kruvinu cha- 
latu, bandau keltis, bet paaiškėja, kad esu pririštas, 
matau išdėliotus visus tuos skalpelius, kablius ir visus 
kitus instrumentus, vėl mėginu keltis, rėkiu ir... pra- 
bundu, šalto prakaito išpiltas. 

Iš siųstuvo prabilo Operatyviojo valdymo centras: 

— Inspektoriau Frostai, inspektoriau Frostai, prašau 
skubiai prisistatyti skyriaus viršininkui. 

Frostas atsiduso. 

— Nėra ko stebėtis, kad sapnuoju košmarus. Kas šį- 
kart negerai? 


TREČIADIENIS (4) 


Vyriausiasis inspektorius Maletas suirzęs nekantriai 
barbeno krumpliais į stalviršį. Kiek dar jis turės lauk- 
ti? Visiems kitiems pareigūnams skyriaus viršininko 
kvietimas prilygo imperatoriaus įsakui, viską metę, jie 
skubėdavo jam paklusti. Tik ne Frostas... 

Į duris pasibeldė. Na pagaliau! Nors Frostas netgi 
beldėsi netvarkingai. 

Maletas į patį stalviršio vidurį šiek tiek pastūmėjo 
užrašinę, apsitampė kitelį sidabru tviskančiomis sa- 
gomis — kad nė raukšlelė nesusimestų - ir tik tada 
pratarė: 

— Užeikite. 

Inspektorius įgūrino, maskatuodamas tuo apšiuru- 
siu, viename gale prairusiu vilnoniu šaliku. Ant kili- 
mo išsyk liko drėgnos pėdos. 

Maletas paniekinamai mostelėjo į kėdę. Frostas 
nedrąsiai prisėdo ant kraštelio. 

— Ką tik kalbėjausi su ekspertizės grupės vadovu, — 
Šit kaip? - nekaltai tarstelėjo Frostas, nors puikiai nu- 
tuokė, kas jo laukia. O juk manė, kad tas palaižūnas 
ekspertas nesivargins skųstis tiesiogiai Maletui. 

— Ar žinote, kiek kainuoja į nusikaltimo vietą pa- 
siųsti visos sudėties prityrusių ekspertų grupę? - pa- 
klausė šis. 

Jei ir nežinau, esu tikras, tuojau man pasakysi, pa- 
manė inspektorius ir apsimetė susirūpinęs bei pasi- 
rengęs dėmesingai skyriaus viršininką išklausyti, o 
pats tuo metu įsikišo ranką į kelnių kišenę ir ėmė žais- 
ti mėgstamą žaidimą - vien čiuopiant atpažinti turi- 
mų monetų nominalus ir suskaičiuoti sumą. Bent tu- 
rėjo kuo užsiimti, kol Maletas baigs bėdoti. 

— ...supanikavęs nedovanotinai suklydote. Net ža- 
lias policijos naujokas, ir tas, prieš kviesdamas visą 
ekspertų grupę apžiūrėti nustipusios katės, pirmiau 
pasitikrintų. 

Aha, penkiasdešimt trys pensai, pasakė sau Fros- 
tas, o dabar pažiūrėkime, ar sugebėsiu monetas sudėti 
herbu prie herbo, skaičiumi - prie skaičiaus. 

— Kad bent galėtume gėdingą jūsų nemokšiškumą 
išlaikyti paslaptyje. Bet kur tau — apie įvykį jau žino 
spauda. „Aido“ žurnalistas jau kamantinėjo mane, no- 
rėjo sužinoti smulkmenas. Dabar būsime išjuokti ne- 
gyvai. Rytoj apie tai perskaitys visa grafystė, o jeigu ir 
policijos viršininkui laikraštis paklius į rankas... 

„..sudie tavo paaukštinimui, mintyse užbaigė Fros- 
tas, o balsu pasakė: 

— Inspektoriau, Sendis Leinas - geras mano drau- 
gas. Jeigu tas nesusipratimas kelia jums šitiek nerimo, 
gal ir galėčiau pasistengti, kad jis neišeitų į viešumą. 

Maletas taip apsidžiaugė, kad net užmiršo susi- 
raukti dėl „inspektoriaus“. 

— Puiku. O aš galėčiau apdoroti ekspertizės grupės 
vadovą, mudu - tos pačios ložės nariai. - Patenkintas 
skyriaus viršininkas atsistojo, parodydamas, kad po- 
kalbis baigtas. — Suklysti pasitaiko mums visiems, 
svarbiausia sugebėti klaidas tinkamai įvertinti, ar ne? 

Frostas taip pat pakilo nuo kėdės. Jautėsi pavargęs, 
pradrėkusios kelnės nemaloniai lipo prie odos. Jis no- 
rėjo kuo greičiau atsidurti savo kabinete. 

— Ak štai dar... - lyg kažką prisiminęs, pratarė Ma- 
letas. - Ee... Džekai... yra ir gerų naujienų... 

Frostas sunerimęs laukė, ką dar išgirsiąs. 

— Inspektorius Alenas rytoj jau tikrai grįžta į dar- 
bą, taigi galėsite perduoti jam bylas. Būtų... ee... gerai, 
kad dirbtumėte nebe taip intensyviai ir kad visą dė- 
mesį skirtumėte dokumentams tvarkyti. Buvau užėjęs 
į jūsų kabinetą ir... jūsų stalas... pasakysiu atvirai... 
na, žodžiu, aš priblokštas. Jums gali tekti išimtinai pa- 
dirbėti viršvalandžius. Inspektorius Alenas, supranta- 
ma, pageidaus, kad popierius jam pateiktumėte preci- 
ziškai tvarkingus. 

Kai tik Frostas, nebetaręs nė žodžio, rūpestingai 
uždarė duris, Maleto šypsena kaipmat išblėso. Jis su- 
raukė kaktą ir gailiai atsiduso. Koks ištižėlis! Juk turė- 
tų būti kokia nors galimybė iškeldinti jį kitur. 

Pakeliui į kabinetą Frostas užsuko į paieškos dis- 
pečerinę. 

— Ką dar, be avies, pavyko surasti? 

— Džekai, buvo ir daugiau be reikalo sukelto triukš- 
mo, - nusišypsojęs atsakė Martinas. - Regis, baigiame 
išsikvėpti. Jeigu orai leis, rytoj ieškosime atokesniuose 
rajonuose. Kalėdinius laisvadienius veikiausiai teks 
atšaukti. 

— Rytoj visos paslaptys bus atskleistos, — ciniškai 
pasakė Frostas. — Grįžta inspektorius Alenas, taigi 
mergaitė stebuklingai atsiras gyva ir sveika, Garvudo, 
šuns ir Fokeso žudikas ateis į nuovadą su pavogtai- 
siais dvidešimčia tūkstančių ir prisipažins, sniegas nu- 
tirps, pasaulyje nebeliks skurdo ir įsigalės taika. Bet 
taip bus rytoj, o šiandien jūsų ordininkas kaip visada 
siaubingai susimovė. 

Grįžęs į kabinetą, jis nusivilko apsiaustą ir metė 
ant kabyklos. Nepataikė. Nubloškęs drabužį į kampą, 
atsisėdo ant karšto radiatoriaus - drėgnos kelnės iš 
karto ėmė garuoti - ir pasistengė įpūsti sau ryžto susi- 
tvarkyti stalą, ant kurio buvo nudrėbta nauja makula- 
tūros siunta. Dabar čionai ateidavo ir inspektoriaus 
Aleno dokumentai, nors Frostui jie rūpėjo ne daugiau 
nei saviškiai. Kur velnias nešioja Barnardą? - atsiduso 
jis. Kai tik užeina noras ką nors aprėkti, kriminalisto 
konsteblio - nė kvapo. Jis nušoko nuo radiatoriaus. Jei- 
gu jau atleistas nuo bylų, teks suimti save į nagą ir pa- 
sinerti į dokumentų šūsnis. 

Kai atsivėrė paspirtos durys ir įėjo Klaivas su ga- 
ruojančios arbatos puodeliais rankose, Frostas mėgino 
išskaityti, ką užsirašęs sename kvite. 

— Telaimina tave Dievas, sūnau, tu - geroji kalėdinė 
mano dvasia, mano žvaigždė ant eglutės, - prapliupo 
dėkingas inspektorius. - Gal, kai klajojai po nuovadą, 
tau pasipainiojo mūsų konsteblė Heizelė ar kaip ten ją? 

— Mačiau ją valgykloje, - atsargiai prisipažino Klai- 
vas, kaip tik susitaręs su kolege vakarop pasimatyti. — 
Kodėl klausiate? 

Frostas arbatą maišė taip energingai, kad net apsi- 
taškė švarką. 

— Tik smalsu, kaip ten ponia Aphil. 

— Ak, atsiprašau, sere, užmiršau pasakyti. Heizelė 
parvežė ją namo. Moteris sukrėsta, bet šiaip viskas ge- 
rai. Nenorėjo, kad Heizelė su ja liktų. 

— Na taip, pora iš jųdviejų būtų nekokia. 

Barnardas piktai trinktelėjo puoduku į lėkštutę. 

— Sere, man nejuokinga. 

— Nepyk, sūnau, aš šiandien sugižęs. - Frostas, re- 
gis, gailėjosi nevykusiai pajuokavęs. — Bylą iš manęs 
atėmė. Rytoj inspektorius Alenas prisikelia iš numiru- 
siųjų, taigi darbus perduodu jam. 

Klaivui prireikė nemenkų pastangų apsimesti, esą 
jam tai atrodo žiauri neteisybė. 

— Mūsų vyriausiasis inspektorius maloniai pasiūlė 
man pasilikti viršvalandžių ir paplušėti su popie- 
riais, — toliau kalbėjo Frostas. - Jeigu žinočiau, kad tuo 
sugadinsiu kai kam nuotaiką, atsistatydinčiau. Bet ne- 
atsistatydinsiu, neįteiksiu jam tokios kalėdinės dova- 
nos. - Jis papašiojo odą aplink randą, paskui staiga su- 
sivokė leidęsis į savigailą, ir slogi nuotaika susyk išga- 
ravo. - Po galais, ko aš čia verkšlenu, juk Kalėdos! Jei 
Alenas būtų numiręs, man būtų reikėję mesti penkis 
pensus vainikui, šiaip ar taip, iki rytojaus jo dar ne- 
bus, taigi galiu per naktį ištirti abi bylas i ir rytoj su vi- 
sa pagarba pakloti jam prieš nosį. Čiupk kėdę, sūnau, 
kibsime į Beningtoną. 

Jiedu pasidalijo dokumentus, užsirūkė ir kurį laiką 
melzganoje migloje buvo girdėti tik popieriaus šiure- 
nimas, kol galiausiai... 

— Sere! — šūktelėjo Klaivas ir susijaudinęs atkišo 
Frostui kelis šviesoraščio lapus, banko kadrų skyriaus 
1951-ųjų metų dokumentų kopijas. Pirmiausia - ūkve- 
džio Alberto Barou, dingusio tuojau po apiplėšimo, 
medicininė pažyma. Gydytojo išvada buvo tokia: prieš 

devyniolika mėnesių lūžusi kairė ranka šiuo metu nė- 
ra kliūtis ponui Barou dirbti ūkvedžio darbą. 

Frostas perskaitė raštą du kartus ir suglumęs pakė- 
lė akis į Klaivą. Šis paaiškino: 

— Sere, lūžusi kairė ranka - kaip ir griaučių. Nejau- 
gi nesuprantate? Jie gali būti visai ne Fokeso, o Barou! 

Inspektorius, pamažu apsiprasdamas su ta minti- 
mi, įsirėmė alkūnėmis į stalviršį ir apsiglėbė galvą. Po 
kelių akimirkų atsitiesė ir susiglostė išsitaršiusius 
plaukus. 

— Sūnau, į tavo versiją žiūriu kuo rimčiausiai, bet 
kadangi Alenas grįžta jau rytoj, mes paprasčiausiai 
nebeturime kada griaučius laikyti kieno nors kito, ne 
Fokeso palaikais. 

— Sere, bet juk tokia tikimybė yra. 

— Tikimybė, be kurios puikiausiai galime apsieiti. 
Jeigu griaučiai - ne Fokeso, mudu vis tiek galėtume 
ramiai sau keliauti namo, ir tegul kriminalistikos ge- 
nijus rytoj išsprendžia užduotį per porą sekundžių. — 
Frostas atsistojo ir pastūmė kėdę prie sienos. - Eime, 
truputį pasivažinėsime. 

Klaivas patyliukais suvaitojo. Kodėl šitas senas krie- 
nas negali bent penkias minutes išbūti nešokinėjęs? 

— Sere, mes dar neperžiūrėjome visų dokumentų. 

Inspektorius pakėlė nuo grindų apsiaustą. 

— Sūnau, jie buvo kaupiami mėnesių mėnesius, o tu 
nori suvirškinti per vieną vakarą? Verčiau pasišne- 
kėsime su buvusiu valdytoju Pauelu. Juk užsirašei jo 
adresą? Jis gali mums papasakoti daugiau nei šimtas 
bylų. — Kaip tik tuo metu vėjas bloškė į langą sniego 
šuorą. Frostas nusipurtė ir pasakė: - Pažvelk, koks 
oras, - jis, rupūžė, žino, kad ruošiamės į lauką. Inspek- 
toriui ištrūko apsiausto saga, jis įsidėjo ją į kišenę ir 

pridūrė: - Blogai, kad neradome mergaitės. Štai kas 
mane slegia užvis labiausiai. 

Klaivas pastūmė popierius į šalį ir apsivilko paltą. 

— Sere, mums derėjo prispausti vikarą. Neabejoju, 
kad jis - įsivėlęs. 

— Matau, grieži dantį ant to nelaimėlio, - šyptelėjęs 
pasakė Frostas. - Apie tą mažytį, nekaltą pomėgį aš su 
juo pasikalbėsiu. 

— Nekaltą?! Jis fotografuoja nuogas mokinukes! — 
užkaitęs išbėrė Barnardas. 

— Gal gimimo liudijimas ir sako, kad ji - dar vaikas, 
bet kūnas byloja, kad jai mažiausiai devyniolika, ir aš 
žinau, kuriuo labiau tikiu, — atšovė inspektorius jau 
koridoriuje. - Sūnau, žinau, kad vikaras niekuo dėtas. 
Nuojauta man kužda. 

— Sere, nuojauta jums kuždėjo ir apie Martą 
Vendl, - įgėlė iš paskos skubantis Klaivas. 

— Dar reikia įrodyti, kad ji suklydo. 

Frostas pastūmė dvivėres duris ir į juos tučtuojau 
siūbtelėjo ledinis vėjas. 

Jie pervažiavo Turgaus aikštę. Parduotuvės joje jau 
buvo uždaromos. Vienas, kitas narsesnis pirkėjas sku- 
binosi į autobusų stotelę. 

— Kažin ar pūgos smarkiai kenkia ponios Aphil 
verslui, - mąsliai prašneko inspektorius. Uždegęs dvi 
cigaretes, vieną jų įbruko Klaivui į dantis. - Manęs į 
lauką neišviliotų net arbata, kurios ji po visko įpila. 

Kriminalisto konsteblio krumpliai ant vairo paba- 
lo, jis pasistengė kalbėti kuo ramiau. 

— Sere, Žinau, jums mano nuomonė neįdomi, bet vis 
dėlto pasakysiu. Man nepatinka pigūs jūsų juokeliai. 
Gal ji ir šliundra, bet tai dar nereiškia, kad netikusi 
motina. Ir leiskite priminti — jos dukrelės jūs taip ir 
neradote. 

Automobilis skrodė baltus sūkurius, Klaivas vaira- 
vo jį užgniaužęs kvapą, nedrįsdamas į inspektorių nė 
pažvelgti. Į priekinį stiklą atsitrenkė dūmų ratilas ir 
lėtai išskydo. 

-- Sūnau, jeigu ji būtų gera motina, nebūtų šliundra. 
Vaikas jai būtų svarbiau. Pagalvok, kokiuose namuose 
auga mergaitė: ant lubų — veidrodžiai, dieną naktį į 
miegamąjį tykina nepažįstami vyrai. Jeigu ponia Ap- 
hil būtų tikra motina, Treisę ji būtų pasitikusi trūks 
plyš, tegul ir apvildama nuolatinį klientą, mokantį 
trisdešimt svarų. — Jis patylėjo, paskui gūžtelėjo pe- 
čiais ir pridūrė: —- Tu teisus, turėčiau tos vargšės gailė- 
tis. Ir netikusių savo pažiūrų neviešinti... Na štai, re- 
gis, atvažiavome... 

Pauelo vienaukštis buvo iš tų prieš karą greitosio- 
mis suręstų statinių, kuriuos miestelėnai už mažiau 
nei šimtą svarų įsigydavo savaitgaliams praleisti ir 
veikiausiai nusivildavo. Bent jau šio namo medinės 
dalys buvo sueižėjusios ir išsiklaipiusios, dažai apsi- 
laupę ar išvis nubyrėję, visa konstrukcija — apgailėti- 
nos būklės. Niūri, atsiskyrėliška buveinė. Keista, kad 
buvęs banko valdytojas gyvenimo rudeniui praleisti 
nesusirado padoresnio būsto. 

Frostas pabeldė. 

— Kas ten? - paklausė šaižus, įtarus balsas. 

— Policija. Pone Pauelai, ar galėtume pasikalbėti? 

Iškišęs ranką pro pravertas, bet užkabintas duris, 
šeimininkas pareikalavo tarnybinio pažymėjimo ir 
Klaivas jam į delną įbruko savo naująjį. Tikriausiai 
ponas Pauelas liko patenkintas, mat atkabino grandi- 
nėlę ir pasirodė svečiams visu gražumu: aukštas, veš- 
liais antakiais, pilkais ūsais. Jo balsas buvo išsaugojęs 
gerai išlavintas įsakmias intonacijas. Pareigūnai ne iš 
karto sumojo, kad vyriškis stovi šiek tiek pasikreipęs — 

remdamasis lazda. Tokia puikiai tiktų sutriuškinti kiau- 
šą auksaspalviui retriveriui, niauriai pagalvojo Frostas. 

— Na nestypsokite čia šitaip, užeikite gi, - griežtai 
paragino Pauelas ir nušlubčiojo tamsiu, silpnos lem- 
putės po senoviškų gaubtu beveik neapšviečiamu 
koridoriumi slegiamai rudais, lakuotais sienų ap- 
mušalais. 

Iš namo gilumos atsklido laibas moters balselis: 

— Džonai, kas atėjo? 

— Du policininkai, brangioji. Spėju, dėl Fokeso. Ve- 
duosi juos į svetainę. Gal išvirtum mums kavos? 

Pasirėmęs lazda, jis atidarė duris, pro kurias išsyk 
padvelkė lipnia vėsa, sakytum, pelkių migla. Šeimi- 
ninkas įsivedė svečius į varganą kambarėlį išbluku- 
siais apmušalais ir pradrėkusiomis lubomis; suzulusi, 
ruda oda aptraukta sofa policininkams sėdantis su- 
girgždėjo ir paskleidė keistą pelėsių kvapą. 

Pauelas vargais negalais susilenkė ir įjungė prastą 
elektrinę krosnelę. 

- Šiuo kambariu mes beveik nesinaudojame, - pasi- 
teisino. — Iš pradžių bus šaltoka. - Jis pastiręs atsisėdo 
į ne ką geresnį nei sofa fotelį ir, abiem rankomis tvir- 
tai apgniaužęs lazdos galvą, įsmeigė į pareigūnus 
skvarbų žvilgsnį. - Džentelmenai, klausau jūsų. 

— Kaip suprantu, apie Timotį Fokesą jūs jau Žžino- 
te, - pradėjo kalbą Frostas. 

— Šįryt perskaičiau laikraštyje, - linktelėjęs atsakė 
senukas. — Siaubinga. Laukiau jūsų visą dieną. 

— Suprantu jūsų jausmus, - tarė inspektorius, — bet 
mes ir patys priblokšti. Skaitėte, kad jis nušautas? 

Anas vėl linktelėjo. 

— O juk visi manė, kad paspruko su tais pinigais. 
Kad ir kaip viskas atrodė, aš niekada nelaikiau jo 

vagimi. Buvo šaunus vyrukas, pasiutusiai draugiš- 
kas. - Šeimininkas palenkė galvą ir garsiai sušliurpštė 
nosimi. — Ir še, daugiau nei trisdešimt metų išgulėjo 
žemėje, nepagrįstai kaltinamas. 

Pauelas sugrabaliojo nosinę ir triukšmingai išsiš- 
nypštė. 

— Iš tiesų liūdna, sere, - pritarė Frostas ir paklau- 
sė: - Beje, ar turite ginklą? 

Senukas į jį piktai dėbtelėjo. 

— Ne! - atkirto. 

Inspektorius jam maloniai nusišypsojo. 

— Pone Pauelai, ar gerai prisimenate apiplėšimo 
dieną? 

Pauelas taip pat nusišypsojo, tik blankiai, ir pakeitė 
rankų laikyseną. 

— Inspektoriau, aš tos dienos niekada neužmiršiu. 
Kai kurie žmonės prisimena tik malonias dienas. Aš — 
tik baisias. 

Senuko veidu nuslinko šešėlis, jis nutilo. 

— Būtų gerai, kad papasakotumėte, - pratarė Frostas. 

Pauelas lėtai pakėlė galvą ir pasakė: 

— Iš tikrųjų pradėti reikėtų nuo išvakarių. 

Klaivas užmetė akį į duomenis, persirašytus iš 
skirtingų darbuotojų bylų. 

— Nuo 1951-ųjų metų liepos 25-osios, ar ne, sere? 

— Teisingai, konstebli. 1951-ieji, liepos 25-oji. Mes ta- 
da gyvenome Povų linkyje, puikiame name prie golfo 
lauko. 

— Žinau ji, — įsiterpė Frostas. - Namas išrinktie- 
siems. 

Pauelas kreivai nusišypsojo. 

— Taigi. Su šituo nepalyginsi. - Suraukęs nosį, tar- 
si bjaurėdamasis, jis nužvelgė gedulinga nuotaika 

persisunkusį kambarį. - Namo iš banko grįžau apie 
šešias. Vos įžengiau, suskambo telefonas. Skambino 
Stivenas Haringtonas, Ekslio skyriaus valdytojas. Jis 
aiškiai panikavo. Klausė, ar galėtume pagelbėti - kitą 
dieną perduoti labai didelę sumą grynaisiais. 

— Kokią „labai didelę“? - pasidomėjo Frostas. 

— Dvidešimt tūkstančių, - nekantriai atsidusęs, pa- 
sakė Pauelas. - Inspektoriau, kalbame apie pavogtuo- 
sius pinigus. Svarbiausius faktus turėtumėte žinoti. 

— Aš juos Žinau, sere, bet jaunasis mano kolega — 
šiek tiek išsiblaškęs. Todėl ir klausiu. Kam ponui 
Haringtonui taip skubiai prireikė grynųjų? 

— Darbininkų atlyginimams. Dauguma įmonių 
Ekslyje tą savaitgalį ruošėsi užsidaryti kasmetinėms 
atostogoms, tad jų darbininkai laukė trijų savaičių al- 
gų ir atostoginių. Haringtonas apie tai pamiršo, o pas- 
kui apsižiūrėjo, kad jam neužtenka grynųjų. Prakeik- 
tas žioplys. Man derėjo pasiųsti jį tolėliau, tik to ir bu- 
vo nusipelnęs. Vyriausioji valdyba būtų pataršiusi jį 
kaip reikiant. 

Išsišovusi sofos spyruoklė nepakenčiamai spaudė 
užpakalį, tad Frostas pasislinko į šalį. 

— Pone Pauelai, dvidešimt tūkstančių vien atlygini- 
mams - pasiutusiai didelė suma, - tarė jis. - Juk kalba- 
me apie 1951-uosius. 

— Trijų savaičių algos šešiems šimtams darbuotojų. 
Pats paskaičiuokite, — atsakė senukas. 

Inspektorius, žiūrėdamas į vieną tašką, kelias se- 
kundes krutino lūpas, tarsi skaičiuodamas mintyje, 
paskui linktelėjo. 

- Iš tiesų, - pratarė atsargiai, vildamasis, kad Paue- 
las nepareikalaus atsakymo. 

Šis ėmė pasakoti toliau: 

- Šiaip nebūtų nieko ypatingo, mat pasitaiko, kad 
skyriai padeda vieni kitiems, perduodami kiek nors 
grynųjų, bet tokia didelė suma - atvejis retas. Kita ver- 
tus, galite įsivaizduoti, koks kiltų triukšmas, jei ga- 
myklos prieš atostogas būtų palikusios darbininkus 
be pinigų. 

— Regis, tasai Haringtonas gerokai rizikavo, skam- 
bindamas jums paskutinę akimirką - į pavakarę, tu- 
rint galvoje, kad pinigai buvo reikalingi jau kitą dieną. 
Juk galėjote kasoje teturėti vieną, kitą pensą. Ką jis bū- 
tų daręs tada? 

— Būtų tekę kreiptis į kitus bankus. Bet kuris iš 
penkių didžiųjų būtų pagelbėjęs, bet tuomet ir mūsiš- 
kė vyriausioji valdyba būtų buvusi informuota, o to 
Haringtonas nėmaž nenorėjo. 

— Man jis neatrodo panašus į rimtą valdytoją, — 
paniekinamai įvertino Frostas. 

— Ką gi, - nepritariamai šypsodamasis, atsakė Paue- 
las, - regis, darbuotojai jį mėgo, užtat skyriuje trūko 
drausmės, o į darbą su dokumentais Haringtonas išvis 

- Ee... Žinau, būna, - išlemeno inspektorius, veng- 
damas Klaivo žvilgsnio, - pats tokių pažįstu. 

Už durų pasigirdo tylus skrebenimas, dzingsė- 
jimas ir į svetainę įėjo ponia Pauel, nešina mediniu pa- 
dėklu su trimis puodeliais kavos ir lėkštute pa- 
prasčiausių biskvitų. Vyrai mandagiai atsistojo. Šeimi- 
ninkas be lazdos prišoko prie žmonos ir perėmė iš 
drebančių jos rankų padėklą. 

— Džentelmenai, mano Žmona, - pristatė. 

Kol visi trys maišė kavą, žilagalvė ponia Pauel su 
nuolatinio liūdesio šešėliu veide nekantriai lūkuriavo. 
Frostas sriūbtelėjo gurkšnį ir mažne paspringo. Kava 

buvo pašildyta, bjauraus skonio skystalas, ir tiek. Ins- 
pektorius nugurkė ją lyg vaistus ir pasigailėjo, kad nė- 
ra kuo užgerti. 

— Na kaip? - paklausė ponia Pauel. 

— Kokie dailūs puodeliai, - atsakė Frostas. 

Matyt, pataikė, nes senutė maloniai nusišypsojo. 

— Daugiau nieko iš anų namų ir nepasiėmėme - tik 
gražiuosius mano indus ir automobilį, - pasakė ji, ap- 
sitampydama suknią. - Ačiū Dievui, turime mašiną. 
Jei ne ji, išprotėčiau užsidariusi šitame užkampyje. 

Pastebėjusi vyro žvilgsnį, ji prikando lūpą, atsipra- 
šė ir išėjo. Pauelas, nuleidęs akis, žiūrėjo į dešiniąją sa- 
vo koją. Frosto pasiūlytos cigaretės jis atsisakė. 

— Ką gi, inspektoriau, - tarė, —- pakalbėkime apie 
vagystės dieną, liepos 26-ąją. 

Frostas išpūtė tris dūmų ratilus ir išdidžiai ste- 
bėjo, kaip jie neišskydę nusklendė iki senuko. Tada 
paklausė: 

— Sere, kodėl apie vežamus dvidešimt tūkstančių 
svarų neperspėjote policijos? 

Pauelas nervingu judesiu išsklaidė dūmus. 

— Inspektoriau, nepamirškite, kokie buvo laikai. 
51-aisiais neturėjome nei šarvuotų furgonų, nei gink- 
luotos apsaugos, nei banditų su šautuvais. Buvome ci- 
vilizuoti. Galiojo mirties bausmė, ir tie, kas gerbė įsta- 
tymus, jautėsi daug saugesni nei šiais laikais. 

— Sere, tas, kurio griaučius radome, atrodo, nebuvo 
itin saugus, - sumurmėjo Frostas. 

— Dėl to save kaltinu jau trisdešimt dvejus metus, 
tad ačiū, kad priminėte, — ilgais pirštais masažuoda- 
mas kojos raumenį, pasakė Pauelas. - Tada man at- 
rodė, kad kuo mažiau žmonių žinos apie vežamus 
pinigus, tuo bus geriau. Gabenimą suruošėme labai 

greitai, kelionė turėjo būti visai trumpa, be to, buvo 
keli maršruto variantai. Likus pusvalandžiui iki ope- 
racijos pradžios, dar net nebuvau paskelbęs, kada au- 
tomobilis su pinigais išvažiuos. Galėję jų pasigviešti 
nusikaltėliai neturėjo jokių šansų. 

— Bet, nepaisant jūsų atsargumo, jie neblogai pa- 
dirbėjo. 

Senuko veidas apsiniaukė. 

— Negalėjau numatyti, kad apsivogs vienas mano 
paties darbuotojų. - Kiek padvejojęs, jis pridūrė: - Na 
bent jau taip manėme trisdešimt metų. Bet jeigu tai 
buvo ne Fokeso darbas, tada išvis nenutuokiu, kas ga- 
lėjo nutikti. 

Drėgna svetainės vėsa smelkėsi į pat kaulus. Fros- 
tas standžiau apsivyniojo šaliką. 

— Kas dar, be jūsų ir Ekslio valdytojo, žinojo apie 
gabenimą? 

— Kol nepasakiau Fokesui ir Garvudui, daugiau 
niekas. 

— O Ekslio skyriaus darbuotojai? 

— Apie juos nežinau. Haringtonas tvirtino, niekam 
nesakęs, bet... - Šeimininkas skėstelėjo delnais. - Ins- 
pektoriau, vaišinkitės biskvitais. 

Frostas vieną paėmė. Sausainis buvo senas, apzme- 
kęs, prie tokios kavos kitokio nė negalėjai tikėtis. Vog- 
čia, kad nepasirodytų nemandagus, inspektorius įsi- 
dėjo jį į kišenę ir nusibraukė nuo lūpų tariamus trupi- 
nius. 

— Puikūs biskvitai! Prašau pasakoti toliau. 

— Taigi liepos dvidešimt šeštoji. Diena pasitai- 
kė karšta, be vėjo, dangus buvo giedras. Tokių dienų 
šiais laikais nebebūna. —- Nutilęs Pauelas mintimis 
nukeliavo į praeitį ir po akimirkos vėl prašneko: — 

Aš nurodžiau Fokesui ir Garvudui paruošti pinigus. 
Kelios minutės po vienuolikos jie atnešė visą sumą į 
mano kabinetą. Užrakinau duris, užtraukiau žaliuzes, 
perskaičiavau pinigus. Mano akivaizdoje aniedu su- 
dėjo juos į lagaminą. 

— Į plieninę dėžę, kurią radome su griaučiais? - pa- 
sitikslino Frostas. 

Pauelas, nepatenkintas, kad jį pertraukė, susi- 
raukė. 

— Na taip, žinoma. Užrakinau ją aš, raktelį pasukau 
du kartus. 

— Kiek buvo raktų komplektų? 

— Du. Vieną turėjau aš, kitą - Haringtonas. Nu- 
sprendžiau neišleisti vyrų anksčiau kaip pusę pirmos, 
o Ekslio skyriui pranešti tik po to, kai jie išvažiuos, — 
praėjus penkioms minutėms. Tai buvo papildoma at- 
sargumo priemonė. Taigi prirakinau grandinę Fokesui 
prie riešo ir liepiau jiedviem su Garvudu laukti mano 
kabinete iki pusės pirmos. Pats turėjau išeiti. 

Frostas įmetė nuorūką į kavos puodelį. Pauelas se- 
kundės dalimi pavėlavo kyštelėti peleninę. 

— Kur išeiti, sere? - paklausė inspektorius. 

— Nagi, žmogau, viskas surašyta byloje. - Suirzęs 
senukas vyptelėjo. - Jūsų vyrukai kelis kartus patikri- 
no visus faktus. Turėjau eiti į laidotuves. 

— Į kieno? 

— Senosios ponios Kingsli. Daugelį metų buvo išti- 
kima mūsų klientė ir brangi mano draugė. Jei ne tos 
laidotuvės, į kurias negalėjau nenueiti, būčiau asme- 
niškai išlydėjęs pinigus. Prieš išeidamas, sutvarkiau 
visus reikalus. Liepiau mūsų telefonistei... kokia jos 
pavardė? Netikęs buvo žmogus... 

— Marta Vendl? - pasufleravo Frostas. 

— Vendl! Taip, žinoma! Ne moteris, o gyva bėda! 
Taigi jai buvo prisakyta, kai Fokesas ir Garvudas išva- 
žiuos su pinigais, po penkių minučių paskambinti į 
Ekslio skyrių. Jeigu ji būtų padariusi, kas liepta, vis- 
kas galėjo susiklostyti kitaip. Bet kur tau! Paskui ji 
dievagojosi, esą nieko jai neliepiau. Iš laidotuvių grį- 
žau šiek tiek po dviejų. Pirmiausiai pasidomėjau, 
ar pinigai sėkmingai nukeliavo. Vienas tarnautojų pa- 
sakė, kad vyrai išvažiavo lygiai pusę pirmos, bet dar 
negrįžo. 

- Ir jūs iš karto sunerimote? 

— Ne. Ko turėjau nerimauti? Jiedu buvo išvažiavę 
vos prieš pusantros valandos. Be to, jiems priklausė 
valandos pietų pertrauka, tad pamaniau, kad, prieš 
grįždami, Ekslyje ir pietauja. Vis dėlto liepiau tai 
Vendl paskambinti į aną skyrių ir pasiteirauti, kada jie 
nuvažiavo. Jai renkant numerį, kita linija paskambino 
Haringtonas. Jam rūpėjo, ar ketinu tesėti Žodį, mat 
spaudė laikas. Trečią valandą jų skyrius turėjo išduoti 
atlyginimams skirtus pinigus. Aš iškart sumojau, kad 
Marta Vendl neįvykdė mano nurodymo - vyrams su 
pinigais išvažiavus, Ekslio skyriui apie tai nepranešė. 
Bet dar baisiau buvo suvokti, jog jie ir nenuvažiavo. — 
Senuko veide atsikartojo tų akimirkų siaubas. - Gerai 
prisimenu, kaip mane ėmė krėsti šaltis. Buvo tokia 
karšta diena, o aš visas tirtėjau. O dar tas Haringtono 
balsas ragelyje: „Alio... Alio...“ — Pauelas ištiesė ran- 
kas į blausiai Žioruojančią krosnelę. - Gėda prisipažin- 
ti, bet atsimenu, kaip tikėjausi, kad vyrai bus pakliuvę 
į nedidelę avariją ir kad pinigams nieko nenutiko. Pa- 
skambinau į policiją. Jie iškart pradėjo paiešką. Auto- 
mobilį rado ant nuošalaus tako netoli Dentono kelio, 
jaunąjį Garvudą — sukniubusį ant vairo. Fokesas ir 

pinigai dingo. Policininkai paprašė manęs pasitikrin- 
ti, ar tebeturiu raktus nuo plieninio lagamino. Aš ati- 
dariau seifą, į kurį juos buvau padėjęs. Raktai buvo 
dingę. 

Klaivas pakėlė akis nuo užrašų ir paklausė: 

— Sere, juk Fokesas galėjo atsirakinti jūsų seifą? 

Kriminalistas konsteblis bylą buvo perskaitęs šiek 
tiek atidžiau nei inspektorius. Šis sulinksėjo, parody- 
damas, kad irgi ketino klausti to paties. Senukas su- 
griežė dantimis ir, suėmęs abiem rankomis, perkėlė 
dešiniąją koją. 

— Taip, jis turėjo atskirą raktą. 

— Kas jūsų kojai? - pasidomėjo Frostas. 

Pauelo akys tarsi ledu būtų apsitraukusios. 

— Jei jums būtina žinoti, prieš trejus metus mane 
buvo ištikęs insultas. Kurį laiką išvis nevaikščiojau. 

— Šit kaip? Pamaniau, gal šuo įkando, - pasakė ins- 
pektorius. - Beje, juk jūsų banke dirbo ūkvedys. Sū- 
nau, kokia jo pavardė? 

— Albertas Barou, - išpyškino Klaivas. 

— Taigi Barou. Mano kolega pastebėjo įdomų suta- 
pimą: tasai Barou dingo netrukus po to, kai išgaravo 
pinigai. 

Pauelas trumpai pagalvojo. 

— Prisimenu jį, buvo praplikęs ir nepatikimas. Po 
to, kai jis išnyko, patikrinome sandėlį. Vienas Dievas 
težino, kiek arbatos dėžučių, rankšluosčių, tualetinio 
popieriaus rulonų ir dar balažin ko buvo dingę. Vyru- 
tis nesikuklino. Nors įtartinas ir atrodė. Jam netgi pa- 
kako įžūlumo po pusmečio įsidarbinti kitame mūsų 
skyriuje. Šį Barou irgi apšvarino. 

— Taip aš savo kolegai ir sakiau, - tarė Frostas, ma- 
loniai šypsodamasis Klaivui. 

Pauelas sugrabaliojo senovišką kišeninį laikrodį ir 

— Inspektoriau, jeigu daugiau klausimų neturite... 

— Deja, sere, dar turiu. - Frostas pasitrynė randą. — 
Liko, sakyčiau, keblus klausimas. Jeigu pinigus nu- 
gvelbė ne Fokesas, tuomet - kas? Kas jį nušovė ir nu- 
kirto ranką? Kas turėjo tokią galimybę ir motyvą? — 
Inspektorius atsikrenkštė. — Juk, be jūsų, apie 
gabenimą, ką jau kalbėti apie jo aplinkybes, žinojo tik 
keli žmonės. - Frostas patylėjo. Senuko veidas buvo it 
suakmenėjęs, žvilgsnis - bereikšmis. Inspektorius nu- 
tarė narsiai bristi į ledinį vandenį. — Štai, tarkime, jūs, 
sere, turėjote puikiausią galimybę... 

Užbaigti jis nespėjo. Remdamasis į lazdą, šeiminin- 
kas atsistojo ir, drebėdamas iš įniršio, pasviro virš sė- 
dinčio Frosto. 

— Lauk! - užkriokė, rodydamas į duris. - Girdite?! 
Lauk iš mano namų! 

Inspektorius nė nekrustelėjo. Užsidegė naują ciga- 
retę, atsilošė ir palaukė. Per daug jėgų išeikvojęs Paue- 
las sulinko ir nudribo atgal į fotelį. Jis vos įstengė at- 
gauti kvapą. 

— Sere, visiškai nesvarbu, ar mus išmesite, ar ne, 
faktas yra faktas: jūs turėjote galimybę, - lyg niekur 
nieko pasakė Frostas. 

Nusikamavęs senukas sunkiai kilstelėjo ranką, ro- 
dydamas varganą svetainę. 

— Inspektoriau, pažvelkite į šį šaltą, nykų kambarį. 
Manote, gyvenčiau tokioje kiaulidėje, jei būčiau pavo- 
gęs dvidešimt tūkstančių? 

Frostas staiga susidomėjo ant jo cigaretės įspaustu 
logotipu. 

- Štai ir priėjome motyvą, sere. Jums pačiam pini- 
gų gal ir nereikėjo, bet, kaip suprantu, turėjote sūnų. 

Pro kaminą įsibrovęs vėjas sušiugždino židinyje 
suglamžytus popierius. Pauelas, prikandęs apatinę lū- 
pą, nukėblino iki seno, įjuodusio ąžuolinio rašomojo 
stalo svetainės kampe. Atrakinęs jį prie laikrodžio 
grandinėlės prikabintu rakteliu, pasirausė dokumentų 
prikimštuose skyreliuose ir, suradęs nuotrauką, atkišo 
inspektoriui. Joje buvo įamžintas jaunuolis su Karališ- 
kojo oro laivyno uniforma, ant šono pakreipta kepure 
virš demoniškų akių ir Erolo Flino stiliaus ūsiukais po 
Pauelo nosimi. 

— Mano sūnus Frenkas, - šaltai pasakė senukas. — 
Ši fotografija - vienintelė. Laikau ją užrakinęs. Mano 
žmona... kankinasi. 

Klaivas paėmė nuotrauką ir įsižiūrėjo į ordino juos- 
telę. 

— Už nuopelnus aviacijai, ar ne, sere? 

— Taip. - Pauelo akys sublizgo, jis pasitempė, lyg iš- 
girdęs komandą „ramiai“. - Kaip mes juo didžiavo- 
mės. Bakingamo rūmuose žiūrėjome, kaip karalius 
įteikia sūnui ordiną. Įstabi diena. 

— Neabejoju, - pasakė Frostas. —- O kodėl Žmona 
kankinasi? 

Šeimininkas vėl paslėpė nuotrauką ir užrakino sta- 
lą. Patampė už rankenėlės, norėdamas įsitikinti, kad 
neatsidarys. 

- Jis nusižudė. — Senukas nulingavo prie fotelio ir 
sunkiai atsisėdo. - Po karo, įdėjęs už tarnybą gautus 
pinigus ir šiokias tokias mano santaupas, jis užsuko 
verslą. Deja, tai buvo jo pragaištis. Kartkartėmis mė- 
gindavome pagelbėti jam pinigais, bet jie smego lyg į 
kiaurą maišą. Galų gale nesėkmės sūnų pribaigė, jis 

neatlaikė. Šoko po traukiniu. Didvyriui nelabai tin- 
kama mirtis, tiesa? Žmona niekada su tuo nesusitaikė. 
Sūnų ji garbino. Jai atrodė, kad jis tiesiog negalėjo 
klysti. 

Kambaryje stojo mirtina tyla, tik Klaivo rašiklis 
skrebeno. Senukas sėdėjo, žvilgančias akis nudelbęs 
į grindis. Frostas ryžosi pabandyti dar kartą, nors 
jautėsi taip, lyg spardytų bejėgį šunytį. 

— Pone Pauelai, kartoju, jūs turėjote seną gerą mo- 
tyvą pinigams pasisavinti — norėjote išgelbėti žlungan- 
tį sūnaus verslą. 

Pauelas lėtai pakėlė galvą, jo veide šmėstelėjo pa- 
niekinama šypsenėlė. 

— Kaip matau, inspektoriau, namų darbų jūs neruo- 
šiate. Pinigai dingo 1951-aisiais. Mano sūnus nusižudė 
1949-aisiais, taigi dvejais metais anksčiau. Gal dabar 
malonėtumėte išeiti? Prašau. Mano žmona negali ilgai 
išbūti viena. 

Frostas linktelėjo Klaivui ir šis įsidėjo užrašinę į ki- 
šenę. Abu kriminalistai atsistojo. 

— Pone Pauelai, atleiskite, kad suerzinau, bet tie 
klausimai — būtini, — tarė inspektorius. Šeimininkas 
stačiokiškai palingavo galvą ir išlydėjo pareigūnus pro 
duris. Koridoriuje Frostas sustojo ir kumščiu patrankė 
sau į delną. - Mano atmintis - kaip sumautas rėtis. Juk 
ketinau jūsų paklausti: ar vakar vakare buvote išėjęs 
iš namų? 

— Ne, - atsakė Pauelas. - Kodėl klausiate? 

— Vakar vakare kažkas nušovė Rupertą Garvudą — 
ištaškė akį. Na bet jeigu jūs neturite ginklo ir niekur 
nebuvote išėjęs, man teks dairytis kito įtariamojo. Se- 
re, dėkoju jūsų Žmonai už kavą, ir jeigu greitai nepasi- 
matysime, tuomet - gražių Kalėdų. 

— Ką manai, sūnau? - paklausė Frostas, kai jie, mė- 
gaudamiesi šiluma automobilio salone, pasuko į nuo- 
vadą. 

— Atrodo, padorus senukas. Man jo gaila. Sukišo 
visas santaupas į sūnaus verslą ir dabar iš menkos 
pensijos vos pragyvena. 

Frostas apsvarstė jaunojo kolegos žodžius. 

— Istoriją jis pasakoja gražią, pripažįstu. Paskutinį 
kartą taip graudinausi, matydamas, kaip Karūnavimo 
gatvėje dega traškučių krautuvėlė. 

— Taigi manote, kad jis meluoja? 

Inspektorius patraukė pečiais. 

- Įrodyti būtų nelengva. Vis dėlto versijai išdailinti 
turėjo daugiau nei trisdešimt metų. O ji iš tiesų ašarin- 
ga, kaip pats ir sakai. Sūnus - didvyris, padorūs tėvai 
kenčia nepriteklius, kad tik apsaugotų gerą jo vardą, 
lyg to dar būtų maža, senolis sunkiai valdo koją. Bet 
jis meluoja - nuojauta man šnibžda. 

Pro šalį lėkė balti, tušti tyrai. Klaivui jie simboliza- 
vo patį Dentoną - nykią dykynę. Žinoma, buvo viena 
išimtis — šilumos oazė ledynuose - Heizelė. Jis dirste- 
lėjo į laikrodį: beveik aštuonios. Frostas, regis, jau išsi- 
kvėpęs. Puiku. Bent kartą padoriu laiku baigs darbą. 
Gal net pavyks Heizelę pirmiau kur nors nusivesti. 

Inspektorius šalia neramiai pasimuistė. 

— Man kirba, kad kažkas liko nepadaryta. Praskie- 
pas užsagstytas. Ką dar galėjau užmiršti? Ak, rūgšte- 
le!.. Štai ten suk į kairę, važiuojame į „Aido“ redakciją. 
Akiniuotis Haris nori, kad straipsnis apie katytės eks- 
humaciją nepasiektų skaitytojų. Užmesk anglių, sūnau. 

Klaivas padidino greitį. Jeigu Frostas nesugalvos 
dar kokių nors užduočių, jis spės pasimatyti su Hei- 
zele iki... 

Kriminalisto konsteblio mintis pertraukė inspekto- 
riaus balsas. 

— Kaip suprantu, sūnau, nuo rytojaus dirbsi su 
Alenu. Būtų neįtikėtina, jei skyriaus viršininkas bent 
minute ilgiau, nei būtina, leistų man daryti tau nei- 
giamą įtaką. Pašėls iš pykčio, sužinojęs, kad ataskaitų 
dar nė nepradėjau rašyti. Bet, žinoma, pasakys ką nors 
tokio: „Inspektoriau Frostai, mes atsižvelgiame į jūsų 
neseniai patirtą netektį.“ - Jis nelinksmai sukikeno ir 
iškratė iš pakelio paskutinę cigaretę. - Sūnau, kadangi 
netrukus atsisveikinsime, atskleisiu tau paslaptį, ku- 
rios nežino daugiau niekas. Mano santuoka nenusi- 
sekė. Tai buvo ilga, dvidešimt metų užtrukusi nelaimė. 
Žmona mane niekino. Ji buvo garbėtroška ir norėjo 
vyro, kuriuo galėtų didžiuotis, o gavo mane. Užtat 
neapkentė. Grįžti į namus man būdavo tikra kančia. 
Galų gale nusprendžiau ją palikti. Ketinau išeiti pas 
kitą moterį. Ir kaip tik tą vakarą, kai ruošiausi apie tai 
pasisakyti Žmonai, man į darbą paskambino jos gydy- 
tojas. Jis buvo nusiuntęs ją persišviesti, ir štai atėjo iš- 
vada. Neoperuotinas vėžys. Jai likę šeši mėnesiai, šeši 
siaubingi mėnesiai. Daktarai nutarė būsiant geriau 
nieko jai nesakyti. Taigi mano planai pasikeitė, ryžau- 
si toliau nešti savo naštą. Po kelių dienų tasai pien- 
burnis prašovė man veide skylę. Man tai visiškai ne- 
rūpėjo — galėjo ir nudėti. Kai gavau ordiną, žmona iš 
laimės mažne pakvaišo, o kai mane dar pakėlė į ins- 
pektorius, sprogo iš pasididžiavimo. Pagaliau ir aš 
buvau šį tą nuveikęs. Ji netgi liovėsi zyzusi. Ivirta ji 
buvo moteriškė, bet mirė šlykščiai. Tokia mirtis visada 
šlykšti, kad ir koks būtų Žmogus. — Frostas sumaigė 
nuorūką peleninėje ir užvertė akis. - Sūnau, aš tik 
noriu pasakyti, kad susimaunu ne iš sielvarto dėl 

žmonos mirties —- susimovėjas esu iš prigimties ir nie- 
kas manęs nepakeis. 

Klaivas neišmanė, kaip į tokią negailestingą išpažin- 
tį reaguoti. Jau žiojosi ką nors sakyti, bet vis dėlto nu- 
tarė verčiau patylėti. Jie kaip tik privažiavo „Dentono 
aido“ redakciją. Išlipdamas Frostas paprašė palaukti. 

Sendis kalbėjo dviem telefonais iš karto ir įgu- 
dusia ranka, trumpindamas, vieną po kitos užsiraši- 
nėjo pastabas. Inspektoriui teko palūkėti, kol jis padės 
ragelius. 

— Atsiprašau, Džekai, dabar pats darbymetis. Ko 
nors norėjai? 

— Taip. Pirmiausia —- nusprendžiau atleisti tau už 
tuos pašvinkusius pietus. Vėmiau po jų tik tris kartus 
ir kraujospūdis jau slūgsta. 

— Tikrai? — atsargiai pratarė Sendis, nujausdamas, 
kad netrukus bus paprašyta paslaugos. 

— Sendi, per tą nudvėsusią katę pakliuvau į bėdą. 
Norėčiau, kad atšauktum straipsnį. 

Žurnalistas kažkokius popierius ant savo stalo su- 
dėjo tvarkinga krūvele ir atsakė: 

— Per vėlu, Džekai. Jau spausdiname. Nepyk. Juk 
žinai, jei tik galėčiau, atšaukčiau. 

Frostas palinko prie jo ir sušnibždėjo: 

— Ojeigu pakiščiau tau daug geresnį siužetą? 

Sendis suraukė nosį ir pasistengė, kad balsas skam- 
bėtų kuo abejingiau: 

— Pavyzdžiui, kokį? 

— Tokį, kuriuo mielai pasmaguriautų Londonas. 
Atvirai sakant, mūsų atstovas spaudai šią Žinią turėtų 
siųsti tiesiai agentūroms, bet kai turiu paslaugų drau- 
gą, kuriam negaila pavaišinti mane pietumis už dvy- 
lika pensų... 

Žurnalistas įdėmiai pažvelgė Frostui į veidą ir per- 
sigalvojęs pakėlė vidaus ryšio telefono ragelį. 

— Džordžai, išimk iš pirmo puslapio tekstą apie po- 
licijos ekshumuotą katę ir būk pasiruošęs įdėti šį tą ge- 
resnio. - Padėjęs ragelį, inspektoriui jis pasakė: - Dže- 
kai, jeigu bus koks nors niekalas... 

Frostas jam pasakė, kad Fokesas 1951-aisiais ir Gar- 
vudas vakar vakare buvo nužudyti tuo pačiu ginklu. 
Sendis taip ir išsižiojo, o paskui išsišiepė iki ausų. 

— Džekai, esi senas baidyklė, bet aš tave myliu, — 
prisipažino jis ir, griebęs telefono ragelį, ėmė diktuoti 
mašinininkei naują tekstą. Antraštė turėjo būti tokia: 
STULBINANTI ISTORIJA - 1951-ŲJŲ ŽUDIKAS VĖL 
IŠŠAUNA.. Įvairius faktus ir pavardes Leinas traukė iš 
bedugnės atminties. Užbaigęs jis atsisuko į inspekto- 
rių. - Kokia tikimybė, kad greitai ką nors suimsite? 

— Tyrimas vyksta keliomis kryptimis, — atsakė 
Frostas, mėgindamas sugalvoti bent vieną. 

— Džekai, rytoj mudu papietausime kaip žmonės, 
nesismulkindami. Už dešimtinę nuo galvos. O dabar 
atsakyk ne spaudai: kokias versijas tiriate? 

— Jokių. Švelniai tariant. Bala nematė tų rytojaus 
pietų, verčiau pasidalyk informacija. Ar prisimeni tokį 
Pauelą? 1951-aisiais jis buvo Beningtono valdytojas. 

— Tą pasipūtėlį? Prisimenu, - atsakė Sendis. - Jo sū- 
nus nusižudė. 

Inspektorius atplėšė naują cigarečių pakelį ir pa- 
vaišino žurnalistą. 

— Papasakok apie sūnų. 

Leinas mąsliai pasitampė ausies lezgelį. 

— Sumautas karo didvyris paskui įklimpo į aferas. 
Įsteigė įtartiną investicijų kompaniją ir beveik visus 
klientų pinigus ištaškė žirgų lenktynėms ir moterims. 

Nuo baudžiamosios atsakomybės jį išgelbėjo iššvaisty- 
tas lėšas kompensavęs tėvas. Tiesa, šis buvo priverstas 
parduoti namą. Dabar gyvena medinėje pašiūrėje Eks- 
lio kelyje. 

Cigaretės pelenai nubyrėjo Frostui ant palto. Jis nu- 
braukė juos delnu. 

— Tėvas aukojosi, o jis vis tiek nusižudė? 

— Aha, metro šoko po traukiniu. Palaikus nuo 
bėgių teko gremžte gremžti. Paliko kelis tūkstančius 
skolų, bet tėvas iš kažkur iškasė pinigų ir su kredi- 
toriais atsiskaitė. Ei, ar tas vyrutis su išklibusia nosi- 
mi - ne tavo padėjėjas? - staiga paklausė Sendis. 

Tarp stalų vingiavo įsijaudrinęs Klaivas. Frostas at- 
siprašė Leino ir nuskubėjo pasitikti kriminalisto kons- 
teblio. 

— Kas nutiko? - paklausė inspektorius ir išsyk pa- 
stebėjo, kad Klaivas vos tramdo pyktį. 

— Ne čia, sere, eime į lauką, - sušnypštė jis ir, apsi- 
sukęs ant kulnų, patraukė atgal. Frostas klusniai nu- 
skubėjo iš paskos. Gatvėje jaunuolis atsigręžė ir, Žai- 
buodamas akimis, viršininką mažne apurzgė: — Su- 
šiktos jūsų nuojautos! 

Anąsyk, kai skambėjo telefonas, Frostas, dar prieš 
pakeldamas ragelį, žinojo, kad skambina iš ligoni- 
nės... Žinojo ir dabar. Jis sulaikė kvapą, kad bent kiek 
apramintų kylantį šleikštulį. 

— Sūnau, kas atsitiko? 

— Rado Treisę Aphil. Ji - negyva! 

Vėjas aplink juos dūsavo ir vaitojo. 

"Frostas žinojo, kur rasta mergaitė, bet vis tiek pa- 
klausė: 

— Kur? 

— Kaip, po velnių, manote - kur? Vikariate, skry- 

nuotraukų. 


TREČIADIENIS (5) 


Automobilis kaukdamas atlėkė iš už kampo ir prie pa- 
grindinių vikariato durų sustojo tarp kitų mašinų. Bu- 
vo čia ir mėlynasis skyriaus viršininko jaguaras įlenk- 
tu užpakaliniu sparnu. 

Konsteblis prie įėjimo išreiškė pagarbą ir pratarė: 

— Inspektoriau, antras aukštas, pirmos durys. 

Jiedu užlėkė laiptais, žengdami per dvi pakopas iš 
karto, ir suėjo į vikaro fotostudiją, kur, apspitę atvirą 
dėžę, tylėdami stovėjo keli vyrai. Frostas pro juos pra- 
sispraudė ir pažvelgė į siaubo sustingdytas aštuonme- 
tės Treisės Aphil akis. Mergaitė nebebuvo graži. Iš su- 
suktos burnos bjauriai karojo išpurtęs liežuvis. Storas 
mėlynas paltukas nebegalėjo Treisės sušildyti. Frostas 
pirštų galais švelniai prilietė marmuro baltumo odą. 
Audiniai buvo minkšti. Inspektorius, nebyliai klaus- 
damas, atsigręžė į daktarą ir kitus. 

— Džekai, rigor mortis jau atsileidęs, tad spėju, kad 
mergaitė mirė sekmadienį. Po skrodimo patologas pa- 
sakys mirties laiką valandų tikslumu, jis netrukus bus 
čia. Teko iškviesti iš kalėdinių šokių vakaro. 
veidą. 

— Daktare, kaip ją nužudė? 

— Pasmaugė rankomis. - Medikas vos vos pasuko 
mergaitės galvą, parodė žymes ant gerklės. - Lytinės 
prievartos požymių bent jau kol kas nematau, bet ir 

nenoriu jos judinti. Juk Žinai, tas patologas — aikštin- 
gas kaip boba. 

Konsteblis, norėdamas atkreipti Frosto dėmesį, su- 
kosėjo ir parodė krūvą pornografijos —- knygų, nuo- 
traukų. 

— Sere, radome antai toje spintoje. Tikriausiai išėmė 
iš dėžės, kad tilptų lavonas. 

Inspektorius tik probėgšmais dirstelėjo ir, kažką 
suniurzgęs, numojo ranka. 

— Vikaro turtas, - nutaręs pagaliau pasiskelbti, gar- 
siai pasakė Maletas. - Dabar matome, koks jis žmogus. 

— Aha, - vis dar žiūrėdamas į mergaitę, atšovė 
Frostas. - Toks pat kaip ir mes visi. 

Šiek tiek užsigavęs konsteblis norėjo, kad inspekto- 
rius įvertintų reikšmingą jo atradimą. 

— Sere, čia - nuogų jaunų mergaičių, vietinių, nuo- 
traukos. 

— Žinau, - nekantriai atsakė Frostas. - Mačiau jas 
aną dieną, kai naršėme šitą kambarį. 

Naršėme nepakankamai uoliai, su kartėliu pamanė 
jis, prisiminęs, kaip skubino Klaivą. O juk lavonas tik- 
riausiai buvo paslėptas kažkur čia. Staiga inspektorius 
suvokė, kad Maletas kreipiasi į jį. 

— Inspektoriau, ar aš teisingai jus supratau? Sakote, 
kad šitą lektūrą ir fotografijas jau matėte? — Iš balso 
buvo justi, kad skyriaus viršininkas priblokštas. - Jū- 
sų ataskaitoje jos nepaminėtos. 

Frostas užsidegė cigaretę ir patraukė pečiais. 

— Nepaminėtos, sere. Tuo metu man atrodė, kad ši 
medžiaga su byla niekaip nesusijusi. 

Jis vėl nuleido akis į palaikus. 

— Matėte šitą bjaurastį ir jums atrodė, kad ji nesusi- 
jusi su byla?! —- pasipiktinęs Maletas kone spiegė. 


304 


Susimąstęs Frostas tik nekantriai mostelėjo ranka. 

— Vėliau, sere, pasikalbėsime vėliau... 

Visi taip ir nustėro. Skyriaus viršininkas, užuot 
pratrūkęs, kelis kartus giliai įkvėpė ir susitvardė. Vie- 
šumoje skandalas buvo nepageidautinas, o šit nuo- 
vadoje jis ketino prispausti Frostą kaip reikiant... 

— Kas rado lavoną? - paklausė inspektorius. Atro- 
dė, įtampos kambaryje jis nė nejaučia. 

Į priekį žengė rajone patruliuojantis konsteblis, ku- 
riam buvo peradresuotas skambutis bendruoju pa- 
galbos telefonu. 

— Vikaro Žmona. Ieškodama atliekamų giesmynų, 
atidarė spintą ir rado suverstas šitas iškrypėlių kny- 
gas, nuotraukas. Įtarė, kad būsiančios perkeltos iš 
skrynios. Atvožė ją ir štai... 

Vėl įsikišo Maletas: 

— Vikaras apačioje, savo kabinete. Jo žmona - sve- 
tainėje. Sukrėsta. Manau, šiuo metu būtų geriau ne- 
leisti jiedviem susidurti. 

— Ar vikaras ką nors pasakė? — pasiteiravo Frostas 
ir patyliukais pridūrė: - Dar vienas, be užrašų neįsten- 
giantis pratarti žodžio, - mat konsteblis išsiėmė užra- 
šinę ir lyg niekur nieko ėmė ją vartyti, kol surado rei- 


kiamą puslapį. 
— Vikaras tvirtino nenutuokiąs, kaip lavonas galėjo 
čia atsidurti, — perskaitė atsikrenkštęs. — Patalpa 


paskutinį kartą jis naudojosi maždaug prieš savaitę, 
o mergaitę paskutinį sykį matė sekmadienio pavakarę, 
išeinant iš mokyklos. Jo žmona, ponia Bel, apimta is- 
terijos ir prideramai jos apklausti nepavyko. Aiškiai ji 
pasakė tik šit ką... - Konsteblis žvilgtelėjo į užrašus. — 
„Žinojau, kad vieną gražią dieną taip atsitiks, Ži- 
nojau. 

Policininkas užvertė knygelę ir įsidėjo į kišenę ant 
krūtinės. Frostas nė nesujudėjo. 

— Ką gi, inspektoriau, - pašaipiai pasakė Maletas, — 
manau, norėsite nedelsdamas apklausti vikarą. Mes 
čia palūkėsime eksperto. 

Frostas, nekreipdamas į jį dėmesio, atsiklaupė prie 
skrynios. Nors kolegos mėgino protestuoti, inspekto- 
rius parvertė lavoną ant šono ir nuo mėlynojo palto 
nugaros kažką nupešė, tada staigiai atsigręžė į Klaivą. 

— Štai, sūnau. Tu vertini faktus, ar ne? Štai tau su- 
šiktas faktas. - Frostas atkišo kriminalistui konstebliui 
delną ir pasisuko į Maletą. — Sere, su vikaru kalbėtis 
aš neketinu. Ir be sumauto patologo žinau, kas nužudė 
mergaitę. 

Jis atsargiai paguldė kūnelį ant nugaros ir pažvelgė 
į Klaivą. Šis rūškanas linktelėjo. Abėjonės beveik ne- 
buvo. Jiedviem su Frostu kiaurą dieną teko gremžti 
nuo drabužių prakeiktus daugybės įvairiausių nusu- 
susių kačių - juodų, rudų, baltų, rainų - šerius. Jais 
buvo apkibęs ir mergaitės paltas. 

— Eime, sūnau, - paragino Klaivą inspektorius. 

— Kur išsiruošėte? — pasidomėjo skyriaus virši- 
ninkas. 

— Suimti Martos Vendl už žmogžudystę, - atsakė 
Frostas ir nutrinksėjo laiptais, nelaukdamas, kol Male- 
tui kils dar kokių nors paikų klausimų. 


Lėkė jie nesaugiai, laimė, gatvės buvo tuščios. Kai 
privažiavo pamiškę, Frostas nutarė, kad neverta gaišti 
laiko klampojant iki namo pėsčiomis. 

— Važiuok, sūnau, keliuku, - paliepė jis. Netrukus 
paklausė: - Kodėl sumažinai greitį? 

— Artėjame prie vartų, - paaiškino Klaivas. - Jie — 
užrakinti. 

— Varyk, ir tiek! 

— Apdaužysime mašiną, - pabūgęs perspėjo krimi- 
nalistas konsteblis. 

— Velniop mašiną, sūnau! Važiuok! Bent nuotaiką 
pataisysi. 

Klaivas sugriežė dantimis ir numynė akcelerato- 
riaus pedalą. Vis didėjantys vartai galiausiai sušmėža- 
vo per visą priekinį stiklą ir automobilis trenkėsi į juos 
lyg milžiniškas kūjis. Šaižiai sudžeržgė metalas, į orą 
išlėkusios vartų dalys nukrito ant mašinos stogo. Ke- 
lias prie namo buvo laisvas. Frostas atsigręžęs pasižiū- 
rėjo į nuolaužas ir patenkintas sumurmėjo: 

— Gerai, kad nesičiupinėjome su raktais. 

Prie tamsoje dar tamsesnio namo jis išpuolė iš au- 
tomobilio, Klaivui dorai nė nespėjus sustabdyti. Gar- 
siai pabeldė į duris. Niekas neatsiliepė. Nubėgęs prie 
užpakalinių durų, patampė rankeną. Jos buvo užra- 
kintos, bet viduje kažkas sukrebždėjo. Jis atsivėdėjo ir 
stuktelėjo į duris petimi, šį išsyk nutvilkė skausmas. 
Prišokęs padėti Klaivas spyrė, kaip išmokytas, prie už- 
rakto. Šis išlūžo, ir jiedu sugriuvo į virtuvę, prasmir- 
dusią žuvimi ir kačių šlapimu. 

Ji laukė jų, sėdėdama tamsoje, skraite tviskėjo pora 
žalių akių. 

— Mes tiesiai iš vikariato, - pasakė Frostas. 

— Taip, — pratarė ji, nė neketindama ko nors klausti. 
Klaivas nuėjo į kambarį paimti žibalinės lempos, o kai 
ją įžiebė, jiedu pamatė, kokia moteris sugniužusi ir su 
viskuo susitaikiusi. - Tikėjausi, kad į tas patalpas nie- 
kas neužeina, - prisipažino ji. 

— Susimovėte, - kažkaip švelniai sumurmėjo ins- 
pektorius. - Dažniausiai taip nutinka man. Jūs sukly- 
dote, pasirinkdama kambarį. Ten vikaro fotostudija. 

Būtumėte paslėpusi mergaitę kur nors kitur ir gal nie- 
kada nebūtume jos radę. 

Jis trumpai išdėstė moteriškei, kaip jai dera elgtis, 
ir pasiteiravo, ar turėsianti ką pasakyti. Martai stojan- 
tis, katinas nušoko jai nuo kelių. 

— Jie vis tiek nori Žuvies, — ištarė ji. Tada atvyniojo 
laikraštį, suvertė žuvų galvas į prikaistuvį, ir virimo 
ceremonija prasidėjo. - Vaikai ateina čionai ir tyčiojasi 
iš manęs. Mėto akmenis... daužo langus... vadina ma- 
ne ragana. — Moteris suglamžė taukuotą laikraštį ir 
įmetė į aplamdytą emaliuotą kibirą. - Sekmadienį atsi- 
vilko toji Treisė. Aphil. Trankė ir trankė į duris. Kai 
atidarydavau, pabėgėdavo šalin, plūsdama mane bjau- 
riausiais žodžiais. Ir kur vaikai tokių išmoksta? - Van- 
duo užvirė ir ji prisuko dujas. - Visada stengdavausi 
nekreipti dėmesio. Vaikams nusibosdavo ir jie nueida- 
vo sau. Bet šita mergiščia nesiliovė, galų gale pasiuto 
svaidyti akmenis. Mano katinėlis buvo lauke. Mano 
mielasis, baltasis katinėlis. 

— Tas, kurį atkasėme sode? - pasitikslino Frostas. 

Marta linktelėjo. 

— Ji pataikė į jį. Akmuo sulaužė vargšeliui nugar- 
kaulį. Kaip jis rėkė iš skausmo, kaip rėkė! Turėjau pati 
pribaigti, kad nesikankintų. Mergaitė dėjo į kojas, bet 
pargriuvo. Buvau tokia įniršusi, tokia įniršusi! Sugrie- 
biau jai už gerklės ir papurčiau. - Moteriškė sugniau- 
žė stiprius pirštus į kumščius ir tuojau pat paslėpė 
juos po prikyšte. - Kračiau ją ir kračiau... Ji ėmė ir 
numirė. 

Prikaistuvyje vartaliojosi žuvų galvos. Klaivo raši- 
klis skrebeno popierių. 

— ...Kai suvokiau, ką padariusi, pasibaisėjau... išsi- 
gandau. Lavoną reikėjo kur nors paslėpti. Iš pradžių 

ketinau užkasti drauge su katinėliu, bet pamaniau, 
kris į akis. Tada į galvą atėjo Numirėlio dauba. Ten 
tikrai niekas nevaikšto. Pasiėmiau kastuvą ir išrausiau 
duobę. Kasiau visiškoje tamsoje. Lyg koks piktas pokš- 
tas... Toje pačioje vietoje... kažkas jau gulėjo. Žmo- 
gaus palaikai! 

Ji drebėdama nutilo. 

- Jūs atkasėte rankos kaulus? - paklausė Frostas. 

— Taip. Tikriausiai surikau nesavu balsu. Paskui su- 
telkiau jėgas, vėl juos užkasiau ir grįžau namo. 

- Šit iš kur „dvasios“ žinojo, kad ten kažkas palai- 
dotas... 

— Taip. Kai atvažiavote pirmąjį kartą, lavonas tebe- 
buvo čia. Man reikėjo nukreipti jūsų dėmesį. 

— Panele Vendl, mano dėmesio jūs nenukreipėte, 
tik sutrikdėte, o tai, deja, nėra taip sunku. Bet šiandien 
Treisės čia jau nebebuvo. 

— Atvažiavote per vėlai. Aš buvau ką tik grįžusi iš 
vikariato. 

— Per vėlai! Visą gyvenimą aš kur nors vėluoju. — 
Frostas atsiduso. - Kodėl pasirinkote vikariatą? 

— Vikariate esu buvusi daugybę kartų - rengdavo- 
me ten spiritistų susirinkimus. Žinojau, kad pastate 
yra daug senų patalpų, į kurias niekas neužeina. 
Buvau užsisakiusi salę būsimajai sueigai ir kaip tik 
šiandien turėjau važiuoti ten aptarti kai kurių smulk- 
menų. Lavoną nusivežiau automobiliu. Niekas ma- 
nęs nepastebėjo. Užnešiau mergaitę į antrą aukštą. 
Kambaryje stovi uždengta sena dėžė. Man ji pasirodė 
ideali vieta lavonui paslėpti. Spyna vos pajudinta nu- 
krito. Skrynia buvo prikrauta senų knygų. Iškrausčiau 
jas ir paguldžiau mergaitę. Nemaniau, kad kas nors 
gali ją rasti. 

Ji išjungė dujas ir suvertė viralą į kelias lėkštes. 
Grindys atrodė it gyvos, tiek knibždėjo iš pasitenkini- 
mo murkiančių kačių... kačių, kurių šeriai išdavė šei- 
mininkę. 


Iš Maleto kabineto Frostas išėjo, rūkydamas di- 
džiulį, raudonai auksiniu apvadėliu papuoštą cigarą, 
kurį švytintis skyriaus viršininkas įteikė, paėmęs iš 
ypatingų atsargų dėžutės. Cigaras buvo toks storas, 
kad inspektorius traukė dūmą prasižiojęs, ir toks sun- 
kus, kad svarino galvą. Maletas nesitvėrė džiaugsmu, 
tarsi mergaitę jie būtų radę gyvą sveiką... Iš tikrųjų jo 
nuotaika smarkiai pasitaisė tada, kai išaiškėjo, kad 
Treisė buvo mirusi dar iki jos motinai paskambinant į 
policiją, taigi Dentono skyriaus niekas niekuo negalėjo 
apkaltinti. Nors Frosto iš Martos Vendl išgautas prisi- 
pažinimas raštu, sudėjęs visus taškus ant „i“, vyriau- 
siąjį inspektorių be galo pradžiugino, cigarų dėžutė 
nebūtų atsivožusi, jei ne policijos viršininko pagyra, 
išsakyta telefonu. 

Taigi į savo kabinetą Frostas žingsniavo su burnoje 
smilkstančiu pagarbos ženklu. Jautėsi išsekęs, nuka- 
muotas tuščio Maleto kudakavimo ir minčių apie pa- 
stirusią mergaitę skrynioje. Žinią jos motinai inspek- 
torius pats ir pranešė. Visas ašaras jau pirmiau išver- 
kusi moteris nepaklaiko. Vangiai padėkojusi negyvu 
balsu, ji prisikliukino sklidiną stiklą gėrimo ir susigū- 
žė fotelyje. Elgėsi taip, tarsi Frosto šalia nė nebūtų, tad 
jis, pasėdėjęs su ja dešimt minučių, išvažiavo. Ir štai 
Maletas apdovanojo jį cigaru. 

Durys į paieškos dispečerinę buvo atviros. Inspek- 
torius iš tarpdurio nužvelgė ištuštėjusią, nutykusią 

patalpą. Ant sienos vis dar kabojo Treisės nuotrauka 
su užrašu: GAL MATĖTE ŠIĄ MERGAITE? Taip, jis 
matė ją... Ir rytoj vėl pamatys - pjaustomą ant skrodi- 
mo stalo. 

Barnardas laukė jo kabinete. 

— Sere, dėl tos moters jūs nesuklydote. 

Frostas išsiėmė iš burnos cigarą ir sumaigė peleni- 
nėje. 

— Taip, sūnau, nesuklydau, remdamasis klaidinga 
prielaida. Bet jeigu ketini mane liaupsinti, dėl Dievo, 
nereikia. Aš jau iki kaklo sotus mūsų iškilniojo virši- 
ninko liaupsių. Jo pasiklausęs, galėjai pamanyti, kad 
apsukresnio tyrimo nėra buvę nuo „Pelėkautų“ lai- 
kų. - Inspektorius susirado stalčiuje cigaretes, pavaiši- 
no Klaivą, užsirūkė ir pats. - Nė velnio aš nenuvei- 
kiau. Tą prakeiktą bobšę įtariau iš neapykantos nusu- 
susioms jos katėms, bet labiau dėl griaučių. O juk ji su 
Fokeso mirtimi nesusijusi. 

— Kaip tik jūs pastebėjote kačių plaukus ant paltu- 
ko, - paprieštaravo Barnardas. 

— Tik atsitiktinai pastebėjau juos pirmas. Ekspertai 
vis tiek būtų tuos šerius aptikę, ištyrę ir nukreipę mus 
ten pat, į Vendl veislyną. — Frostas pasitapšnojo per 
randą ir plačiai nusižiovavo. — Dar nėra nė dešimtos, o 
aš jau pavargęs. Senatvė. 

— Ee... Sere, ar šįvakar manęs dar gali prireikti? 

— Ne, sūnau, keliauk namo. Iš pat ryto turėsi prisi- 
statyti inspektoriui Alenui, taigi gerai išsimiegok. Tik 
turėsi kulniuoti pėsčias. Nieko prieš? Aš čia dar už- 
truksiu, mašinos man gali prireikti. 

Kai Klaivas išėjo, išgaravo ir Frosto liūdesys. Jis sė- 
dėjo prie stalo, pūtė dūmus pro nosį ir dėliojo doku- 
mentus iš vienos krūvos į kitą. Niūniavo kadaise taip 
gražiai skambėjusios Frenko Sinatros dainos parodiją: 


Gal ji kartais laukia, 
Prieš mėnulį kaukia 
Suknele skylėta, 
Baisiai sudėvėta... 


TREČIADIENIS (6) 


Bažnyčios laikrodis paleido virš miegančio miesto vie- 
nuolikos šaižių, veriančių dūžių papliūpą. 

Ant gulto vienutėje būdraujanti Marta Vendl gir- 
dėjo silpną garsą, bet į surizgusias jos mintis jis neįsi- 
brovė. Katinėlis... Mielasis, baltasis katinėlis... krau- 
jas, srūvantis jam iš nosies... Ir ta mergaitė. Kodėl ji 
apšaukta nepabėgo? Kodėl stovėjo ir toliau mėtė ak- 
menis? Jei būtų pabėgusi, dabar būtų gyva, ir gyve- 
nimas tekėtų įprasta vaga. Bet Treisė nebegyva, ir jos, 
Martos, katės išgaiš, ir vaikai svaidys akmenis į tuščių 
namų langus. Ak, kad taip ji galėtų pasukti laiką 
atgal, tada viskas būtų kitaip, tada ji tą mergaitę tie- 
siog nuvytų. 

Vikaro Džeimso Belo Žmona girdėjo dūžius, pastė- 
rusi gulėdama įdubusiame vedybiniame guolyje, ant 
pat krašto — kuo toliau nuo sutuoktinio, - pasirengusi 
iš koktumo akimoju atšokti, jei tik kūnai susiliestų. 
Tos knygos, bjaurios knygiūkštės. Ir fotografijos. Dary- 
tos jo paties. Taigi jis matė tas mergaites nusirengu- 
sias. Jo žvilgsnis šliaužiojo nuogais jų kūnais. 

Jos vyras, susirietęs it gemalas, girdėjo vien savo pa- 
ties vapėjimus, maldas į Dievą - kad tik atleistų, kad 
tik skandalas nepasiektų vyskupo ausų - tada jis, vika- 
ras, tikrai liautųsi. Daugiau nebūtų jokių nuotraukų, 
jokių knygų. Pasižadu, Viešpatie. Iškilmingai pasižadu. 

„Dentono aido“ spausdinimo mašinos taip taukšė- 
jo ir dunksėjo, kad daugiau nebuvo girdėti nieko. Visą 
pirmąjį puslapį teko perdaryti. Į jį buvo įdėta moki- 
nukės fotografija, o antraštė virš jos rėkė: TREISĖ RAS- 
TA - NEGYVA. Kitame puslapyje nedidelį straipsnelį 
„Dingusios mergaitės vis dar ieškoma“ pakeitė kitas — 
„1951-ųjų žudikas vėl iššauna“. Dviejų sensacijų išsyk 
visuomenė neprarytų. 

Pervargusi ponia Aphil savo lovoje pagaliau nu- 
grimzdo į seklų, besapnį miegą. Telefonas svetainėje 
birbė tuščiai. 

Klaivas Barnardas laikrodžio dūžius girdėjo ir 
skaičiavo. Vienuolika. Kada jis paskutinį kartą buvo 
taip anksti atsigulęs?.. Prieš ištisus šimtmečius. Šalia 
tysojo Heizelė, vėsi ir karšta, šiurkšti ir švelni. Jis pri- 
sitraukė ją ir jiedu pasibučiavo, ir du kieti pumpuriu- 
kai prisispaudė jam prie krūtinės. Jo rankos nuslydo 
jai ant sėdmenų ir... 

Pasigirdo beldimas į prakeiktas duris. 

— Sūnau, ar esi?! 

Tas kvailas stuobrys, sumautas Frostas. 

Ji patempė jį žemyn. Rankos buvo vėsios ir judrios, 
ir jis pasidavė pagundai neišsiduoti, tegul tasai Fros- 
tas išsilieja ant durų ir eina sau. 

— Sūnau, įleisk... prašau! 

Tas „prašau“ Klaivą priveikė. Jis švelniai nuo jos at- 
sitraukė ir nuleido kojas ant grindų. Ji pyktelėjo ir už- 
sidengė antklode. 

— Bent čia jo neįsileisk, - sušnypštė ir atsuko jam 
nugarą. 

— Sere, palaukite, tuojau išeisiu! - sušuko jis ir pas- 
kubomis apsirengė. Išsyk pajuto, kaip trūksta Heizelės 
šilumos. Sugriebęs šilčiausią paltą, išpuolė pro duris. 
Frostas - senas pažįstamas apsiaustas, apspuręs šali- 
kas ir prasikaltusio vaiko išraiška veide -— pro tarpdurį 
spėjo pastebėti kauburį lovoje. 

— Nepyk, sūnau. Šiąnakt - paskutinis kartas, dau- 
giau tavęs netrukdysiu. Matai, prireikė tavo pagalbos. 

Spėliodamas, ar grįžęs ras Heizelę, Klaivas Frostui 
iš paskos nulipo laiptais. Jis net nepaklausė, kas atsiti- 
ko. Nuo rytojaus jam jau vadovaus inspektorius Ale- 
nas. Tai reiškia, kad viešpataus tvarka, našumas bus 
pavyzdinis, darbo valandos - aiškiai apibrėžtos, o po 
jų niekas nepertrauks sekso. 

Mašina gatvėje stovėjo apsnigta. Frostas paragino 
Klaivą sėsti prie vairo. 

— Kur važiuosime, sere? 

Variklis užburzgė iš pirmo karto. 

— Argi nesakiau? Į Mido kotedžą. 

Klaivas apstulbo. Mido kotedžas buvo senukų Pau- 
elų namai. Kol jiedu ten nusigaus, bus pusė dvyliktos. 

— Sere, manote, jie dar nemiega? 

— Dievulėliau, tikiuosi, miega, - atsakė Frostas. — 
Antraip senolė vėl pasiūlys tos vimdančios kavos. — 
Uždegęs dvi cigaretes, vieną jis įbruko kriminalistui 
konstebliui. - Na ką, sūnau, pamišėlis aš, ar ne? 

Klaivas papurtė galvą. Jis patyliukais mėgavosi 
svaigiu Heizelės kvapu, kurį salone tvyranti šiluma 
varė iš visų jaunuolio kūno porų. 

— Pamatysi, netrukus ir pats taip sakysi. Aš ketinu 
įsilaužti į jų namus. 

Barnardas pasignalizavo ir girtas pėsčiasis, stryk- 
telėjęs ant saugaus šaligatvio, apibėrė juos keiksmais. 

— Kaip gaila, liko nenudaužtas, —- pakomentavo 
Frostas. 

Klaivas nurijo seilę ir, nežiūrėdamas į inspektorių, 
tyliai pasakė: 

— Sere, labai atsiprašau, bet veltis į tai nenorėčiau. 

Inspektorius atsiduso. 

— Gerai, sūnau, gerai, puikiai suprantu. Važiuojam 
atgal. 

— Kodėl norite įsilaužti? - paklausė Klaivas. Jie kaip 
tik pravažiavo sankryžą, kur būtų buvę patogu apsi- 
gręžti. Mido kotedžas nenumaldomai artėjo. 

— Kai išėjai, aš šnektelėjau su Sendžiu Leinu. Kai 
kas mane graužė. Prisimeni, vakar redakcijoje į Sen- 
džio kabinetą užėjo jaunas žurnalistas ir pasiguodė, 
kad banko valdytojas nenori su juo kalbėtis apie ras- 
tuosius griaučius? Tuo momentu pamaniau, kad jis 
turi omeny Hadsoną, dabartinį valdytoją. Ogi ne, 
reporteris kalbėjo apie ankstesnįjį, Pauelą. Taigi vakar 
vakare senolis Pauelas buvo vienas iš kelių žmonių 
Dentone, žinančių, kad mes atkasėme Fokesą. Taip pat 
jis — vienas iš kelių Žmonių Dentone, susijusių su 
1951-ųjų apiplėšimu. 

— Neskaitant Garvudo. 

— Taip, bet Garvudas nušautas, todėl aš imuosi at- 
sakomybės išbraukti jį iš trumpo įtariamųjų sąrašo. Ir 
lieka tik Pauelas. Jis teigė, kad apie Fokeso palaikus 
sužinojo rytą, perskaitęs laikraštyje. Melavo. O žmo- 
gus, kuris meluoja, nedvejodamas pakels ranką prieš 
meilutį auksaspalvį retriverį. Štai tau nepaneigiama 
išvada: Garvudą nužudė Pauelas. 

Klaivo cigaretė buvo susmilkusi iki pat filtro. Jis 
įmetė nuorūką į peleninę. 

— Neįsižeiskite, sere, bet argumentas man atrodo 
skystas. 

— Taip yra todėl, - atlaisvindamas šaliką, paaiškino 
Frostas, - kad mano etikos normos daug paprastesnės 
negu taviškės. 

— Bet kaip įsilaužimas padės įrodyti kaltę? — atsisa- 
kęs kitos cigaretės, paklausė Klaivas. 

— Man užkliuvo, kad tą seną, sutrešusį stalą jis lai- 
ko užrakintą. Būtų absurdiška ten saugoti kokias nors 
vertybes, kai į patį namą gali įsibrauti bet kas. 

- Stale jis gali saugoti draudimo liudijimus ar ver- 
tybinius popierius. 

— Gali, bet manau, kad tokius dalykus jis laiko ban- 
ko seife. Kadangi Pauelas - vienintelis mano įtariama- 
sis, tikiuosi, kad jis nužudė Garvudą, išnaršė šio sve- 
tainę, rado ko ieškojęs ir dabar slepia tą savo radinį ra- 
šomajame stale. Aš ten ir dirstelėsiu. Jei ten nieko 
tokio nėra, niekas nenukentės. 

Nejaugi jo neįmanoma nuo šitos beprotybės kaip 
nors atkalbėti? — galvojo kriminalistas konsteblis. Iki 
Mido kotedžo buvo likę porą minučių kelio. 

— Bet, sere, jeigu Pauelas nužudė Garvudą, tada iš- 
eitų, kad ir Fokesą nušovė ne kas kitas - juk Žinome, 
kad ginklo būta to paties. Kur tokiu atveju Pauelas dė- 
jo pinigus, turint galvoje, kad dvidešimt tūkstančių 
tais laikais buvo verti nepalyginti daugiau nei dabar? 

— Štai, — atsakė Frostas, — užčiuopei vieną iš dau- 
gelio mano versijos kiaurymių. Prieš trisdešimt dvejus 
metus su dvidešimčia tūkstančių būtum galėjęs gerai 
paulioti mieste, nusipirkti moterį, lėkštę sraigių, 
puodelį arbatos ir dar grąžos būtų likę. Bet gal į tavo 

klausimą atsakys tai, kas paslėpta stale - mat aš nega- 
liu. Stabdyk, sūnau, namas už ano posūkio. 

Klaivas sustabdė automobilį, išjungė variklį ir jie- 
du tuojau pat išgirdo vėją. 

— Sere, ar turite konkretų planą? 

— Tu lieki mašinoje. Jei kas, nieko nežinai. Tikiuosi, 
man pavyks svetainės langą atsidaryti kišeniniu pei- 
liu, patekti į vidų ir atsirakinti stalą. Greitosiomis dirs- 
teliu, jeigu randu ką įtartina, užrakinu ir parlekiu pas 
tave. Tada mudu oficialiai išdygstame prie pagrin- 
dinių durų ir pareikalaujame atrakinti rašomąjį stalą. 
Jeigu nerandu nieko, riebiai nusikeikiu ir važiuoja- 
me namo. 

— Man regis, sumanymas keistokas, sere, - įvertino 
Klaivas. 

— Sušiktai beprotiškas, sūnau, bet nieko kitko nesu- 
galvojau. O dabar užmesk ant numerių po žiupsnį 
purvo ir apsuk mašiną, variklis tegul pupsi. Jei aš 
kaip visada susimausiu, mums gali tekti staigiai nešti 
mieles. 

Automobilio durelės atsidarė, vėl užsitrenkė, Fros- 
tas nuturseno gatve ir dingo sniego sūkuryje. Klaivas 
apgręžė mašiną, išjungė šviesas ir ėmė laukti. Variklis 
tyliai pupseno. 


Frostas kėlė pernelyg daug triukšmo. Kad ir kaip 
atsargiai jis stūmė vartelius, surūdiję vyriai klaikiai 
sužviegė, sniegas ant tako sulig kiekvienu žingsniu 
gurgždėjo ir vaitojo. Netyčia nuspirtas pieno butelis 
ritosi visą amžinybę. Aplink namą buvo aklinai tam- 
su, bet žibintuvėlio jungti jis nesiryžo. Pakaktų kokio 
paiko, pilietiškai nusiteikusio kaimyno skambučio 
bendruoju pagalbos numeriu, ir Akiniuočio Hario 

kelnės būtų pilnos. Frostas grabaliojo sieną tol, kol ap- 
čiuopė atsikišusią svetainės palangę. Dantimis nusi- 
traukęs pirštinę, panaršė apsiausto kišenėje peiliuko. 
O kas gi čia? Aa, sutižęs to paties Pauelo biskvitas. Pei- 
lį jis surado, bet šis tuojau pat išslydo iš rankos ir pra- 
smego sniege it dribsmėlyje. Kol užčiuopė įrankį, ins- 
pektorius bergždžiai drėko ir stiro penkias minutes, 
paskui sugrubusius pirštus, kad nulaikytų peilį, teko 
šildyti pažastyje. 

Lango skląstis nenorėjo pasiduoti. Jis kaišiojo ge- 
ležtę tol, kol įsitikino, kad ji garantuotai užkabins 
sklendę. Iš įstangos be paliovos griežiant dantimis, 
Frostui įskaudo dantenas. Keldamas niežulį, nosimi 
varvėjo šiltas prakaitas. Bet galų gale skląstis pašoko. 
Pirštai iš apačios kilstelėjo rėmą. Miegantį namą su- 
purtė dundesys. Nejaugi niekas neišgirdo? Jis sustin- 
go, iškėlęs galvą, pasiruošęs sprukti, iki skausmo už- 
gniaužęs kvapą, bet niekas nesujudėjo, neįjungė švie- 
sos, tad Frostas keliais užsiropštė ant drėgnos, šaltos 
palangės, perkėlė koją ir atsidūrė gedulo pritvinkusio- 
je svetainėje. Kai tykino prie rašomojo stalo, už nuga- 
ros vėjyje suplazdėjo užuolaida. Tirtančiais pirštais iš 
kišenės išsiėmė visrakčius ir šie užgaudė lyg varpai... 
Kas gi čia?! 

Virš galvos sugirgždėjo grindlentė. Pabūgęs net 
kvėpuoti, jis nustėro, įtempė ausis, bet girdėjo tik dus- 
lius, pernelyg dažnus savo širdies tvinksnius. Dau- 
giau nieko. Girgžtelėjo tik vieną sykį. Frostas lėtai iš- 
leido orą iš plaučių ir įkvėpė gryno. „Pavojus... pavo- 
jus“, - be atvangos kartojo tykus balsas, atviras langas 
viliojo bėgti iš šito namo, grįžti į automobilį ir - namo, 
į lovą. Tegul inspektorius Alenas ištiria nusikaltimą ir 
susiglemžia šlovę, Maleto pagyras ir riebų cigarą. 

Širdis vėl ėmė plakti įprastu ritmu ir į atkakliai šnypš- 
čiantį balsą jis nebekreipė dėmesio. Šiaip ar taip, nuėjo 
per toli, įsilaužė į svetimą namą. Jeigu jį trenks iš poli- 
cijos, tegul trenkia už ką nors įspūdingo, ne už pavė- 
luotai išsiųstą nusikalstamumo statistiką. 

Frostas įkišo raktą į stalo spynelę. Lyg šūvis būtų 
nuaidėjęs, taip garsiai trakštelėjo užraktas, bet atsida- 
rė. Žibintuvėlį padėjęs ant nuleisto atvarto, įniko raus- 
tis popieriuose, vis ištraukdamas iš kurio nors skyre- 
lio po ryšulį ir vis įsitikindamas, jog tai tik senos na- 
mų ūkio sąskaitos — skrupulingai surinktos, kad 
neliktų užmirštas nė vienas išleistas pensas. Jis pasi- 
trynė delnus į apsiautą. Kaip, po šimts, jis ką nors ras 
šitoje makalynėje, ypač kai net nenutuokia ko ieškoti? 
Dokumentų buvo daugybė, visiems peržiūrėti prireik- 
tų kelių valandų. Inspektorius ištraukė dar vieną 
pluoštą, perjuostą tampriu raiščiu. Seni banko žinia- 
raščiai, kiekvieno mėnesio gale pranešantys apie ap- 
gailėtiną likutį, kurio pakaks išsilaikyti iki kitą mėne- 
sį pensijų fondo mesto gelbėjimo rato. Frostas jautėsi 
prastai. Surasti adatą šieno kupetoje, ir tat būtų buvę 
lengviau. Na jis bent pamėgino. Liko tik sukišti popie- 
rius atgal ir traukti namo. 

Staiga jam pašiurpo oda ant sprando. Kambaryje 
buvo dar kažkas. 

Įsižiebė šviesa ir jam teko prisimerkti. Tarpduryje, 
sunkiai pasisvėręs ant lazdos, stovėjo Pauelas su sto- 
ru, pilku chalatu ant pižamos raudonais dryželiais. Jo 
veidas buvo perkreiptas pykčio. 

— Ką, po velnių, veikiate mano namuose? 

Frostas susigūžė. Užkluptas nusikaltimo vietoje, 
prie atviro lango, pro kurį įsilaužė, prie stalo, nuleistu 
atvartu, su Pauelo asmeniniais dokumentais rankose. 

Ką gi, jis nelauks nukentėjusiojo pareiškimo, šią pat 
naktį parašys atsistatydinimo raštą ir anksti rytą įteiks 
Maletui, o šiam, atsižvelgiant į aplinkybes, neprireiks 
apsimetinėti, esą labai gailisi ir nėmaž nenori prašy- 
mo patenkinti. 

Ūmai inspektoriaus širdis ėmė liuoksėti it patraku- 
si, jis pasijuto vienu šuoliu užskriejęs ant balto žirgo — 
mat kai ką išvydo. 

Kaire ranka Pauelas laikė lugerį - šūviais iš tokio 
pistoleto, iš visiškai arti, buvo nužudyti ir Fokesas, ir 
Garvudas. 

— Sere, jūs turite ginklą? 

Pauelas nenatūraliai nusijuokė. 

— Šitą? Maniau, vagis įsilaužė. Jis visai kaip tikras, 
teisybė, bet iš tiesų tėra butaforinis. — Šeimininkas įsi- 
dėjo ginklą į chalato kišenę ir nukreipė žvilgsnį į atvi- 
rus rašomojo stalo skyrelius. - O dabar, inspektoriau, 
malonėkite pasiaiškinti. 

Frostui reikėjo pasistengti ištrūkti - bet kokia kai- 
na. Likti šiuose namuose buvo nesaugu, tačiau sušalęs, 
pavargęs kriminalistas norėjo greitai užbaigti darbą. 
Jis ištiesė ranką ir paklausė: 

— Ar galiu apžiūrėti ginklą? 

— Ne! - atkirto Pauelas. 

— Manau, kad iš jo jūs nušovėte anuos du Žmones. 

Senukas pažvelgė į Frostą su tokia nuostaba, kad 
šis net pamanė suklydęs. Bet Pauelas vėl laikė tikrų 
tikriausią, ne butaforinį pistoletą ir šįkart taikėsi ins- 
pektoriui į galvą. Anaiptol ne butaforinė buvo ir le- 
dinė išraiška šeimininko veide. 

— Inspektoriau, o jūs ne toks kvailas, kaip atrodote. 
Supratote iš dėžės, ar ne? Iš to, kad tuščia? 

Dėžė? Kokia tuščia dėžė? Frostas iš karto net nesu- 
sigaudė, mat tuo metu karštligiškai svarstė, ar spėtų 
senį užpulti, prieš šiam iššaunant. Jis nujautė, kad 
Pauelas iš tikrųjų nėra nei toks lėtas, nei toks šlubas, 
koks dedasi. 

— Kalbate apie dėžę, prirakintą prie riešo? Apie la- 
gaminą pinigams? 

Ginklą Pauelas laikė užtikrintai, pirštą baltuojan- 
čiu krumpliu buvo padėjęs ant gaiduko. 

— Taip. Kol jis gulėjo žemėje, buvau saugus. Bet at- 
kasus, viskas tapo aišku. Net ir po trisdešimt dvejų 
metų. 

Man dar niekas neaišku, pamanė Frostas, nutaisęs 
akmeninį veidą, kad neišsiduotų. 

— Kur leidote pinigus? — paklausė jis ir apsižval- 
gė. - Regis, ne prabangai. 

Pauelas timptelėjo lūpas. 

— Inspektoriau, man jų nereikėjo. Ėmiau sūnui. Ži- 
nau, jis buvo silpnas žmogus. Žinau, buvo sukčius. Bet 
sykiu ir karo didvyris, apdovanotas didvyris. Mudu 
su žmona juo didžiavomės. Už tai atleidau jam viską. 

Senukas pasitempė, atkišo smakrą, bet ranka su 
pistoletu nė nekrustelėjo. 

— Aš irgi esu gavęs ordiną, — viltingai pasigyrė 
Frostas, bet Pauelas jo tarsi neišgirdo. 

— Sūnus manėsi esąs apsukrus, bet padugnės, su 
kuriais jis susidėjo, buvo daug apsukresni. Jie išviliojo 
iš jo didžiules sumas. Aplinkybių čia nepasakosiu, bet, 
kad išsikapstytų iš bėdos, sūnui teko klastoti parašus 
ir savintis klientų pinigus - 15 000 svarų. 

Nenuleisdamas akių nuo pistoleto, inspektorius ty- 
liai švilptelėjo ir pasakė: 

— Nemaži pinigai, sere, ypač tais laikais. 

— Tai jau turtas. Jis atėjo pas mane. Maldavo. Kaip 
galėjau atsakyti sūnui, savo kūnui ir kraujui? 

— Turėjote šitiek pinigų? 

— Neturėjau. Pardaviau akcijas ir pajus, išėmiau 
santaupas, antrą kartą užstačiau namą. Ir vis tiek su- 
krapščiau tik dešimt tūkstančių. 

— Įsivaizduoju, kokia neviltis jus apėmė, — tarė 
Frostas. - Ar galėčiau atsisėsti? 

— Ne! -riktelėjo Pauelas. Inspektorius liko stypsoti, 
o senukas pasakojo toliau: - Mūsų banke sąskaitą tu- 
rėjo viena ledi, ponia Kingsli. Buvo pasiutusiai turtin- 
ga, bet jau sena, įkopusi į devintą dešimtį. Ji nebepa- 
kildavo iš patalo, tad aš tvarkiau visus jos reikalus. Pa- 
sitikėjo manimi besąlygiškai. 

— Buvo nukvakusi, ar ne? 

— Ne, tikrai ne. Kai reikėdavo apmokėti sąskaitas, 
aš pakišdavau čekį ir ji be kalbų pasirašydavo. Mūsų 
banke ji laikė beveik ketvirtį milijono svarų, tad pen- 
kis tūkstančius sūnaus labui išgavau nesunkiai. 

— Nelabai sąžininga. 

— Negalėjau leisti, kad sūnus pakliūtų į kalėjimą. 

— Na, žinoma. Verčiau mulkinote seną močiutę, ku- 
ri jumis besąlygiškai pasitikėjo. 

— Tuos pinigus aš tik skolinausi. Ketinau grąžinti 
iki paskutinio penso. Sūnus tvirtai tikėjo: jeigu tik pa- 
vyks išsikapstyti, jis atsistosiąs ant kojų, verslą pel- 
ningai parduosiąs ir su manimi atsiskaitysiąs. - Paue- 
las karčiai prajuko. - Netrukus jis vėl atėjo prašyti pi- 
Dabar jam mirtinai reikėjo per dvi paras kur nors gau- 
ti 3000 svarų. 

— Spėju, kad vėl pagelbėjo senoji ponia Kingsli. 

— Taip. Jis dievagojosi, kad tai - paskutinis kartas. 

— Taip ir buvo? 

— Po mėnesio jam vėl prireikė pinigų. Man nebuvo 
grąžinęs nė penso. Dabar jam sužlugo kažkoks bepro- 
tiškas planas, turėjęs sukrauti turtus. Nebedaviau, 
kad ir kaip maldavo. Žinojau, kad nėra prasmės, nes 
tas kaulijimas niekada nesibaigtų. Pasakiau, kad nie- 
kuo nebegaliu padėti, ir tiek. Sūnus pabandė mane nu- 
raminti — esą žinąs, kaip išspręsti visas problemas. 
Grįžo į Londoną, parašė atsisveikinimo laiškutį ir šo- 
ko po traukiniu. Jei būčiau davęs jam pinigų... 

— Sere, galėjote maitinti jį nebent svetimais pini- 
gais. Sūnus jau buvo pavertęs jus vagimi... Pasisavi- 
note aštuonis tūkstančius, ar ne? 

— Taip. Ir net nenutuokiau, kaip juos grąžinsiu. Kol 
ponia Kingsli buvo gyva, bent nereikėjo skubėti. Per 
dvejus metus, susiveržęs diržą, pataupydamas, įdė- 
jau kelis šimtus... Man būtų prireikę daugelio metų. 
O paskui vieno po kito sulaukiau dar dviejų smūgių. 

— Gal galėčiau uždaryti langą? - paklausė Fros- 
tas. - Velniškai šalta. 

— Ne, - uždraudė Pauelas. - Tebūnie atviras. Apie 
ką aš kalbėjau? 

— Apie du smūgius. 

— Na taip. Štai pirmasis. Vieną vakarą, kai visi jau 
buvo išėję, į mano kabinetą užsuko Fokesas. Jam net 
nereikėjo sakyti — iš veido mačiau, kad sužinojo apie 
nurašymus. Jis pagrasino man šantažu. 

Inspektorius kilstelėjo antakius. 

- Šantažu? O Viešpatie, sere, jūsų skyrius knibždė- 
jo aferistų... Jūs pats, Fokesas. 

Pauelas sujudėjo, perkėlė kūno svorį ant sveikosios 
kojos, bet ginklą ir toliau laikė nutaikytą tiesiai Fros- 
tui į galvą. 

— Už tylėjimą Fokesas pareikalavo dešimties tūks- 
tančių. 

- Jums tai neturėjo būti problema. Juk, kaip supran- 
tu, senoji ledi vis dar besąlygiškai jumis pasitikėjo? 

Senukas nustėro ir akimirką Frostas pamanė, per- 
Pauelas tik lėtai atsikvėpė ir vėl prašneko: 

— Jau kitą dieną likimas dar kartą pademonstravo 
keistą savo įprotį skaudžiausiai mušti gulintį. Telefonu 
išgirdau į neviltį varančią naujieną. 

— Numirė ponia Kingsli? 

— Taip. Jos advokatai paprašė informacijos apie 
sąskaitą, be to, dar ir Mokesčių departamentas pra- 
nešė atsiųsiąs tarnautoją, kad šis, kaip sakoma, gerai 
iškedentų velionės dokumentus. Jie norėjo užsitik- 
rinti, kad joks paveldėtas turtas neprasprūs neap- 
mokestintas. Aš su savo gudrybėmis tokiam kruopš- 
čiam auditui buvau nepasirengęs. Deficitą jie būtų 
aptikę per kelias valandas. Juk trūko aštuonių tūks- 
tančių svarų. 

— Vadinasi, už tylėjimą Fokesui nesumokėjote? 

— Ne. Pasakiau jam, kad kol kas nesitikėtų. Jis tik 
kreivai šyptelėjo ir atsakė, kad sandėris atidedamas 
laikinai. Fokesas neabejojo, kad vienaip ar kitaip pini- 
gų aš surasiu, jei tik dar nesu suradęs. Taigi stūmiau 
dienas, melsdamas stebuklo. Kaskart, kai kas nors pa- 
sibelsdavo į duris, suskambėdavo telefonas, eidavau iš 
galvos, manydamas, kad jau prisistato džentelmenai iš 
Mokesčių departamento. - Prisiminęs tą metą, Pauelas 
sudrebėjo. - Dienos slinko, bankas dirbo kaip dirbęs, 
Fokesas dirsčiojo į mane lyg koks sąmokslininkas. 
Buvau bepradedąs manyti, kad sūnus pasirinko ge- 
riausią išeitį. Ir štai laidotuvių išvakarėse Haringtonui 

prireikė pinigų. Aš nedelsdamas pranešiau Fokesui, 
kad ruoštųsi gabenti prašomą sumą, ir jis pasiūlė 
planą. 

— Jis pasiūlė planą, sere? — pasitikslino Frostas ir 
žingtelėjo į senuką. 

— Buvo galvotas, apsukrus vyras. Jis įžvelgė gali- 
mybę pasiglemžti trokštamus dešimt tūkstančių, tiks- 
liau, netgi dvylika. Fokesas kilniai ketino likusius aš- 
tuonis tūkstančius leisti pasiimti man, kad galėčiau 
užkimšti spragą. Velniškai gundantis pasiūlymas. 

— Koks buvo jo planas? 

— Imituoti apiplėšimą. Jiedu su Garvudu išvažiuoja 
į Ekslį, pinigus veža lagamine, prirakintame Fokesui 
prie riešo. Į paskirties vietą nenuvažiuoja. Policija ran- 
da automobilį pusiaukelėje tarp Dentono ir Ekslio. 
Abu vyrai be sąmonės, lagaminas su pinigais dingęs. 

— Kaip ketinote tokį planą įgyvendinti? - pa- 
klausė inspektorius, pasistūmėdamas dar coliu ar- 
čiau Pauelo. 

Šis paaiškino. Sumanymo būta kone vaikiškai pa- 
prasto. Jaunesnysis tarnautojas Garvudas į sąmokslą 
nebuvo įtrauktas, taigi turėjo patikėti, kad apiplėšimas 
tikras. Numatytame kelio ruože turėjo gulėti pora me- 
dinių dėžių. Nieko įtartino, bet kliūtis pakankama, 
kad Garvudas sustabdytų automobilį. Jiems sustojus, 
Fokesas turėjo staiga parodyti į šoną ir surikti: „Atsar- 
giai, jis — ginkluotas!“ Garvudui pasisukus į tą pusę, 
Fokesas turėjo jį pritvoti. Pauelui ši plano dalis nepati- 
ko, bet sąmokslininkas jį nuraminęs: „Labai stipriai 
jam netrenksiu, svarbiausia, kai atsikvošės, tikės vis- 
kuo, ką jam sakysiu.“ 

Atsikvošėti Garvudas turėjo šalia sužaloto, be są- 
monės sukniubusio Fokeso, priekinis stiklas turėjo 

būti peršautas, lagaminas - dingęs. Savo ruožtu „atsi- 
gaivelėjęs“ Fokesas turėjo papasakoti apie juos abu iš- 
jungusį kaukėtą užpuoliką su ginklu. 

— O kaip viskas klostėsi iš tikrųjų? —- paklausė Fros- 
tas. Jis neabejojo spėsiąs sugriebti už ginklo, jei tik se- 
nis bent sekundės dalį nukreips žvilgsnį šalin. Bet šis 
nė neketino dairytis į šalis. 

— Pirmiau aš jums papasakosiu, kaip viskas turėjo 
klostytis, jei planas nebūtų nuėjęs velniop. Dalyvavau 
gedulingose pamaldose už ponią Kingsli ir pasisten- 
giau, kad mane pastebėtų visi. Po mišių procesija pa- 
traukė į krematoriumą. Kai kurie laidotuvių dalyviai 
savo automobiliais važiavo jai iš paskos. Aš ketinau 
laikytis kortežo gale ir nepastebimai atsilikti, o paskui 
padidinti greitį ir lėkti į sutartą vietą, kur laukė Foke- 
sas su apsvaigintu Garvudu. Turėjau atkabinti ir pasi- 
imti dėžę, iššauti iš lugerio į priekinį stiklą, šokti į savo 
automobilį ir paspaudęs vėl, tarsi nė nebuvau atsitrau- 
kęs, prisidėti prie lėtai slenkančios procesijos. Ginklą 
ir atidarytą lagaminą turėjau pakeliui išmesti į krū- 
mus — tegul vėliau policija randa. Pareigūnai galėjo 
kad ir per kelias sekundes atsidurti įvykio vietoje, aš 
jokių įkalčių su savimi neturėjau. 

— Tik pinigus, - priminė Frostas. - Dvidešimt tūks- 
tančių svarų. 

Pauelas pažvelgė į jį nepatikliai. 

- Inspektoriau, negali būti, kad nesuprantate. Tai ir 
buvo esmė, genialaus plano grožis. Pinigai gulėjo ten, 
kur niekas nebūtų sumojęs jų ieškoti. Banke. Jie niekur 
nebuvo išvežti. Lagaminas iš pat pradžių buvo tuščias. 
Policija turėjo visur ieškoti ginkluoto nusikaltėlio su 
pinigais... O kaip būtų galėjusi rasti, jeigu nei vieno, 
nei kitų nebuvo? Toks išmoningas planas buvo nusi- 
pelnęs sėkmės. 

— Sere, jeigu egzistavo tik du lagamino raktelių 
komplektai, policininkai neišvengiamai turėjo įtarti 
jus. Ne visi pareigūnai tokie kvaili kaip aš. 

Inspektorius vėl šiek tiek pasislinko į priekį. 

— Kaip jie galėjo mane įtarti? Savuosius raktelius aš 
visą laiką turėjau su savimi - prieš laidotuves, per jas 
ir pojų. Vienintelis liudytojas Fokesas būtų papasako- 
jęs, kad juos su Garvudu apiplėšė kaip tik tuo metu, 
kai aš visų akivaizdoje buvau bažnyčioje. Taigi būčiau 
buvęs šimtu procentų švarus. Kai tuo metu buvo pla- 
čiai žinoma, kad Haringtonas iš Ekslio skyriaus turi 
bėdų per alkoholį ir yra aplaidus. Dėl raktelių policijai 
pirmiausia būtų užkliuvęs jis, o ne aš. 

Frostas pritariamai palingavo galvą. Fokeso suma- 
nymo iš tiesų būta puikaus. Net toks žymus seklys 
kaip inspektorius Alenas nebūtų jo perkrimtęs. Kad 
taip pasistūmėjus dar bent per milimetrą... 

— Bet išėjo ne taip, kaip planuota? 

Pauelas pastebėjo inspektoriaus judesį ir išsyk grės- 
mingai spragtelėjo saugiklis. Deja, Frostui teko atsi- 
traukti. 

— Ne taip, - atsakė senukas. 

Prieš važiuodamas į laidotuves, jis kabinete persi- 
rengė, apsivilko tamsų kostiumą. Bažnyčioje buvo vė- 
su, tylu. Linkčiodamas pažįstamiems, Pauelas vylėsi, 
kad šie nemato, kokia audra jame kunkuliuoja. Pasirū- 
pinęs kristi į akis, jis stengėsi laikytis nuošaliai. Jei 
koks nors kvailys priskrestų, planas sugriūtų. 

Kai procesija išvažiavo į krematoriumą, jis pamažu 
atsiliko ir pasuko į skersgatvį. Tada jau spaudė kaip 
reikiant ir po penkių minučių privažiavo banko auto- 
mobilį. Jaunasis Garvudas kruvina galva kniūbsojo 
ant vairo. 

— Nieko blogo jam neatsitiko, - pasakė Fokesas. — 
Atrodys tikroviškiau, jei mane suriši. Bagažinėje yra 
virvagalis. Neužgaiši nė minutės. 

Užgaišo jis per ilgai. Pauelui trukdė viskas - karš- 
tis, jaudulys, nepatogus kostiumas, — jis prakaitavo, 
pirštai neklausė. Galų gale bendrininką surišo, šis at- 
rodė tarsi kepti paruoštas viščiukas. 

— Nukabink dėžę, - paliepė Fokesas. 

Štai tada planas ir pradėjo griūti. 

— Dėl Dievo, paskubėk! - rėkė surištasis, o Pauelas, 
plūsdamas prakaitu, vieną po kitos naršė, vertė kiše- 
nes. Nors jau žinojo, kad raktelių neturi. Persirengda- 
mas buvo palikęs juos kabinete, ant dokumentų spin- 
tos. Taigi atkabinti lagamino jis negalėjo. Ir puikiai su- 
vokė, kad netrukus Ekslio skyrius paskelbs pavojų, 
policija leisis ieškoti į paskirties vietą nenuvykusio au- 
tomobilio su pinigais ir ras be sąmonės sukniubusį 
Garvudą, surištą Fokesą ir užrakintą tuščią lagaminą. 

— Kas, po velnių, dedasi? - sušnypštė Fokesas. 

Jis paaiškino. 

— Tu - žioplys, sumautas žioplys! Greičiau atrišk! 

Atraizgyti mazgų Pauelas nebeįstengė. Reikėjo pei- 
lio. Kurio jis neturėjo. Garvudas prie vairo sudejavo. 
Jis jau gaivelėjosi. 

Ar tai buvo tik panikos požymis, ar iš tiesų Paue- 
las staiga sumojo, kaip vienu gaistu išspręsti visas 
problemas? Jis suprato, kad Fokesas bus pavojingas vi- 
sada. Kaip ir sūnus, reikalaus vis daugiau ir daugiau. 
O kaip jis pats pasiaiškins, kodėl išsiuntė tuščią laga- 
miną? Taigi veikti reikėjo greitai. Svarstyti motyvų ne- 
bebuvo kada. 

Jis išsiėmė iš kišenės Iugerį, sūnaus iš Vokietijos 
parvežtą suvenyrą. Nusitaikė Fokesui į galvą ir iššovė. 

Pokštelėjimas užgožė bendrininko riksmą. Kitos išei- 
ties nebuvo. Policija būtų aptikusi, kad prie Fokeso rie- 
šo prirakintoje dėžėje pinigų nėra. Kad tai nuslėptų, 
Pauelui teko jį nužudyti. 

Garvudas vėl sudejavo. Smūgis Iugerio rankena, ir 
kiaušas, bjauriai sutreškėjęs, įlūžo. 

Dieve, nejaugi jis nužudė ir Garvudą? Ne, šis vis 
dėlto kvėpavo, buvo gyvas. Užtat krauju paplūdęs Fo- 
kesas - nebe. Paklaikusios jo akys jau stiklėjo. Vėliau 
išaiškėjo, kaip Žiauriai iš Pauelo pasišaipė likimas — 
juk jis galėjo paprasčiausiai nuvažiuoti į banką ir pasi- 
imti raktelius. Laiko tam būtų užtekę, mat toji kvaiša 
Vendl užmiršo Ekslio skyriui pranešti, kad pinigai iš- 
keliavo. Užuot pripažinusi savo klaidą, ji melavo, esą 
niekas jai skambinti į Ekslį neliepęs. 

Net dabar, prabėgus trims dešimtims metų, Paue- 
las kartais sudrebąs prisiminęs, kaip jį, grįžusį iš kre- 
matoriumo, sukrėtė banke tvyranti ramybė, kasdieniš- 
ka, be ženklo sumaišties. Nors jo automobilio bagaži- 
nėje, susuktas į brezentą, gulėjo dar šiltas Fokeso 
kūnas. 

— Rizikavote, laikydamas jį bagažinėje, — pasakė 
Frostas, tuo pat metu įdėmiai klausydamasis. Jam pa- 
sirodė, kad nugirdo už lango kažką sujudant. Bet tik 
sniegas byrėjo nuo stogo. 

— O kur galėjau padėti? Be to, niekas neieškojo la- 
vono. Ieškojo pabėgusio Žmogaus. Taigi grįžau į kabi- 
netą. Viskas tebebuvo, kaip mano palikta, rakteliai — 
ant dokumentų spintos. Meldžiau Dievą, kad niekas 
nebūtų jų pastebėjęs. Grįždamas namo, išmečiau juos į 
kanalizaciją. Reikėjo kiek palūkėti ir atrakinti lagami- 
ną, bet tuo metu blaiviai mąstyti neįstengiau. Norėjau 
tik kuo greičiau atsikratyti raktų, kad visi manytų, jog, 

juos pasiėmė Fokesas. Sutemus nuvažiavau į Numirė- 
lio daubą. Keliukas tais laikais dar buvo neužtvertas. 
Kol užkasiau lavoną, sugaišau beveik iki ryto. 

— Jo ranka buvo nukirsta, - pusbalsiu priminė ins- 
pektorius. 

Senis išbalo. 

— Stengiuosi užmiršti. Fokeso buvo ieškoma savai- 
tę. Manęs niekas neįtarė. Bet man kirbėjo, kad kas nors 
lavoną gali atrasti. O jeigu išaiškės, kad dėžė tuš- 
čia... — Jis nusipurtė. - Todėl vieną naktį po kelių pa- 
rų vėl nuvažiavau į daubą. Su kastuvu ir kirviu. Mane 
supykino. Kūnas buvo išpurtęs... Vasara, karščiai. 
Grandinės niekaip negalėjau nuplėšti. Išrausiau kitą 
duobę ir užkasiau joje ranką. Grįžęs namo, it pamišęs 
ploviausi rankas, šveičiau iki kraujo. Dar ir dabar sap- 
nuoju košmarus. - Atrodė, Pauelas tuojau išgrius, bet 
ranka tvirtai tebelaikė pistoletą. — Be reikalo kama- 
vausi. Niekas jo nerado. Trisdešimt dvejus metus nie- 
kas jo nerado. Galų gale aptikote ranką. Jei būčiau prie 
jo nebelindęs... 

— Bet pinigus jūs pasisavinote. Galėjote pagaliau 
užlopyti trūkumą. 

— Pinigų atsirado net per daug. Dvylikos tūkstan- 
čių svarų perviršis. Tokio banke ilgai neišslapstysi. 
Man teko juos sunaikinti. Sudeginti. Kiekvieną naktį 
nešdavausi glėbelį į rūsį ir degindavau krosnyje. Dvy- 
lika tūkstančių svarų paleidau dūmais. Tik vėliau, kai 
sužinojau, kiek iš tiesų mano sūnus buvo įsiskolinęs 
apgautiems žmonėms, suvokiau, ką galėjau su tais pi- 
nigais padaryti. Bet aš juos sudeginau. 

— Sere, tai - liūdniausia istorijos dalis. Vadinasi, jū- 
sų sūnaus kreditoriai taip ir liko it musę kandę? 

— Ne. Aš atsiskaičiau sulig pensu. Skolinausi už ne- 
žmoniškas palūkanas. Skolos vis dar neišmokėtos, už- 
tat ir gyvenu čia. 

Jis nužvelgė šaltą kambarį. 

— Kodėl nužudėte Garvudą? - paklausė Frostas. Ži- 
nojo, kad reikia priversti senuką kalbėti kuo ilgiau, 
nes, kai bus viską išsakęs... 

— Kad įtikinčiau policiją, esą pinigai tikrai iškeliavo 
iš banko, pasakiau, jog visi trys - Fokesas, Garvudas 
ir aš - juos perskaičiavome. Dėl to galėjau nesirūpinti. 
Pareigūnai kitaip ir nemanė. Aplankęs Garvudą ligo- 
ninėje, paprašiau, kad patvirtintų mano liudijimą. Lei- 
dau jam suprasti, kad triskart pinigus perskaičiuoti, 
prieš juos kur nors pervežant, griežtai reikalauja cen- 
trinio banko taisyklės ir kad aš netyčiau joms nusižen- 
giau. Garvudas prižadėjo, jei kas, mane palaikyti, bet 
apie perskaičiavimą policininkai jo taip ir nepaklausė. 
Geriau jau būčiau patylėjęs. Tik klimpau į nebūtiną 
melą. Kai radote Fokeso palaikus ir tuščią lagaminą, 
neabejojau, kad labai greitai susigaudysite. Ir jeigu im- 
site kvosti Garvudą, šis prisimins, kaip prašiau meluo- 
ti mano naudai. Negalėjau leisti, kad taip nutiktų. Kai 
jau esi sykį nužudęs, antrą kartą tai padaryti yra gero- 
kai paprasčiau. 

— Regis, nuo pat pradžių viskas klojosi ne taip, kaip 
turėjo, ar ne? Garvudo namuose rausėtės po stalčius. 
Ko ieškojote? 

— Nieko neieškojau, — susiraukęs atsakė senis. - No- 
rėjau, kad būtų panašu į apiplėšimą. 

- Šit kaip? — Frostas suvokė, be reikalo naršęs Paue- 
lo stalą - jokių slaptų dokumentų jame nebuvo. - Kaip 
sakiau, viskas nuo pat pradžių ėjo po kelmais. — 
Jis kuo maloniausiai nusišypsojo. — O dabar, kai jau 

išliejote širdį, kodėl mudviem nenulėkus iki nuovados 
ir neįforminus jūsų pasakojimo oficialiai? — Inspekto- 
rius stengėsi kalbėti ramiai, bet Pauelo žvilgsnis jį ge- 
rokai trikdė. 

— Inspektoriau, labai atsiprašau, — senukas sielvar- 
tingai palingavo galvą, - bet jau sakiau: kai esi ką nors 
nužudęs, kitą kartą tai darai kokčiai lengvai. 

Frostas pažvelgė į Pauelą ir išvydo mirtį. Vis dėlto 
jis dar pabandė jos išsilenkti. Viskas vyko labai lėtai: 
Pauelas lėtai spaudė gaiduką, ginklas jo rankoje lėtai 
šoko į viršų, Frostas lėtai puolė. Paskui jo galvoje ištvi- 
no raudonymė. Skausmas. Tamsa. 

Pauelas peržengė kūną, paspyrė po kojomis pasi- 
pynusį kaštoninį šaliką. Priėjo prie rašomojo stalo, pa- 
kėlė telefono ragelį ir susuko bendrąjį pagalbos nume- 
rį. Senuko balsas virpėjo, jis vos galėjo prašnekėti. 

— Policija? Mano pavardė - Pauelas, gyvenu Mido 
kotedže, Ekslio kelyje. Dėl Dievo, atsiųskite pareigū- 
nus, greičiau. Į namus įsibrovė... - Jis suriko: — Ne... 
prašau... ne!.. - Tada tvojo lazda į grindis ir tuo pat 
metu išplėšė iš sienos telefono laidą. Kaip tokio am- 
žiaus, buvo stebėtinai stiprus. 

Nugriovęs porą kėdžių, iš rašomojo stalo pagriebė 
pluoštą dokumentų ir paskleidė ant grindų, tada kles- 
telėjo ant sofos ir ėmė laukti. Paskui išgirdo policijos 
automobilio sireną. Ji kaukė vis arčiau. 

Ant grindų tarp išmėtytų popierių gulįs krimina- 
listas inspektorius Džekas Frostas atrodė ypač netvar- 
kingai. 

KETVIRTADIENIS 
KETVIRTADIENIS 


Ponia Aphil pakėlė ragelį. Skambino Farnemas. 

— Taip, - pasakė ji. - Sekmadienį įprastu laiku. Bet 
nuo šiol kainuos keturiasdešimt svarų. 

Padėjusi ragelį, ji užsidegė cigaretę. Reikėjo gyven- 
ti toliau. Pro svetainės langą ji matė name kitapus gat- 
vės žiburiuojančią kalėdinę eglutę. 

Vikaras Džeimsas Belas ir jo Žmona vienas kito 
vengė. Jei tais laikais, kai jis ir jaunutė jo nuotaka lai- 
mingi šypsojosi, kaip toje vestuvių nuotraukoje, mei- 
lės ir būta, tai galiausiai ji išblėso. Tuojau po Kalėdų 
žmona vikarą paliks. 

Automobilis, vežantis Martą Vendl į Magistratų 
teismą, važiavo palei mišką. Ji prisispaudė prie stiklo, 
bet namuko nuo kelio nebuvo matyti. 

Klaivas pradėjo dirbti su kriminalistu inspektoriu- 
mi Alenu. Visus dokumentus nuo Frosto stalo, kuris 
dabar atrodė nepadoriai nuogas, jie persinešė į Aleno 
kabinetą, ten ir tikrino. Protarpiais, aptikęs kokį nors 
nebaigtą forminti dokumentą, inspektorius atsidusda- 
vo. Klaivas susikaupti neįstengė. Kai tik subirbdavo 
telefonas, jis puldavo atsiliepti, tikėdamasis gerų nau- 
jienų iš ligoninės. Tuo metu operuojamo Frosto gyvy- 
bė kabojo ant plauko. Medikai mėgino išimti kulką. 

Pauelas buvo suimtas, jį kvosti turėjo Alenas. Apie 
lugerio vaidmenį senukas buvo nepagalvojęs. Iš Frosto 
galvos išimtoji kulka bus pasiųsta ištirti, palyginta su 
kulka iš Garvudo kaukolės... ir kulka iš žemėje rastojo 
kiaušo. 

Maletas bendravo su policijos viršininku ir buvo 
labai laimingas. Jau žinojo, kad vadovaus naujajam, 
gerokai stambesniam Dentono skyriui ir kad šįryt iš 
grafystės vyriausiosios valdybos atvyks Žmogus, pa- 
keisiantis Frostą. Frosto, žinoma, gaila, bet aplinkybės 
geriau susiklostyti nė negalėjo. 

Frostas regėjo košmarą - jau kažkelintą kartą tą pa- 
tį. Atveža jį į operacinę, kur laukia žmogaus pavidalas 
su chalatu ir kauke. Ant žalios klijuotės išrikiuoti tvis- 
kantys ir kartu siaubingi instrumentai — skalpeliai, 
pjūkleliai. Įprastai jis sulig šiuo reginiu tirtėdamas, 
permirkęs prakaitu, išbusdavo, bet šį kartą košmaras 
tęsėsi. Kaukėti Žmonės kalbėjo, kad jo galimybės - ma- 
žesnės nei penkiasdešimt procentų, ir spėjo jį mir- 
siant. 

Bet Frostas skaičių niekada dorai neišmanė ir visa- 
da elgdavosi nenuspėjamai. 

Iki Kalėdų buvo likusios šešios dienos. Vėl snigo. 

kų, ir vietos mediumė, sakanti, kad žino, kur yra 
mergaitės kūnas. Kas iš tiesų kaltas? Negana to, 

bylą, dėl kurios detektyvo karjera ir net gyvybė pa- 
kimba ant plauko... 

